(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΕ΄

Πέμπτη 4 Απριλίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Γ. Μπαλαούρα, σελ.   
2. Ανακοινώνεται ότι τη συνεδρίαση παρακολουθούν μαθητές από το 6ο Δημοτικό Σχολείο Βύρωνα, φοιτητές από το Karel de Grote University College, μαθητές από το 5ο Δημοτικό Σχολείο Χαλκίδας, φοιτητές από το Διεθνές Κέντρο Ελληνικών και Μεσογειακών Σπουδών, μαθητές από το 2ο Γυμνάσιο Αγίου Νικολάου Λασιθίου και το 2ο Γυμνάσιο Αιγίου, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Παρασκευής 5 Απριλίου 2019, σελ.   
3. Συζήτηση επικαίρων ερωτήσεων:  
 α) Προς τον Υπουργό Αγροτικής Ανάπτυξης και Τροφίμων, με θέμα: «Αναστάτωση στους βαμβακοπαραγωγούς του Έβρου και της Ροδόπης για τη συνδεδεμένη ενίσχυση», σελ.   
 β) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: « Άρθρο 68 του ν. 3863/2010 (όπως έχει τροποποιηθεί και ισχύει σήμερα με το άρθρο 39 του ν. 4488/2017)», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Επικρατείας: «Σύσταση, συγκρότηση και αρμοδιότητες της Κεντρικής Επιτροπής Κωδικοποίησης και άλλες διατάξεις», σελ.   
   
ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΓΕΩΡΓΙΑΔΗΣ Μ. , σελ.  
ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΜΥΡΑΣ Γ. , σελ.  
ΒΑΡΕΜΕΝΟΣ Γ. , σελ.  
ΓΕΩΡΓΙΑΔΗΣ Μ. , σελ.  
ΚΑΚΛΑΜΑΝΗΣ Ν. , σελ.  
ΛΑΠΠΑΣ Σ. , σελ.  
ΛΟΒΕΡΔΟΣ Α. , σελ.  
ΣΥΝΤΥΧΑΚΗΣ Ε. , σελ.  
ΤΖΑΝΑΚΟΠΟΥΛΟΣ Δ. , σελ.  
  
Β. Επί του σχεδίου νόμου του Υπουργείου Επικρατείας:  
ΑΜΥΡΑΣ Γ. , σελ.  
ΒΟΥΛΤΕΨΗ Σ. , σελ.  
ΓΕΩΡΓΑΝΤΑΣ Γ. , σελ.  
ΓΚΙΟΥΛΕΚΑΣ Κ. , σελ.  
ΗΛΙΟΠΟΥΛΟΣ Π. , σελ.  
ΚΑΜΑΤΕΡΟΣ Η. , σελ.  
ΚΑΡΡΑΣ Γ. , σελ.  
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.  
ΛΑΜΠΡΟΥΛΗΣ Γ. , σελ.  
ΛΑΠΠΑΣ Σ. , σελ.  
ΛΟΒΕΡΔΟΣ Α. , σελ.  
ΠΑΠΑΗΛΙΟΥ Γ. , σελ.  
ΠΑΠΠΑΣ Χ. , σελ.  
ΠΑΦΙΛΗΣ Α. , σελ.  
ΠΟΛΑΚΗΣ Π. , σελ.  
ΣΑΝΤΟΡΙΝΙΟΣ Ν. , σελ.  
ΣΑΡΙΔΗΣ Ι. , σελ.  
ΣΥΡΙΓΟΣ Α. , σελ.  
ΤΖΑΝΑΚΟΠΟΥΛΟΣ Δ. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.

ΠΑΡΕΜΒΑΣΕΙΣ:  
ΓΚΙΟΛΑΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΕ΄

Πέμπτη 4 Απριλίου 2019

Αθήνα, σήμερα στις 4 Απριλίου 2019, ημέρα Πέμπτη και ώρα 9.37΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον κ. Ιωάννη Γκιόλα, Βουλευτή Αργολίδας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 1β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σας ενημερώνω ότι σήμερα θα συζητηθούν δύο επίκαιρες ερωτήσεις. Επιτρέψτε μου, όμως, να ξεκινήσω πρώτα με την ανακοίνωση κάποιων ερωτήσεων που δεν θα συζητηθούν, γιατί υπάρχει και συνάδελφος ο οποίος θέλει να λάβει τον λόγο.

Η ενδέκατη με αριθμό 429/19-3-2019 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να αντιμετωπιστούν άμεσα τα προβλήματα που προκαλούνται στην παραδοσιακή αμπελοκαλλιέργεια και την παραδοσιακή αποσταγματοποίηση», δεν θα συζητηθεί λόγω αναρμοδιότητας. Αρμόδιο είναι το Υπουργείο Οικονομικών.

Η δέκατη με αριθμό 449/26-3-2019 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Επικίνδυνες συνθήκες εργασίας των εργαζομένων διανομέων», δεν θα συζητηθεί λόγω κωλύματος του κυρίου Βουλευτή.

Η πρώτη με αριθμό 466/1-4-2019 επίκαιρη ερώτηση πρώτου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Πολιτισμού και Αθλητισμού, με θέμα: «Ποια είναι η πολιτική διαχείρισης των πόρων από την πολιτιστική κληρονομιά;», δεν θα συζητηθεί λόγω κωλύματος της κυρίας Βουλευτού.

Η τρίτη με αριθμό 443/26-3-2019 επίκαιρη ερώτηση δεύτερου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Υποδομών και Μεταφορών, με θέμα: «Αντισταθμιστικά οφέλη για τις περιοχές στα διοικητικά όρια των οποίων βρίσκονται οι ταμιευτήρες/φράγματα Μόρνου και Ευήνου», δεν θα συζητηθεί εξαιτίας κωλύματος του Υπουργού Υποδομών και Μεταφορών κ. Σπίρτζη, λόγω φόρτου εργασίας.

Η τέταρτη με αριθμό 446/26-3-2019 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υποδομών και Μεταφορών, σχετικά με τα πλημμυρικά φαινόμενα και τις καταστροφές στις περιοχές Δοκός - Αγία Ελεούσα - Λιανή Άμμος - Έξω Παναγίτσα στη Χαλκίδα, δεν θα συζητηθεί εξαιτίας κωλύματος του Υπουργού Υποδομών και Μεταφορών κ. Σπίρτζη, λόγω φόρτου εργασίας.

Η πέμπτη με αριθμό 434/22-3-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Μεταφορών και Υποδομών, με θέμα: «Βαλτώνει η προμήθεια επτακοσίων πενήντα λεωφορείων αστικής συγκοινωνίας – τριακόσια πενήντα για τη Θεσσαλονίκη», δεν θα συζητηθεί εξαιτίας κωλύματος του Υπουργού Υποδομών και Μεταφορών κ. Σπίρτζη, λόγω φόρτου εργασίας.

Η έβδομη με αριθμό 447/26-3-2019 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Υποδομών και Μεταφορών, σχετικά με το Ειδικό Σχολείο Ζακύνθου και την καθυστέρηση ολοκλήρωσης του νέου κτηρίου, δεν θα συζητηθεί εξαιτίας κωλύματος του Υπουργού Υποδομών και Μεταφορών κ. Σπίρτζη, λόγω φόρτου εργασίας.

Επίσης, η όγδοη με αριθμό 445/26-3-2019 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Επικίνδυνη “στενωπός” στον Αποσελέμη στο τμήμα Γούβες - Χερσόνησος», δεν θα συζητηθεί εξαιτίας κωλύματος του Υπουργού Υποδομών και Μεταφορών κ. Σπίρτζη, λόγω φόρτου εργασίας.

Τέλος, η ένατη με αριθμό 448/26-3-2019 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών, με θέμα: «Άμεση αποκατάσταση των ζημιών που προκλήθηκαν στον Νομό Χανίων από τις καταστροφικές πλημύρες, αποζημίωση του συνόλου των πληγέντων», δεν θα συζητηθεί εξαιτίας κωλύματος του Υπουργού Υποδομών και Μεταφορών κ. Σπίρτζη, λόγω φόρτου εργασίας.

Κύριε Συντυχάκη, θα σας δώσω τον λόγο για ένα λεπτό προκειμένου να τεκμηριώσετε την ένστασή σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Επιτρέψτε μου να καυτηριάσω και να καταγγείλω ταυτόχρονα την για δεύτερη φορά αναβολή της συζήτησης της επίκαιρης ερώτησής μου για τις καταστροφές στα Χανιά, από τον κ. Σπίρτζη ο οποίος επικαλείται φόρτο εργασίας. Το έχει ξανακάνει αυτό. Είχε ακυρώσει αντίστοιχη συζήτηση λόγω αναρμοδιότητας, όπως είχε πει, πριν από ενάμιση μήνα για τις πρώτες καταστροφές που είχε υποστεί η Κρήτη.

Δεν καταλαβαίνω τον λόγο «φόρτος εργασίας», όταν προκύπτουν τόσο σοβαρά ζητήματα. Είχαμε πέντε νεκρούς. Έχουμε σπίτια τα οποία είναι ακόμα αποκλεισμένα. Δεν έχουν νερό. Δεν έχουν ρεύμα. Δεν έχουν τηλέφωνο. Δεκάδες χωριά, σπίτια, έχουν υποστεί ρωγμές. Η πλειονότητα και των αγροτικών δρόμων και του επαρχιακού δικτύου είναι κατεστραμμένη. Ποιος, λοιπόν, αναλαμβάνει αυτή την ευθύνη;

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, δεν θα ήθελα να μπούμε, όμως, στη συζήτηση της ερώτησης.

**ΕΜΜΑΝΟΥΗΛ ΣΥΝΤΥΧΑΚΗΣ:** Πρέπει, όμως, να δώσω να καταλάβει ο κόσμος, που μας παρακολουθεί αυτή τη στιγμή και περιμένει τον Υπουργό να δώσει πολύ συγκεκριμένες απαντήσεις για αυτά, και κυρίως για τη βασική γέφυρα, η καταστροφή της οποίας έχει αποκλείσει δύο επαρχίες εδώ και έναν μήνα και δεν μπορούν οι άνθρωποι να μετακινηθούν, να πάνε στις δουλειές τους, να πάνε τα παιδιά στο σχολείο. Και αντί να μεταφέρει τη γέφυρα Μπέιλι, αναγκάστηκαν οι άνθρωποι και έφτιαξαν έναν αυτοσχέδιο δρόμο για να περνάνε. Και τους το απαγορεύει και αυτό, αντί να πάρει μέτρα να φέρει τη γέφυρα ή να προχωρήσει στη διαδικασία να κτίσει μια νέα γέφυρα. Και μνημεία έχουν υποστεί ζημιές.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, είναι κατανοητό. Έχει καταγραφεί η ένστασή σας. Παρακαλώ, να ολοκληρώσετε.

**ΕΜΜΑΝΟΥΗΛ ΣΥΝΤΥΧΑΚΗΣ:** Είναι δυνατόν με τέτοιου είδους έντονες καταστροφές να αγνοεί ο Υπουργός και το ελληνικό Κοινοβούλιο και κυρίως τον κόσμο που περιμένει να δοθούν απαντήσεις;

Γι’ αυτό, λοιπόν, το καταγγέλλουμε και καλούμε τον Υπουργό να πάρει θέση και να μην υπεκφεύγει. Το ίδιο κάνει και ο περιφερειάρχης. Το ίδιο κάνουν και οι δήμαρχοι. Και ο ένας μεταφέρει την ευθύνη στον άλλο. Επιτέλους, να σταματήσει αυτό το παιχνίδι.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Συντυχάκη. Έχουν καταγραφεί οι ενστάσεις σας. Θα μεταφερθούν σίγουρα και στο Υπουργείο.

Προχωρούμε τώρα στις δύο επίκαιρες ερωτήσεις που θα συζητηθούν σήμερα.

Στην πρώτη εκ των δύο θα απαντήσει ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης.

Θα συζητηθεί, λοιπόν, η πρώτη με αριθμό 465/1-4-2019 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Αγροτικής Ανάπτυξης και Τροφίμων, με θέμα: «Αναστάτωση στους βαμβακοπαραγωγούς του Έβρου και της Ροδόπης για τη συνδεδεμένη ενίσχυση».

Κύριε συνάδελφε, έχετε δύο λεπτά για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, την περασμένη Πέμπτη η Κυβέρνησή σας έδειξε ότι δεν στηρίζει τους παραγωγούς βάμβακος του Έβρου και της Ροδόπης. Πέρυσι υπέστησαν ολικές καταστροφές εξαιτίας ακραίων καιρικών φαινομένων, εξαιτίας της αρρώστιας από το σκουλήκι, την οποία γνωρίζετε. Δυστυχώς δεν είχατε την ευαισθησία, τόσο εσείς όσο και η λοιπή ηγεσία του Υπουργείου Αγροτικής Ανάπτυξης, να έρθετε στον Έβρο και στη Ροδόπη να κάνετε αυτοψία, για να αντιληφθείτε το μέγεθος της ζημιάς.

Είχατε υποσχεθεί ότι θα καταργήσετε το πλαφόν σε ό,τι αφορά τη συνδεδεμένη ενίσχυση. Δυστυχώς είδαμε ότι χίλιοι επτακόσιοι παραγωγοί βάμβακος της χώρας, εκ των οποίων οι επτακόσιοι εβδομήντα στον Έβρο και στη Ροδόπη, δεν είχαν συμπεριληφθεί στην καταβολή της συνδεδεμένης ενίσχυσης.

Τη Δευτέρα πραγματοποιήθηκε σύσκεψη όλων των φορέων στο Διδυμότειχο και εκδόθηκε ένα σχετικό ψήφισμα, το οποίο σας εγχειρίζω και το καταθέτω και στα Πρακτικά της Βουλής.

(Στο σημείο αυτό ο Βουλευτής κ. Αναστάσιος Δημοσχάκης καταθέτει για τα Πρακτικά το προαναφερθέν ψήφισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι δικοί σας Βουλευτές προτίμησαν, όπως πάντα, την απόδραση και δεν παρέστησαν σε αυτή τη σύσκεψη, που ήταν ιδιαίτερα χρήσιμη και ενημερωτική.

Στη δήλωση που εξέδωσε ο Υπουργός Αγροτικής Ανάπτυξης, μετά από την πίεση του ομιλούντος, όπως και λοιπών παραγόντων του Έβρου, είπε ότι θα επιλυθούν τα τεχνικά προβλήματα που έχουν ανακύψει μεταξύ του ΟΠΕΚΕΠΕ και του ΕΛΓΑ.

Ποιος ευθύνεται, κύριε Υπουργέ, γι’ αυτή την κατάσταση; Δεν οφείλατε να είχατε προβλέψει;

Εν πάση περιπτώσει, νομίζω ότι η επίκαιρη ερώτηση κατατέθηκε για να μας απαντήσετε και να δούμε πώς θα αντιμετωπίσετε αυτό το πρόβλημα το οποίο έχει ανακύψει σχεδόν σε όλη τη Θράκη, που δυστυχώς τους έχετε εμπαίξει κατ’ επανάληψη.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο συνάδελφο.

Κύριε Υπουργέ, δώστε μου μερικά δευτερόλεπτα πριν απαντήσετε, για να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και δύο συνοδοί εκπαιδευτικοί από το 6ο Δημοτικό Σχολείο Βύρωνα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα ήθελα να σας ενημερώσω ότι ο λόγος που βλέπετε αυτή τη στιγμή λίγους συναδέλφους είναι διότι διεξάγεται ο Κοινοβουλευτικός Έλεγχος και η διαδικασία των επίκαιρων ερωτήσεων, κατά την οποία ο κάθε Βουλευτής έχει το δικαίωμα να ρωτήσει τον αρμόδιο Υπουργό για κάποιο επίκαιρο θέμα και να γίνει αυτή η συζήτηση εντός της Ολομέλειας. Αυτή τη στιγμή θα απαντήσει σε ερώτηση Βουλευτή της Νέας Δημοκρατίας ο Υφυπουργός Αγροτικής Ανάπτυξης και Τροφίμων κ. Κόκκαλης, σχετικά με θέματα αγροτικής ανάπτυξης.

Παρακαλώ, κύριε Υπουργέ, έχετε τον λόγο για τρία λεπτά.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Βουλευτά, πράγματι την 28η Μαρτίου κατεβλήθησαν 176 εκατομμύρια ευρώ στους βαμβακοπαραγωγούς όλης της χώρας για την ειδική ενίσχυση, για τη συνδεδεμένη. Ο σκοπός αυτής της ενίσχυσης είναι η παραγωγή ποιοτικού βάμβακος. Χίλιοι επτακόσιοι εβδομήντα τέσσερις βαμβακοπαραγωγοί σε όλη την Ελλάδα δεν πληρώθηκαν, αρκετοί εκ των οποίων είναι στην περιφέρειά σας.

Έρχομαι τώρα στην ουσία της ερώτησης. Κατ’ αρχάς διαβάζω στην ερώτηση ότι λέτε «αυτόματα ο ΟΠΕΚΕΠΕ μείωσε το πλαφόν» και «προφανώς ο ΟΠΕΚΕΠΕ εισήγαγε αυτόματα». Αυτόματα δεν εισάγεται τίποτα, κύριε Βουλευτά. Κατόπιν εντολής από το Υπουργείο Αγροτικής Ανάπτυξης μειώθηκε το πλαφόν. Όντως ο συγκεκριμένος νομός υπέστη σοβαρότατες ζημιές, άλλες καλυπτόμενες, άλλες μη καλυπτόμενες. Στα πρώτα ακούσματα των ζημιών, από το καλοκαίρι, ενημερώσαμε και τη ΔΑΟΚ και όλους τους παραγωγούς, ειδικά για το πράσινο ή το ρόδινο σκουλήκι, να λάβουν τα μέτρα τους, ώστε να αποδεικνύεται από τους παραγωγούς ότι επέδειξαν περισσή φροντίδα και επιμέλεια στην αντιμετώπιση της ασθένειας. Τι εννοώ; Προσκόμιση τιμολογίων και τα λοιπά, ώστε μετά να συμπεριληφθούν στη συνδεδεμένη ενίσχυση. Επίσης είχαμε και ξηρασία, όπως και πλημμύρες. Πράγματι είχαμε ζημιές.

Πόσοι πληρώθηκαν και τι θα γίνει για τους υπόλοιπους; ΔΑΟΚ Έβρου: 6 εκατομμύρια ευρώ σε χίλιους τριακόσιους ογδόντα οκτώ γεωργούς από τους χίλιους πεντακόσιους ενενήντα, ποσοστό 87,3%. ΔΑΟΚ Ορεστιάδας: 13.798.000 ευρώ σε δύο χιλιάδες διακόσιους πενήντα εννιά γεωργούς από τους δύο χιλιάδες οκτακόσιους πενήντα οκτώ. Στην Περιφερειακή Ενότητα Έβρου υπάρχουν τώρα εβδομήντα τέσσερις γεωργοί, οι οποίοι δεν παρέδωσαν καθόλου βαμβάκι και άλλοι εξακόσιοι ογδόντα οκτώ, οι οποίοι παρέδωσαν αλλά δεν πιάνουν το πλαφόν.

Τι έκαναν οι υπηρεσίες εγκαίρως, κύριε Βουλευτά; Έκαναν διασταλτική ερμηνεία του νόμου και των κανονισμών στη λέξη «ανωτέρα βία», προκειμένου να καλύψουν μεγάλο ποσοστό των βαμβακοπαραγωγών, ότι υπέστησαν ζημιά. Διασταλτική -επιμένω- ερμηνεία των νόμων και των κανονισμών και γι’ αυτό αναφέρετε στην επίκαιρή σας ερώτηση «αυτόματα ο ΟΠΕΚΕΠΕ». Δεν έγινε τίποτα «αυτόματα». Έγιναν όλα εγκαίρως, προσηκόντως, αλλά πάντα σύμφωνα με τον νόμο.

Αυτές τις μέρες εξετάζεται η μεγάλη πλειοψηφία τουλάχιστον των εναπομεινάντων να πληρωθεί στη συνδεδεμένη, πάντα σύμφωνα με γνωμάτευση του ΕΛΓΑ, με διασταλτική ερμηνεία επιμένω.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριε συνάδελφε, έχετε τρία λεπτά για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Υφυπουργέ, είχαμε συζητήσει για τις βαμβακοκαλλιέργειες αλλά και γενικά για τις αποζημιώσεις, εδώ στη Βουλή, σε παρόμοια επίκαιρη ερώτηση, με τον Υπουργό σας. Διότι οι ζημιές που προκλήθηκαν δεν ήταν μόνο στο βαμβάκι, αλλά ήταν και στα σιτηρά, ήταν και στον ηλίανθο. Και τα είπατε κι εσείς προηγουμένως αναλυτικά. Απλώς, εξαιτίας των καιρικών φαινομένων, αναπτύχθηκε η ασθένεια αυτή και αυτοί οι οποίοι δεν παρέδωσαν έχουν στα χωράφια τους ολική καταστροφή. Γι’ αυτό δεν παρέδωσαν ούτε ένα κιλό. Ωστόσο, είχε δεσμευθεί ο Υπουργός ότι θα δώσει απαντήσεις, και στις συσκέψεις που έγιναν στο γραφείο του με τους θεσμικούς παράγοντες του Έβρου και τους εμπλεκόμενους, ότι θα δώσει την απάντηση με την κατάθεση του προϋπολογισμού.

Εγώ σας ερωτώ: Κάνατε έγγραφο στον Υπουργό Οικονομικών και ζητήσατε κωδικό για αυτή την αποζημίωση; Αν κάνατε έγγραφο, παρακαλώ να το καταθέσετε στα Πρακτικά της Βουλής. Δεύτερον, επειδή δεν απήντησε με την κατάθεση του προϋπολογισμού, θέλω να μας πείτε αν θα καταθέσετε αναδρομικά, εκ των υστέρων, αίτημα παρόμοιο να συμπεριληφθούν οι αποζημιώσεις στον κρατικό προϋπολογισμό, συμπληρωματικά.

Διότι οι ζημιές δεν είναι, κύριε Πρόεδρε, μόνο σε ό,τι αφορά τη μη καταβολή της συνδεδεμένης ενίσχυσης σε αυτούς τους ανθρώπους. Οι ζημιές είναι ολικές, έχουν χάσει το εισόδημά τους. Αυτή τη στιγμή τα περισσότερα χωράφια στον κεντρικό και βόρειο Έβρο, όπως δηλώνουν οι ίδιοι οι αγρότες και όπως κι εγώ το διαπιστώνω, δεν θα καλλιεργηθούν. Και ξέρετε γιατί; Διότι δεν μπορούν να εξασφαλίσουν χρηματοδότηση σε ό,τι αφορά τα εφόδια, είτε από το δικό τους ταμείο είτε από άλλο χρηματοδοτικό εργαλείο που διαθέτει το ελληνικό κράτος και το Υπουργείο Αγροτικής Ανάπτυξης. Θα φέρετε την ευθύνη γι’ αυτό το θέμα, για το οποίο σήμερα σας ενημερώνω.

Συνεπώς ρωτάμε: Θα τους αποζημιώσετε για απώλεια εισοδήματος μέσα από την de minimis ενίσχυση; Αυτό έχουν ανάγκη για να μπορέσουν να σταθούν στα πόδια τους.

Έχετε ζητήσει από την Ευρωπαϊκή Ένωση την ενεργοποίηση του Ταμείου Κλιματικής Αλλαγής, όπως έκανε και η Γερμανία για τους αγρότες της; Αν έχετε ζητήσει και έχετε στείλει έγγραφο, παρακαλώ να το καταθέσετε στα Πρακτικά της Βουλής.

Επίσης εσείς τώρα δεσμευτήκατε ότι θα εξετάσετε το αίτημα για το οποίο σήμερα συζητούμε. Είμαι σίγουρος ότι θα έρθετε στον Έβρο και θα ανακοινώσετε ότι θα συμπεριλάβετε την απώλεια εισοδήματος των αγροτών στα λεγόμενα ΠΣΕΑ -τα οποία δεν είναι αποτελεσματικά, δεν λύνουν το πρόβλημα σήμερα, αλλά ενδεχομένως μετά από τρία, τέσσερα χρόνια- και θα παραπέμψετε το πρόβλημά τους για το μέλλον.

Γι’ αυτό θέλουμε, κύριε Πρόεδρε, δύο πράγματα. Πρώτον, την καταβολή της συνδεδεμένης ενίσχυσης ανεξαιρέτως σε όλους όσοι είχαν καλλιεργήσει τα χωράφια τους με βαμβάκι και δεύτερον, θέλουμε την de minimis ενίσχυση σε όλους αυτούς τους ανθρώπους για απώλεια εισοδήματος ή μέσα από χρηματοδοτικό εργαλείο της Ευρωπαϊκής Ένωσης όσο το δυνατόν πιο γρήγορα.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Δημοσχάκη.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Βουλευτά, οι άνθρωποι πράγματι υπέστησαν ζημιά. Ας ξεκαθαρίσουμε όμως κάποια πράγματα. Στο τέλος ζητήσατε κάτι το οποίο φάσκει και αντιφάσκει: Ή θα αποζημιώσουμε με de minimis παραγωγούς που υπέστησαν ζημιά -τους βαμβακοπαραγωγούς πάντα εννοώ, γι’ αυτούς ρωτάτε- ή θα καταβληθεί η συνδεδεμένη λόγω ζημιάς. Και τα δύο ζητάτε;

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Φυσικά και τα δύο. Άλλο το ένα, άλλο το άλλο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Όχι, κύριε Βουλευτά, σας απήντησα. Ακούστε με. Σε μεγάλο ποσοστό έχουν καλυφθεί οι βαμβακοπαραγωγοί του Έβρου λόγω της ερμηνείας που έχουν κάνει οι υπηρεσίες του ΟΠΕΚΕΠΕ και του ΕΛΓΑ, όσον αφορά τις ζημιές που υπέστησαν. Πράγματι, υπέστησαν και ένα μεγάλο ποσοστό πληρώθηκε και έχει απομείνει ένα μικρό ποσοστό.

Σας απήντησα και σας απαντώ όσο γίνεται πιο ξεκάθαρα ότι αυτές τις μέρες εξετάζεται να καλυφθεί τουλάχιστον η μεγάλη πλειοψηφία των εναπομεινάντων βαμβακοπαραγωγών λόγω ζημιάς που υπέστησαν, όπως ρόδινο σκουλήκι, πράσινο σκουλήκι, πλημμύρες, ξηρασία. Το κλείσαμε αυτό.

Δεύτερον, όσον αφορά το de minimis και επειδή είπατε ότι κάνουμε έγγραφο για αυτή την αποζημίωση, για ποια αποζημίωση; Για την de minimis ρωτάτε; Είναι ρητορική η ερώτηση. Αναφέρεστε σε συγκεκριμένη αποζημίωση για συγκεκριμένο προϊόν; Γιατί στο δεύτερο ερώτημα κάνετε λόγο για αποκλεισμό του νομού από το de minimis. Όχι, βέβαια. Όλα τα αιτήματα εξετάζονται.

Όμως, κύριε Βουλευτά, η de minimis αποζημίωση λόγω ζημιάς, αλλά και η καταβολή συνδεδεμένης λόγω μη ζημιάς, και τα δύο για τον ίδιο γενεσιουργό λόγο έχω την εντύπωση ότι δεν υφίστανται.

Εν κατακλείδι, σας αναφέρω ότι αυτές τις μέρες –από προχθές- ήδη οι δύο υπηρεσίες συνεργάζονται, προκειμένου να καλυφθούν και οι υπόλοιποι βαμβακοπαραγωγοί του νομού, για τους οποίους υποβάλατε την επίκαιρη ερώτηση.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον Υπουργό.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Μπορώ, κύριε Πρόεδρε, να έχω τον λόγο για ένα λεπτό;

**ΠΡΟΕΔΡΕΥΩΝ (Μάριος Γεωργιάδης):** Κύριε Δημοσχάκη, έχει ολοκληρωθεί η ερώτηση.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Για ένα λεπτό;

**ΠΡΟΕΔΡΕΥΩΝ (Μάριος Γεωργιάδης):** Όχι, δεν είναι επί της διαδικασίας. Πρέπει να προχωρήσουμε με τον κατάλογο των επικαίρων ερωτήσεων. Σας παρακαλώ πολύ.

Η έκτη με αριθμό 436/22-3-2019 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος την ΥπουργόΕργασίας, Κοινωνικής Ασφάλισης και Κοινωνικής Αλληλεγγύης, με θέμα: «Εναρμόνιση της ηλικίας εισαγωγής στα κέντρα δημιουργικής απασχόλησης παιδιών (ΚΔΑΠ) με την ηλικία ένταξης στην υποχρεωτική εκπαίδευση», δεν θα συζητηθεί εξαιτίαςκωλύματος της Αναπληρώτριας Υπουργού Εργασίας, Κοινωνικής Ασφάλισης και Κοινωνικής Αλληλεγγύηςκ. Θεανώς Φωτίου, λόγω φόρτου εργασίας.

Η δεύτερη με αριθμό 459/1-4-2019 επίκαιρη ερώτηση πρώτου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εξωτερικών, με θέμα: «Σκοπιανοί προβάλλουν ως μακεδονικά τα κρασιά τους σε διεθνή έκθεση οίνου», δεν θα συζητηθεί.

Η δωδέκατη με αριθμό 330/4-2-2019 επίκαιρη ερώτηση δεύτερου κύκλου του Ανεξάρτητου Βουλευτή Ευβοίας κ. Νικολάου Μίχουπρος τον ΥπουργόΕξωτερικών,με θέμα: «Συνέχιση διωγμών των μελών της ελληνικής μειονότητας στην Αλβανία», δεν θα συζητηθεί.

Η δέκατη τρίτη με αριθμό 284/21-1-2019 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εξωτερικών, με θέμα: «Οι Αλβανοί δρομολογούν εξελίξεις δημιουργίας “Μεγάλης Αλβανίας”», δεν θα συζητηθεί.

Η δέκατη τέταρτη με αριθμό 280/17-1-2019 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Την συνδιαχείριση του Αιγαίου προωθεί η Κυβέρνηση», δεν θα συζητηθεί.

Η δέκατη πέμπτη με αριθμό 260/9-1-2019 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισηςκαι Κοινωνικής Αλληλεγγύης,με θέμα: «Προστασία πληρωμάτων από εγκατάλειψη πλοίου εσωτερικών πλόων», δεν θα συζητηθεί.

Η δέκατη έκτη με αριθμό 261/9-1-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού,με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας -Σκοπίων», δεν θα συζητηθεί.

Η δέκατη έβδομη με αριθμό 263/9-1-2019 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Καζάνι έτοιμο να εκραγεί το κρατίδιο των Σκοπίων», δεν θα συζητηθεί.

Υπάρχει και σχετική επιστολή από τη Γραμματεία της Κυβέρνησης για τις επίκαιρες ερωτήσεις που δεν θα συζητηθούν.

Προχωρούμε στη συζήτηση της τελευταίας για σήμερα επίκαιρης ερώτησης. Είναι η δεύτερη με αριθμό 456/29-3-2019 επίκαιρη ερώτηση δεύτερου κύκλου του Ανεξάρτητου Βουλευτή Αττικής κ. Κωνσταντίνου Κατσίκηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,με θέμα: «Άρθρο 68 του ν.3863/2010 (όπως έχει τροποποιηθεί και ισχύει σήμερα με το άρθρο 39 του ν.4488/2017)».

Θα απαντήσει η Υπουργός Εργασίας Κοινωνικής Ασφάλισης και Κοινωνικής Αλληλεγγύης κ. Αχτσιόγλου.

Κύριε συνάδελφε, έχετε δύο λεπτά για την πρωτολογία σας.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, αφού σας ευχαριστήσω, θα σας παρακαλέσω για την ανοχή σας στον χρόνο.

Επιτρέψτε μου να ξεκινήσω με έναν εισαγωγικό πρόλογο αφορμής δοθείσης από τον χαρακτηρισμό που μου αποδώσατε, βεβαίως τηρώντας τον Κανονισμό, τον χαρακτηρισμό του «ανεξάρτητου» Βουλευτή. Δεν νιώθω και δεν είμαι ανεξάρτητος Βουλευτής. Δεν αποχώρησα από το Κίνημα των Ανεξάρτητων Ελλήνων, στο οποίο και ανήκω, ούτε διεγράφην από αυτό.

Ως εκ τούτου, δηλώνω ότι είμαι Βουλευτής των Ανεξάρτητων Ελλήνων και ως Βουλευτής των Ανεξάρτητων Ελλήνων υποβάλλω σήμερα την επίκαιρη ερώτηση στην κυρία Υπουργό, ευελπιστώντας σε θετική απάντηση.

Η ερώτηση έχει θέμα την τροποποίηση του δεύτερου μέρους του άρθρου 39 του ν.4488/2017, νόμου δηλαδή που θεσμοθετήθηκε από το Υπουργείο Εργασίας και από την Κυβέρνηση ΣΥΡΙΖΑ.

Σχετικά με τη δυνατότητα, κυρία Υπουργέ, συμμετοχής σε δημόσιους διαγωνισμούς εταιρειών παροχής υπηρεσιών, οι διατάξεις αυτού του άρθρου 39 στο πρώτο μέρος προβλέπουν στέρηση της δυνατότητας της συμμετοχής αυτών των εταιρειών παροχής υπηρεσιών, εφόσον σε βάρος αυτών των εταιρειών έχουν εκδοθεί πράξεις επιβολής προστίμου για παραβάσεις που διαπιστώθηκαν από το Σώμα Επιθεώρησης Εργασίας και οι οποίες έχουν αποκτήσει τελεσίδικη και δεσμευτική ισχύ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα σας παρακαλέσω την ανοχή σας στον χρόνο, κύριε Πρόεδρε.

Αφού, λοιπόν, εξαντληθούν οι δικονομικές διατάξεις και οι προσφυγές κριθούν από ανώτερο δικαστήριο δεύτερου βαθμού εις βάρος αυτών των εταιρειών, αν κριθούν λοιπόν, ότι καλώς βεβαιώθηκαν αυτές οι παραβάσεις, τότε οι αναθέτουσες αρχές αποκλείουν τις εταιρείες αυτές από τη συμμετοχή τους σε διαγωνισμό και, βεβαίως, σε σύναψη συμβάσεων για το αντικείμενο, για το οποίο προορίστηκε ο διαγωνισμός.

Ωστόσο, μια τροποποίηση -και έρχομαι στο επίμαχο- του δεύτερου μέρους του παραπάνω άρθρου, δηλαδή του άρθρου 39, εισήγαγε μια άδικη και αντίθετη στην αρχή της ισότητας αντιμετώπιση για τις εταιρείες καθαρισμού και φύλαξης έναντι όλων των άλλων εταιρειών παροχής υπηρεσιών.

Ακολούθως, το άρθρο 107 του ν.4497/2017 επισφράγισε τη διάκριση αυτή, καθώς με ρητή διευκρίνιση ο νομοθέτης ορίζει ότι ειδικά για τις εταιρείες καθαρισμού και φύλαξης δεν προβλέπεται ότι οι πράξεις επιβολής προστίμου πρέπει να έχουν τελεσίδικη και δεσμευτική ισχύ, προκειμένου οι αναθέτουσες αρχές να αποκλείουν αυτές από διαδικασίες σύναψης συμβάσεων και συμμετοχής σε διαγωνισμούς.

Το δυσανάλογο αυτό μέτρο στοχοποιεί συγκεκριμένες εταιρείες και διαμορφώνει μη ισόνομη αντιμετώπιση μεταξύ του συνόλου των εταιρειών παροχής υπηρεσιών.

Η διάταξη, λοιπόν, του παραπάνω άρθρου –κατά παράβαση πρόβλεψης του άρθρου 20 του Συντάγματος- καταστρατηγεί το δικαίωμά τους για παροχή έννομης προστασίας, μη αναγνωρίζοντας τη δυνατότητα προσφυγής τους στα αρμόδια δικαστήρια, προκειμένου να αμφισβητήσουν την κυρωτική πράξη επιβολής προστίμου. Ακόμα και αν υπάρχουν σοβαρές ενδείξεις πως οι πράξεις αυτές θα καταπέσουν και δεν θα αποκτήσουν ποτέ τελεσίδικη και δεσμευτική ισχύ, οι εταιρείες προαποκλείονται από τη δυνατότητα συμμετοχής τους σε διαγωνισμό.

Συνεκτιμωμένου δε του γεγονότος πως οι πράξεις πρόστιμου επιβάλλονται πολύ εύκολα, καθώς κατά κοινή ομολογία οι έλεγχοι των αρμόδιων οργάνων του Σώματος Επιθεώρησης Εργασίας έχουν στοχευμένα εντατικοποιηθεί σε βάρος εταιρειών καθαρισμού και φύλαξης, αντιλαμβάνεστε πως θέτετε σε κίνδυνο τη βιωσιμότητα των εταιρειών αυτών.

Στο πλαίσιο της αναλογικότητας θα έπρεπε, κυρία Υπουργέ, να επανεξετάσετε την αρχιτεκτονική των προστίμων και των αποκλεισμών, ώστε λειτουργώντας ισότιμα να διασφαλίζεται η διαφάνεια και η αίσθηση δικαίου στους πολίτες.

Και τελειώνω με την ερώτηση προς εσάς, κυρία Υπουργέ: Για ποιο λόγο το άρθρο 39 του ν.4478/2017 θέτει διακρίσεις ανάμεσα στις εταιρείες καθαρισμού ή και φύλαξης και τις λοιπές εταιρείες παροχής υπηρεσιών που συμμετέχουν σε διαδικασίες σύναψης δημοσίων συμβάσεων;

Επίσης, σας ερωτώ, κυρία Υπουργέ, για ποιον λόγο δεν αναγνωρίζετε το νόμιμο και συνταγματικά κατοχυρωμένο δικαίωμα των εταιρειών καθαρισμού ή και φύλαξης να απευθυνθούν στα αρμόδια δικαστήρια, αμφισβητώντας την κυρωτική πράξη των αρμοδίων οργάνων.

Και τέλος, σας ερωτώ για ποιον λόγο στερείτε αποκλειστικά από τις εταιρείες καθαρισμού και φύλαξης το δικαίωμα για την παροχή έννομης προστασίας κατά παράβαση πρόβλεψης του άρθρου 20 του Συντάγματος.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κατσίκη.

Κυρία Υπουργέ, έχετε τρία λεπτά στη διάθεσή σας.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κατσίκη, θα μου επιτρέψετε να ξεκινήσω από το εξής: Η καταπολέμηση της παραβατικότητας στην αγορά εργασίας συνιστά για την παρούσα Κυβέρνηση και για το Υπουργείο Εργασίας εντελώς αδιαπραγμάτευτο στόχο.

Αυτό πρακτικά σημαίνει δύο πράγματα, πρώτον, ότι καμμία επιχείρηση δεν απολαμβάνει ασυλίας, όλες οι επιχειρήσεις ελέγχονται, όλες τιμωρούνται και σε όλες επιβάλλονται πρόστιμα, όταν παραβιάζουν τους κανόνες εργατικής νομοθεσίας και δεύτερον, ότι καμμία επιχείρηση δεν μπορεί να βασίζει το ανταγωνιστικό της πλεονέκτημα έναντι των υπολοίπων επιχειρήσεων στη βάση της παραβίασης των κανόνων της εργατικής νομοθεσίας ή τη συμπίεση των εργατικών δικαιωμάτων, προκειμένου να μειώσει το εργατικό της κόστος και να γίνει περισσότερο ανταγωνιστική.

Για να εξυπηρετήσουμε αυτόν τον στόχο ακολουθούμε από την αρχή μία πολύ συγκεκριμένη στρατηγική, η οποία λέει ότι αφ’ ενός ενισχύουμε το νομοθετικό πλαίσιο, δηλαδή εκεί που υπήρχαν «τυφλά» σημεία του συστήματος, προκειμένου να μπορούν οι επιχειρήσεις να παρακάμπτουν το πλαίσιο προστασίας της εργασίας, θεσπίζουμε αυστηρότερους κανόνες και ότι αφ’ ετέρου ενισχύουμε την ελεγκτική δράση του Σώματος Επιθεώρησης Εργασίας.

Και τα αποτελέσματα είναι ήδη ορατά, καθώς όπως ξέρετε μέσα σε αυτό το χρονικό διάστημα των τεσσάρων ετών η αδήλωτη εργασία μειώθηκε κατά περισσότερο από δέκα ποσοστιαίες μονάδες χάρη σε αυτή την πολύ στοχευμένη δράση του Σώματος Επιθεώρησης Εργασίας.

Μεταξύ των υπολοίπων κανόνων που θεσπίσαμε, όντως, επεκτείναμε στην πραγματικότητα ένα πλαίσιο που ήδη υπήρχε –υπήρχε ειδικά για τις εταιρείες καθαριότητας και φύλαξης, εμείς το επεκτείναμε γενικά- και προβλέψαμε ότι καμμία επιχείρηση η οποία έχει σωρεία παραβάσεων της εργατικής νομοθεσίας δεν θα μπορεί να λαμβάνει κρατικό χρήμα, δεν θα μπορεί δηλαδή να παίρνει χρήμα, να συμμετέχει σε δημόσιους διαγωνισμούς και να παίρνει χρήμα και ουσιαστικά να επιδοτείται έναντι των υπόλοιπων επιχειρήσεων, οι οποίες συμμορφώνονται με τους κανόνες της εργατικής νομοθεσίας.

Και συγκεκριμένα προβλέψαμε ότι εάν μέσα σε διάστημα δύο ετών πριν από την πρόταση, πριν από την υποβολή της προσφοράς στον δημόσιο διαγωνισμό, η επιχείρηση έχει λάβει πρόστιμα -τρία πρόστιμα- για παραβάσεις της εργατικής νομοθεσίας που χαρακτηρίζονται υψηλές ή πολύ υψηλές ή έχει λάβει πρόστιμα διότι βρέθηκε δύο φορές με αδήλωτο εργαζόμενο, αυτή η επιχείρηση θα αποκλείεται από το δημόσιο χρήμα και τον δημόσιο διαγωνισμό.

Με ρωτάτε γιατί υπάρχει αυστηρότερο πλαίσιο ειδικά για τις εταιρείες καθαρισμού και φύλαξης. Υπάρχει διότι οι εταιρείες καθαρισμού και φύλαξης πράγματι λέμε ότι αποκλείονται από το δημόσιο χρήμα, από τη στιγμή που θα τους επιβληθεί το πρόστιμο.

Ο χώρος των εργολαβικών εταιρειών στην καθαριότητα και τη φύλαξη χαρακτηρίζεται από υψηλή παραβατικότητα διαχρονικά και αυτό δεν είναι μία εντύπωση, δεν είναι μία εικόνα. Είναι, δυστυχώς, απτή πραγματικότητα.

Θα σας πω συγκεκριμένα στοιχεία: Στο διάστημα 2015-2018 το ΣΕΠΕ πραγματοποίησε τρεις χιλιάδες τριακόσιους ελέγχους σε εταιρείες φύλαξης και καθαριότητας και διαπιστώθηκαν παραβιάσεις οι οποίες οδήγησαν σε οκτακόσια ενενήντα πρόστιμα για παραβάσεις εργατικής νομοθεσίας. Προσοχή: Μιλάω μόνο για παραβάσεις εργατικής νομοθεσίας, όχι για αδήλωτους εργαζόμενους που εξετάζονται χωριστά, μιλάω για αυτά τα οκτακόσια πενήντα πρόστιμα ύψους 4,3 εκατομμυρίων ευρώ.

Ξεχωριστά εντοπίστηκαν τριακόσιοι σαράντα αδήλωτοι εργαζόμενοι σε τέτοιες επιχειρήσεις, σε εργολαβικές επιχειρήσεις καθαριότητας και φύλαξης, που οδήγησαν σε πρόστιμα 3,5 εκατομμυρίων ευρώ.

Συνολικά, δηλαδή, μέσα σε αυτή την τετραετία οι παραβάσεις που διαπιστώθηκαν σε αυτές τις επιχειρήσεις καθαριότητας και φύλαξης ήταν ακραίες τόσο σε ό,τι αφορά τη μη τήρηση της εργατικής νομοθεσίας όσο και σε ό,τι αφορά αποκλειστικά αδήλωτη εργασία, παραβάσεις οι οποίες οδήγησαν σε πρόστιμα συνολικού ύψους 7,9 εκατομμυρίων ευρώ.

Επομένως είναι –νομίζω- προφανές ότι υπάρχει ανάγκη ενός ειδικότερου -περισσότερο αυστηρού- πλαισίου ειδικά για αυτές τις εταιρείες, διότι -για να σας το δώσω και με ποσοστιαία στοιχεία- αυτές οι επιχειρήσεις απασχόλησαν το ΣΕΠΕ σε εργατικές διαφορές κατά το 8%, δηλαδή το 8% των εργατικών διαφορών ήταν αποκλειστικά για τέτοιες επιχειρήσεις, όταν αυτές οι επιχειρήσεις απασχολούν μόλις το 2% του εργατικού δυναμικού.

Μιλάμε, δηλαδή, για επιχειρήσεις οι οποίες δυστυχώς, όπως αποδεικνύεται, είναι ακραία παραβατικές και για αυτό χρειάζεται -κατά τη γνώμη μου- ένα πολύ ειδικό -ειδικότερο από τις άλλες- αυστηρό πλαίσιο προστασίας της εργατικής νομοθεσίας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Κύριε Κατσίκη, έχετε τον λόγο για τη δευτερολογία σας και παρακαλώ πολύ να είστε εντός χρόνου, διότι μιλήσατε περίπου έξι λεπτά στην πρωτολογία σας.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, θα προσπαθήσω να είμαι πολύ σύντομος.

Κυρία Υπουργέ, εκπλήσσομαι ειλικρινά γιατί στην απάντηση που μου δώσατε, την οποίαν με πολλή προσοχή παρακολούθησα, διαπίστωσα, χωρίς να ξεφύγω καθόλου από την προσοχή με την οποία σας άκουγα, ότι είχατε έναν αντιφατικότατο λόγο.

Λέτε από τη μία μεριά ότι είστε αδιαπραγμάτευτοι και θέλετε να αυστηροποιήσετε το νομικό πλαίσιο που καθορίζει τις ποινές για αυτές τις εταιρείες και από την άλλη πλευρά, δεν εξηγείτε γιατί κάνετε αυτή τη μεγάλη διάκριση της άνισης αντιμετώπισης με τις υπόλοιπες εταιρείες παροχής υπηρεσιών.

Λέτε, από τη μία, ότι είναι μόνο το 2%. Μα, έχουν πολύ λίγους εργαζόμενους, αλλά τους τιμωρείτε έτσι ώστε να τους κλείσετε και να μην τους δίνετε το δικαίωμα επί ίσοις όροις, μέχρι να τελεσιδικήσει η απόφαση των αρμόδιων δικαστηρίων στα οποία έχουν προσφύγει και δεν δώσατε στοιχεία για το πόσες τέτοιες αποφάσεις έχουν δικαιώσει τέτοιες εταιρείες. Και λέτε ότι είναι μόνο το 2%.

Και από την άλλη, χαίρεστε διότι καταπολεμήσατε τη μαύρη εργασία –πώς;- εξοντώνοντας τις επιχειρήσεις οι οποίες απασχολούν εργαζόμενους σε ποσοστό μόνο 2%. Ειλικρινά λυπάμαι και υπάρχουν και άλλα στοιχεία τα οποία αποδεικνύουν τον αντιφατικό σας λόγο και την ανάλγητη πολιτική με την οποία νομοθετείτε. Δεν έχω, όμως, πολύ χρόνο για να μπορέσω να τα αναλύσω.

Σας λέω μόνο ότι μέσα σε τέσσερα χρόνια, κυρία Υπουργέ, της πολυδιαφημιζόμενης αριστερής διακυβέρνησης κατορθώσατε να μετατρέψετε το πλεονέκτημα της ηθικής -που θεωρητικά ιδιοποιείτο η Αριστερά- σε πλεονέκτημα αναλγησίας.

Γιατί πώς αλλιώς θα μπορούσε να χαρακτηριστεί η εμμονική σας προσέγγιση σε ένα θέμα που αφορά εκατοντάδες εταιρείες και χιλιάδες εργαζόμενους; Η στοχοπροσήλωσή σας σε μια άδικη και εξοντωτική διάταξη είναι ειλικρινά δυσερμήνευτη.

Εσείς, οι κατά κύριο λόγο εκφραστές του δικαίου των εργαζομένων, πώς θα κεφαλαιοποιήσετε αυτή σας την παραδοξολογία; Ειλικρινά, απορώ και σας ερωτώ: Αυτή η αναντιστοιχία λόγων και έργων σας είναι πραγματικά μυθιστορηματική; Και αν θέλω να είμαι απολύτως ακριβής, είναι μάλλον εφιαλτική.

Από τις κορυφαίες διατάξεις που καθορίζουν τον χάρτη των θεμελιωδών δικαιωμάτων των πολιτών στο σύγχρονο ελληνικό κράτος είναι το άρθρο 20 του Συντάγματος, κυρία Υπουργέ, το οποίο χωρίς να επιδέχεται διασταλτικής ερμηνείας εξασφαλίζει σε κάθε πολίτη το δικαίωμα παροχής έννομης προστασίας και τάξης, το οποίο εσείς ανενδοίαστα παίρνετε, τους το αφαιρείτε, τους το στερείτε. Θέλει τέχνη για να το κάνετε αυτό, ξέρετε. Δεν ξέρω, βέβαια, πώς λέγεται αυτή η τέχνη, γιατί ποτέ εγώ προσωπικά δεν την υπηρέτησα. Θα μπορούσε, όμως, να λέγεται και πολιτική αγυρτεία.

Να θυμάστε, κυρία Υπουργέ, πως τα στερνά νικούν τα πρώτα και οι στερνές πρακτικές, τακτικές και θέσεις σας κατακρήμνισαν την επιδαψίλευση των ελπίδων του πρώτου καιρού. Να ξέρετε, ότι όταν το θαυμαστικό που βάζουμε σε πρόσωπα και καταστάσεις καταπέσει, τότε γίνεται τελεία και παύλα!

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο συνάδελφο.

Ορίστε, κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κατσίκη, προφανώς δεν καταλάβατε την απάντηση, γιατί δεν νομίζω ότι υπήρχε το παραμικρό αντιφατικό στοιχείο σε αυτή.

Είπα, πρώτον, ότι αυτές οι επιχειρήσεις, παρ’ ότι απασχολούν ένα μικρό κομμάτι του εργατικού δυναμικού, είναι κατ’ εξοχήν παραβατικές επιχειρήσεις και αυτό το αποδεικνύουν τα στοιχεία του Σώματος Επιθεώρησης Εργασίας και των ελέγχων που γίνονται.

Άρα πράγματι για αυτές τις επιχειρήσεις χρειάζεται ένα αυστηρότερο πλαίσιο προστασίας, προκειμένου -αν μη τι άλλο- να υπάρχει ένα αντικίνητρο στο να συνεχίσουν να κάνουν αυτές τις παραβιάσεις.

Δεύτερο στοιχείο είναι το εξής -επειδή επικαλεστήκατε πολλές φορές ότι αυτό τάχα συνιστά παραβίαση της αρχής της ισότητας του Συντάγματος- ότι η αρχή της ισότητας στο Σύνταγμα μιλάει για όμοια μεταχείριση ομοίων καταστάσεων και ανόμοια μεταχείριση ανόμοιων καταστάσεων.

Πρόβλημα με την αρχή της ισότητας θα υπήρχε, εάν εμείς για παράδειγμα για έναν διαγωνισμό που αφορά τις υπηρεσίες καθαριότητας κάναμε διακριτική μεταχείριση μεταξύ των επιχειρήσεων του ίδιου κλάδου, όχι αν εμείς ορίζουμε ότι μέσα στον ίδιο κλάδο θα ισχύουν οι ίδιοι κανόνες για όλους.

Πρόβλημα με την αρχή της ισότητας υπάρχει αντιθέτως στις περιπτώσεις εκείνες όπου μία επιχείρηση η οποία παραβιάζει την εργατική νομοθεσία μπορεί να συμμετέχει με τους ίδιους όρους, όπως μια άλλη επιχείρηση η οποία δεν παραβιάζει την εργατική νομοθεσία, στον ίδιο διαγωνισμό για καθαριότητα και φύλαξη.

Αυτό θα ήταν πρόβλημα με την αρχή της ισότητας, αυτό θα ήταν προβληματική διακριτική μεταχείριση με την αρχή της ισότητας και όχι το να επιβάλεις ότι εντός του ίδιου κλάδου ισχύουν οι ίδιοι κανόνες για όλους.

Να σας πω και το εξής: Μία επιχείρηση παραβιάζει την εργατική νομοθεσία, λαμβάνει πρόστιμο για αδήλωτο εργαζόμενο -δύο φορές κιόλας- και περνάνε τρία χρόνια μέχρι να εκδικαστεί η υπόθεση στα διοικητικά δικαστήρια –τόσο είναι περίπου το χρονικό διάστημα εκδίκασης των υποθέσεων- και εν τω μεταξύ αυτή η επιχείρηση, εφόσον το όριο του νόμου λέει ότι «δεν θέλω παραβίαση εντός δύο ετών από την υποβολή της πρότασης», κερδίζει κι άλλο χρόνο, κερδίζει και άλλο διαγωνισμό, κερδίζει κι άλλο δημόσιο χρήμα. Και τι γίνεται τελικά; Αποκτά αυτή η παραβατική επιχείρηση ανταγωνιστικό πλεονέκτημα έναντι των άλλων επιχειρήσεων που σέβονται την εργατική νομοθεσία. Εκεί, λοιπόν, έγκειται το πρόβλημα της ισότητας.

Στο δε τελευταίο σας επιχείρημα περί παραβίασης του άρθρου 20 του Συντάγματος είναι προφανές ότι κανένας δεν αποκλείει και δεν απαγορεύει στις επιχειρήσεις αυτές να προσφεύγουν στη δικαιοσύνη και να αμφισβητούν το πρόστιμο. Κανείς δεν έχει βάλει τέτοιο φραγμό. Κανείς δεν απαγορεύει σε αυτές τις επιχειρήσεις να προσφύγουν ενώπιον της δικαιοσύνης.

Επειδή, όμως, με ρωτάτε πόσες από αυτές δικαιώνονται στα δικαστήρια, θα σας πω ότι το 95% των προσφυγών κρίνονται υπέρ του ελληνικού δημοσίου, πράγμα το οποίο σημαίνει ότι τουλάχιστον το 95% των προστίμων που μπαίνουν, ορθώς έχουν μπει. Και νομίζω ότι αυτό είναι, αν μη τι άλλο, ένα ατράνταχτο επιχείρημα ότι αυτές οι επιχειρήσεις θα πρέπει να αποκλείονται ή θα πρέπει, τέλος πάντων, να παίρνουν ένα μάθημα προκειμένου να είναι περισσότερο συνεπείς. Αν μη τι άλλο, θα πρέπει να είμαστε δίκαιοι απέναντι σε όλες εκείνες τις επιχειρήσεις, οι οποίες σέβονται την εργατική νομοθεσία και συμμορφώνονται με τον νόμο.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργού Επικρατείας: «Σύσταση, συγκρότηση και αρμοδιότητες της Κεντρικής Επιτροπής Κωδικοποίησης και άλλες διατάξεις».

Προτείνω η συζήτηση του νομοσχεδίου να γίνει σε μία συνεδρίαση, ενιαία επί της αρχής, επί των άρθρων και των τροπολογιών.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Το Σώμα συνεφώνησε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Συμφωνούμε απόλυτα με αυτό που είπατε. Το διαδικαστικό το υπερψηφίσαμε.

Υπάρχει, όμως, ένα πάρα πολύ σοβαρό πρόβλημα και πρέπει να είναι εδώ ο Υπουργός πριν ξεκινήσει η διαδικασία.

**ΠΡΟΕΔΡΕΥΩΝ (Μάριος Γεωργιάδης):** Είναι εδώ ο Υπουργός.

**ΑΝΔΡΕΑΣ ΛΟΒΕΡΔΟΣ:** Πριν ξεκινήσει η διαδικασία, ως Δημοκρατική Συμπαράταξη υποβάλλουμε αίτημα για την απόσυρση του Κεφαλαίου Β΄ του σχεδίου νόμου, μετά από την παραίτηση του Προέδρου της Εθνικής Επιτροπής για τα Δικαιώματα του Ανθρώπου, του κ. Σταυρόπουλου, το κείμενο της οποίας καταθέτω αμέσως τώρα.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το κείμενο της προαναφερθείσας παραίτησης, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, απεστάλη επιστολή -την οποία επίσης θα καταθέσω- προς τον κύριο Πρωθυπουργό από την Πρόεδρο του Ευρωπαϊκού Δικτύου για τους Θεσμούς των Ανθρωπίνων Δικαιωμάτων, όπως σε κάθε κράτος αυτοί έχουν διαρθρωθεί -την ΕΕΔΑ, εν προκειμένω- με την οποία ζητεί από τον κύριο Πρωθυπουργό να αποσυρθεί το Κεφάλαιο Β΄, διότι η κατάθεσή του έγινε χωρίς προηγούμενη διαβούλευση και χωρίς να έχουν τηρηθεί οι Αρχές των Παρισίων, όπως συγκεκριμένα η επιστολή αυτή αναφέρει.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τούτη την παρατήρηση την έχουμε κάνει και εμείς -ο κ. Καρράς είναι εδώ- και άλλα κόμματα κατά τη διαδικασία της επεξεργασίας του σχεδίου νόμου. Ωστόσο μετά και την επιστολή αυτή, με την οποία ζητείται από τον Έλληνα Πρωθυπουργό η απόσυρση του κεφαλαίου, προκειμένου να συζητηθεί διεξοδικά και κατά τις Αρχές των Παρισίων το συγκεκριμένο κομμάτι του σχεδίου νόμου, καλώ τον Υπουργό που είναι τώρα εδώ, να αποσύρει το συγκεκριμένο τμήμα. Ειδάλλως κάνουμε μία συζήτηση εκτός πλαισίου δικαιωμάτων του ανθρώπου και είναι τελείως λάθος να στείλει η Ελλάδα ένα τέτοιο μήνυμα.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Λοβέρδο.

Τον λόγο έχει η κ. Κοζομπόλη, εισηγήτρια του ΣΥΡΙΖΑ.

**ΑΝΔΡΕΑΣ ΛΟΒΕΡΔΟΣ:** Όχι, κύριε Πρόεδρε! Δηλαδή, απορρίπτεται το αίτημά μας; Ο Υπουργός είναι εδώ.

**ΠΡΟΕΔΡΕΥΩΝ (Μάριος Γεωργιάδης):** Ο Υπουργός δεν έχει ζητήσει τον λόγο για να απαντήσει. Συνεχίζουμε.

**ΑΝΔΡΕΑΣ ΛΟΒΕΡΔΟΣ:** Απορρίπτεται το αίτημά μας δηλαδή.

**ΠΡΟΕΔΡΕΥΩΝ (Μάριος Γεωργιάδης):** Εγώ δεν μπορώ να το απορρίψω.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, υποβάλαμε ένα αίτημα βάσει ενός εγγράφου το οποίο κατέθεσα.

**ΠΡΟΕΔΡΕΥΩΝ (Μάριος Γεωργιάδης):** Κύριε Λοβέρδο, δεν μπορώ να απορρίψω εγώ το αίτημα. Ο Υπουργός θα απαντήσει.

**ΑΝΔΡΕΑΣ ΛΟΒΕΡΔΟΣ:** Καλέσατε την κυρία εισηγήτρια της Πλειοψηφίας στο Βήμα.

**ΠΡΟΕΔΡΕΥΩΝ (Μάριος Γεωργιάδης):** Αφού δεν ζήτησε τον λόγο ο Υπουργός.

**ΑΝΔΡΕΑΣ ΛΟΒΕΡΔΟΣ:** Αν για τον κύριο Υπουργό δεν σημαίνει τίποτα, καλώς. Να το ξέρουμε όμως.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Κύριε Πρόεδρε, θα ήθελα τον λόγο για μισό λεπτό.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Υπουργέ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Νομίζω ότι δεν ξεκινάμε καλά. Δεν υπάρχει κανένας λόγος για τέτοιου είδους πολιτική αντιπαράθεση. Καλύτερα να συζητήσουμε τα ζητήματα που αφορούν τις Αρχές των Παρισίων και την τήρησή τους αναλυτικά κατά την κανονική κοινοβουλευτική διαδικασία.

Εγώ να κάνω ένα, δύο προκαταρκτικά σχόλια.

Θα σας πω το εξής, κύριε Πρόεδρε: Έχει γίνει αρκετές φορές επίκληση των Αρχών των Παρισίων και κατά τη διαδικασία της συζήτησης του νομοσχεδίου στη φάση της επεξεργασίας του. Οι Αρχές των Παρισίων λένε κάτι πάρα πολύ απλό: Η σύνθεση της επιτροπής πρέπει να καθορίζεται είτε με συνταγματική είτε με νομοθετική διάταξη. Για ποιον λόγο το ζητάνε αυτό οι Αρχές των Παρισίων; Διότι χρειάζεται μία εγγύηση ανεξαρτησίας και αρκετή εγγύηση ανεξαρτησίας είναι το γεγονός ότι η σύνθεση της επιτροπής δεν καθορίζεται με απόφαση της διοίκησης, της κυβέρνησης, αλλά αντίθετα περνάει μέσα από την κανονική κοινοβουλευτική νομοθετική διαδικασία.

Όποιος, λοιπόν, διαβάσει, έστω και διαγωνίως, τις Αρχές των Παρισίων, θα καταλάβει ότι σε κανένα σημείο η διαδικασία η οποία ακολουθήθηκε, δεν τις παραβιάζει. Είναι απλούστατο και καθαρό.

Αν θέλουμε να κάνουμε πολιτική αντιπαράθεση, ας την κάνουμε επί της ουσίας και όχι επί της διαδικασίας, δηλαδή να μη χρησιμοποιούμε νομικοφανή επιχειρήματα για να δημιουργήσουμε πολιτικές εντυπώσεις. Είναι άλλο πράγμα οι νομικές ερμηνείες και άλλο οι ουσιαστικές πολιτικές διαφωνίες που μπορεί να υπάρχουν επί της πρότασης για τη διεύρυνση της Εθνικής Επιτροπής για τα Δικαιώματα του Ανθρώπου.

Ευχαριστώ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, με συγχωρείτε…

**ΠΡΟΕΔΡΕΥΩΝ (Μάριος Γεωργιάδης):** Κύριε Λοβέρδο, ας μην ξεκινήσουμε συζήτηση αυτή τη στιγμή. Αν είναι ποτέ δυνατόν! Ορίστε, έχετε ένα λεπτό.

**ΑΝΔΡΕΑΣ ΛΟΒΕΡΔΟΣ:** Το ένα λεπτό που μου δίνετε είναι αρκετό.

Τη δεκαετία του ’90 έχω υπάρξει μέλος αυτής της επιτροπής. Γνωρίζω πολύ καλά για το τι συζητώ και θα ήμουν ο τελευταίος που θα προσπαθούσα να κάνω πολιτική αντιπαράθεση για ένα τέτοιο θέμα.

Τις αντιρρήσεις μας, φυσικά, ο κ. Καρράς τις εξέφρασε, θα τις ξαναεκφράσει και θα πάρω τον λόγο παρομοίως. Ωστόσο δεν συζητάω αυτό. Δεν συζητάω όσα συζητήθηκαν στη Διαρκή Επιτροπή. Λέω κάτι καινούργιο. Ούτε συνταγματικό είναι ούτε νομικό είναι ούτε εγχώριο πολιτικό είναι. Υπάρχει η επιστολή προς τον Πρωθυπουργό από την αρμόδια πρόεδρο για τα θέματα αυτά. Είναι ένα όργανο ευρωπαϊκό, ένα δίκτυο που επιτηρεί τις προσπάθειες των κρατών-μελών και λέει: «Πάρτε πίσω αυτό το κεφάλαιο, γιατί αντιβαίνει στις Αρχές των Παρισίων». Δεν το λέω για να μου απαντήσει ο Υπουργός ή η εισηγήτρια της Πλειοψηφίας. Δεν είναι εσωτερικός διάλογος. Είναι ένα κείμενο που έρχεται από την Ευρώπη, από τους αρμόδιους να βλέπουν πώς λειτουργούν τα κράτη-μέλη στο πλαίσιο των δικαιωμάτων του ανθρώπου και εισηγείται και προτείνει την απόσυρση του Κεφαλαίου Β΄. Αν αυτό δεν το καταλαβαίνουμε, δεν μιλάμε την ίδια γλώσσα.

**ΣΠΥΡΙΔΩΝΑΣ ΛΑΠΠΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Μάριος Γεωργιάδης):** Έχετε τον λόγο, κύριε Λάππα, για ένα λεπτό.

**ΣΠΥΡΙΔΩΝΑΣ ΛΑΠΠΑΣ:** Αν κατάλαβα καλά, ο κ. Λοβέρδος μεταφέρει την άποψη του Προέδρου -τώρα πληροφορήθηκα ότι είναι υπό παραίτηση- επικαλούμενος τις Αρχές των Παρισίων. Έχω μπροστά μου το κείμενο των Αρχών των Παρισίων. Βασικός κανόνας, ο κύριος κανόνας, ο πυρήνας των Αρχών των Παρισίων είναι ένας: Να υπάρχει πλουραλιστική σύνθεση του θεσμού για τα ατομικά δικαιώματα. Αυτό ακριβώς κάνει το νομοσχέδιο. Διευρύνει κατά πλουραλιστικό τρόπο, με τη συμμετοχή όλο και περισσότερων εκφράσεων ατομικών δικαιωμάτων σε αυτή την επιτροπή. Εάν υπάρχουν αριστοκρατικές αντιλήψεις για μία επιτροπή από κάποιους θεσμικούς παράγοντες, είναι δικό τους θέμα. Η πολιτική εξουσία, όμως, ο αρμόδιος Υπουργός και εμείς ως Βουλή έχουμε υποχρέωση να τηρούμε και τις Αρχές των Παρισίων, αλλά κυρίως τα δικαιώματα των ομάδων που υφίστανται διάκριση και προσβολή. Αυτό κάνει το νομοσχέδιο.

**ΠΡΟΕΔΡΕΥΩΝ (Μάριος Γεωργιάδης):** Είναι ξεκάθαρο.

Κυρία Κοζομπόλη, έχετε τον λόγο για δεκαπέντε λεπτά.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Σας ευχαριστώ, κύριε Πρόεδρε.

Το πρόβλημα της πολυνομίας και της πολυδαίδαλης νομοθεσίας από πολλές και διαφορετικές πηγές δεν είναι μόνο ένα τεχνικό πρόβλημα, δεν είναι ένα πρόβλημα που καθυστερεί τη διεκπεραίωση των υποθέσεων των πολιτών και την εξ αυτού ταλαιπωρία τους, ούτε ένα πρόβλημα που δυσχεραίνει όντως την ανάπτυξη μιας χώρας. Είναι θέμα δημοκρατίας. Χτίζονται τείχη γύρω-γύρω και ο πολίτης μένει απ’ έξω, με αποτέλεσμα να μην μπορεί να παρέμβει, με αποτέλεσμα να μην μπορούν οι υποθέσεις του να διεκπεραιωθούν.

Το πλέγμα των νόμων, που πολλές φορές αλληλοεπικαλύπτονται, οι διάσπαρτες διατάξεις, πολλές φορές αντιφατικές μεταξύ τους ή επαναλαμβανόμενες, δημιουργούν ψηλά τείχη που αφήνουν τον πολίτη απ’ έξω, ανήμπορο να δράσει.

Τα παραπάνω δεν είναι ανακάλυψη του τροχού. Η συγκεκριμένη παθογένεια επισημαίνεται ήδη από τις αρχές της δεκαετίας του ’50, τότε που δεν υπήρχε κιόλας το Ενωσιακό Δίκαιο, το οποίο κατά την ενσωμάτωσή του δημιούργησε περαιτέρω προβλήματα.

Στη λύση των προβλημάτων αυτών, έρχεται να συμβάλει το υπό ψήφιση νομοσχέδιο, με το οποίο συστήνεται ή καλύτερα να πω επανασχεδιάζεται -γιατί έχει συσταθεί ήδη- η Κεντρική Επιτροπή Κωδικοποίησης, η οποία, να θυμίσω, κατά πρώτον, είχε συσταθεί με τον ν.3133/2003, στη συνέχεια όμως με τον ν.4048/2012 καταργήθηκε και προβλέφθηκε και ένα άλλο σχήμα, η Επιτροπή Κωδικοποιήσεων και Αναμόρφωσης Δικαίου, γνωστή ως ΕΚΑΔ, για να καταργηθεί εν συνεχεία και η ΕΚΑΔ με τον ν.4012/2013, με τον οποίο επανήλθε σε καθεστώς λειτουργίας η Κεντρική Επιτροπή Κωδικοποιήσεων.

Ο νέος σχεδιασμός της Κεντρικής Επιτροπής Κωδικοποιήσεων παίρνει υπ’ όψιν του τις αρχές καλής νομοθέτησης, όπως ορίζονται στο άρθρο 2 του ν.4048/2012 και συγκεκριμένα, την αναγκαιότητα νομοθέτησης, την αναλογικότητα, την καταλληλότητα, την εύλογη σχέση μέσου και σκοπού με υιοθέτηση του λιγότερου επαχθούς μέτρου, την απλότητα και τη σαφήνεια του περιεχομένου των ρυθμίσεων, την αποφυγή αποκλίσεων κατά την περίπτωση γενικής πολιτικής ή αντιφατικών ρυθμίσεων, την αποτελεσματικότητα και αποδοτικότητα, τη διαφάνεια, την επικουρικότητα και λογοδοσία με τον προσδιορισμό των αρμοδίων οργάνων εφαρμογής των ρυθμίσεων, την ασφάλεια δικαίου, την προσβασιμότητα στις ρυθμίσεις και με ηλεκτρονικά μέσα, τη δημοκρατική νομιμοποίηση.

Βεβαίως, θα μου πείτε ότι η Κεντρική Επιτροπή Κωδικοποιήσεων δεν νομοθετεί, όμως οι αρχές καλής νομοθέτησης εφαρμόζονται και κατά την απλούστευση της διαδικασίας της νομοθεσίας με την τροποποίηση ή κατάργηση διατάξεων, την αναμόρφωση και την κωδικοποίηση, καθώς και κατά την ενσωμάτωση του Κοινοτικού Δικαίου. Κι αυτό ακριβώς κάνει η Κεντρική Επιτροπή Κωδικοποιήσεων, μια διαδικασία κατά την οποία κωδικοποιείται και αναμορφώνεται η ισχύουσα νομοθεσία, με την έννοια της αναμόρφωσης, όπως αυτή ορίζεται στο άρθρο 11 του ν.4048/2012. Δηλαδή, δεν δίνουμε κάποια νέα έννοια στην αρχή της αναμόρφωσης, επειδή αυτό απασχόλησε και την επιτροπή.

Όπως αναφέρεται χαρακτηριστικά στη συγκεκριμένη διάταξη, η αναμόρφωση αποσκοπεί στον περιορισμό της πολυνομίας, την επικαιροποίηση και αποκάθαρση της υφιστάμενης νομοθεσίας, κατά τρόπο ώστε οι εναπομένοντες κανόνες να είναι ορθοί, λειτουργικοί και περισσότερο εύληπτοι ή προσιτοί.

Στην αναμόρφωση περιλαμβάνεται κατά περίπτωση η απλοποίηση, η κατάργηση παρωχημένων διατάξεων και η ένταξη σε ενιαίο κείμενο των νόμων, κανονιστικών διαταγμάτων και αποφάσεων και η μετά την ένταξη κατάργησή τους ως αυτοτελών διατάξεων.

Ο νέος σχεδιασμός της Κεντρικής Επιτροπής Κωδικοποιήσεων βασίζεται στις παραπάνω αρχές και έννοιες, ενεργώντας νομοθετική κωδικοποίηση που είναι διαφορετική, τόσο από τη διοικητική κωδικοποίηση όσο και από την κωδικοποίηση που προβλέπεται στο Σύνταγμα στο άρθρο 76. Διότι η διοικητική κωδικοποίηση συγκεντρώνει νομοθετικά κείμενα, όπως ισχύουν μετά τις τυχόν τροποποιήσεις τους, σε μια βάση δεδομένων, όπως οι τράπεζες νομικών πληροφοριών, έργο το οποίο ήδη έχει ξεκινήσει στο Υπουργείο Διοικητικής Ανασυγκρότησης, το οποίο, όταν θα ολοκληρωθεί, θα δίνει τη δυνατότητα ελεύθερης πρόσβασης όλων των πολιτών στη νομοθεσία με τρόπο αντίστοιχο με αυτόν που μας προσφέρουν οι τράπεζες νομικών πληροφοριών. Και, φυσικά, η νομοθετική κωδικοποίηση που προανέφερα είναι επίσης διαφορετική, στηριζόμενη στο άρθρο 76 του Συντάγματος.

Εδώ, λοιπόν, λέμε ότι η Κεντρική Επιτροπή Κωδικοποιήσεων δεν κάνει απλώς μια διοικητική καταγραφή των διατάξεων που ισχύουν και διαγραφή εκείνων που καταργήθηκαν. Γίνεται μια διαδικασία κατά την οποία οι διατάξεις τίθενται σε μια λογική σειρά, δεν γίνεται παρέμβαση στην έννοια του νόμου, αλλά τακτοποίηση των διατάξεων με βάση τους κλάδους, τα κεφάλαια, τα ειδικά ενδιαφέροντα, τις ειδικές προβλέψεις και τους ειδικούς σκοπούς του νόμου.

Προτείνεται, λοιπόν, με το υπό ψήφιση σχέδιο νόμου η ανασύσταση, ο επανασχεδιασμός στη Γραμματεία της Κυβέρνησης και η αναβάθμιση της Κεντρικής Επιτροπής Κωδικοποίησης, η οποία, όπως προαναφέρθηκε και το ακούσαμε και από τον Πρόεδρό της κ. Συμεωνίδη κατά τη διάρκεια της ακρόασης των φορέων στην αρμόδια επιτροπή, ήδη υπάρχει και λειτουργεί.

Η αναβάθμιση και βελτίωση της αποτελεσματικότητας της Κεντρικής Επιτροπής Κωδικοποιήσεων είναι το ζητούμενο, γιατί, όπως προαναφέρθηκε, παρεμβάσεις και νομοθετικές πρωτοβουλίες υπήρχαν και κατά το παρελθόν, αλλά το πρόβλημα παραμένει και γιγαντώνεται, θα έλεγα.

Επομένως το στοίχημα είναι η αναβάθμιση, η βελτίωση και η αποτελεσματικότητα της επιτροπής. Και θεωρώ ότι αυτό έγκειται στο γεγονός ότι αυτή η επιτροπή πλέον αποτελεί κομμάτι της εθνικής στρατηγικής για την Κωδικοποίηση και Αναμόρφωση της Ελληνικής Νομοθεσίας, όπως αυτή η στρατηγική καθορίστηκε με το άρθρο 40 του ν.4369/2013, το γνωστό σας ΚΑΕΝ, δηλαδή είναι κομμάτι αυτού του συνολικού στρατηγικού σχεδίου. Κι εδώ νομίζω ότι έγκειται η διαφορά που μας κάνει να ελπίζουμε ότι θα είναι πιο αποτελεσματική η συγκεκριμένη πρωτοβουλία.

Η εθνική στρατηγική περιλαμβάνει τις αρχές, τις κατευθύνσεις, το πλαίσιο, τις δράσεις και τις πηγές χρηματοδότησης για την προώθηση ολοκληρωμένων διαδικασιών αποκατάστασης της εσωτερικής συνοχής του δικαίου, τη βελτίωση της ποιότητας των νομοθετικών και κανονιστικών διατάξεων και τη συστηματική ένταξή του σε σύνολα δικαίου.

Η νέα ΚΕΚ, η νέα Κεντρική Επιτροπή Κωδικοποίησης, αποτελείται από δεκατρία μέλη, περισσότερα από όσα είναι σήμερα που είναι επτά, τα οποία ορίζονται από τον Πρωθυπουργό και είναι δικαστικοί λειτουργοί. Οι δικαστικοί λειτουργοί επιλέγονται, στο πλαίσιο της διάκρισης των εξουσιών, από το ίδιο το σώμα ποιοι θα είναι να εκπροσωπήσουν, μέλη του Νομικού Συμβουλίου του Κράτους, μέλη διδακτικού προσωπικού των πανεπιστημίων.

Αναβαθμίζεται έτσι και σε έναν εξειδικευμένο επιστημονικό φορέα με χαρακτήρα διαρκούς νομοπαρασκευαστικής επιτροπής, ο οποίος αναλαμβάνει έργο και ουσιαστικής επεξεργασίας της νομοθετικής ύλης και καλείται να αντιμετωπίσει τα προβλήματα της πολυνομίας, της κακονομίας, αλλά και να αναδείξει τυχόν κενά στο ρυθμιστικό πεδίο.

Με τις προτεινόμενες ρυθμίσεις αναγνωρίζεται τεκμήριο αρμοδιότητας της κεντρικής επιτροπής για την κωδικοποίηση της νομοθεσίας, ώστε να διασφαλίζεται ο κεντρικός συντονισμός και η τήρηση ενιαίων κανόνων.

Διευρύνονται οι δυνατότητες παρέμβασης και στο πεδίο της αναμόρφωσης του δικαίου, με την έννοια που προαναφέρθηκε και όπως η αναμόρφωση αναφέρεται στο άρθρο 11 του ν.4048. Ορίζεται ο ρόλος της Κεντρικής Επιτροπής Κωδικοποίησης, οι αρμοδιότητες, ο τρόπος λειτουργίας και η διαδικασία της κωδικοποίησης στο πλαίσιο πάντα της εθνικής στρατηγικής κωδικοποιήσεων. Ελέγχει και διατυπώνει γνώμη για σχέδια κωδίκων άλλων επιτροπών, παρεμβαίνει με τρόπο πιο δραστικό και άμεσο στην προς κωδικοποίηση νομοθετικής ύλης.

Να σημειωθεί ότι η Κεντρική Επιτροπή Κωδικοποίησης έχει ήδη ολοκληρώσει τη σύνταξη εγχειριδίου επικαιροποιημένων οδηγιών για την κωδικοποίηση και αναμόρφωση του δικαίου. Το εγχειρίδιο αυτό προβλέπεται στο σημερινό σχέδιο νόμου από την παράγραφο 5 του άρθρου 1, το οποίο περιγράφει τη μεθοδολογία και τους γενικούς νομοτεχνικούς κανόνες που θα εφαρμοστούν κατά την κωδικοποίηση.

Για την υποβοήθηση του έργου της, η ΚΕΚ μπορεί να καλεί μέλη του Νομικού Συμβουλίου του Κράτους, γενικούς διευθυντές των Υπουργείων και να ανταλλάσσει και να δέχεται συμβουλευτικές γνώμες. Επίσης, συντάσσει και υποβάλλει στον Γενικό Γραμματέα της Κυβέρνησης εντός του πρώτου τριμήνου κάθε ημερολογιακού έτους έκθεση αποτίμησης του έργου της που αναρτάται στο διαδίκτυο. Κι εδώ βλέπω μια πολύ σημαντική προσθήκη στον κανονισμό που διέπει γενικά την ΚΕΚ, γιατί είναι πολύ σημαντικό να υπάρχει πάντοτε εμφανής απολογισμός και αποτίμηση του έργου μιας οποιασδήποτε επιτροπής.

Τέλος, καθορίζεται η αποζημίωση των μελών της ΚΕΚ, ενώ καταργείται ο προηγούμενος νόμος, ο ν.3133/2003, που ρυθμίζει τα σχετικά με τη συγκεκριμένη επιτροπή, σε ένδειξη καλής νομοθέτησης, για να μην υπάρχει παράλληλα ο ένας νόμος με τον άλλον. Θα εξακολουθεί δε να λειτουργεί με τον αναβαθμισμένο της ρόλο με τη σημερινή της σύνθεση, καθώς, όπως διευκρινίστηκε και στην επιτροπή από τον αρμόδιο Υπουργό, δεν υπάρχει πρόθεση να αλλάξει η σύνθεσή της από την παρούσα Κυβέρνηση.

Έτσι καταρρίπτονται οι αιτιάσεις που διατυπώθηκαν περί νέων διορισμών και πελατειακών σχέσεων.

Περνώ τώρα στο τελευταίο άρθρο του συγκεκριμένου σχεδίου νόμου που συζητούμε σήμερα, το οποίο είναι υπό ψήφιση. Είναι το άρθρο 10. Αποτελεί από μόνο του ένα κεφάλαιο, το Κεφάλαιο Β΄, με το οποίο προτείνεται η διεύρυνση της Εθνικής Επιτροπής για τα Δικαιώματα του Ανθρώπου. Ως γνωστόν, η εν λόγω επιτροπή ιδρύθηκε το 1998. Με νόμο ιδρύθηκε, με τον ν.2667/1998 σε εφαρμογή των Αρχών των Παρισίων, δηλαδή κανόνων που υιοθετήθηκαν από τη Γενική Συνέλευση των Ηνωμένων Εθνών και αποτελεί ανεξάρτητο συμβουλευτικό όργανο της πολιτείας σε θέματα δικαιωμάτων του ανθρώπου και υπάγεται στον Πρωθυπουργό.

Η σύνθεσή της ορίζεται στο άρθρο 2 του ν.2667/1998. Μέλη της είναι ο/η εκάστοτε πρόεδρος της Επιτροπής Θεσμών και Διαφάνειας χωρίς δικαίωμα ψήφου, εκπρόσωποι που ορίζουν τέσσερις μη κυβερνητικές οργανώσεις, συλλογικότητες που προωθούν και προασπίζουν τα ανθρώπινα δικαιώματα. Σήμερα είναι: Ίδρυμα Μαραγκοπούλου, Σύνδεσμος για τα Δικαιώματα της Γυναίκας, Ελληνική Ένωση για τα Δικαιώματα του Ανθρώπου, Ελληνικό Συμβούλιο για τους Πρόσφυγες, Συνήγορος του Πολίτη, Αρχή Προστασίας Προσωπικών Δεδομένων, εκπρόσωπος της ΓΣΕΕ, της ΑΔΕΔΥ, ΕΣΑΜΕΑ, Ελληνικό Τμήμα Διεθνούς Αμνηστίας, Πανελλήνια Ομοσπονδία Σωματείων Ρομά και πρόσωπα εγνωσμένου κύρους.

Η παρούσα Κυβέρνηση -και θέλω να το τονίσω αυτό- με τροποποιήσεις του ιδρυτικού νόμου το 2015, το 2016 και 2017 αναβάθμισε κατά πολύ τον ρόλο της Εθνικής Επιτροπής για τα Δικαιώματα του Ανθρώπου. Τι έκανε; Εξασφάλισε την ανεξαρτησία της επιτροπής, αφαιρώντας το δικαίωμα ψήφου από εκπροσώπους των Υπουργείων και απαγορεύοντας τον ορισμό ως μελών όσων έχουν βουλευτική ιδιότητα.

Τι καλύτερο θα μπορούσε να γίνει από αυτό συγκεκριμένα; Όλοι ομνύουμε στην ανεξαρτησία της επιτροπής και είναι κάτι πολύ συγκεκριμένο που έπραξε η συγκεκριμένη Κυβέρνηση.

Τι άλλο έκανε με τα νομοθετήματα που προανέφερα; Θέσπισε το ακαταδίωκτο των μελών για γνώμη-ψήφο που έδωσαν, εξασφάλισε χωριστές πιστώσεις. Μέχρι την παρούσα Κυβέρνηση δεν υπήρχαν ξεχωριστές πιστώσεις, όποιες και αν είναι αυτές, λιγότερες ή περισσότερες. Αυτό είναι πάντοτε ζητούμενο. Πάντως, εξασφάλισε χωριστές πιστώσεις για την ΕΕΔΑ. Ενέταξε το προσωπικό της στο ενιαίο σύστημα κινητικότητας, για να μπορέσουν να καλυφθούν οι ανάγκες της και γενικά διεύρυνε τις αρμοδιότητές της με σκοπό την ενίσχυση της αποστολής της.

Με δεδομένο ότι η προστασία των ανθρωπίνων δικαιωμάτων συνεχίζει να αποτελεί πρωταρχικό μέλημα της πολιτείας, ως άρρηκτα συνδεδεμένη με το δημοκρατικό πολίτευμα και το κράτος δικαίου, αλλά και σε εφαρμογή των Αρχών των Παρισίων -που πολλοί επικαλούνται και επικαλέστηκαν και σήμερα εδώ πέρα, αλλά δεν ξέρω κατά πόσο το πιστεύουν- η κείμενη νομοθεσία θα πρέπει να προβλέπει τη σύνθεση και τις αρμοδιότητες του εθνικού θεσμού, εξασφαλίζοντας ευρεία αντιπροσώπευση των κοινωνικών δυνάμεων.

Σε αυτό το πνεύμα, λοιπόν, κρίνεται σκόπιμη -και αυτό κάνει το άρθρο 10 του σημερινού σχεδίου νόμου- η προσαρμογή του ισχύοντος νομοθετικού πλαισίου, ώστε να επιτευχθεί η εκπροσώπηση επιπλέον κοινωνικών ομάδων στην ΕΕΔΑ. Σύμφωνα με τα παραπάνω, προτείνεται να συμμετέχουν στη σύνθεση της ΕΕΔΑ επιπλέον πρόσωπα οριζόμενα από μη κυβερνητικές οργανώσεις, που δραστηριοποιούνται στο πεδίο δικαιωμάτων του ανθρώπου και της καταπολέμησης των διακρίσεων και οι οποίες εκπροσωπούν άμεσα ειδικές ομάδες που υφίστανται κοινωνικό αποκλεισμό.

Ειδικότερα, προτείνεται να συμμετέχουν οι οργανώσεις Πανελλαδική Συνομοσπονδία Ελλήνων Ρομά «ΕΛΛΑΝ ΠΑΣΣΕ», το Σωματείο Υποστήριξης Διεμφυλικών, το «Φεστιβάλ Υπερηφάνειας Αθήνας», η «Ομοφυλοφιλική και Λεσβιακή Κοινότητα Ελλάδας», το COLOUR YOUTH – Κοινότητα Νέων Αθήνας, οι «Οικογένειες Ουράνιο Τόξο» και η «Hellenic Roma Action».

Άκουσα με μεγάλη προσοχή τις αιτιάσεις που διατυπώθηκαν κατά την ακρόαση φορέων από τον Πρόεδρο και την Αντιπρόεδρο της Εθνικής Αντιπροσωπείας της ΕΕΔΑ, της Εθνικής Επιτροπής για τα Δικαιώματα του Ανθρώπου. Ομολογώ ότι δεν δύναμαι να κατανοήσω με ποιον τρόπο η προτεινόμενη διεύρυνση της επιτροπής θα την υποβαθμίσει και θα πλήξει το κύρος της. Παρ’ ότι υποβλήθηκαν ερωτήσεις, ο κ. Σταυρόπουλος που παρευρέθηκε και η αντιπρόεδρος μίλησαν γενικά για πλήγμα του κύρους, για δυσκολία στη λήψη των αποφάσεων. Όμως, πραγματικά δεν αιτιολογήθηκε γιατί αυτή η διεύρυνση θα επιφέρει αυτά τα δεινά που προαναφέρθηκαν.

Θεωρώ ότι η συγκεκριμένη επιτροπή, η ΕΕΔΑ, που κατά τεκμήριο προασπίζεται και προωθεί τα ανθρώπινα δικαιώματα, στηλιτεύει τις διακρίσεις και τους αποκλεισμούς και το έχει δείξει στην πράξη τα είκοσι χρόνια της λειτουργίας της, δεν μπορεί να αποκλείει ομάδες από συγκεκριμένα πεδία διεκδίκησης. Και ο κ. Σταυρόπουλος είναι σήμερα πρόεδρος, αλλά και μεγάλη εκπροσώπηση υπάρχει από το Ίδρυμα Μαραγκοπούλου, από τον Σύνδεσμο για τα Δικαιώματα της Γυναίκας, όπου η αείμνηστη Αλίκη Μαραγκοπούλου πρωτοστάτησε για την ίδρυσή της. Αν ήταν σήμερα εδώ, είμαι βέβαιη ότι θα συμφωνούσε με τη συγκεκριμένη διεύρυνση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Κοζομπόλη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα Βέλγοι φοιτητές και πέντε εκπαιδευτικοί συνοδοί τους από το Karel de Grote University College.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Έχουμε και μια αίτηση άδειας. Ο Βουλευτής κ. Γεράσιμος Μπαλαούρας ζητεί άδεια ολιγοήμερης απουσίας στο εξωτερικό από τις 4 Απριλίου έως τις 6 Απριλίου 2019 για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η Βουλή ενέκρινε τη ζητηθείσα άδεια.

Η κ. Βούλτεψη, εισηγήτρια από την Κοινοβουλευτική Ομάδα της Νέας Δημοκρατίας, έχει τον λόγο για δεκαπέντε λεπτά.

**ΣΟΦΙΑ ΒΟΥΛΤΕΨΗ:** Ευχαριστώ, κύριε Πρόεδρε.

Κυρία συνάδελφε, είπατε ότι με νομοθέτημα δεν λαμβάνουν μέρος στην επιτροπή οι Βουλευτές; Αυτό είπατε;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Δεν έχουν δικαίωμα ψήφου.

**ΣΟΦΙΑ ΒΟΥΛΤΕΨΗ:** Α, δεν έχουν δικαίωμα ψήφου. Εντάξει.

Κυρίες και κύριοι συνάδελφοι, η συζήτηση στην επιτροπή δεν μας έπεισε ότι αυτό που εμποδίζει την Κεντρική Επιτροπή Κωδικοποιήσεων να κάνει τη δουλειά της είναι η απουσία ενός ακόμη νόμου και μάλιστα ενός νόμου όπως είναι αυτός που φέρνετε σήμερα στην Ολομέλεια. Αντίθετα, μετά τη σημερινή παραίτηση του Προέδρου της Εθνικής Επιτροπής για τα Δικαιώματα του Ανθρώπου, καθώς και την επιστολή που το Ευρωπαϊκό Δίκτυο Εθνικών Επιτροπών Δικαιωμάτων του Ανθρώπου έστειλε στον Πρωθυπουργό κ. Τσίπρα, καταλαβαίνουμε ότι φέρνετε τη διάταξη για την Κεντρική Επιτροπή Κωδικοποιήσεων μόνο και μόνο για να τη χρησιμοποιήσετε ως χαρτί περιτυλίγματος, για να καταργήσετε την Εθνική Επιτροπή για τα Δικαιώματα του Ανθρώπου.

Όπως είχα την ευκαιρία να σας πω, νόμοι υπήρχαν. Ο ιδρυτικός νόμος της Επιτροπής Κωδικοποιήσεων είναι του 2003. Ακολούθησε σειρά νόμων και επί των δικών σας κυβερνήσεων και τελικά φτάσατε στο σημείο μια κεντρική επιτροπή, η οποία ήδη υπήρχε, να αδρανοποιηθεί από τη δική σας Κυβέρνηση, γιατί κυβερνάτε τέσσερα και πάτε στα πέντε χρόνια και δεν έχει γίνει τίποτα αυτά τα χρόνια. Η μόνη εξέλιξη που έγινε ήταν να διορίσετε νέα επιτροπή με νέα σύνθεση μόλις τον Σεπτέμβριο του 2018.

Ξέρετε πάρα πολύ καλά ότι μέχρι και τον Ιούλιο του 2015 είχαμε κωδικοποιήσεις. Έχουν γίνει επίσημα έξι από το 2003 και έχουν γίνει άλλες οκτώ. Οι πέντε έχουν ολοκληρωθεί. Δεν τις φέρατε ποτέ εδώ για κύρωση. Οι τρεις δεν ολοκληρώθηκαν, επειδή δεν καταβάλλονταν, όπως μας είπε ο καθηγητής κ. Συμεωνίδης, τα χρήματα των αποζημιώσεων στα μέλη της επιτροπής. Άρα, λοιπόν, έξι συν οκτώ μας κάνουν δεκατέσσερις μέχρι το 2015 και αυτή που έγινε το 2015 δεν νομίζω να την κάνατε στο πρώτο εξάμηνο του Βαρουφάκη. Είχε, δηλαδή, προετοιμαστεί από τη δική μας, την προηγούμενη κυβέρνηση.

Άρα, λοιπόν, με βάση τα στοιχεία που μας έδωσε ο κ. Συμεωνίδης, μια χαρά πήγαινε η επιτροπή. Είχε κατά μέσο όρο μια κωδικοποίηση τον χρόνο. Μας είπε ότι χρειάζονται μέχρι πέντε μήνες για μικρού βεληνεκούς κωδικοποιήσεις και μέχρι τρία χρόνια για μεγάλου. Άρα, λοιπόν, δεν μιλάμε αν αδρανοποιήθηκε η επιτροπή. Αυτή αδρανοποιήθηκε επί Κυβέρνησης ΣΥΡΙΖΑ-ΑΝΕΛ.

Θέλω να μου πείτε τι έγινε -απάντηση δεν έλαβα ούτε στην επιτροπή- σχεδόν στα πέντε χρόνια που κυβερνάτε. Δεν έχετε φέρει τίποτα προς κύρωση και δεν είναι πειστικά τα επιχειρήματα ότι δεν έγινε η δουλειά, επειδή έλειπε τάχα το τεκμήριο της αρμοδιότητας ή η διασφάλιση της αξιοπιστίας της Κεντρικής Επιτροπής Κωδικοποιήσεων, διότι αυτά είναι εκ των ων ουκ άνευ. Δηλαδή, αν μια επιτροπή που λέγεται Κεντρική Επιτροπή Κωδικοποιήσεων και έχει ιδρυθεί με νόμους πολλούς -έχει ιδρυθεί με έναν νόμο και έχουν ακολουθήσει οι άλλοι- δεν έχει τεκμήριο αρμοδιότητας και αξιοπιστία, τότε κάποιο πρόβλημα υπάρχει και σας λέω και πάλι ότι δεν είστε πια από παρθενογένεση.

Απλώς, δεν κάνατε τίποτα, γιατί έπρεπε να εφαρμόσετε τους νόμους για την καλή νομοθέτηση, τους οποίους επικαλείστε στην αιτιολογική έκθεση και φέρνετε σωρεία τροπολογιών. Και σήμερα δεν κρατάτε ούτε τα προσχήματα, έστω αυτό το νομοσχέδιο να το αφήσετε μόνο του, για να δείξετε τι σημαίνει καλή νομοθέτηση που το επικαλείστε εσείς οι ίδιοι. Φέρνετε τροπολογίες άσχετες, ενώ εσείς οι ίδιοι γράφετε μέσα ότι δεν πρέπει να έρχονται άσχετες τροπολογίες. Άρα γι’ αυτό αφήσατε να περάσουν τόσα χρόνια. Φτάσατε στον Σεπτέμβριο του 2008 να βάλετε καινούργια θητεία, για να δεσμεύσετε την επόμενη κυβέρνηση.

Τώρα φέρνετε και καινούργια τροπολογία, την οποία θα ενσωματώσετε όπως λέτε, σ’ αυτό το νομοσχέδιο, διότι ο σκοπός είναι ένας, να εμποδίσετε το νομοθετικό έργο της επόμενης κυβέρνησης, της κυβέρνησης της Νέας Δημοκρατίας, διότι καταργείτε τον νόμο του 2003, επαναλαμβάνετε τις διατάξεις όλων των υπολοίπων νόμων με τρόπο επιλεκτικό και αποσπασματικό, προκαλείτε σύγχυση. Και τώρα με την τροπολογία αυτή αναθέτετε και νέα καθήκοντα σ’ αυτή την επιτροπή, ενώ σας είπαμε ότι έχουμε ανησυχίες όσον αφορά στις αρμοδιότητες περί αναμόρφωσης του δικαίου. Κι έχουμε ανησυχίες μετά λόγου γνώσεως, διότι είναι βέβαιο ότι όταν έχει περισσότερες αρμοδιότητες, θα οδηγηθούμε σε εμπλοκή ως προς το νομοθετικό έργο της επόμενης κυβέρνησης. Και τώρα φέρνετε την τροπολογία με την οποία επικαιροποιείτε προεδρικό διάταγμα του 2005 -το θυμηθήκατε- σχετικά με την κωδικοποίηση της νομοθεσίας για την κυβέρνηση και τα κυβερνητικά όργανα.

Σίγουρα, δεν υπάρχει αμφιβολία ότι υπάρχει σύγχυση όσον αφορά στα θέματα της αναμόρφωσης δικαίου, κυρίως επειδή επικαλείστε τον ν.4048/2012, ο οποίος όμως λέει ότι η αναμόρφωση του δικαίου είναι η εκ νέου ρύθμιση ενός πεδίου σχέσεων και θεμάτων, το οποίο έχει αποτελέσει αντικείμενο νομοθετικής ή κανονιστικής παρέμβασης. Άρα θέλετε να επέμβετε διορίζοντας τώρα πρόσφατα μία επιτροπή με τριετή θητεία.

Έρχομαι, λοιπόν, τώρα στο δεύτερο κεφάλαιο που είναι, όπως καταλάβαμε από τις εξελίξεις και η ουσία αυτής της νομοθέτησης, αυτού του νομοθετήματος, με το οποίο ουσιαστικά επιδιώκετε αυτή τη στιγμή να παρέμβετε κατά απαράδεκτο τρόπο στην ανεξαρτησία της Εθνικής Επιτροπής Δικαιωμάτων του Ανθρώπου, που είναι ανεξάρτητο συμβουλευτικό όργανο της πολιτείας, τροποποιώντας ουσιαστικά τον ιδρυτικό της νόμο του 1998 που βασίστηκε στις Αρχές των Παρισίων.

Ήδη έχετε προκαλέσει την παραίτηση του προέδρου, που προέρχεται από το «Ίδρυμα Μαραγκοπούλου» και δεν πρόσκειται στη Νέα Δημοκρατία. Ήδη έχετε προκαλέσει την αντίδραση και της αντιπροέδρου μέσα στην επιτροπή, η οποία προέρχεται από τον «Σύνδεσμο για τα Δικαιώματα της Γυναίκας» και δεν πρόσκειται στη Νέα Δημοκρατία. Ήδη, τέλος, προκαλέσατε και αντίδραση σε ευρωπαϊκό επίπεδο της προέδρου του Ευρωπαϊκού Δικτύου και οι καταγγελίες πέφτουν βροχή. Η επιτροπή σάς ζήτησε απόσυρση της διάταξης. Σας έχει κρούσει τον κώδωνα του κινδύνου, γιατί αυτή η απαράδεκτη κυβερνητική παρέμβαση ουσιαστικά αλλοιώνει τη σύνθεση της επιτροπής, καταργεί τις αρχές της ισότητας και της αντιπροσωπευτικότητας, παραβιάζει τις Αρχές των Παρισίων, σύμφωνα με τις οποίες αυτές οι επιτροπές αποφασίζουν οι ίδιες για τη σύνθεσή τους. Προφανώς, κάποια στιγμή, όταν πρωτοϊδρύθηκε, αποφασίστηκε με νόμο ποιοι θα μετέχουν, ωστόσο μετά υπάρχει μία ανεξαρτησία που πρέπει να επιτρέπει σε αυτές τις επιτροπές να αποφασίζουν με ποιον τρόπο θα διευρύνεται και με ποια μέλη.

Μάλιστα, μου κάνει κάτι εντύπωση. Είναι τρομερό αυτό το οποίο συμβαίνει, να παραιτείται δηλαδή ο πρόεδρος της Επιτροπής Ανθρωπίνων Δικαιωμάτων και να κατηγορεί εσάς, κύριε Υπουργέ, για υπεροψία, αυταρχισμό και προσβλητικό διδακτισμό, διότι θυμόμαστε τι έγινε μέσα στην επιτροπή. Σας είπαν ότι θα υπάρχουν προβλήματα δυσλειτουργίας, γιατί δεν θα υπάρχει απαρτία. Ήδη, με είκοσι πέντε μέλη και με το «50+1» δεν έχουν απαρτία. Εκ των πραγμάτων η επιτροπή θα στραγγαλιστεί μέσω μίας δήθεν δημοκρατικής διεύρυνσης και βέβαια θα χάσει -όπως φαίνεται- και την αξιολόγηση Α΄ που με τόσο κόπο απέκτησε η επιτροπή μας για λογαριασμό της Ελλάδας.

Ουσιαστικά, δηλαδή, προκαλείτε ξαφνικά για κάποιους λόγους, που εσείς ξέρετε, μια ανισορροπία, μια ανωμαλία, προσθέτοντας νέα μέλη, ενώ μόλις τώρα, στις 18 Μαρτίου 2019 με ΦΕΚ ο Πρωθυπουργός όρισε τα μέλη της επιτροπής.

Σας το καταθέσω για τα Πρακτικά.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έτσι, ενώ ήδη υπήρχε μία οργάνωση Ρομά, για παράδειγμα, εσείς έρχεστε να προσθέσετε άλλες δύο οργανώσεις Ρομά και πέντε οργανώσεις ΛΟΑΤΚΙ. Να μην τις αναφέρω τώρα, πρόκειται για το Σωματείο Υποστήριξης Διεμφυλικών, το Φεστιβάλ Υπερηφάνειας, κ.λπ.. Μιλάμε για πέντε οργανώσεις ΛΟΑΤΚΙ και τρεις Ρομά, την ίδια ώρα που εκπροσωπείται μόνο μία γυναικεία οργάνωση, ο «Σύνδεσμος για τα Δικαιώματα της Γυναίκας», την ώρα που το αναπηρικό κίνημα διαθέτει μόνο μία ψήφο, την ώρα που απουσιάζουν κρίσιμα Υπουργεία, όπως το Υγείας και το Περιβάλλοντος.

Και, βέβαια, προφανώς δεν μπορούσε να λείψει το Ψηφιακής Πολιτικής του κ. Παππά. Ε, τώρα φαντάζομαι θα μπορούσε ο κ. Παππάς σε άλλες εποχές, αν δεν είχε γίνει η στραβή, να βάλει εκπρόσωπό του τον "Μανόλο" τον Πετσίτη στη επιτροπή, για να τον εκπροσωπεί.

(Θόρυβος - διαμαρτυρίες από την πτέρυγα του ΣΥΡΙΖΑ)

Μη βαριανασαίνετε. Αυτή είναι η κατάσταση. Με τον Πετσίτη πήγατε στην Καισαριανή, με τον Πετσίτη πήρατε την κυβέρνηση, με τον Πετσίτη πήγατε στο δημοψήφισμα. Μη δυσανασχετείτε.

**ΣΠΥΡΙΔΩΝΑΣ ΛΑΠΠΑΣ:** Λες και ο Πετσίτης είναι ο λαός!

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Σοβαρά επιχειρήματα!

**ΣΟΦΙΑ ΒΟΥΛΤΕΨΗ:** Το τι επιχειρήματα χρησιμοποιώ, κυρία μου, είναι δικό μου θέμα και το κρίνει ο ελληνικός λαός, όπως θα κρίνει και εσάς. Καταλάβατε;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ευτυχώς που είναι νοήμων!

**ΣΟΦΙΑ ΒΟΥΛΤΕΨΗ:** Άρα εσάς δεν σας ενδιέφερε κάτι άλλο, από ό,τι κατάλαβα. Θέλατε να καταργήσετε την αρχή της ισότητας και να βάλετε οκτώ ψήφους σε δύο κατηγορίες μόνο, την ώρα που η ίδια επιτροπή είχε διευρυνθεί και είχε βάλει μέσα οργάνωση από τους Ρομά και είχε φτιάξει και ειδικό συμβουλευτικό δίκτυο με σαράντα έξι οργανώσεις, στις οποίες μετείχαν οι ΛΟΑΤΚΙ κι άλλες ομάδες, των οποίων πρέπει να προστατεύονται τα δικαιώματα από ρατσιστικές επιθέσεις και συμπεριφορές, ως συμβουλευτικό όργανο όμως και όχι ως ψήφους. Θα μπορούσατε, αν θέλατε, να το βάλετε με κλήρωση. Θα μπορούσε εκ περιτροπής να υπάρχει μία τέτοια ψήφος. Εσείς, όμως, δεν το κάνετε αυτό. Αποσκοπείτε στην αλλαγή της σύνθεσης της επιτροπής, για να εξασφαλίσετε την εύνοια συγκεκριμένων κοινωνικών ομάδων για καθαρά ψηφοθηρικούς λόγους.

Όμως, η Εθνική Επιτροπή Ανθρωπίνων Δικαιωμάτων δεν είναι ο τόπος για να κάνετε τις συναλλαγές σας και για να κερδίζετε τις ψήφους των συγκεκριμένων κοινωνικών ομάδων, που είναι μεν ο σκοπός σας, χωρίς βεβαίως να είναι καθόλου βέβαιο ότι θα κερδίσετε σε αυτό που κάνετε. Αδιαφορείτε κυριολεκτικά για τα δικαιώματα πολύ μεγαλύτερων πληθυσμιακών ομάδων, αν και αυτές έχουν διαφορετικά θέματα και προβλήματα. Δεν έχουν, για παράδειγμα, τα ίδια προβλήματα όλοι οι ανάπηροι. Γιατί δεν προσθέσατε τις διαφορετικές κατηγορίες τους με βάση τα διαφορετικά προβλήματά τους;

Είναι, επίσης, πολύ εξοργιστικό το γεγονός ότι οι γυναίκες που δεν αποτελούν κοινωνική ομάδα, αλλά που είναι πάνω από το μισό του πληθυσμού, έχουν μόνο μία ψήφο μέσα στην επιτροπή, όπως θέλετε να τη δημιουργήσετε τώρα ξανά απ’ την αρχή.

Φυσικά, πήρατε την απάντηση για την πρωτοφανή επίθεση κατά του προέδρου και της αντιπροέδρου της Επιτροπής για τα Ανθρώπινα Δικαιώματα.

Τους στοχοποιήσατε, κύριε Υπουργέ, και τους κατηγορήσατε ότι δεν αντιλαμβάνονται τον ρόλο τους. Ουσιαστικά πολιτικοποιήσατε το ζήτημα, μιλώντας για διαφορετική ιδεολογική τοποθέτηση. Και το συνεχίσατε λέγοντας ότι και το επιστημονικό προσωπικό, που βάσει των διεθνών στάνταρντ πρέπει να είναι μόνιμο, εκφράζει συγκεκριμένες αντιλήψεις, δηλαδή διαφορετικές απόψεις. Δηλαδή και το προσωπικό πρέπει να επιλέγεται με βάση την ιδεολογία του.

Μετά μας είπατε μία σοφιστεία, δηλαδή ότι τα δικαιώματα δεν συγκρούονται μεταξύ τους κι έχουν ίση αξία. Προφανώς έχουν ίση αξία. Όμως, όταν ψηφίζουν; Εκεί δεν υπάρχει ισότητα της ψήφου; Προφανώς είναι αυτοτελής η αξία του κάθε δικαιώματος, αλλά η αρχή της ισότητας επιβάλλει ακριβώς να αντιμετωπίζονται όλοι με τον ίδιο τρόπο, με ισότητα. Γιατί τα δικαιώματα μιας κοινωνικής ομάδας με διαφορετικά προβλήματα δεν πρέπει να τσουβαλιάζονται, αλλά μπορούν να τσουβαλιάζονται τα δικαιώματα άλλων ομάδων, που επίσης έχουν διαφορετικά προβλήματα; Οι γυναίκες, δηλαδή, δεν έχουν διαφορετικά προβλήματα; Δεν υπάρχουν εκείνες που στηρίζουν μονογονεϊκές οικογένειες να τις βάλετε να έχουν μια ψήφο; Δεν υπάρχουν εκείνες οι οποίες στηρίζουν πολύτεκνες οικογένειες; Κι εκείνων τα δικαιώματα μπορεί και να παραβιάζονται.

Δεν υπάρχουν γυναίκες οι οποίες είναι εργαζόμενες ή είναι εργαζόμενες νοικοκυρές συγχρόνως; Βάλτε να ψηφίζουν όλοι, να γίνει μία γενική συνέλευση, να μην υπάρχει ποτέ απαρτία.

Λοιπόν, αυτά δεν τα λέμε μόνο εμείς. Θέλω να καταθέσω εδώ όλα τα έγγραφα:

Θέλω να καταθέσω την παραίτηση του προέδρου της Εθνικής Επιτροπής για τα Δικαιώματα του Ανθρώπου.

Θέλω να καταθέσω, κύριε Πρόεδρε, την ανακοίνωση της ΕΕΔΑ που ζητούσε την απόσυρση.

Θέλω να καταθέσω τις παρατηρήσεις που σας έκανε η ΕΕΔΑ στις 6 Δεκεμβρίου του 2018 ζητώντας σας διαβούλευση, την οποία δεν κάνατε.

Θέλω να καταθέσω την ανακοίνωση της Εθνικής Επιτροπής για τα Δικαιώματα του Ανθρώπου, που. επίσης, διαφωνεί.

Θέλω να καταθέσω την ανακοίνωση της ΓΣΕΕ.

Και, τέλος, θέλω να καταθέσω την ανεπίσημη μετάφραση -ξέρετε εσείς, Υπουργός Επικρατείας είστε, έχει λάβει επιστολή ο Πρωθυπουργός- σχετικά με αυτό το οποίο κάνετε σήμερα και σας ζητούν να επανέρθετε, μετά από διαβούλευση, όπως προβλέπεται από τις Αρχές των Παρισίων.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ολοκληρώνω λέγοντάς σας ότι και με αυτή την πρωτοβουλία σας αποδεικνύετε ότι δεν απευθύνεστε πλέον στο σύνολο της κοινωνίας, αλλά μέσα στον πανικό σας μιλάτε μόνο σε εκείνους που φαντάζεστε ότι θα έρθουν να σας στηρίξουν στις εκλογές. Προσπαθείτε, ουσιαστικά, και αυτούς να τους εξαπατήσετε, μοιράζοντάς τους θέσεις σε επιτροπές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Γι’ αυτό σας λέω, κύριε Υπουργέ, ότι οπωσδήποτε εμείς θα καταψηφίσουμε το νομοθέτημα σας.

Όσον αφορά την τροπολογία για τα δασικά θέματα και το Κτηματολόγιο, που και αυτή είναι αποτέλεσμα δικών σας ολιγωριών -μάλιστα, λέγατε ότι είναι μία πολύ εύκολη δουλειά, που θα την κάνατε εσείς στο «άψε-σβήσε»- θα είμαστε θετικοί, γιατί ταλαιπωρείται πάρα πολύ κόσμος με τον τρόπο με τον οποίο διαχειριστήκατε το θέμα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Βούλτεψη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τρεις εκπαιδευτικοί συνοδοί τους από το 5ο Δημοτικό Σχολείο Χαλκίδας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, να ενημερώσω, κυρίες και κύριοι συνάδελφοι, ότι έκλεισε το σύστημα εγγράφων ομιλητών.

Τον λόγο έχει ο ειδικός αγορητής της Δημοκρατικής Συμπαράταξης κ. Γεώργιος - Δημήτριος Καρράς.

Ορίστε, κύριε συνάδελφε, έχετε τον λόγο για δεκαπέντε λεπτά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Πρέπει να θυμίσω το εξής: Προχθές στην επιτροπή, κατά την επεξεργασία του νομοσχεδίου, έκλεισα την τοποθέτησή μου λέγοντας: «Φοβούμαι ότι δεν μας χρειάζεται το νομοσχέδιο και φοβούμαι ότι δεν χρειάζεται τόσο στο πρώτο μέρος όσο και στο δεύτερο, αν δεν επιλυθούν ζητήματα, τα οποία ήδη ετέθησαν και ενώπιον της επιτροπής μας προηγουμένως». Αυτή ήταν η τελευταία πρότασή μου κατά την επεξεργασία του νομοσχεδίου.

Σήμερα, βεβαίως, πρέπει να πω ότι στη συζήτηση στην Ολομέλεια τα αντικείμενα, τα οποία είχαν τεθεί στην επιτροπή, εξελίσσονται σε κατάσταση κρίσης. Και γιατί το λέω αυτό; Δεν κρίνω την παραίτηση του προέδρου της Εθνικής Επιτροπής Ανθρωπίνων Δικαιωμάτων. Ήταν επιλογή του. Ήταν δικαίωμά του. Όμως, στέκομαι περισσότερο στις αντιρρήσεις του διεθνούς οργάνου, του ΟΗΕ, που ήρθε από το κλιμάκιο των Παρισίων, που ζητούν την απόσυρση του δεύτερου μέρους του νομοσχεδίου, που αφορά τη σύνθεση και τη λειτουργία της Εθνικής Επιτροπής.

Και αυτόματα τίθενται τα εξής ερωτήματα: Όταν η Κυβέρνηση οδηγεί σε τέτοια κρίση έναν θεσμό ο οποίος, έστω κι αν εποπτεύεται, υπάγεται τυπικά στον Πρωθυπουργό, έχει τα χαρακτηριστικά ανεξαρτησίας, έχει τα χαρακτηριστικά σύνδεσης με τον ΟΗΕ και με όλη την προσπάθεια του ΟΗΕ για τα ανθρώπινα δικαιώματα, η επιμονή -ή εμμονή αν θέλετε- ότι θα πρέπει να καθοριστεί σήμερα μια νέα σύνθεση της επιτροπής, παρά τις αντιρρήσεις εκείνων οι οποίοι γνωρίζουν εκ των έσω τη λειτουργία τους, τι δείχνει; Δείχνει ότι οδηγούμαστε σε έκπτωση της προστασίας των δικαιωμάτων. Και οφείλω να το πω αυτό. Αυτό καταλαβαίνει κάποιος όταν υπάρχουν αντιρρήσεις, αντιδράσεις, ενστάσεις σε τέτοιας κατηγορίας ζητήματα, όπως είναι τα ζητήματα των ανθρωπίνων δικαιωμάτων.

Και σε αυτό το σημείο και από τη θέση αυτή δεν μπορώ παρά να εξάρω τη λειτουργία της επιτροπής, η οποία έχει αποδώσει έργο σε κρίσιμους τομείς. Αν πάει κανείς να ανοίξει την ιστοσελίδα της και δει τις εκθέσεις οι οποίες αναρτώνται, έχει έργο προς κάθε κατεύθυνση.

Η επιμονή, λοιπόν, η εμμονή -θα χρησιμοποιήσω και αυτόν τον όρο, κύριε Πρόεδρε- στο να αλλάξουμε σήμερα- έστω και μετά τη λήξη της θητείας της παρούσης- τη σύνθεση της επιτροπής, με έναν τρόπο ο οποίος δεν έγινε κατανοητός τι θα εξυπηρετούσε περισσότερο, είναι κάτι που προβληματίζει.

Βεβαίως εγώ θα δεχτώ ότι πάντα όταν είναι περισσότερο πολυπρόσωπα τα όργανα, γίνεται μία ζύμωση, γίνεται ένας διάλογος. Όταν, όμως, οι εκπρόσωποι των οργανώσεων αυτών καλούνται να ψηφίσουν, δεν υπάρχει δυνατότητα σχηματισμού ούτε απαρτίας. Αυτά δεν βλέπω να τα στάθμισε η Κυβέρνηση, που επιμένει στη διατήρηση του νομοσχεδίου ενώπιον της Ολομέλειας.

Όμως πρέπει να πω και κάτι άλλο, κάτι κρίσιμο, το οποίο είχα αντιληφθεί ακροθιγώς κατά τη συζήτηση στις επιτροπές και τώρα μου είναι εναργέστατο. Όταν βλέπω την επιτροπή, την Επιστημονική Υπηρεσία της Βουλής -την οποία εγώ την υπολήπτομαι για το έργο της, για τη νομική της εγκράτεια και για τον δημοκρατικό τρόπο με τον οποίο τοποθετείται στα νομοσχέδια- να κρούει τον κώδωνα του κινδύνου και να λέει -και αν θέλετε μπορώ να διαβάσω περικοπή από την έκθεσή της- «Υπό το φως των ανωτέρω προφανές είναι ότι απαιτείται η διατήρηση της βαθμίδας Α΄ διαπίστευσης και ως εκ τούτου άσκησης της εν λόγω αρμοδιότητας, η οποία πρέπει να αναδεικνύει την ανεξαρτησία της και ενώπιον των διεθνών οργανισμών», αντιλαμβάνομαι ότι βάζει μία παράμετρο αυτή τη στιγμή και μας λέει τούτο: «Προσέξτε τις κυβερνητικές παρεμβάσεις. Μπορεί τυπικά να έχει το δικαίωμα κατά νόμον…».

Εγώ είχα εκφράσει την άποψη -και την υποστηρίζω ακόμα- ότι θα έπρεπε, αν θέλαμε να δώσουμε μία διεύρυνση της σύνθεσης της επιτροπής, να έχουμε δώσει ρητά την αρμοδιότητα- τη συμβουλευτική, τη γνωμοδοτική -στην εθνική επιτροπή, πριν πάρει οποιαδήποτε νομοθετική πρωτοβουλία η Κυβέρνηση και δη στο κρίσιμο ζήτημα της διεύρυνσης της σύνθεσης, οπότε και αντιστοίχως και της διεύρυνσης των αρμοδιοτήτων της. Δεν θέλω να μετατρέψω σε νομοθετικό όργανο την επιτροπή, αλλά μία απλή γνωμοδότηση θα οδηγούσε πάντοτε σε σύνθεση απόψεων και στο τέλος θα οδηγούσε και σε σύγκλιση των διισταμένων διαφορών. Δεν έγινε ούτε αυτό.

Είχα επιφυλαχθεί και εγώ και η Δημοκρατική Συμπαράταξη κατά τη συζήτηση στις επιτροπές για την υπερψήφιση του νομοσχεδίου. Σήμερα, όμως εν όψει των νέων εξελίξεων, είμαστε υποχρεωμένοι να καταψηφίσουμε συνολικά το νομοσχέδιο συνολικά. Να το καταψηφίσουμε και για το δεύτερο μέρος -ήδη έχω αναφερθεί ένα πεντάλεπτο στην ομιλία μου- αλλά και εις το πρώτο μέρος που αφορά την κωδικοποίηση, τη διαδικασία κωδικοποίησης, τη γραφειοκρατία, αν θέλετε, της κωδικοποίησης όπως εισάγεται, ούτως ώστε να μην μπορεί να μείνει ψήγμα ότι αποδεχόμεθα αυτή την πολιτική, η οποία ασκήθηκε.

Και θέλω να θυμίσω κάτι άλλο. Έγινε αντικείμενο κριτικής στην επιτροπή από αγαπητό συνάδελφο -δεν θα πω ποιος είναι, είναι παρών στην Αίθουσα- γιατί, λέει, καταψηφίζουμε την κωδικοποίηση. Εμείς δεν καταψηφίζουμε την κωδικοποίηση. Καταψηφίζουμε τον άτεχνο τρόπο και τον μη αναγκαίο τρόπο με τον οποίο εισάγεται ένα νομοσχέδιο, που αναφέρεται κατά τον ψευδεπίγραφο τίτλο «σε κωδικοποίηση» και το είχαμε αιτιολογήσει. Το είχα αιτιολογήσει εγώ, κυρίες και κύριοι συνάδελφοι. Είχα πει τούτο. Υπάρχει ο νόμος περί καλής νομοθέτησης, ο ν.4048». Βεβαίως στη διαδρομή, αφότου ψηφίστηκε, δεν έχω αντιληφθεί να τηρήθηκε από κανέναν ούτε από εκείνους που τον ψήφισαν ούτε από εκείνους που την τελευταία τετραετία εκλήθησαν να τον εφαρμόσουν. Και είμαστε όλοι μάρτυρες του τρόπου νομοθέτησης, με άσχετες τροπολογίες, με παρεμβάσεις κ.λπ..

Είπα, λοιπόν, ότι ναι η κωδικοποίηση είναι καλή. Οι παλαιότεροι νομικοί έχουμε εμπειρία ιδιωτικών κωδικοποιήσεων που μας ήταν χρήσιμες και στην άσκηση του επαγγέλματος ή και στην απόδοση της δικαιοσύνης. Έχουμε, λοιπόν, ήδη σήμερα Κεντρική Επιτροπή Κωδικοποίησης από το 2003. Είδα αμφίβολα, είδα λίγα αποτελέσματα σε όλη αυτή τη διάρκεια. Οκτώ νέοι κώδικες αν δεν κάνω λάθος.

**ΣΠΥΡΙΔΩΝΑΣ ΛΑΠΠΑΣ:** Έξι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Έξι έχουν ψηφιστεί;

**ΣΠΥΡΙΔΩΝΑΣ ΛΑΠΠΑΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Μάλιστα, έξι. Τι θα προσφέρει τώρα η επέμβαση μιας νέας νομοθεσίας στην επιτάχυνση της κωδικοποίησης;

Η Ελλάδα έχει ένα μειονέκτημα. Έχει πολλές φορές περιττό νομοθετικό έργο. Και δεν μιλώ μόνο για το έργο της Βουλής, δεν μιλώ μόνο για τον τυπικό νόμο, αλλά μιλώ και για τα κανονιστικά πλαίσια βάσει εξουσιοδοτήσεων που υπάρχουν. Ουδείς νόμος έρχεται πλήρης, αλλά πάντοτε έχει εξουσιοδοτήσεις, ούτως ώστε να μένει και στη δημόσια διοίκηση ή στον Υπουργό βεβαίως, για να το πούμε καλύτερα, η αποφασιστική αρμοδιότητα.

Έχω επιμείνει και έχω γίνει κουραστικός στο εξής: Μιλάμε για επιτροπή κωδικοποίησης και αναμόρφωσης του δικαίου. Έδωσε κάποιες εξηγήσεις ο Υπουργός και είπε: «Αναμόρφωση, ξέρετε, είναι το ξεκαθάρισμα, είναι ποιες ισχύουν, ποιες δεν ισχύουν». Αυτό, όμως, για εμένα είναι η αναδιάρθρωση του δικαίου. Αναδιάρθρωση ενός νόμου όταν θα κάνουμε, θα αλλάξουμε τη σειρά των άρθρων, των παραγράφων, δεν θα περιλάβουμε στην κωδικοποίηση, εκείνες τις οποίες έχουν καταργηθεί σιωπηρώς ή ρητώς. Αυτή, λοιπόν, είναι η έννοια της αναδιάρθρωσης.

Η έννοια, όμως, της αναθεώρησης είναι πλέον νομική…

**ΣΠΥΡΙΔΩΝΑΣ ΛΑΠΠΑΣ:** Της αναμόρφωσης.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Της αναμόρφωσης συγχωρήστε με. Η έννοια της αναμόρφωσης είναι πλέον νομική. Έχουμε έναν ορισμό της έννοιας ο οποίος δίδεται στον ν. 4048 και λέει: «Η αναμόρφωση δικαίου είναι η εκ νέου ρύθμιση ενός πεδίου σχέσεων και θεμάτων, το οποίο έχει αποτελέσει αντικείμενο νομοθετικής ή κανονιστικής παρέμβασης».

Η αναμόρφωση, λοιπόν, είναι ουσιαστική νομοθετική πρωτοβουλία. Αυτό πώς θα γίνεται στο πλαίσιο μιας επιτροπής -κεντρικής έστω- κωδικοποίησης, αλλά ακόμη και της παρέμβασης μιας στρατηγικής διυπουργικής επιτροπής; Γιατί βρήκαμε και αυτό στη διαδρομή ότι έχει ψηφιστεί και θα σας το πω αμέσως, θα επικαλεστώ και τον νόμο, για να μη σας μένει κενό. Με τον ν. 4369 τον νόμο για την κινητικότητα συνεστήθη…

**ΣΠΥΡΙΔΩΝΑΣ ΛΑΠΠΑΣ:** Του 2016;

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι, του 2016. Συνεστήθη και Εθνικό Συμβούλιο για την Κωδικοποίηση και Αναμόρφωση της Ελληνικής Νομοθεσίας.

Ωραίο το ακούω πολυπρόσωπο. Βεβαίως έχει και ένα συνταγματικό πρόβλημα που δεν είναι του παρόντος, διότι συμμετέχει και εκπρόσωπος ο Γραμματέας της Βουλής. Δεν ξέρω εάν αυτά τα δύο όργανα μεταξύ της εκτελεστικής και της νομοθετικής εξουσίας, μπορούν να συνυπάρχουν σε τέτοιες διοικητικές επιτροπές. Αυτό το αφήνω στην άκρη.

Έρχεται, λοιπόν, και λέει ότι έχουμε Εθνικό Συμβούλιο Στρατηγικής για τη Νομοθεσία, την Κωδικοποίηση και την Αναμόρφωση. Πολλά δεν έχουμε πια; Πώς θα λειτουργήσουν αυτά;

Η κωδικοποίηση έχει έναν τρόπο εύκολο, εάν θέλετε. Έχω γίνει κουραστικός, επαναλαμβάνω πολλές φορές τον εαυτό μου και θα μου το συγχωρέσετε. Σήμερα με τις τράπεζες ηλεκτρονικών πληροφοριών, με δυο νέους συνεργάτες που έχουν κέφι να κωδικοποιήσουν, θα εντοπίσεις αμέσως τις υφιστάμενες διατάξεις, θα τις κατατάξεις, θα τις βάλεις κατά κεφάλαια, θα έχουν ένα μικρό κόστος και αυτό έχει μια σημασία. Γιατί αναφέρομαι στο κόστος; Διότι εκ του παρελθόντος έχουμε μία κακή εμπειρία κωδικοποιήσεως, υποτίθεται, που ανέθεταν υπουργεία σε φίλους ενδεχομένως με κάποια εκατομμύρια. Αυτό βλέπω ότι κινδυνεύει να επαναληφθεί και τώρα, διότι μιλάμε για εθνική πύλη για την κωδικοποίηση και αναμόρφωση της ελληνικής νομοθεσίας. Όπως το αντιλαμβάνομαι αυτό, είναι ένα πρόγραμμα του ΕΣΠΑ, το οποίο θα χρηματοδοτηθεί και από εθνικούς πόρους. Όπως το αντιλαμβάνομαι, τι σκοπό έχει; Να δημιουργήσει, δεν θα έλεγα ιδιωτική, μία διοικητική κωδικοποίηση του κείμενου πλαισίου.

Άκουσα χθες, λοιπόν, ότι δεν αξίζει και πολλά πράγματα, είναι φθηνό, είναι 143.000. Νομίζω ότι αναφέρατε, κύριε Υπουργέ, ένα νούμερο. Διαβάζω τώρα εδώ και βλέπω άλλα νούμερα. Βλέπω 1.255.000. Δεν έχει σημασία το ποσό. Ας πούμε ότι είναι αναγκαίο το ποσό, για να δημιουργήσει μία εθνική πύλη για την κωδικοποίηση. Τι ημερομηνία έχει αυτό; Είναι στις 5-3-2019. Τώρα ξεκινά; Από τον νόμο του 2016, που είναι από τις αρχές του 2016 και μιλούσε για εθνική στρατηγική, έχουν περάσει ήδη τρία χρόνια και τώρα κάνουμε μία πλήρη ένταξη της πράξης. Δεν τελειώνουν αυτά. Το καταθέτω στα Πρακτικά.

(Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βλέπουμε, δηλαδή, ασυντόνιστα, ασύνδετα και εν πολλοίς επικίνδυνα.

Στην αναμόρφωση εγώ θα μείνω, κύριε Πρόεδρε, για τον εξής λόγο. Όταν έχω νομοθετικό ορισμό περί αναμόρφωσης του δικαίου, εάν θέλει η Κυβέρνηση να υποστηρίξει σοβαρά το πρώτο μέρος του νομοσχεδίου, πρέπει να τροποποιήσει και τον ν.4048, να απαλείψει το σημείο εκείνο του ορισμού ότι η αναμόρφωση είναι η εκ νέου ρύθμιση.

Να μείνουμε στις κωδικοποιήσεις. Βεβαίως θα ακούσω την απάντηση από τον Υπουργό αργότερα. Ξέρεις, λέει, όταν έχουμε έναν κώδικα, τα ζητήματα εκείνα τα οποία χρήζουν νομοθετικής κανονικής διαδικασίας στη Βουλή, δεν θα πηγαίνουν με τη διαδικασία των κωδίκων. Ναι δεν θα πηγαίνουν με τη διαδικασία των κωδίκων, αλλά ξέρετε, όταν έρχονται νομοθετήματα τριακόσιων ή τετρακοσίων άρθρων, εκατοντάδων γενικά άρθρων, είναι σε θέση η Βουλή να τα διεξέλθει; Ή θα τα δέχεται ή θα τα απορρίπτει. Δεν προάγουμε ούτε τη νομοθεσία ούτε την οικονομία. Γιατί έχει ειπωθεί ότι η κωδικοποίηση θα δημιουργήσει εισόδημα, ότι θα αυξήσει, εάν δεν κάνω λάθος, κατά 0,3% ή 0,4% το ΑΕΠ της χώρας. Μη θεωρήσετε τον αριθμό απολύτως ακριβή, δεν έχω στο μυαλό μου μία πλήρη εικόνα.

Όμως όλα αυτά αξίζουν μία συζήτηση, όπως γίνεται σήμερα, για τον λόγο ότι θα έπρεπε να υπάρχει ήδη αποτέλεσμα της Κεντρικής Επιτροπής Κωδικοποίησης, ούτως ώστε να πούμε ότι είναι ένας θεσμός χρήσιμος. Δεν υπάρχει αποτέλεσμα μέχρι σήμερα. Έχουμε πειστεί ότι τα νομοθετήματα όπως έρχονται στις κατηγορίες αυτές, απλώς δίνουν ένα άλλοθι αδράνειας. Μιλάμε για άλλοθι αδράνειας, για τον λόγο ότι έτσι παραγράφουμε τα τέσσερα, πέντε ή δέκα χρόνια αδράνειας μιας αντίστοιχης επιτροπής, δίνουμε μια παραγραφή, ένα άσυλο και λέμε ότι θα ξεκινήσουμε από σήμερα. Να ξεκινήσουμε από σήμερα; Πότε θα καταλήξουμε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω με αυτό, κύριε Πρόεδρε, ως προς το δεύτερο μέρος, διότι ήδη βλέπετε ότι ανέτρεψα και τη σειρά της νομοθέτησης σήμερα, για να αναφερθώ στις εξελίξεις που υπήρχαν στην Εθνική Επιτροπή Δικαιωμάτων του Ανθρώπου, για τις οποίες ήδη έχουμε τοποθετηθεί αρνητικά σε τέτοιες διατάξεις. Κατανοείτε ότι δεν συμπαρασύρει αυτομάτως και την αρνητική μας ψήφο στο πρώτο μέρος, διότι δικαιολογήσαμε και τη θέση μας γι’ αυτό. Να μη μετατίθεται δηλαδή εκ της Βουλής ένα μεγάλο μέρος νομοθέτησης σε επιτροπές και δη σε μία διοικητική επιτροπή, όπως θα την ονόμαζα αυτή την επιτροπή κωδικοποίησης. Δεν έχει κάποια ανεξαρτησία, δεν έχει κάτι που να δικαιολογεί αυτόν τον πομπώδη τίτλο. Να μη μετατίθεται. Υπάρχουν ικανοί στα Υπουργεία.

Δίνουν και αναθέσεις, όπως άκουσα, για κωδικοποίηση. Το είπε ο Πρόεδρος της επιτροπής κωδικοποίησης. Λέει «έχουμε και αναδόχους». Εάν έχουμε και αναδόχους, ακολουθούμε προφανώς τη διαδικασία των δημοσίων συμβάσεων. Όταν ένα υπουργείο κρίνει ότι πρέπει να κωδικοποιήσει τη νομοθεσία, όταν κρίνει η Κυβέρνηση συνολικά ότι πρέπει να κωδικοποιήσει έναν συγκεκριμένο κλάδο δικαίου, αφού ούτως ή άλλως σε αναδόχους θα καταλήξει, και η κεντρική επιτροπή θα είναι, υποτίθεται, η επισπεύδουσα υπηρεσία, τι ανάγκη έχουμε κεντρικών επιτροπών ή εθνικών επιτροπών στρατηγικής; Όλα αυτά πλουτίζουν τη γραφειοκρατία. Δίνουν ενδεχομένως μία αίγλη νομοθέτησης. Δεν είναι, όμως, καλή η νομοθέτηση κατ’ αυτόν τον τρόπο, και, συνεπώς, για να μην επαναλαμβάνω τα όσα έχω πει μέχρι στιγμής, έχουμε αρνητική ψήφο στο σύνολο του νομοσχεδίου.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καρρά.

Θέλω να ενημερώσω το Σώμα ότι έχουν εγγραφεί επτά συνάδελφοι για να μιλήσουν. Σας το λέω, για να υπολογίσετε τους χρόνους σας.

Ο κ. Ηλιόπουλος, ειδικός αγορητής από την Κοινοβουλευτική Ομάδα της Χρυσής Αυγής, έχει τον λόγο για δεκαπέντε λεπτά.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Ευχαριστώ, κύριε Πρόεδρε.

Το σημερινό νομοσχέδιο αποτελείται από έντεκα συνολικά άρθρα. Τα εννέα πρώτα αφορούν τη σύσταση, τη συγκρότηση και τις αρμοδιότητες της Κεντρικής Επιτροπής Κωδικοποίησης και συνιστούν την απόπειρα της Κυβέρνησης ΣΥΡΙΖΑ, να στελεχώσει σε αγαστή συνεργασία με το παλαιοκομματικό καθεστώς του ΠΑΣΟΚ την εν λόγω επιτροπή.

Η κυβερνητική εμπειρία των παλαιών στελεχών του ΠΑΣΟΚ που αναμφίβολα οδήγησαν τη χώρα στον γκρεμό, και η καταφανέστατη απορρόφησή τους από το συνονθύλευμα του ΣΥΡΙΖΑ αποτελεί την επιβεβαίωση ότι τίποτα δεν έχει αλλάξει στην πολιτική ζωή του τόπου.

Στο σημείο αυτό είναι δέον να αναφερθεί η κοινώς παραδεκτή άποψη ότι νομικό πλαίσιο που ισχύει στην Ελλάδα, έτσι όπως έχει διαμορφωθεί τις τελευταίες δεκαετίες, χαρακτηρίζεται ως δαιδαλώδες. Αποτέλεσμα αυτής της κατάστασης είναι να προκύπτουν πολλές ασάφειες και ερμηνευτικές δυσκολίες στην εφαρμογή νόμων και στην απονομή δικαιοσύνης.

Έχουμε πει πολλές φορές ότι δεν έχουμε έλλειψη νόμων. Στην εφαρμογή των νόμων υστερούμε εδώ στην Ελλάδα.

Ο υποτιθέμενος σκοπός του νομοσχεδίου αφορά στην τροποποίηση των διατάξεων του π.δ.32/2004, δυνάμει του οποίου συστάθηκε Κεντρική Επιτροπή Κωδικοποίησης. Σκοπός της ήταν η συστηματοποίηση και η γενίκευση του έργου της κωδικοποίησης της νομοθεσίας.

Όπως προέκυψε και από την ακρόαση των φορέων και ειδικότερα του Ιωάννη Συμεωνίδη, του Προέδρου της Κεντρικής Επιτροπής Κωδικοποίησης, η επιτροπή κωδικοποίησης υπάρχει και φαίνεται ότι λειτουργεί εδώ και τουλάχιστον δεκαπέντε χρόνια, όταν και συστήθηκε με τον ν.3133/2003.

Κατά συνέπεια με το παρόν νομοσχέδιο δεν θεσπίζετε, βέβαια, τη σύσταση κάποιας καινούργιας επιτροπής επιφορτισμένης με το έργο της κωδικοποίησης. Αντίθετα επιχειρείτε, με εύσχημο τρόπο, να ψηφίσετε έναν νέο νόμο, δυνάμει του οποίου θα καταστήσετε την ΚΕΚ όργανο της πολιτικής εξουσίας. Και όταν έρθει η επόμενη κυβέρνηση, θα μπορεί κάλλιστα να προβεί σε σχετικές τροποποιήσεις του νόμου, να εκδοθούν οι σχετικές πρωθυπουργικές αποφάσεις και να αλλάξει εκ νέου η σύσταση της επιτροπής κωδικοποίησης.

Βέβαια είναι γεγονός ότι από το 2013 η Κεντρική Επιτροπή Κωδικοποίησης δεν λειτουργούσε -και τι λειτουργεί σε αυτό το κράτος άλλωστε;- και δεν παρήγαγε ουσιαστικό κωδικοποιητικό έργο. Και αυτό αναδεικνύει μία ακόμη παθογένεια του δαιδαλώδους οργανωτικού μηχανισμού της πολιτείας.

Δεν θα μπορούσαν να λείψουν από το νομοσχέδιο της Κυβέρνησής σας, βέβαια, και οι προβλέψεις περί της εντάξεως προσώπων και διαφόρων συλλογικοτήτων -θα τα πούμε και πιο μετά αυτά- στην Εθνική Επιτροπή για τα Δικαιώματα του Ανθρώπου και την Εθνική Επιτροπή Βιοηθικής. Ακόμη μία ανισότητα εναντίον των Ελλήνων!

Σε θεωρητικό επίπεδο η κωδικοποίηση της ισχύουσας νομοθεσίας αποτελεί μία εκ των βασικών διαδικασιών της καλής νομοθέτησης, καθώς συμβάλλει ουσιαστικά στην αντιμετώπιση της πολυνομίας και στη συστηματοποίηση της έννομης τάξης. Μέσω αυτής επιτυγχάνεται η θεματική κατηγοριοποίηση των κανόνων δικαίου, επιλύονται οι συγκρούσεις μεταξύ διατάξεων με παρόμοιο περιεχόμενο, διευκολύνεται ο εντοπισμός αυτών που εν τέλει ισχύουν με άμεση συνέπεια της επίτευξη της ασφάλειας δικαίου.

Το σημαντικό αυτό έργο ανέλαβε η Κεντρική Επιτροπή Κωδικοποίησης ως ανταπόκριση στο χρόνιο ελληνικό πρόβλημα της πολυνομίας. Οι κώδικες που αναλαμβάνει να καταρτίσει, διακρίνονται σε κώδικες τυπικών νόμων, οι οποίοι κυρώνονται από τη Βουλή όπως προβλέπεται από το άρθρο 76 του Συντάγματος, και σε κώδικες κανονιστικών διαταγμάτων και κανονιστικών υπουργικών αποφάσεων οι οποίοι εκδίδονται με προεδρικό διάταγμα ύστερα από πρόταση των αρμοδίων -ανάλογα, βέβαια, και με το αντικείμενο του κώδικα- Υπουργών.

Από το συνολικό νομοθετικό πλαίσιο λειτουργίας της ΚΕΚ προκύπτει η σαφής αντίληψη ότι, το έργο της κωδικοποίησης προϋποθέτει νομική επιστημονική κατάρτιση. Ως εκ τούτου προβλέπεται ρητά, να συμμετέχουν στη σύνθεση αυτής σχεδόν αποκλειστικά ειδήμονες προερχόμενοι από τον χώρο της νομικής επιστήμης.

Γιατί, όμως, εσείς, κύριοι της Κυβέρνησης, αποφασίσατε τον διορισμό των μελών της ΚΕΚ κατόπιν αποφάσεως του Πρωθυπουργού, όπως ρητώς διατυπώνεται στο άρθρο 1 παράγραφος 3 του νομοσχεδίου;

Να μας πείτε σε τι εξυπηρετεί αυτή η διάταξη, και για ποιον λόγο δεν θεσπίζετε τη διενέργεια ειδικής ταχείας διαδικασίας για την επιλογή των μελών της επιτροπής από τα θεσμικά όργανα στα οποία τυχόν ανήκουν.

Η απάντηση είναι προφανής, και αφορά, βέβαια, την πρόθεσή σας να δημιουργήσετε σχέσεις εξαρτήσεως μεταξύ της Κεντρικής Επιτροπής Κωδικοποίησης και της Κυβέρνησης, για όσο χρονικό διάστημα θα διαχειρίζεστε ακόμα την εξουσία.

Γυρνώντας τώρα στον επιδιωκόμενο σκοπό της ΚΕΚ, πρέπει να καταγγείλουμε ότι η ανάγκη κωδικοποίησης προκύπτει από την κατά συρροή νομοθέτηση των οδηγιών και κανονισμών που επιβάλλει η Ευρωπαϊκή Ένωση. Η παραγωγή εγχώριου δικαίου έχει περιοριστεί, κυρίως, σε διατάξεις που προκύπτουν από τις μνηνονιακές συμβάσεις, και τείνουν, δήθεν, να καταστήσουν ευνοϊκό το περιβάλλον για την υλοποίηση των, δήθεν, μεταρρυθμίσεων.

Το δικαιικό μας σύστημα πάσχει. Πάσχει από τις ασύνδετες διατάξεις, πάσχει από την πρόχειρη νομοθέτηση, πάσχει από την αδυναμία σας να υπηρετήσετε το συμφέρον του ελληνικού λαού.

Περνώντας στο άρθρο 10 του νομοσχεδίου- σχετικά με τις τοποθετήσεις μελών στην Εθνική Επιτροπή για τα Δικαιώματα του Ανθρώπου, αλλά και στην Επιτροπή Βιοηθικής -έχουμε να παρατηρήσουμε το εξής καταφανές. Δεν θα μπορούσε να λείψει και από αυτό το νομοσχέδιο η εισαγωγή διάταξης, σχετικά με τη νομιμοποίηση και τη θέσπιση της συμμετοχής στην Εθνική Επιτροπή για τα Δικαιώματα του Ανθρώπου και στην Εθνική Επιτροπή Βιοηθικής προσώπων από οργανώσεις διεμφυλικών, ομοφυλόφιλων, λεσβιών κ.ο.κ.. Έχετε βάλει πέντε τέτοιες οργανώσεις, για να έχουν πέντε ψήφους στην επιτροπή για τα Ανθρώπινα Δικαιώματα.

Πρόκειται όπως γνωρίζουμε για την τροποποίηση του ν.2667/1998, που θέσπισε τη λειτουργία των επιτροπών που αναφέρθηκαν προηγουμένως.

Είναι απορίας άξιο σε τι θα εξυπηρετεί η συμμετοχή τόσων προσώπων--αυτών των συγκεκριμένων προσώπων- εις ό,τι αφορά την ανάδειξη των θεμάτων της βιοηθικής και των ανθρώπινων δικαιωμάτων. Ιδεοληψίες, πολιτική ενσωμάτωση κοινωνικών μειοψηφιών και, φυσικά, τακτοποίηση κομματικών υποχρεώσεων έναντι των συνιστωσών του κυβερνώντος κόμματος!

Η τροποποίηση του άρθρου 2 του ν.2667/1998, σχετικά με τη δυνατότητα να καθορίζουν κάποιες ΜΚΟ τα πρόσωπα που επιθυμούν για τη στελέχωση των επιτροπών αυτών, αποδεικνύει περίτρανα ότι τα όσα καταγγέλλουμε εδώ και χρόνια, σχετικά με τις υπαλληλικές σχέσεις των αριστερών στις διάφορες ΜΚΟ, είναι απολύτως αληθή. Και εδώ διαπιστώνουμε ότι υπάρχει η πρόβλεψη για το διορισμό αναπληρωματικών μελών, σε πλεόνασμα, με ό,τι αυτό συνεπάγεται για την επιβάρυνση του κρατικού προϋπολογισμού.

Ο εκπρόσωπος της ΕΕΔΑ στηλίτευσε την κυβερνητική πρωτοβουλία, σχετικά με τις προτεινόμενες τροποποιήσεις και είπε ότι, δυστυχώς, η πρόσφατη νομοθετική πρωτοβουλία βρίσκει την Εθνική Επιτροπή για τα Δικαιώματα του Ανθρώπου εντελώς αντίθετη και για αυτά που περιέχει και γι’ αυτά που αγνοεί.

Αυτή η επιτροπή, βέβαια, και ο διορισμός των μελών -αυτών που εσείς έχετε επιλέξει να προσθέσετε- είναι μία πάρα πολύ μεγάλη κουβέντα, που θα μπορούσαμε να την κάνουμε ώρες ολόκληρες, για το τι επιδιώκετε.

Επειδή έχει τύχει να είμαι εισηγητής και σε άλλα σχετικά νομοσχέδια, σε όλα τα νομοσχέδια που νομοθετεί αυτή η Κυβέρνηση, πάντα οι ΛΟΑΤΚΙ και όλοι αυτοί οι διάφοροι μυστήριοι τύποι έχουν προτεραιότητα. Έχουν προτεραιότητα εναντίον των φυσιολογικών Ελλήνων, έχουν προτεραιότητα εναντίον των οικογενειαρχών, των Ελλήνων που έχουν οικογένειες, των Ελληνίδων μητέρων. Όλοι αυτοί οι άνθρωποι που αντιπροσωπεύουν και εκπροσωπούν στην Ελλάδα το 0,001% του ελληνικού πληθυσμού, για εσάς έχουν προτεραιότητα.

Δεν έχετε σκεφτεί ποτέ πώς περνάει μια ελληνική οικογένεια, δεν έχετε σκεφτεί ποτέ την Ελληνίδα μάνα η οποία πρέπει να δουλεύει δύο και τρεις δουλειές και ταυτόχρονα να φροντίζει και να μεγαλώνει και τα παιδιά της. Δεν έχετε σκεφτεί τις μονογονεϊκές οικογένειες, τις πολύτεκνες οικογένειες οι οποίες υποφέρουν από τα δικά σας μέτρα όλα αυτά τα χρόνια, και από την αναλγησία ενός κράτους που ουσιαστικά δεν τους βλέπει. Δεν υπάρχουν αυτοί οι άνθρωποι για εσάς. Παρ’ όλα αυτά, όμως, το 0,001% του ελληνικού πληθυσμού πρέπει να απολαμβάνει όλα τα προνόμια, να έχει περισσότερα δικαιώματα από κάθε άλλον Έλληνα. Γιατί αυτό δεν είναι ισότητα και ανθρώπινα δικαιώματα. Αυτό είναι ανισότητα εναντίον των υπόλοιπων, των φυσιολογικών. Γιατί το καταλαβαίνετε ότι όλα αυτά είναι παρά φύσιν. Η φύση δεν έχει δημιουργήσει αυτούς τους ανθρώπους που εσείς υπερασπίζεστε με τόσο σθένος. Αυτοί έχουν γίνει στην πορεία, με βάση τα πρότυπα των κοινωνιών που εσείς δημιουργείτε. Γι’ αυτό σας λέω ότι χρειάζονται ώρες ολόκληρες για αυτή τη συζήτηση. Δημιουργείτε πρότυπα -σε ολόκληρο τον κόσμο, όχι μόνο εδώ στην Ελλάδα- εναντίον της οικογένειας. Θεσμοθετείτε, νομοθετείτε όλο αυτό το πλαίσιο, για να δημιουργούνται στο τέλος και να εμφανίζονται τέτοιοι άνθρωποι και να αλλοιώνουν ουσιαστικά τον κοινωνικό ιστό της πατρίδας μας.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Εμείς πιστεύουμε στην ελληνική οικογένεια. Είμαστε σαφέστατα εναντίον όλων αυτών. Θεωρούμε ότι κάθε οικογένεια και κάθε παιδί πρέπει να έχει τη μητέρα του και τον πατέρα του. Είναι τόσο απλό να το καταλάβετε. Και θα έπρεπε να το καταλάβετε, αλλά έχετε αυτές τις παρωπίδες των ιδεοληψιών σας.

Παρ’ όλα αυτά εμείς το τόσο απλό πρέπει να το τονίζουμε εδώ μέσα. Το φυσιολογικό πρέπει να το τονίζουμε εδώ, στην ελληνική Βουλή, γιατί πια το φυσιολογικό για εσάς δεν έχει προτεραιότητα, δεν του δίνετε σημασία, δεν έχει αξία. Εμείς θα τονίζουμε και θα λέμε ότι η ελληνική οικογένεια, τα ελληνόπουλα πρέπει να έχουν τη μαμά τους και τον μπαμπά τους. Τόσο απλό!

Εμείς -το λέγαμε και στις προηγούμενες κυβερνήσεις, θα το λέμε και στη δική σας Κυβέρνηση, αλλά και σε όλες όσες κυβερνήσεις θα έρθουν, γιατί θα είμαστε για πολλά χρόνια εδώ μέσα- θα στηρίζουμε την ελληνική οικογένεια. Πιστεύουμε στην πατρίδα, πιστεύουμε στη θρησκεία και πιστεύουμε στην οικογένεια.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο ειδικός αγορητής από το Κομμουνιστικό Κόμμα Ελλάδας κ. Γεώργιος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Το ζήτημα της συγκέντρωσης της νομοθεσίας, όπως το αναδείξαμε και στη συζήτηση του νομοσχεδίου που προηγήθηκε στις επιτροπές, έτσι ώστε να μπορούν να γνωρίζουν όλοι με ασφάλεια και σχετική ευκολία τι ισχύει κάθε φορά για ένα συγκεκριμένο θέμα, τομέα- αν θέλετε- που τους απασχολεί, είναι πραγματικά αναγκαίο. Όπως σημειώνεται στην αιτιολογική έκθεση, το νομοσχέδιο αποτελεί μνημονιακό προαπαιτούμενο εν όψει των μεταρρυθμιστικών προτεραιοτήτων της χώρας, όπως απορρέουν από τον ν.4336, το τρίτο μνημόνιο, δηλαδή, που ψήφισαν η Κυβέρνηση ΣΥΡΙΖΑ - ΑΝΕΛ, η Νέα Δημοκρατία, το ΠΑΣΟΚ και το «Ποτάμι». Προβλέπεται, αντίστοιχα, η διάθεση προς τούτο κονδυλίων στο πλαίσιο του επιχειρησιακού προγράμματος «Μεταρρύθμιση Δημόσιου Τομέα», ενώ με απόφαση του Πρωθυπουργού επανασυγκροτείται η Κεντρική Επιτροπή Κωδικοποίησης.

Έτσι και το νομοσχέδιο που συζητούμε, αποτελεί τμήμα των αλλαγών που προωθούνται και αφορούν την αναγκαία προσαρμογή του αστικού κράτους στις σύγχρονες συνθήκες και ανάγκες της καπιταλιστικής ανάπτυξης, στη θωράκιση, δηλαδή, της κερδοφορίας και εξουσίας των επιχειρηματικών ομίλων με την ακόμα μεγαλύτερη θεμελίωση όλου του νομοθετικού πλαισίου που έχουν στα χέρια τους και σταθερά ενισχύουν για λογαριασμό τους η μία πίσω από την άλλη όλες οι αστικές κυβερνήσεις όπως και η σημερινή.

Συνεπώς το κυριότερο ζήτημα για το Κομμουνιστικό Κόμμα Ελλάδας είναι η νομοθεσία που χρειάζεται να κωδικοποιηθεί, να κωδικοποιείται. Μιλάμε για μια όλο και περισσότερο αντεργατική, αντιλαϊκή νομοθεσία με τους εκατοντάδες μνημονιακούς νόμους που ισχύουν, για μια νομοθεσία που ενσωματώνει στο ελληνικό δίκαιο τις αντιδραστικές ευρωενωσιακές οδηγίες και αποφάσεις, που παρέχει συνεχώς διευκολύνσεις και προνόμια στους μεγάλους επιχειρηματικούς ομίλους. Και ακριβώς στο διά ταύτα της νομοθεσίας κανένα άλλο κόμμα δεν αναφέρθηκε, δεν ανέδειξε έστω μία παράμετρο- και στη συζήτηση στις επιτροπές αλλά και μέχρι τώρα στις παρεμβάσεις, τις ομιλίες των εισηγητών -αλλά περιορίστηκαν σε διαδικαστικά ζητήματα.

Βέβαια ευθύνη για την κατάσταση που έχει δημιουργηθεί με την πληθώρα των νομοθετικών διατάξεων, όπου είναι δύσκολο ακόμη και για τους ίδιους τους νομικούς να βγάλουν άκρη, έχουν οι ίδιες οι κυβερνήσεις με τη συνεχή προσαρμογή της ελληνικής νομοθεσίας στο ευρωενωσιακό δίκαιο, μέσω της διαρκούς ενσωμάτωσης των οδηγιών και αποφάσεων της Ευρωπαϊκής Ένωσης, με τη συστηματική εισαγωγή κάθε τόσο εμβόλιμων διατάξεων και τροπολογιών σε άσχετα νομοσχέδια κατά παράβαση του Συντάγματος. Και αυτό συμβαίνει και σήμερα. Ας μην ανατρέξω και στο παρελθόν, που τα παραδείγματα είναι πάμπολλα και με την παρούσα Κυβέρνηση και με τις προηγούμενες. Τελευταία στιγμή με την έναρξη της Ολομέλειας έχουμε άσχετη τροπολογία του Υπουργείου Ναυτιλίας σε άσχετο νομοσχέδιο.

Και σε αυτή την κατεύθυνση, όμως, η αλήθεια είναι πως και η σημερινή Κυβέρνηση, που κατηγορούσε την προηγούμενη, την έχει ξεπεράσει κατά πολύ στην εφαρμογή αυτής της απαράδεκτης πρακτικής. Έτσι στην πραγματικότητα η κωδικοποίηση που επιχειρείται, αποσκοπεί να συμβάλλει από τη μία μεριά στον πιο συστηματικό κρατικό και κυβερνητικό έλεγχο της εφαρμογής αυτής της αντεργατικής, αντιλαϊκής νομοθεσίας, στον εντοπισμό κενών και αντιφάσεων που πρέπει να καλυφθούν και να επιλυθούν, ενώ από την άλλη αποτελεί το όχημα για τη μονιμοποίηση όλων των άθλιων αντεργατικών νόμων και εμβάθυνσης του αντεργατικού οπλοστασίου που ψηφίστηκαν προς όφελος του κεφαλαίου στο πλαίσιο των τριών κατά σειρά μνημονίων, και αυτό συνιστά άλλη μία χαρακτηριστική απόδειξη για το ότι τα περί τέλους των μνημονίων και επιστροφής στην κανονικότητα που διατυμπανίζει η Κυβέρνηση, είναι ένας ακόμη προπαγανδιστικός μύθος.

Από την άλλη μεριά η κωδικοποίηση που επιχειρείται, αποσκοπεί να συμβάλλει στην εξυπηρέτηση των μεγάλων επιχειρηματικών ομίλων, εγχώριων και ξένων, έτσι ώστε να είναι πιο σαφές, απλοποιημένο και εύκολα προσβάσιμο σε αυτούς το νομοθετικό πλαίσιο, μέσα στο οποίο θα μπορούν να λειτουργούν και να πραγματοποιούν τις επενδύσεις για τα κέρδη τους. Αυτό άλλωστε απαιτούν συνεχώς και οι ίδιοι με κάθε ευκαιρία μέσω ασφαλών νομικών κανόνων, άρσης κάθε είδους γραφειοκρατικών εμποδίων, απλοποίησης διαδικασιών και άλλα. Αυτά μαζί με άλλες παρεμβάσεις που ζητούν οι επιχειρηματικοί όμιλοι, είναι και όσα υπονοούνται με συνθήματα όπως για την ανάγκη να υπάρχει ασφάλεια δικαίου και σταθερό -φιλεργοδοτικό πάντα- νομοθετικό πλαίσιο, ώστε να επιταχύνεται η υλοποίηση των επιχειρηματικών σχεδίων για την κερδοφορία τους. Αυτό άλλωστε δεν αποτυπώνεται και μέσα στην αιτιολογική έκθεση του νομοσχεδίου, η αναφορά δηλαδή περί δυσμενών συνεπειών για τους ιδιώτες και τα δικαιώματά τους και πάει λέγοντας;

Συγχρόνως μέσα από αυτές τις αλλαγές η Κυβέρνηση στοχεύει στο να κλείσει τις όποιες ρωγμές στην εμπιστοσύνη των εργαζομένων των λαϊκών στρωμάτων στους αστικούς θεσμούς αλλά και στην ενεργότερη ενσωμάτωση και στράτευση του λαού στους στόχους του κεφαλαίου, που θεωρείται ως μία από τις βασικές προϋποθέσεις για τη σταθερότητα που έχει ανάγκη το κεφάλαιο. Αυτό κρύβεται πίσω από την αναφορά που γίνεται επίσης στην αιτιολογική έκθεση περί δυσμενών συνεπειών της πολυνομίας που υπάρχει για τις σχέσεις πολιτών με το κράτος. Και, ακριβώς, προκειμένου να εξυπηρετηθούν αυτές οι βασικές στοχεύσεις, προτείνεται με το νομοσχέδιο η ενίσχυση της σύνθεσης και της λειτουργίας, όπως και η διεύρυνση των αρμοδιοτήτων της Κεντρικής Επιτροπής Κωδικοποίησης που ήδη υφίσταται.

Και σε αυτό το επίπεδο υπάρχουν προβληματικές διατάξεις, για τις οποίες διατυπώσαμε την άποψή μας και στην επιτροπή όπως, για παράδειγμα, τον σοβαρό ρόλο, βεβαίως, που θα κληθεί να διαδραματίσει η Κεντρική Επιτροπή Κωδικοποίησης όχι μόνο σε αυτή καθαυτή την κωδικοποίηση αλλά και στην αναμόρφωση του δικαίου. Εκεί όμως που εστιάσαμε και βάλαμε –αν θέλετε- τις αντιρρήσεις μας, τις ενστάσεις μας, τους προβληματισμούς μας, ήταν στα κριτήρια με τα οποία θα υλοποιείται αυτή η αναμόρφωση.

Αν δείτε την τροπολογία που καταθέσατε, που έρχεται να συμπληρώσει το παρόν νομοσχέδιο σε ό,τι αφορά το κομμάτι του Κεφαλαίου Α΄, το ΚΕΚ, μιλάει για κατάργηση νόμων και παραγράφων μέσω της κωδικοποίησης. Άρα αφήνετε το περιθώριο παρέμβασης μέσω της λεγόμενης «αναμόρφωσης». Είναι ή δεν είναι έτσι;

Επίσης η Κεντρική Επιτροπή Κωδικοποίησης ως όργανο με μόνιμο και διαρκή χαρακτήρα, τα μέλη του οποίου θα διορίζονται με απόφαση του Πρωθυπουργού, εξυπηρετούν τις προτεραιότητες της εκάστοτε κυβέρνησης. Ακόμη η διάταξη για την αποζημίωση των μελών της Κεντρικής Επιτροπής Κωδικοποίησης θα καθορίζεται με απόφαση του ίδιου του Πρωθυπουργού κατά παρέκκλιση κάθε ειδικής διάταξης. Επίσης έχουμε την ανάθεση προπαρασκευαστικών ενεργειών σε τρίτα πρόσωπα μέσω αναθέσεων.

Σε ό,τι αφορά το Κεφάλαιο Β΄ του νομοσχεδίου, σχετικά με την τροποποίηση της σύνθεσης της Εθνικής Επιτροπής για τα Δικαιώματα του Ανθρώπου, όπως τονίσαμε και στην επιτροπή, η συγκεκριμένη διάταξη είναι σε αρνητική κατεύθυνση. Ζητήσαμε στην επιτροπή και στη συζήτηση επί της αρχής και στη συζήτηση επί των άρθρων στην πρώτη και δεύτερη ανάγνωση, την Τρίτη δηλαδή, την απόσυρση της συγκεκριμένης διάταξης, του συγκεκριμένου άρθρου, ώστε να γίνει ένας ολοκληρωμένος και ουσιαστικός διάλογος και συζήτηση με την Επιτροπή για τα Ανθρώπινα Δικαιώματα για τα ζητήματα της σύνθεσης της.

Φυσικά με βάση και την πληροφόρηση που είχαμε πριν από λίγη ώρα, αρνητική είναι και η εξέλιξη με την παραίτηση του Προέδρου της Εθνικής Επιτροπής για τα Δικαιώματα του Ανθρώπου στη χώρα μας.

Η αντίρρησή μας δεν έγκειται στη συμμετοχή φορέων από ομάδες πληθυσμού -όπως αυτές που ορίστηκαν ή που ορίζονται ή που θα οριστούν, που προτάθηκαν, αν θέλετε, δηλαδή η λεγόμενη κοινότητα ΛΟΑΤΚΙ, ανθρώπων με διαφορετικό σεξουαλικό προσανατολισμό, ή των Ρομά- αλλά στον δυσανάλογα μεγάλο αριθμό τους.

Για παράδειγμα αντί να είναι από ένας για κάθε ομάδα ΛΟΑΤΚΙ εκπρόσωπος ομοφυλοφίλων, ένας από τρανσέξουαλ και πάει λέγοντας, δηλαδή σύνολο πέντε, δεν θα μπορούσε να είναι ένας για παράδειγμα εκπρόσωπος από την κοινότητα αυτή; Για παράδειγμα –και αυτό συζητήθηκε και στην επιτροπή, το βάλαμε και εμείς- τι θα γίνει με άλλες ευάλωτες ομάδες; Βάλαμε το παράδειγμα των ανθρώπων με αναπηρία. Τι θα γίνει;

Οργανώσεις αναπήρων με πολλά προβλήματα, βεβαίως, υπάρχουν δεκάδες για να μην πω παραπάνω. Τι θα γίνει;

Εμείς, λοιπόν, λέμε πως θα αλλοιωθεί η ισόρροπη συμμετοχή στους φορείς που εκπροσωπούνται στην Επιτροπή για τα Δικαιώματα του Ανθρώπου, ενώ η υπερβολική αύξησή τους θα οδηγήσει στη δυσλειτουργία της. Παράλληλα με τη συζήτηση στην επιτροπή αναδείχθηκαν από την πλευρά της ΕΕΔΑ και τα μεγάλα προβλήματα στη λειτουργία της που δεν αντιμετωπίζονται, όπως η εργασιακή ανασφάλεια με τις εργασιακές σχέσεις -συμβάσεις έργου, συμβάσεις παντός τύπου του επιστημονικού προσωπικού- το ότι δεν πληρώνονται υπερωρίες και παράλληλα το αίτημα για μετατροπή των υφιστάμενων συμβάσεων εργασίας σε αορίστου χρόνου. Αυτή ήταν και η πρόταση που κατέθεσε ο παραιτηθείς πλέον πρόεδρος στην επιτροπή. Και, προφανώς, το έχουν αναδείξει και το διεκδικούσαν και στο παρελθόν αυτό το αίτημα, αυτό το ζήτημα, αν θέλετε.

Επίσης το ότι δεν πληρώνονται υπερωρίες, τα ζητήματα της στέγασης της επιτροπής, το θέμα των μειωμένων κονδυλίων, του μειωμένου, του ελλιπέστατου προϋπολογισμού όπως μας τα κατέθεσαν και στην επιτροπή, αλλά και το ότι η προώθηση του συγκεκριμένου άρθρου στο νομοσχέδιο έρχεται να προστεθεί σε μια σειρά πράξεων ή παραλείψεων που παρεμποδίζουν την αποτελεσματική λειτουργία της ΕΕΔΑ, όπως η σημαντική καθυστέρηση μηνών για την έκδοση πράξης διορισμού των μελών της νέας θητείας της Εθνικής Επιτροπής από τον Πρωθυπουργό, γεγονός που δυσχέρανε τη συμμετοχή της Εθνικής Επιτροπής στα διεθνή όργανα, καθώς και η αστοχία στις ρυθμίσεις για το καθεστώς του προσωπικού της.

Πέρα, όμως, από τη συζήτηση για τη συγκεκριμένη διάταξη, για το συγκεκριμένο άρθρο του νομοσχεδίου επιτρέψτε μου μια αναφορά στα ζητήματα των ανθρωπίνων δικαιωμάτων.

Το μεγάλο ζήτημα κατά τη γνώμη μας είναι η δοκιμασία της πράξης. Εμείς, το ΚΚΕ, οι κομμουνιστές αισθανόμαστε και είμαστε δεσμευμένοι να παλεύουμε πριν από όλα να εξαλειφθεί η αιτία, η πρώτη πηγή από την οποία ξεκινάει η παραβίαση των ανθρωπίνων δικαιωμάτων, που είναι η εκμετάλλευση της ανθρώπινης εργασίας, η συγκέντρωση πλούτου και η ιδιοκτησία του πλούτου που προέρχεται από την υπερεργασία των ανθρώπων. Αντιπαλεύουμε όλες τις μορφές της ανθρώπινης εκμετάλλευσης και παραβίασης των ανθρώπινων δικαιωμάτων, ιδιαίτερα αυτές που διαχωρίζουν τους ανθρώπους ανάλογα με την εθνότητα, τη θρησκεία, τη φυλή και το φύλο. Πιστεύουμε ότι ο ελληνικός λαός είναι σε θέση να δει την ουσία που χωρίζει την τυπική Διακήρυξη των Ανθρωπίνων Δικαιωμάτων και την έμπρακτη διεκδίκησή τους.

Στη βάση όλων των ανωτέρω καταψηφίζουμε το νομοσχέδιο επί της αρχής.

Κύριε Πρόεδρε, θα αναφερθώ σε μια υπουργική τροπολογία η οποία κατατέθηκε στην επιτροπή και η οποία ενσωματώθηκε στο νομοσχέδιο ως άρθρο. Είναι η τροπολογία με γενικό αριθμό 2069 και ειδικό 5 για την παράταση της υποβολής αντιρρήσεων στους δασικούς χάρτες.

Πέρα από την παράταση που δίνεται μέσω της τροπολογίας για όσους θέλουν να ασκήσουν αντιρρήσεις, εμείς λέμε ότι το χρονικό διάστημα της παράτασης που δίνεται είναι μικρό. Εμείς λέμε να είναι τόσο όσο είναι αναγκαίο, απαραίτητο, για να ασκηθούν όλες οι αντιρρήσεις. Μάλιστα όταν συζητήθηκε αυτό στο αντίστοιχο νομοσχέδιο -και αυτό μου μόλις προείπα αλλά και αυτό που θα πω- το είχαμε καταθέσει, το είχαμε αναδείξει και είχαμε ζητήσει να εφαρμοστεί, άσχετα αν δεν έγινε. Πρώτο αυτό.

Δεύτερον, όλες οι διαδικασίες της άσκησης των αντιρρήσεων να γίνουν χωρίς οικονομική επιβάρυνση των ενδιαφερομένων, με ευθύνη, βεβαίως, των αντίστοιχων κρατικών υπηρεσιών και με ευθύνη του κράτους να καλύψει το κόστος αυτών των όποιων αντιρρήσεων.

Με αυτά κλείνω, κύριε Πρόεδρε. Θα έχουμε τη δυνατότητα, γιατί υπάρχουν και άλλες τρεις υπουργικές τροπολογίες, στη δευτερολογία να τοποθετηθούμε, έστω και σύντομα, γι’ αυτές.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε με τον τελευταίο ειδικό αγορητή, τον κ. Ιωάννη Σαρίδη, από την Ένωση Κεντρώων.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Ένωση Κεντρώων θα καταψηφίσει το σημερινό νομοσχέδιο και αυτό δεν είναι απόρροια της παραίτησης του προέδρου της ανεξάρτητης αρχής. Έχει να κάνει με την υποκρισία που συνεχώς βλέπουμε μέσα σε αυτή εδώ την Αίθουσα. Έχει να κάνει με αυτό το θεατρικό σκηνικό το οποίο υπάρχει. Κάποια στιγμή θα πρέπει να τελειώσει. Οκτώμισι χρόνια ήμασταν μέσα στα μνημόνια. Καταστρατηγήσαμε τα πάντα μέσα σε αυτή την Αίθουσα. Και ερχόμαστε τώρα να μιλήσουμε για νόμους καλής νομοθέτησης οκτώ μήνες μετά την περίφημη έξοδό μας από τα μνημόνια.

Θα ξεκινήσω την εισήγησή μου με μια αναφορά στην πρόσφατη δήλωση του προκαθήμενου της Ρωμαιοκαθολικής Εκκλησίας, σύμφωνα με την οποία ο Πρωθυπουργός της χώρας μας αξίζει να βραβευθεί με το Νόμπελ, κυρίως, γιατί πιστεύει -ο Πρωθυπουργός της χώρας μας- πως τα ανθρώπινα δικαιώματα είναι πιο πάνω από τις διεθνείς συμφωνίες.

Σε μια Ευρώπη που συνεχίζει να κατρακυλά προς τον διχασμό, σε μια Ελλάδα η οποία αντιμετωπίζει τις κάθε είδους συνέπειες και της προσφυγικής κρίσης και της αύξησης των μεταναστευτικών ροών, η έκφραση της συγκεκριμένης άποψης πως, δηλαδή, πρέπει να βάλουμε τα ανθρώπινα δικαιώματα πάνω από τις διεθνείς συνθήκες, αποτελεί, πράγματι, μια θαρραλέα πράξη. Ας δούμε, όμως, αν η απόσταση μεταξύ των λόγων και των έργων είναι μικρή ή αν είναι μεγάλη, και αν είναι τέτοια η απόσταση που να δικαιολογεί την αισιοδοξία όσων πιστεύουν, πως η Ελλάδα πρωτοστατεί στην προάσπιση των ανθρωπίνων δικαιωμάτων.

Από τον Οκτώβριο του 2015 μέχρι και σήμερα η ελληνική Κυβέρνηση δεν έχει λάβει ούτε μία φορά υπ’ όψιν της τις γνωμοδοτήσεις της Εθνικής Επιτροπής για τα Δικαιώματα του Ανθρώπου. Αυτή είναι η αλήθεια. Ούτε μία φορά δεν πληροφορήθηκε εγκαίρως η επιτροπή για τις προθέσεις της Κυβέρνησης. Ούτε μία φορά δεν ενημερώθηκε πλήρως για τις νομοθετικές πρωτοβουλίες της Κυβέρνησης από κανένα Υπουργείο, ακόμα κι όταν αυτές ξεκάθαρα αφορούσαν τα ανθρώπινα δικαιώματα. Το σημαντικότερο δε απ’ όλα είναι ότι ούτε μία φορά δεν αξιοποιήθηκαν οι παρατηρήσεις της, οι προτάσεις της, οι γνωμοδοτήσεις της. Κι όχι μόνο της ίδιας αυτής της αρχής αλλά και άλλων φορέων, συλλόγων που ερχόντουσαν μέσα σ’ αυτή την Αίθουσα για να μας πουν την άποψή τους.

Όπως έχει ήδη ακουστεί, η Ελλάδα υπό την ηγεσία ενός Πρωθυπουργού ο οποίος αντιλαμβάνεται στην αξία της προάσπισης των ανθρωπίνων δικαιωμάτων, φροντίζει να προσφέρει το τεράστιο ποσό των 140.000 ευρώ για τη λειτουργία ενός εθνικού και ανεξάρτητου γνωμοδοτικού οργάνου, που σκοπό έχει την ενίσχυση της προσπάθειας που οφείλει να καταβάλλει κάθε οργανωμένη δημοκρατία, κάθε ευνομούμενο κράτος με σκοπό τη διαφύλαξη και προάσπιση των περίφημων αρχών του Παρισίου. Εκατόν σαράντα χιλιάδες ευρώ και τρία δωμάτια. Αυτά δίνει η χώρα μας για τα ανθρώπινα δικαιώματα. Τόσα αξίζει, δηλαδή, για τη σημερινή Κυβέρνηση το συγκεκριμένο έργο αυτής της επιτροπής.

Δεν χρειάζεται να κάνουμε ιδιαίτερες αναφορές στο τι λεφτά δίνουμε και σε ποιους και για άσχετους και για αδιάφορους σκοπούς -ξοδεύονται δεξιά και αριστερά- ώστε να αναδείξουμε αποτελεσματικά την τεράστια απαξίωση και τη μεγάλη αδιαφορία που αποδεικνύει από μόνος του ο προβλεπόμενος προϋπολογισμός για τη λειτουργία αυτής της επιτροπής. Κοστίζει, λοιπόν, 140.000 ευρώ στην οργανωμένη πολιτεία η λειτουργία της Επιτροπής για τα Ανθρώπινα Δικαιώματα.

Τα χαρτιά που ξοδεύονται σε ένα υπουργείο, κοστίζουν πολύ περισσότερο από τις 140.000 ευρώ που δίνουμε σε αυτή την επιτροπή. Λυπάμαι πολύ, αλλά αν νομίζετε πως ο διαρκής και δύσκολος αγώνας για την προάσπιση των ανθρωπίνων δικαιωμάτων στην Ελλάδα, ενισχύεται καθ’ οιονδήποτε τρόπον με την υπό συζήτηση νομοθετική πρωτοβουλία της Κυβέρνησης από την επιπλέον προσθήκη στην ολομέλεια της επιτροπής τριών ψήφων εκπροσώπων των Ρομά και πέντε ψήφων εκπροσώπων της κοινότητας ΛΟΑΤΚΙ, κάνετε μεγάλο λάθος, πολύ μεγάλο λάθος.

Αυτό που θα έπρεπε να συζητάμε σήμερα, είναι το πώς ακριβώς και με ποιον τρόπο οι νομοθετικές μας πρωτοβουλίες θα έχουν καλύτερη τεκμηρίωση προς την κατεύθυνση της προάσπισης των ανθρωπίνων δικαιωμάτων και το πώς θα καταφέρουμε να ενισχύσουμε με κάθε τρόπο το έργο εκείνων των ανθρώπων που έχουν την βαριά ευθύνη να εντοπίζουν τους καλύτερους τρόπους για τη βελτίωση των νόμων στη χώρα μας, με κίνητρο και σκοπό τη διαφύλαξη και προάσπιση των ανθρωπίνων δικαιωμάτων.

Για να είμαι σαφής, όταν σε μια επιτροπή, που δεν της δίνεις καμμία σημασία, που δεν τη λαμβάνεις υπ’ όψιν σου, που δεν τη στηρίζεις ούτε οικονομικά και ούτε με κανέναν τρόπο, τουλάχιστον άλλο πρακτικό τρόπο, πας και προσθέτεις στη σύνθεσή της κάμποσα επιπλέον μέλη, αυτό δεν αποδεικνύει πως πας να καλυτερεύσεις, πως ξαφνικά κατάλαβες την αξία της επιτροπής αυτής και με κάποιον τρόπο προσπαθείς να ενισχύσεις τη λειτουργία της ούτε φυσικά φαίνεται κάπου το ειλικρινές σου ενδιαφέρον για τα ανθρώπινα δικαιώματα.

Το μόνο που αποδεικνύει αυτή η κίνηση, της αύξησης, δηλαδή, των μελών, είναι το μέγεθος της κοροϊδίας που δείχνει η Κυβέρνηση προς αυτούς τους ίδιους που τους προσθέτει μία θέση και μία ψήφο στη συγκεκριμένη επιτροπή. Τι να το κάνουμε το να αυξηθούν τα μέλη μιας επιτροπής που κανείς δεν τη σέβεται; Τι να το κάνουμε; Οι πρώτοι που θα έπρεπε να αντιδράσουν, κατά την άποψη της Ένωσης Κεντρώων, είναι οι ίδιοι που τους έγινε η πρόταση να συμμετέχουν. Ποιος είναι ο σεβασμός δηλαδή σε αυτήν την επιτροπή; Οι ίδιοι, και οι Ρομά και οι εκπρόσωποι των διεμφυλικών, θα πρέπει να αναρωτηθούν την αξία που θα έχει η παρουσία τους σε αυτήν την επιτροπή. Θα αλλάξει κάτι δηλαδή από τον τρόπο που αντιμετωπίζει το έργο της η επιτροπή, επειδή θα συμμετέχουν επιπλέον εκπρόσωποι της κοινότητας των Ρομά, επιπλέον εκπρόσωποι της κοινότητας των ΛΟΑΤΚΙ; Ξαφνικά δηλαδή τα υπουργεία, εφόσον αλλάξει η σύνθεση αυτής της επιτροπής και προς αυτή την κατεύθυνση, θα φροντίζουν να ρωτάνε εγκαίρως, να ενημερώνουν πλήρως και να σέβονται απολύτως την επιτροπή για τα δικαιώματα του ανθρώπου, επειδή θα συμμετέχουν από εδώ και πέρα οι τρεις εκπρόσωποι των Ρομά και οι πέντε εκπρόσωποι της κοινότητας των ΛΟΑΤΚΙ; Θα καταφέρει άραγε να λειτουργήσει πιο αποτελεσματικά, να είναι πιο χρήσιμη; Δηλαδή οι απόψεις της για τα ανθρώπινα δικαιώματα θα αλλάξουν; Η Κυβέρνηση αυτές τις απόψεις θα τις λαμβάνει υπ’ όψιν πλέον, επειδή θα έχουν περισσότερη βαρύτητα; Θα καταφέρει να δουλέψει αποτελεσματικά αυτή η επιτροπή, αν συνεχίσουμε εμείς να της δίνουμε 140.000 ευρώ και τρία γραφειάκια, επειδή αλλάξαμε τη σύνθεσή της και βάλαμε επιπλέον έξι μέλη, ώστε να μη χωράνε στα γραφεία των συνεδριάσεων;

Επαναλαμβάνω ότι οι πρώτοι που, κατά τη γνώμη μου, θα έπρεπε να αντιδράσουν σε αυτήν την κοροϊδία είναι οι ίδιοι στους οποίους η Κυβέρνηση προσφέρει με τη σημερινή της πρωτοβουλία τη θέση ακριβώς σε αυτές τις επιτροπές και είναι πολύ απλό: γιατί είναι καρέκλες χωρίς πόδια, είναι θέσεις χωρίς κανένα αντίκρισμα και ψήφοι για τις οποίες, όπως έχει αποδειχθεί, δεν ενδιαφέρεται κανείς.

Αν πράγματι αυτό που θα θέλαμε να πετύχουμε ήταν το να ενισχύσουμε με θεσμικό και δημοκρατικό τρόπο τον αγώνα για την προάσπιση των ανθρωπίνων δικαιωμάτων, τότε δεν θα συζητάγαμε στο πλαίσιο ενός μόνο άρθρου, του άρθρου 10, σε ένα άσχετο ουσιαστικά νομοσχέδιο με τα ανθρώπινα δικαιώματα. Η συζήτηση αυτή θα έπρεπε να γίνεται σε συνέχεια μιας εξαντλητικής δημόσιας διαβούλευσης για τα ανθρώπινα δικαιώματα και επί ενός ολόκληρου, αυτόνομου και αυτοτελούς νομοσχεδίου, το οποίο, αφού θα φρόντιζε να έλυνε πρώτα τα πρακτικά και λειτουργικά προβλήματα της επιτροπής, μετά θα φρόντιζε επίσης να προσπαθήσει να είναι χρήσιμη. Ιδιαίτερα στο δικό μας νομοθετικό έργο θα κοίταζε να αυξήσει την αντιπροσωπευτικότητα της ολομέλειάς της.

Με λίγα λόγια, κυρίες και κύριοι της Κυβέρνησης, αυτό το οποίο κάνετε σήμερα είναι να κόβετε εισιτήρια σε ένα τρένο που δεν θα ξεκινήσει ποτέ από τον σταθμό. Ας ανέβουν λοιπόν όσοι χωράνε, ας ανέβουν ακόμα και όσοι δεν χωράνε σε αυτό. Δεν έχει καμμία σημασία, γιατί πολύ απλά το τρένο δεν πρόκειται να ξεκινήσει από τον σταθμό, γιατί δεν έχει καύσιμα, γιατί δεν έχει οδηγό, γιατί δεν έχει ράγες, γιατί δεν έχουμε φροντίσει για όλα αυτά για να ξεκινήσει το τρένο αυτό. Γι’ αυτό και μίλησα στην αρχή της εισήγησής μου για την υποκρισία που επικρατεί μέσα σε αυτήν την Αίθουσα, την κοροϊδία.

Εάν πράγματι, λοιπόν, μας ενδιέφεραν τα ανθρώπινα δικαιώματα εδώ στην Ελλάδα, τότε, κυρίες και κύριοι συνάδελφοι, η Μόρια δεν θα ήταν σε αυτήν την κατάσταση, οι φυλακές μας δεν θα ήταν σε αυτήν την κατάσταση, η ελληνική κοινωνία η ίδια, αν μας ενδιέφεραν τα ανθρώπινα δικαιώματα, δεν θα ήταν σε αυτήν την κατάσταση. Αν θέλετε, λοιπόν, να αυξήσετε την αντιπροσωπευτικότητα της επιτροπής, τότε δεν θα ευνοούσατε την πολυδιάσπασή της -γιατί αυτό κάνετε- ούτε της κοινότητας των Ρομά ούτε της κοινότητας των ΛΟΑΤΚΙ, αλλά θα τους υποχρεώνατε να συνεργαστούν. Να συνεργαστούν! Ξέρετε τι σημαίνει η έκφραση αυτή; Να συνεργαστούν και να υπερασπιστούν όλοι μαζί ενωμένοι τα δικαιώματά τους. Γιατί τρεις εκπροσώπους των Ρομά; Γιατί; Έχουν διαφορετικά δικαιώματα; Γιατί πέντε εκπροσώπους; Έχουν διαφορετικά δικαιώματα; Δεν έχουν όλοι τα ίδια δικαιώματα; Όλοι οι Έλληνες πολίτες δεν έχουν τα ίδια δικαιώματα; Άλλα τα δικαιώματα για τους τρανσέξουαλ και άλλα τα δικαιώματα για τους ομοφυλόφιλους; Για εμάς όλοι οι Έλληνες πολίτες έχουν τα ίδια δικαιώματα και αντιμετωπίζουν τους ίδιους κινδύνους. Μόνο μικροκομματικές, λοιπόν, σκοπιμότητες εξυπηρετεί η πολυδιάσπαση των κοινωνικών ομάδων.

Επειδή μίλησα για υποκρισία και πριν κλείσω τον σχολιασμό μου για τη σημερινή νομοθετική πρωτοβουλία της Κυβέρνησης, θα μου επιτρέψετε να ζητήσω συγγνώμη από τον Καραγκιόζη. Ένα σχόλιο, λοιπόν, για την προσπάθεια να κωδικοποιήσετε δήθεν το χάος των ελληνικών νόμων, ένα σχόλιο για τη δήθεν νομοθετική σας πρωτοβουλία για καλύτερη νομοθέτηση στη Βουλή των Ελλήνων. Καραγκιοζιλίκια, αγαπητοί συνάδελφοι. Αυτή είναι η λέξη που ταιριάζει στην προσπάθεια την οποία κάνετε. Και λυπάμαι πάρα πολύ που το λέω εγώ από αυτό το Βήμα σε αυτήν την Αίθουσα. Λυπάμαι πολύ για τον τρόπο σκέψης. Λυπάμαι πολύ για τον τρόπο αντιμετώπισης. Λυπάμαι για την κοροϊδία, τη συνεχόμενη κοροϊδία. Λυπάμαι για το ψέμα και θυμώνω. Θυμώνω γιατί δεν έχει αλλάξει τίποτα, δεν έχει γίνει μάθημα το πάθημα, δεν έχει γίνει κατανοητό ότι είμαστε στη Βουλή των Ελλήνων, δεν έχει γίνει κατανοητό ότι είσαστε η Κυβέρνηση όλων των Ελλήνων.

Με τέτοια αντιμετώπιση να μη διερωτάται ο ελληνικός λαός γιατί ο δρόμος είναι μακρύς και δύσκολος, αυτός που έχουμε να κάνουμε όλοι μαζί από όποια θέση βρισκόμαστε ο καθένας, από μια θέση ευθύνης, ανευθυνότητας, από μια θέση που να κατακρίνει ο λαός έξω στα πεζοδρόμια για το τι γίνεται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς τον οδηγούμε σε αυτόν τον δρόμο. Οι πολιτικοί ανοίγουν τον δρόμο στον ελληνικό λαό. Οι πολίτες ακολουθούν.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε συνάδελφε.

**ΙΩΑΝΝΗΣ ΣΑΡΙΔΗΣ:** Καταψηφίζουμε, κύριε Πρόεδρε, τη νομοθετική πρωτοβουλία της Κυβέρνησης στο σύνολό της.

Όμως, θα υπερψηφίσουμε την τροπολογία που φέρνει το Υπουργείο Περιβάλλοντος για την παράταση την οποία δίνουμε στους δασικούς χάρτες, όπως και την τροπολογία του Υπουργείου Υγείας, αλλά και την τροπολογία που φέρνει το Υπουργείο Ναυτιλίας και θα καταψηφίσουμε την τροπολογία-συνέχεια της νομοθετικής προσπάθειας της Κυβέρνησης που φέρνει το αντίστοιχο Υπουργείο.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία σαράντα οκτώ μαθήτριες και μαθητές και δύο εκπαιδευτικοί συνοδοί από το 5ο Γυμνάσιο Χαλκίδας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Και τώρα θα προχωρήσουμε ως εξής: Θα δώσω τον λόγο από πέντε λεπτά στους δύο Υπουργούς, τους κυρίους Πολάκη και Σαντορινιό, για να παρουσιάσουν την τροπολογία τους.

Μετά, κύριε Υπουργέ, θέλω να μου πείτε εάν θα λάβετε τον λόγο τώρα ή αφού μιλήσουν και οι επτά συνάδελφοι που έχουν εγγραφεί.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Ας μιλήσουν δύο-τρεις Βουλευτές και στη συνέχεια θα πάρω εγώ τον λόγο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Τότε θα μιλήσετε μετά τους Βουλευτές, διότι οι Κοινοβουλευτικοί Εκπρόσωποι θέλουν να σας ακούσουν και να πάρουν τον λόγο. Εκτός αν θέλουν νωρίτερα, καθώς έχουν το δικαίωμα. Όμως, συνήθως θέλουν να μιλήσουν μετά τον Υπουργό.

Ορίστε, κύριε Πολάκη, έχετε τον λόγο για πέντε λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ πολύ, κύριε Πρόεδρε.

Πρόκειται για την τροπολογία με γενικό αριθμό 2073 και ειδικό 9.

Ουσιαστικά με την τροπολογία αυτή λύνουμε ένα πρόβλημα που δημιουργήθηκε με την εφαρμογή του νέου Ενιαίου Κανονισμού Παροχών Υγείας του ΕΟΠΥΥ, που αφορά την οργάνωση των ηλεκτρονικών συστημάτων που έχει υλοποιηθεί πλέον πλήρως.

Όμως, στο μεσοδιάστημα υπήρξε αδυναμία κατάθεσης μιας σειράς αιτημάτων μέσω των συμβάσεων που έχουμε με τους παρόχους και ουσιαστικά με την τροπολογία δίνουμε τη δυνατότητα έως 30-6-2019 να μπορούν να αποζημιώνονται και ατομικά αιτήματα, πέρα από την αποζημίωση των παρόχων που προσφέρουν αυτές τις υπηρεσίες.

Συγκεκριμένα, το πρόβλημα που υπάρχει ακόμα είναι με την ειδική αγωγή και με τα οπτικά, όπου δίνουμε τη δυνατότητα να συνυπάρχουν και τα δύο συστήματα μέχρι 30 Ιουλίου, προκειμένου να μπορούν να αποζημιωθούν και τα ατομικά αιτήματα που καταθέτουν οι ασφαλισμένοι, γιατί τα κάνουν σε παρόχους που αρνούνται να υπογράψουν σύμβαση με τον ΕΟΠΥΥ.

Λύνουμε αυτό το πρόβλημα, ελπίζοντας ότι σιγά-σιγά θα πειστούν και οι οπτικοί, αλλά και οι επαγγελματίες ειδικής αγωγής.

Στην ειδική αγωγή έχουν κάνει συμβάσεις μια σειρά από κέντρα. Να κάνουν όλοι συμβάσεις, ούτως ώστε οι ασθενείς που λαμβάνουν αυτές τις υπηρεσίες να μην προπληρώνουν αυτές τις υπηρεσίες, είτε στους οπτικούς είτε στους επαγγελματίες της ειδικής αγωγής.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Πρόκειται για την τροπολογία με γενικό αριθμό 2074 και ειδικό 10.

Η τροπολογία αφορά τη διεύρυνση της εφαρμογής του μεταφορικού ισοδύναμου μετά από την πιλοτική εφαρμογή, όπου διαπιστώσαμε ορισμένα προβλήματα τα οποία υπήρχαν.

Όπως όλοι γνωρίζουμε, οι αρνητικές πτυχές της νησιωτικότητας περιλαμβάνουν από τη μια τις καιρικές συνθήκες και από την άλλη τον μεγάλο χρόνο που χρειάζεται για να γίνει η μεταφορά των επιβατών.

Γι’ αυτόν τον λόγο προστίθεται στις επιλέξιμες μεταφορικές δυνατότητες των νησιωτών και η αεροπορική μεταφορά, η οποία είναι ζωτικής σημασίας ιδιαίτερα για ευάλωτες ομάδες πληθυσμού, όπως είναι οι ηλικιωμένοι, όπως είναι οι ασθενείς και τα λοιπά.

Να διευκρινίσω εδώ πέρα ότι η επιδότηση θα γίνεται με βάση την επιδότηση που γίνεται για τις ακτοπλοϊκές μεταφορές και δεν θα υπερβαίνει αυτήν την επιδότηση. Επίσης, θα ήθελα να διευκρινίσω ότι δεν επιδοτούμε αεροπλάνα και καράβια, αλλά επιδοτούμε τους ίδιους τους νησιώτες οι οποίοι μεταφέρονται.

Επίσης, προστίθενται νέοι δικαιούχοι, γιατί διαπιστώνουμε ότι υπάρχουν άνθρωποι οι οποίοι χρήζουν αυτού του ευεργετήματος και το οποίο δεν μπορούν να λάβουν, όπως είναι, για παράδειγμα, τα μέλη ΔΕΠ των ανώτατων εκπαιδευτικών ιδρυμάτων που είναι στα νησιά, αλλά και τα μέλη των Σωμάτων Ασφαλείας, τα μέλη των Ενόπλων Δυνάμεων, οι οποίοι υπηρετούν εκεί πέρα. Θα έλεγα ότι είναι ένα ελάχιστο αντιστάθμισμα για το έργο που παρέχουν στα νησιά μας. Ήδη, όπως γνωρίζετε, ισχύει για τους αναπληρωτές καθηγητές, αλλά και για τους επικουρικούς γιατρούς.

Επίσης, μετά από μεγάλη διαβούλευση, η οποία έγινε και εδώ στη Βουλή, αλλά και με την Περιφέρεια Κρήτης και τους δήμους της Κρήτης και τα επιμελητήρια, εντάσσονται μια σειρά από επιχειρηματικές δραστηριότητες της Κρήτης για τη μεταφορά των προϊόντων από και προς το νησί της Κρήτης, διότι διαπιστώσαμε ότι υπάρχει επιπλέον κόστος μεταφοράς λόγω ακτοπλοϊκής μεταφοράς.

Επομένως, λοιπόν, δίνουμε τη δυνατότητα να ενταχθούν κάποιες επιχειρηματικές δραστηριότητες. Γι’ αυτό γίνεται μελέτη από το Πανεπιστήμιο Πειραιώς κατόπιν εντολής των επιμελητηρίων της Κρήτης και της Περιφέρειας της Κρήτης και περιμένουμε τα αποτελέσματα, προκειμένου να οριστικοποιηθεί με την κοινή υπουργική απόφαση.

Επίσης, σε μεγάλες ακτοπλοϊκές αποστάσεις διαπιστώθηκε ότι οι νησιώτες χρειάζονται να πάρουν ένα κρεβάτι για να κοιμηθούν. Μέχρι τώρα πληρώναμε μόνο την οικονομική θέση. Γι’ αυτόν τον λόγο καταργείται αυτή η αναφορά στην οικονομική θέση και ουσιαστικά μέσα από την κοινή υπουργική απόφαση επιδοτείται η κλίνη για αποστάσεις μεγαλύτερες των 80 μιλίων.

Τέλος, θέλω να πω ότι παρατείνεται η πιλοτική εφαρμογή των καυσίμων για έξι μήνες επιπλέον, διότι έληγε μέσα στο καλοκαίρι, τον Ιούνιο και επομένως δεν μπορούσαμε να έχουμε αρκετά δεδομένα με βάση και την τουριστική περίοδο. Γι’ αυτόν τον λόγο παρατείνουμε την εφαρμογή.

Στο σημείο αυτό, θα ήθελα να ενημερώσω το Σώμα ότι η κοινή υπουργική απόφαση έχει εκδοθεί, έχει πάρει ΦΕΚ και ήδη τα πρατήρια βενζίνης ξεκινούν να επιδοτούνται μέχρι και 19,5 λεπτά ανά λίτρο. Αυτό σημαίνει ότι πολύ πριν το Πάσχα θα δούμε σημαντική μείωση στο κόστος των καυσίμων στα νησιά τα οποία περιλαμβάνονται στην πιλοτική εφαρμογή.

Διακόσιες χιλιάδες εισιτήρια έχουν ήδη επιδοτηθεί. Εννιάμισι χιλιάδες αιτήσεις χρηματοδότησης επιχειρήσεων έχουν ήδη διεκπεραιωθεί. Το μεταφορικό κόστος των επιχειρήσεων έχει μειωθεί κατά μέσο όρο κατά 43%.

Το μεταφορικό ισοδύναμο είναι ένας θεσμός ο οποίος έχει αγκαλιαστεί από τους νησιώτες, έχει αγκαλιαστεί από τις νησιωτικές επιχειρήσεις και με αυτές τις βελτιώσεις προχωράμε στο να γίνει ακόμα πιο χρηστικό για τους νησιώτες μας. Είμαστε εδώ για να κάνουμε και άλλες αλλαγές, αρκεί να διαπιστώσουμε ότι αυτό βοηθά τη νησιωτική επικράτεια.

Επίσης, θέλω να κάνω μία νομοτεχνική βελτίωση στην τροπολογία. Στο άρθρο 1 μετά τη φράση «από την ηπειρωτική Ελλάδα σε νησί» προστίθεται η φράση «ή από νησί σε νησί», για να μη δημιουργηθούν παρερμηνείες.

Ευχαριστώ, κύριε Πρόεδρε.

(Η προαναφερθείσα νομοτεχνική βελτίωση κατατίθεται για τα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 116)

(ΑΛΛΑΓΗ ΣΕΛΙΔΑΣ)

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα μπορούσα να έχω τον λόγο;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κι εγώ, κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Μη φύγετε, κύριε Υπουργέ. Μόνο διευκρινιστικές ερωτήσεις θα κάνουν οι συνάδελφοι.

Ο κ. Αμυράς σήκωσε πρώτος το χέρι.

Ορίστε, κύριε Αμυρά, έχετε τον λόγο για δύο λεπτά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς να πούμε ότι σαφέστατα είναι θετική η επέκταση του μεταφορικού ισοδύναμου και για τις αεροπορικές μετακινήσεις των νησιωτών.

Η αλήθεια, βέβαια, είναι ότι δεν προσφέρεται κάτι από το μηδέν, έτσι ώστε να το χαρούν οι νησιώτες. Μειώνετε ή προσπαθείτε να μειώσετε τη χασούρα στα νοικοκυριά των νησιωτών από τη στιγμή που αυξήσατε τον ΦΠΑ και τον πήγατε στα νησιά από το 6% στο 23%-24%.

Ωστόσο, κύριε Υπουργέ, εγώ θέλω να σας επισημάνω ότι οι υποδοχείς του μεταφορικού ισοδύναμου, όπως είπατε, είναι οι κατηγορίες των μόνιμων δημοσίων υπαλλήλων, πλην όμως στην ουσία των εκπαιδευτικών.

Οι αναπληρωτές δάσκαλοι, βεβαίως, παίρνουν το μεταφορικό ισοδύναμο. Ένας μόνιμος, όμως, δάσκαλος που έχει διοριστεί, για παράδειγμα, στη Φολέγανδρο και είναι από τις Σέρρες και θα μείνει στη Φολέγανδρο τρία ή τέσσερα χρόνια για να έχει το μεταφορικό ισοδύναμο, θα πρέπει να κάνει μεταφορά της ΔΟΥ του από τον τόπο της αρχικής του κατοικίας, δηλαδή από τις Σέρρες, στη Φολέγανδρο.

Κάθε δύο ή τρία χρόνια, λοιπόν, αν από εκεί, από τη Φολέγανδρο, μετατεθεί μετά στη Σίκινο, μετατεθεί μετά στη Νιό, μετατεθεί μετά στην Κάλυμνο, θα πρέπει αυτός ο μόνιμος εκπαιδευτικός να μεταφέρει τη ΔΟΥ του από νησί σε νησί. Την ίδια στιγμή, όμως, παραβιάζεται η αρχή της ισότητας, δεδομένου ότι ένας μόνιμος αστυνομικός, ένας μόνιμος λιμενικός, ένας μόνιμος γιατρός που υπηρετούν στο ίδιο νησί, στη Φολέγανδρο, απολαμβάνουν αυτής της δυνατότητας του μεταφορικού ισοδυνάμου.

Και εγώ, λοιπόν, σας ζητώ να επαναφέρετε και να εξισώσετε τη θέση του μόνιμου εκπαιδευτικού με του αναπληρωτή εκπαιδευτικού, ο οποίος έχει το μεταφορικό ισοδύναμο χωρίς να μεταφέρει καμμία ΔΟΥ, όπως επίσης και με τις άλλες κατηγορίες των δημοσίων υπαλλήλων.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, θα απαντήσετε συνολικά σε όλες τις ερωτήσεις.

Ορίστε, κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Το ερώτημα προς τον Υπουργό Ναυτιλίας είναι το εξής: Ωραία, προσφέρεται μία μικροανακούφιση και στη βάση υλοποίησης του συγκεκριμένου μέτρου, αλλά και σε αντιστάθμιση, δηλαδή του αυξημένου ΦΠΑ και τα λοιπά. Και βεβαίως, με την παρούσα τροπολογία το Υπουργείο, ο Υπουργός προτείνει την αύξηση, τη διεύρυνση -αν θέλετε- των δικαιούχων. Μέχρι εδώ είναι κατανοητό.

Διαβάζοντας την έκθεση του Γενικού Λογιστηρίου του Κράτους, στο τέλος, στην τελευταία παράγραφο αναφέρεται στο κονδύλι που έχει ήδη προϋπολογιστεί για το 2019, που είναι 156 εκατομμύρια ευρώ, όπως αναφέρεται μέσα.

Στη βάση, λοιπόν, της τροπολογίας και της αύξησης των δικαιούχων, το κονδύλι που έχει προϋπολογιστεί με άλλα δεδομένα, με άλλον αριθμό -επιτρέψτε μου τον όρο- δικαιούχων το προηγούμενο διάστημα -το 2018 εν προκειμένω- θα επαρκέσει για να καλύψει τους νέους δικαιούχους, που είναι μια σειρά από κατηγορίες που αναφέρθηκαν και δεν χρειάζεται να τις λέμε; Αυτό είναι το ερώτημα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τρία λεπτά για να απαντήσετε και στους δύο συναδέλφους.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Ναι, δεν θα χρειαστώ παραπάνω χρόνο, κύριε Πρόεδρε.

Σε ό,τι έχει να κάνει με τους μειωμένους συντελεστές ΦΠΑ, το έχουμε πει και το ξαναλέμε πάρα πολλές φορές: Το μεταφορικό ισοδύναμο δεν έχει έρθει ως αντιστάθμισμα της κατάργησης των μειωμένων συντελεστών ΦΠΑ.

Άλλωστε -θα το πει και ο επόμενος ομιλητής, φαντάζομαι- στην Κω, στη Λέρο, στη Σάμο, στη Χίο και στη Λέσβο, όπου δεν έχουν καταργηθεί οι μειωμένοι συντελεστές ΦΠΑ, όχι μόνο ισχύει το μεταφορικό ισοδύναμο, αλλά έχει ξεκινήσει και από την πιλοτική εφαρμογή.

Άρα, μη συγχέουμε ένα πάγιο αίτημα σαράντα ετών των νησιωτών με ένα άλλο μέτρο, επειδή πραγματικά δημιουργήθηκε πρόβλημα στα νησιά εξαιτίας της κατάργησης των μειωμένων συντελεστών ΦΠΑ. Είναι δύο διαφορετικά πράγματα, ξεκάθαρα.

Δεύτερον, έχετε δίκιο σε έναν βαθμό για τους καθηγητές. Δεν έχω πρόβλημα να το εξετάσουμε, αλλά όταν κάποιος είναι μόνιμος κάπου, δεν πάει για τρία χρόνια κατ’ αρχήν σε ένα νησί, πάει για δέκα χρόνια περίπου.

**ΓΕΩΡΓΙΟΣ ΑΜΥΡΑΣ:** Πέντε είναι το ανώτερο στις περισσότερες βαθμίδες, κύριε Υπουργέ.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, τώρα δεν θα κάνουμε συζήτηση για την τροπολογία.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Παρ’ όλα αυτά, όταν κάποιος είναι μόνιμος κάπου, μπορεί πολύ απλά να μεταφέρει τη ΔΟΥ του, να μεταφέρει την έδρα της ΔΟΥ. Δεν υπάρχει κάποια ιδιαίτερη γραφειοκρατική δυσκολία και αυτομάτως γίνεται επιλέξιμος.

Τώρα, όσον αφορά το κονδύλι που είπατε, μου δίνετε τη δυνατότητα να πω κάτι. Επειδή, όπως ξέρετε, υπάρχει συγκεκριμένος αριθμός επιλέξιμων εισιτηρίων για κάθε δικαιούχο, σε αυτόν τον αριθμό των εισιτηρίων εμπίπτουν και τα αεροπορικά εισιτήρια. Άρα, δεν αυξάνεται η επιλεξιμότητα των εισιτηρίων, απλά μπορείς να το κάνεις είτε με αεροπλάνο είτε με πλοίο. Εντάξει;

Σε ό,τι έχει να κάνει με τον αριθμό των δικαιούχων των Σωμάτων Ασφαλείας και των πανεπιστημιακών, είναι πάρα πολύ μικρός για να επηρεάσει τον συνολικό προϋπολογισμό, γιατί οι περισσότεροι από αυτούς που υπηρετούν στα Σώματα Ασφαλείας ήδη είναι νησιώτες, επομένως ήδη είναι δικαιούχοι. Καλύπτουμε ορισμένες περιπτώσεις υπαλλήλων που δεν είναι νησιώτες.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Στο σημείο αυτό θα ανακοινώσω τα ονόματα των συναδέλφων που θα μιλήσουν. Όσοι δεν είναι στην Αίθουσα, να προσέλθουν. Είναι ο κ. Καματερός, ο κ. Γκιουλέκας, η κ. Χριστοφιλοπούλου, ο κ. Αμυράς, ο κ. Παπαηλιού, ο κ. Βορίδης και ο κ. Συρίγος. Θα ακολουθήσει, όπως είπαμε, ο Υπουργός, οι Κοινοβουλευτικοί Εκπρόσωποι και μετά όσοι εκ των εισηγητών και των αγορητών θέλουν δευτερολογία, θα την έχουν και θα κλείσει ο Υπουργός.

Ορίστε, κύριε Καματερέ, έχετε τον λόγο.

**ΗΛΙΑΣ ΚΑΜΑΤΕΡΟΣ:** Ευχαριστώ, κύριε Πρόεδρε.

Ας με συγχωρήσει ο Υπουργός Επικρατείας, του οποίου νομοσχέδιο συζητάμε, που δεν θα μείνω τόσο στο νομοσχέδιο όσο στην τροπολογία που ακούσαμε λίγο πριν, που κατέθεσε ο Αναπληρωτής Υπουργός Ναυτιλίας και Νησιωτικής Πολιτικής, γιατί για εμάς είναι πάρα πολύ σημαντική.

Δεν ξέρω, ίσως επειδή κάποιοι πίστευαν και έλεγαν ότι ποτέ δεν πρόκειται να εφαρμοστεί αυτό το μέτρο, ότι είναι ανεφάρμοστο, προσπαθούν είτε να το υποβαθμίσουν είτε να το ακυρώσουμε.

Για αυτό, επιτρέψτε μου να πω δυο κουβέντες. Σήμερα με αυτήν την τροπολογία έρχεται να επεκταθεί η εφαρμογή του μεταφορικού ισοδύναμου και να βελτιωθεί. Έχει έξι νέες ρυθμίσεις. Ας τις δούμε, αν όχι όλες, κάποιες από αυτές, όσες προλάβω να αναπτύξω.

Ξέρετε τι σημαίνει να καλύπτει το μεταφορικό ισοδύναμο και να επιστρέφει στον νησιώτη τη διαφορά κόστους που θα είχε αν μετακινούνταν στη στεριά, στην ηπειρωτική χώρα, καλύπτοντάς του τη διαφορά ακόμα και σε καμπίνα;

Να μιλήσουμε με νούμερα: Από την Κω στον Πειραιά το εισιτήριο είναι 55 ευρώ. Προσέξτε: Επιστρέφονται 20 ευρώ, δηλαδή ήταν ένα ποσοστό αρκετά μεγάλο μέχρι τώρα, το οποίο κανείς δεν μπορούσε να διανοηθεί ότι θα μπορούσε να επιτευχθεί. Και τώρα τι έρχεται και γίνεται; Με την καμπίνα είναι γύρω στα 65 ευρώ. Θα επιστρέφονται 35 ευρώ, δηλαδή πάνω από το 50%. Για να μην σας πω στα ταχύπλοα, όπου εκεί η διαφορά είναι ακόμα μεγαλύτερη. Σε ένα ταξίδι που μπορεί κάποιος να πληρώσει 23 ευρώ, 25 ευρώ, μπορεί να του επιστρέψουν τα 18 ευρώ, τα 19 ευρώ. Δηλαδή, μπορεί να φτάσει και 60% και 70% η επιστροφή. Και καταλαβαίνετε ότι αυτό ποικίλει από νησί σε νησί λόγω της απόστασης και τα λοιπά.

Σας ρωτάω: Μέσα σε αυτήν την κρίση, μέσα σε αυτήν τη δημοσιονομική ενότητα ποιος τολμούσε να μιλήσει για τέτοιες μειώσεις εισιτηρίων και του μεταφορικού κόστους; Διότι δεν είναι μόνο στα εισιτήρια, είναι και στα εμπορεύματα. Το ξέρετε ότι στη μεταφορά εμπορευμάτων οι εκπτώσεις τις πιο πολλές φορές ξεπερνούν το 50%; Γιατί θέλουμε να το κρύβουμε;

Μία δεύτερη ρύθμιση –πάρα πολύ σημαντική- που έρχεται σήμερα είναι ότι καλύπτει και τα αεροπορικά εισιτήρια. Ξέρετε τι σημαίνει αυτό πάλι μεσοσταθμικά; Διότι ξέρετε ότι οι τιμές των εισιτηρίων ποικίλουν πάρα πολύ, μπορεί από τις προσφορές να είναι πολύ χαμηλές και μπορεί να είναι πάρα πολύ υψηλές. Για παράδειγμα, από ένα νησί μπορεί να είναι το εισιτήριο one way από 50 ευρώ και να φθάνει μέχρι και τα 170 ευρώ.

Αν, λοιπόν, επιστρέφονται αυτά τα 35 ευρώ στο συγκεκριμένο παράδειγμα που σας έλεγα πριν, σε μια μέση τιμή, 70 ευρώ, 80 ευρώ, ξέρετε τι μείωση είναι αυτή; Δηλαδή μεσοσταθμικά μπορούμε να εκτιμήσουμε ότι έχουμε μείωση των εισιτηρίων στα αεροπλάνα στα νησιά, για τους νησιώτες πάνω από 30%. Συνειδητοποιούμε τι ψηφίσαμε, τι εφαρμόζουμε και τι βελτιώσεις γίνονται;

Και για να μην αναφερθώ και στις υπόλοιπες που καλύπτονται και τα Σώματα Ασφαλείας, ναι, υπάρχουν και άλλες ομάδες, όπως οι καθηγητές που είπε ο κ. Αμυράς, υπάρχουν και άλλες, δημόσιοι υπάλληλοι γενικά, όχι μόνο οι καθηγητές.

Όμως, μου δίνετε την ευκαιρία με αυτήν την παρέμβαση να σας πω το εξής: Τώρα ξεκίνησε το μεταφορικό ισοδύναμο και μάλιστα κόντρα, ενάντια σε όλους αυτούς που έλεγαν ότι δεν μπορεί να εφαρμοστεί. Το είπα και πριν.

Παρ’ όλο που πέρασαν οι έξι μήνες πιλοτικά, είναι σχεδόν πιλοτικό. Όποιος διαβάσει τη μελέτη που έγινε για την εφαρμογή του μεταφορικού ισοδύναμου, θα δει στο τελευταίο κεφάλαιο προτάσεις για το τι πρέπει να γίνει για να ολοκληρωθεί, να αποτελέσει πραγματικά ένα αναπτυξιακό μέτρο, να ισχύει για όλους, για τα νησιά. Οπότε μέσα από αυτήν εδώ την επέκταση δεν θα έχουμε τέτοια προβλήματα, να συμπεριλάβουμε και αυτόν, να συμπεριλάβουμε τον άλλο και τα λοιπά.

Και αυτό μπορεί να γίνει σύντομα, αν προχωρήσουν οι προσπάθειες του Υπουργείου -ειδικά της Γραμματείας της Νησιωτικής Πολιτικής και του Αναπληρωτή Υπουργού- στο να συνδέσουμε το μεταφορικό ισοδύναμο με έναν συνολικό επανασχεδιασμό του ακτοπλοϊκού, για το οποίο γίνεται μελέτη, αν το συνδέσουμε με την κατηγοριοποίηση των νησιών, αν το συνδέσουμε με τις απαιτήσεις που πρέπει να έχει και τις τροποποιήσεις που πρέπει να έχει η χώρα, ώστε να πετύχει στην Ευρωπαϊκή Ένωση, όσον αφορά στις πολιτικές της στις θαλάσσιες μεταφορές και στη νησιωτική πολιτική.

Και αυτά βέβαια -επιτρέψτε μου την παρένθεση- μην περιμένουμε να γίνουν με άλλη κυβέρνηση, παρά μόνο με Κυβέρνηση του ΣΥΡΙΖΑ. Αυτό το έχετε καταλάβει.

Επιτρέψτε μου στον χρόνο που μου απομένει να απαντήσω και για το θέμα του ΦΠΑ.

Το είπε ο κύριος Υπουργός, επιτρέψτε μου να το επαναλάβω: Εμείς για τα νησιά μας θέλουμε και το μεταφορικό ισοδύναμο και τον ΦΠΑ. Το μεταφορικό ισοδύναμο -και γι’ αυτό δώσαμε ιδιαίτερο βάρος- είναι το κύριο μέτρο που έρχεται να απαντήσει στον πρώτο λόγο απομόνωσης των νησιών, που είναι οι δυσκολίες στις μεταφορές. Αυτός είναι ο πρώτος λόγος απομόνωσης των νησιών.

Από εκεί και πέρα χρειάζονται και άλλα μέτρα: φορολογικά, στην υγεία, στην παιδεία, στις υπηρεσίες. Αν δεν έχεις ιδιαίτερες πολιτικές για τα νησιά, δεν πρόκειται να άρεις τις διαφορές που υπάρχουν.

Επομένως, ο ΦΠΑ είναι ένα από τα μέτρα αυτά και θα ενταχθεί στο πλαίσιο των φορολογικών μέτρων. Επειδή, όμως, μου αρέσει να λέω παραδείγματα πρακτικά, για να σας δώσω να καταλάβετε, σας λέω το εξής: Όπως είπε και ο Υπουργός, στα νησιά στα οποία έχουμε μειωμένο συντελεστή ΦΠΑ αυτήν τη στιγμή -και δεν ήταν 6%, κύριε Αμυρά, 30% είναι ο μειωμένος συντελεστής σε όλες τις κατηγορίες-, στα πέντε νησιά του μεταναστευτικού, που έχουν μειωμένους συντελεστές ΦΠΑ, έχουμε αυξημένες τιμές σε προϊόντα. Τι θέλω να πω με αυτό; Το όφελος από το μεταφορικό ισοδύναμο πάει κατευθείαν στον νησιώτη, πάει στον λογαριασμό του. Η εφαρμογή του μειωμένου συντελεστή ΦΠΑ έως τώρα, έχει στρεβλώσεις και χρειάζεται διορθώσεις, εξορθολογισμό. Έτσι πρέπει να το δούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Με αυτό που σας είπα πριν, αποδεικνύεται ότι δεν πάει στον νησιώτη, δεν πάει στον καταναλωτή. Και ξέρετε ποιο είναι το κύριο επιχείρημα όλων των επιχειρήσεων; Ότι έχουν αυξημένα μεταφορικά. Τώρα, με το μεταφορικό ισοδύναμο, ας μας πουν γιατί έχουν αυξημένες τιμές, αφού τα μεταφορικά των εμπορευμάτων εκ των πραγμάτων έχουν εξισωθεί;

Πρέπει -τελειώνω με αυτό, κύριε Πρόεδρε- να δούμε και την εφαρμογή του μεταφορικού ισοδύναμου στα καύσιμα. Ποιος μπορούσε να υποψιαστεί ή να τολμήσει να πει ότι τα καύσιμα στα νησιά μπορούν να μειωθούν και να έχουν σχεδόν την ίδια τιμή με τα καύσιμα στην Αττική; Και όμως αυτό γίνεται με το μεταφορικό ισοδύναμο, το οποίο εφαρμόζεται πιλοτικά στα τριάντα τρία νησιά.

Τελειώνοντας, κύριε Πρόεδρε, θα ήθελα να επαναλάβω -γιατί αυτό είναι το σημαντικό- ότι είναι σε εξέλιξη το μεταφορικό ισοδύναμο. Συνέχεια θα βελτιώνεται. Σήμερα με έξι βελτιώσεις, αύριο, μεθαύριο με περισσότερες και στη δεύτερη τετραετία του ΣΥΡΙΖΑ με πολύ περισσότερες ακόμα, ώστε να φτάσουμε στο σημείο οι ευκαιρίες των νησιωτών να είναι ίδιες με αυτές των υπόλοιπων συμπατριωτών μας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Γκιουλέκας, Βουλευτής Α΄ Θεσσαλονίκης της Νέας Δημοκρατίας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Κυρίες και κύριοι συνάδελφοι, έβλεπα προηγουμένως τα κυβερνητικά έδρανα. Πήραν τον λόγο για να υποστηρίξουν τροπολογίες δύο κυβερνητικά στελέχη, ο κ. Πολάκης και ο κ. Σαντορινιός. Άκουσα τα θέματα που έθιξαν. Καμμία σχέση με το παρόν νομοσχέδιο. Εντελώς άσχετα. Και βεβαίως αναρωτιέμαι: Τόση πολιτική υποκρισία;

Κύριε Υπουργέ, στην αιτιολογική έκθεση του νομοσχεδίου που καταθέσατε, αναφέρεται ότι πρέπει επιτέλους αυτό το κακό που συνέβαινε με τις τροπολογίες και την κακή νομοθέτηση να το απαλείψουμε. Εσείς, στο ίδιο νομοσχέδιο που συζητείται ακριβώς για να πολεμήσετε αυτήν την παθογένεια, έρχεστε με τους συναδέλφους σας στην Κυβέρνηση και υποστηρίζετε άσχετες με αυτό τροπολογίες.

Αυτό πώς λέγεται, κυρίες και κύριοι συνάδελφοι; Πολιτική υποκρισία. Πώς λέγεται αυτό, όταν ξαφνικά εσείς, που λέγατε -και μάλιστα το έλεγε και ο Πρόεδρος της Βουλής- ότι οι πράξεις νομοθετικού περιεχομένου είναι χούντα με κοινοβουλευτικό μανδύα και κατακεραυνώνατε τις προηγούμενες κυβερνήσεις, τα πρώτα χρόνια, επιτρέψτε μου, πολιτικά δεν έχετε αφήσει τίποτα που δεν το έχετε κάνει με πράξεις πολιτικού περιεχομένου; Και μετά το αντικαταστήσατε με τροπολογίες και φέρνετε σωρηδόν τις τροπολογίες σε όλα τα νομοσχέδια, ενώ εσείς λέγατε ότι όλα αυτά ήταν οι παθογένειες του παλιού πολιτικού συστήματος το οποίο έρχεστε να διορθώσετε.

Κύριε Υπουργέ, δεν μπορεί κανείς να διαφωνήσει. Πράγματι, αυτά που λέτε στην αιτιολογική έκθεση για την πολυνομία, για τις ασάφειες όντως υπάρχουν. Χρειάζεται κωδικοποίηση όντως στην ελληνική νομοθεσία. Να μην κοροϊδευόμαστε εδώ μέσα. Γι’ αυτό μίλησα για πολιτική υποκρισία. Εσείς όλα αυτά τα είχατε πει «αυταπάτες» στην αρχή. Ο κ. Τσίπρας από αυτό εδώ το Βήμα γύρισε και μας είπε: «Ξέρετε, είχαμε αυταπάτες». Εμείς το λέμε κάπως αλλιώς: πολιτική εξαπάτηση. Περί πολιτικής απάτης επρόκειτο.

Για ό,τι έχετε πει, έχετε κάνει ακριβώς το αντίθετο. Να θυμίσω έτσι πάρα πολύ γρήγορα: Θα σκίζατε τα μνημόνια. Δυο-δυο τα ψηφίζατε. Θα καταργούσατε τον ΕΝΦΙΑ. Τον αυξήσατε. Θα αποκαθιστούσατε τις συντάξεις. Τις ρημάξατε. Θα ανεβάζατε τον βασικό μισθό στα 751 ευρώ. Τον πήγατε στα 350 ευρώ. Η «γενιά των 350 ευρώ», η περήφανη γενιά του ΣΥΡΙΖΑ, των ΑΝΕΛ και του Αλέξη Τσίπρα!

Και τώρα έρχεστε ξαφνικά πάλι να νομοθετήσετε και λέει η αιτιολογική έκθεση –άκουσον άκουσον- ότι η πολυνομία, οι επικαλύψεις, οι ασάφειες κ.λπ. ρίχνουν βαριά τη σκιά τους στην ασφάλεια του δικαίου. Βεβαίως. Τι κάνουμε όμως τώρα; Επανασυστήνετε λέτε μια Επιτροπή Κωδικοποίησης, γιατί χρειάζεται. Ασφαλώς χρειάζεται. Υπήρχε όμως; Υπήρχε. Πότε συγκροτήθηκε; Το 2003. Μάλιστα με νόμο το 2004 της ανατέθηκαν αρμοδιότητες σε δεκαεννέα τομείς και μετά με νόμο το 2012 συγκροτήθηκε η Επιτροπή Κωδικοποιήσεων και Αναμόρφωσης του Δικαίου. Με νόμο του 2013 επανήλθαμε στην ΚΕΚ. Άρα έρχεστε εσείς τώρα να συγκροτήσετε μία Επιτροπή Κωδικοποίησης, η οποία υπήρχε.

Προσέξτε, όμως, κυρίες και κύριοι συνάδελφοι, η παρούσα Κυβέρνηση που συμπληρώνει τεσσερισήμισι χρόνια ζωής, δεν έκανε ούτε μία κωδικοποίηση. Την κωδικοποίηση του 2015 την είχε κάνει για θέματα που είχαν αποφασιστεί νωρίτερα. Την βρήκε έτοιμη, δηλαδή, και απλώς την ψήφισε. Όλες οι κωδικοποιήσεις που έχουν γίνει, έγιναν πριν από αυτήν την Κυβέρνηση.

Και έρχεται σήμερα η Κυβέρνηση και διαπιστώνει την ανάγκη -αποχωρώντας φυσικά, στο τέλος του πολιτικού της βίου- να πει ότι πρέπει να συγκροτήσουμε μία επιτροπή κωδικοποίησης. Και όχι μόνον αυτό. Το φοβερό είναι ότι φροντίσατε τώρα, στην αποχώρησή σας, να διορίσετε και τα μέλη της επιτροπής αυτής από τον Σεπτέμβριο, προκειμένου να τα βρει η επόμενη κυβέρνηση έτοιμα. Αν είναι δυνατόν! Αν αυτά δεν λέγονται πολιτική υποκρισία, τότε πραγματικά τι λέγεται πολιτική υποκρισία;

Και το χειρότερο απ’ όλα είναι ότι εσείς οι ίδιοι είχατε επανανομοθετήσει. Ο ν.4336/2015 τι προέβλεπε; Την εκπόνηση ενός μακροπρόθεσμου σχεδίου κωδικοποίησης των κυριότερων νομοθεσιών. Δικός σας νόμος. Δεν ίσχυσε. Μετά ήρθε άλλος νόμος, ο ν.4396/2016. Τι προέβλεπε; Εκπόνηση σχεδίου εθνικής στρατηγικής για την εσωτερική συνοχή του δικαίου**.** Ούτε αυτό. Τελικά, η Κεντρική Επιτροπή Κωδικοποίησης επανασυγκροτήθηκε το 2018 με απόφαση του Πρωθυπουργού από τον Ιούλιο του 2018. Και έρχεστε τώρα και λέτε ότι είναι άμεση ανάγκη να επανασχεδιάσουμε αυτήν την Κεντρική Επιτροπή Κωδικοποίησης. Προφανώς θέλετε να σας αναγνωριστεί ότι τα κάνετε αυτά λόγω πολιτικής συνέπειας. Γι’ αυτό μίλησα για πολιτική εξαπάτηση.

Επίσης, στο δεύτερο κεφάλαιο του νομοσχεδίου, εκεί και αν μπορεί κανείς να βγάλει άκρη για το τι ακριβώς σκέφτεστε και τι επιχειρείτε να κάνετε. Παραβιάζετε κατάφωρα τα δικαιώματα μιας επιτροπής που συστάθηκε για να διασφαλίσει τα ανθρώπινα δικαιώματα. Έρχεστε και τροποποιείτε τη σύνθεση της επιτροπής χωρίς να έχετε αυτό το δικαίωμα. Μάλιστα ο ίδιος ο πρόεδρός της παραιτείται σε ένδειξη διαμαρτυρίας γι’ αυτήν την ωμή παρέμβαση που κάνετε και λέει μάλιστα ότι αυτά αντίκεινται στις Αρχές των Παρισίων, σύμφωνα με τις οποίες ιδρύθηκε αυτή η Εθνική Επιτροπή Δικαιωμάτων του Ανθρώπου το 1998. Και βέβαια μην βιαστείτε να πείτε ότι πάλι η Αξιωματική Αντιπολίτευση συνωμοτεί εναντίον σας. Δεν είναι ο πρόεδρος ούτε η αντιπρόεδρος της επιτροπής άτομα προσκείμενα στη Νέα Δημοκρατία.

Κυρίες και κύριοι συνάδελφοι, πήρα την επιστολή παραίτησης του Προέδρου της επιτροπής. Έχει ημερομηνία 4-4-2019. Μου έκανε τρομερή εντύπωση.

Ακούστε τι λέει: «Η δική σας Κυβέρνηση, θέλοντας να αλλοιώσει τη σύνθεση της επιτροπής, αλλά και να την καταστήσει δυσλειτουργική έως πλήρως αδρανή, προχωρεί μονομερώς σε μια άμετρη και άκριτη προσθήκη πέντε μελών».

Και παρακάτω, τι λέει; «H νομοθέτηση προχώρησε χωρίς δημόσια διαβούλευση, χωρίς ποτέ από πριν η Κυβέρνηση να ενημερώσει συγκεκριμένα την επιτροπή».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε τριάντα δευτερόλεπτα.

Και βεβαίως, ακούστε πώς καταλήγει ο Πρόεδρος της επιτροπής: «Η υπεροψία της εκτελεστικής εξουσίας..», της Κυβέρνησης ΣΥΡΙΖΑ δηλαδή, «..ο αυταρχισμός στη λήψη και εφαρμογή των αποφάσεων και ένας προσβλητικός διδακτισμός έχουν περισσέψει. Η παραίτησή μου είναι πλέον η αξιοπρεπής αντίδραση» κ.λπ. κ.λπ..

Και σαν να μην έφτανε αυτό, μας ήρθε και μια πανταχούσα από το εξωτερικό. Η Πρόεδρος του ευρωπαϊκού δικτύου των Εθνικών Θεσμών Ανθρωπίνων Δικαιωμάτων απευθύνεται στον Πρωθυπουργό της χώρας, τον κ. Αλέξη Τσίπρα, και λέει: «Ένα ζήτημα που μας έθεσε η ελληνική εθνική επιτροπή… αντιλαμβάνομαι ότι ο Υπουργός Επικρατείας…» -για εσάς μιλάει, κύριε Υπουργέ- «…εισήγαγε στη Βουλή στις 26 Μαρτίου έναν νέο νόμο ο οποίος τροποποιεί…» -και τα λοιπά- «…ανησυχούμε, όμως, ότι η διαδικασία που ακολουθήθηκε δεν είναι συμβατή με τις αρχές των Παρισίων των Ηνωμένων Εθνών».

Τι κάνετε, δηλαδή; Παραβιάζετε τις αρχές αυτές, έχετε δημιουργήσει ένα σάλο, παραιτείται ο Πρόεδρος της επιτροπής και μας έρχεται και από το εξωτερικό μια επιστολή, η οποία πραγματικά δείχνει πώς νομοθετούμε στην Ελλάδα. Εάν αυτό το λέτε κοινωνική ευαισθησία, επιτρέψτε μας, δεν θα πάρουμε.

Για τους λόγους αυτούς, κύριε Υπουργέ, βεβαίως είμαστε αναγκασμένοι να καταψηφίσουμε το παρόν νομοσχέδιο. Συμφωνούμε απόλυτα, επαναλαμβάνω, στην αρχή ότι χρειάζεται κωδικοποίηση. Φοβάμαι, όμως, ότι με αυτό που κάνετε εσείς θα χρειαστεί ένας νόμος για να κωδικοποιήσουμε τους δικούς τους νόμους περί κωδικοποίησης. Τίποτε άλλο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε με τη συνάδελφο κ. Παρασκευή Χριστοφιλοπούλου, μετά με τον κ. Αμυρά, τον κ. Παπαηλιού και τον κ. Συρίγο.

Κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητούμε σήμερα φοβούμαι ότι «κομίζει Γλαύκα εις Αθήνας». Δηλαδή, πρόκειται για ένα νομοσχέδιο του οποίου οι περισσότερες διατάξεις είχαν ήδη νομοθετηθεί και όπως είπε εμπεριστατωμένα και ο εισηγητής μας, ο κ. Καρράς, μπορούσε και να μην υπάρχει αυτήν τη στιγμή, να μην το συζητούμε.

Θέλω για λίγο, πριν περάσω στην τροπολογία του Υπουργείου Περιβάλλοντος για την οποία θέλω να μιλήσω, να αναφερθώ στο ζήτημα της Εθνικής Επιτροπής Δικαιωμάτων του Ανθρώπου, διότι, κύριε Υπουργέ, οι μηχανισμοί προστασίας των δικαιωμάτων του ανθρώπου έχουν πρωτίστως σκοπό τη διαφύλαξη των κοινωνιών έναντι της κρατικής εξουσίας.

Υπό την πρωταρχική εκδοχή του status negativus, τα ατομικά δικαιώματα περιχαράσσουν έναν χώρο ελευθερίας έναντι του κράτους και ιδίως έναντι της εκάστοτε εκτελεστικής εξουσίας. Κάθε προσπάθεια, λοιπόν, να περιοριστούν οι θεσμοθετημένοι μηχανισμοί της προστασίας αυτών των δικαιωμάτων αντιφάσκει προφανώς στο πνεύμα των σχετικών συνταγματικών διατάξεων και οπωσδήποτε υπονομεύει την παρεχόμενη προστασία.

Κύριε Υπουργέ, η σημερινή παραίτηση του Προέδρου της Εθνικής Επιτροπής είναι μια παραίτηση κόλαφος και σας καλούμε πραγματικά να αποσύρετε τη ρύθμιση αυτή.

Θα μου επιτρέψετε τώρα να περάσω στην τροπολογία του Υπουργείου Περιβάλλοντος, που είναι ο κύριος σκοπός της παρέμβασής μου και την οποία θα ψηφίσουμε. Με την τροπολογία αυτή παρατείνεται η προθεσμία υποβολής -άλλη μία παράταση- αντιρρήσεων σε περιοχές όπου αναρτήθηκαν δασικοί χάρτες.

Στην αιτιολογική έκθεση της τροπολογίας, όμως, γίνεται μια αναφορά η οποία είναι ψευδεπίγραφη, αναφορά στο Μάτι και την Κινέτα, περιοχές που επλήγησαν από την πυρκαγιά της 23ης Ιουλίου, με τη φράση ότι δήθεν η διάταξη προωθείται για τη διευκόλυνση των πυρόπληκτων.

Κυρίες και κύριοι συνάδελφοι, προτού περάσω σε αυτό καθαυτό το ζήτημα που καλείται να λύσει και δεν λύνει η τροπολογία -να γίνει η παράταση, αλλά δεν λύνει κάτι- θα μου επιτρέψετε για δύο τρία λεπτά να αναφέρω τα εξής: Σε ό,τι αφορά το θέμα των κατεδαφίσεων των κτηρίων εκείνων τα οποία είναι κόκκινα και έπρεπε να κατεδαφιστούν, θέλω να αναφέρω ότι ενώ ξεκίνησε με κάποιους ρυθμούς -και μακριά από μένα αυτήν τη στιγμή κάθε μικροκομματική σκοπιμότητα και θα το δείτε γιατί- ξαφνικά σταματάει.

Το ίδιο συνέβη με την αποκομιδή του αμιάντου που, αν ήταν εδώ, ο Υπουργός Περιβάλλοντος θα έλεγε σε όλους πόσο μεγάλη βόμβα περιβαλλοντικά είναι αυτή και για την υγεία των ανθρώπων. Σταμάτησε, λοιπόν, και η αποκομιδή του αμιάντου «δει δε χρημάτων και άνευ τούτων ουδέν εστί γενέσθαι των δεόντων»; Όχι! Όχι μόνο γιατί η πολιτεία θα έπρεπε έτσι κι αλλιώς να δώσει προτεραιότητα -και έδωσε στην αρχή κάποια χρήματα η πολιτεία- αλλά διότι υπάρχει ο λογαριασμός των πυροπλήκτων.

Και πριν από λίγο καιρό, λίγους μήνες, είχε έρθει εδώ ο κ. Βούτσης, με αφορμή δική μας ερώτηση, ερώτηση του Κινήματος Αλλαγής, για το ζήτημα της αξιοποίησης αυτών των πόρων και αναφέρθηκε και ο ίδιος ο Πρόεδρος της Βουλής στην αξιοποίηση αυτών των χρημάτων για τις κατεδαφίσεις και για την αποκομιδή του αμιάντου.

Περνώ, όμως, στο επόμενο θέμα το οποίο είναι εξίσου σημαντικό, ζέον και φλέγον. Το ειδικό χωρικό σχέδιο αγνοείται στους μαιάνδρους των συναρμόδιων υπουργείων. Είναι ένα φάντασμα, εξαγγέλθηκε κι αυτό πομπωδώς, καθυστερεί και απομακρύνει οποιαδήποτε ελπίδα ορθολογικής πολεοδομικής διαμόρφωσης.

Και όταν στο πλαίσιο του κοινοβουλευτικού ελέγχου ρωτάμε τα αυτονόητα, δηλαδή ποια υπηρεσία έχει κινήσει τη διαδικασία της σύνταξης, πότε προβλέπεται να ολοκληρωθεί το χρονοδιάγραμμα, αν έχει γίνει διαβούλευση -διότι γνωρίζουμε από τις επιτροπές των κατοίκων ότι δεν έχει γίνει καμμία διαβούλευση μέχρι τώρα, γίνεται ερήμην τους- καμμία απάντηση!

Κι έρχομαι τώρα στην τροπολογία σχετικά με τις άδειες επισκευών. Είναι πιεστικό το πρόβλημα. Κύριε Υπουργέ, τους νεκρούς δεν μπορούμε να τους φέρουμε πίσω, αλλά οφείλουμε να βοηθήσουμε τους ανθρώπους, τους φορείς και τις επιχειρήσεις που έχουν χάσει τις περιουσίες τους και που έχουν παραμείνει στον τόπο να ξαναπιάσουν το νήμα της ζωής και της δραστηριότητάς τους.

Κι εμείς, ως Κίνημα Αλλαγής, υπό το πνεύμα αυτό, κάνουμε και την παρούσα και τις ερωτήσεις που έχουμε κάνει και τη δική μου τοποθέτηση και θα συνεχίσουμε.

Στις περιπτώσεις αδειών επισκευής, λοιπόν -που πολλές φορές αυτές είναι και μικρές και μπορεί ο άνθρωπος να μπει γρήγορα στο σπίτι με μια μικρή επισκευή- το ζήτημα καθυστερεί στα ακίνητα εκείνα τα οποία έχουν πρόβλημα με το δασαρχείο.

Κι επειδή ακριβώς η τροπολογία απλώς παρατείνει και δεν λύνει θεσμικά και ριζικά το πρόβλημα, θέλω να ενημερώσω τη Βουλή των Ελλήνων ότι το Κίνημα Αλλαγής και δια της Προέδρου του, της κ. Γεννηματά, έχει προτείνει θεσμικές λύσεις προς διαβούλευση με όλα τα κόμματα του συνταγματικού τόξου της Βουλής και βεβαίως με την Κυβέρνηση. Είχα την ευκαιρία στην επιτροπή, κύριε Υπουργέ, να το συζητήσω και με τον κ. Φάμελλο για λίγο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θέλω μόνο ένα λεπτό παραπάνω από τον προβλεπόμενο για να εξηγήσω.

Κι επειδή και ο Υπουργός Επικρατείας έχει και έναν συντονιστικό ρόλο, αλλά και είναι και νομικός ο ίδιος εξ όσων γνωρίζω, θα πω εν τάχει ότι υπάρχουν τρεις εναλλακτικές λύσεις που με τις δικές μας νομικές υπηρεσίες αλλά και με τη συνεργασία εδώ θα μπορούσαν να ενδυναμωθούν, που θα έλυναν το πρόβλημα. Κι έρχομαι στην πρώτη και είναι ίσως πιο ριζική. Έχει σε άλλες χώρες εφαρμοστεί, είναι η επιστροφή στο status quo ante.

Εδώ, επειδή έχουμε ανωτέρα βία προφανώς και επειδή μπορεί να παραβιάζεται κάποια πολεοδομική και χωροταξική νομοθεσία, δικαιολογείται γι’ αυτόν τον λόγο η αναγνώριση της δυνατότητας επαναφοράς της κατάστασης με όρους και προϋποθέσεις -τις λέμε μέσα, δεν θέλω να σπαταλήσω χρόνο- αλλά βεβαίως και η διατήρηση όλων των νομίμων δικαιωμάτων του δημοσίου.

Η δεύτερη λύση, στην οποία θα μπορούσαμε να πάμε, είναι η εξής. Έχουμε πολεοδομικά τακτοποιημένα τα λεγόμενα νομιμοποιηθέντα ακίνητα. Στις περιπτώσεις αυτές θα μπορούσαμε να πούμε ότι δεν χρειάζεται χαρτί δασαρχείου για όσους πολίτες έχουν τακτοποιήσει το ακίνητό τους είτε με τον νόμο του 2013 ή με τον πρόσφατο νόμο που εσείς ψηφίσατε το 2017.

Και η τρίτη λύση είναι μια λύση κατά πλάσμα δικαίου, έχει και αυτή εφαρμοστεί σε περιπτώσεις ανωτέρας βίας, αυστηρές προϋποθέσεις ενέργειας κατά πλάσμα, χορήγηση βεβαίωσης, σε περίπτωση υπέρβασης της προθεσμίας που θέτει ο νόμος.

Αναφέρω αυτά τα τρία και ολοκληρώνω, κύριε Υπουργέ, για να πω ότι δεν φτάνει να ψηφίσουμε αυτή την τροπολογία, που δίνει μια μικρή παράταση για τις ενστάσεις στους δασικούς χάρτες. Χρειάζεται να σκύψουμε πάνω στο πρόβλημα γρήγορα τώρα.

Ξαναλέω ότι εμείς είμαστε στη διάθεση και της Κυβέρνησης και όλων των κομμάτων να συζητηθούν ριζικές λύσεις, έτσι ώστε οι άνθρωποι να μπουν στα σπίτια τους όσον το δυνατόν γρηγορότερα και να επανέλθει η ζωή στις περιοχές αυτές που τόσο έχουν πληγεί και τόσο έχουν πονέσει.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε με τον κ. Γεώργιο Αμυρά.

Κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα κάνω πρώτα ένα σχόλιο για το μεταφορικό ισοδύναμο και την επέκτασή του. Σαφέστατα, είναι ένα θετικό μέτρο, αλλά θα πρέπει να σκεφθούμε ότι η νησιωτική Ελλάδα κατ’ εξοχήν αντιμετωπίζει τεράστιες δυσκολίες στις μεταφορές, ειδικά τον χειμώνα και όταν υπάρχει πρόβλημα στη μεταφορά, θα υπάρχει και στην υγεία, θα υπάρχει και στην ανάπτυξη, θα υπάρχει και στις υπηρεσίες.

Αρκεί να σας πω το εξής, ότι το προηγούμενο Σαββατοκύριακο πήγα στη Φολέγανδρο. Από τον Πειραιά, λοιπόν, ως τη Φολέγανδρο το καράβι έκανε δώδεκα ώρες -ούτε κρουαζιέρα να έκανε!- και άλλες δώδεκα να γυρίσω, σύνολο είκοσι τέσσερις ώρες. Αυτό οι νησιώτες το αντιμετωπίζουν συνεχώς και κατά τη διάρκεια του χειμωνιάτικου βίου τους ιδιαιτέρως έντονα. Άρα, τα νησιά καλό είναι να τα θυμόμαστε και τον χειμώνα, όχι μόνο τα καλοκαίρια.

Έρχομαι τώρα στο ζήτημα της τροπολογίας, που έχω καταθέσει και θέλω να πούμε ότι, στον δρόμο για τις ευρωεκλογές της 26ης Μαΐου, καλό είναι να αναλογιστούμε πόσο ευρωπαϊκή θέλουμε την Ελλάδα. Θέλουμε μια ευρωπαϊκή συμμετοχή της χώρας μας à la carte; Όχι βέβαια. Σε καμμία περίπτωση.

Άρα, η σημερινή τροπολογία, με γενικό αριθμό 2070 και ειδικό 6, που καταθέτω είναι μια μικρή ευρωπαϊκή σημαδούρα για την πορεία της χώρας μας εντός της Ευρώπης. Η Αυστρία, η Γαλλία, το Βέλγιο, η Δανία, η Σουηδία, η Ελβετία, η Γερμανία, πριν από εμάς, εδώ και είκοσι χρόνια, έχουν ρυθμίσει ένα ζήτημα του οικογενειακού δικαίου, δηλαδή της συνεπιμέλειας των παιδιών από τους γονείς τους, όταν οι γονείς έχουν διαζευχθεί. Εδώ στην Ελλάδα, δυστυχώς, είμαστε πάρα-πάρα πολύ πίσω.

Η τροπολογία, λοιπόν, που έχω καταθέσει έχει τα εξής χαρακτηριστικά. Το περιεχόμενό της είναι το εξής. Πρώτον, οι γονείς θα είναι απολύτως και εξίσου συνυπεύθυνοι για την ανατροφή του παιδιού τους και μετά το διαζύγιο και θα έχουν έναντι του παιδιού τα ίδια δικαιώματα. Αυτονόητο. Επίσης, κανένας γονιός -και ιδιαίτερα ο πατέρας- δεν θα αποξενώνεται από το παιδί του. Θα σας εξηγήσω γιατί αναφέρω τον πατέρα παρακάτω.

Το παιδί θα έχει εκ των προτέρων προσδιορισμένη κατοικία, για την αλλαγή της οποίας θα απαιτείται ειδοποίηση και συναίνεση του άλλου γονέα ή δικαστική απόφαση. Ίση κατανομή του χρόνου του παιδιού με τους γονείς του. Νομίζω ότι και αυτό είναι από τα πιο βασικά. Η ψυχοσωματική υγεία του παιδιού είναι το σημαντικό. Εξομοίωση των παιδιών εντός και εκτός γάμου μετά τη δικαστική ή εκούσια αναγνώρισή τους. Και τέλος, το πιο σημαντικό, το συμφέρον του παιδιού είναι να μεγαλώνει με το πρότυπο και των δύο γονιών του.

Πυρήνας, λοιπόν, αυτής της νομοθετικής πρότασης που κατέθεσα είναι η ευζωία, η ευτυχία και η ψυχοσωματική υγεία του παιδιού. Η αυτονόητη ανάγκη του να μεγαλώνει σε ένα υγιές περιβάλλον, έχοντας και τους δύο γονείς στο πλευρό του, είναι ένας καθοριστικός παράγοντας, που θα συντελέσει στο χτίσιμο μιας υγιούς και ολοκληρωμένης προσωπικότητας.

Μέχρι στιγμής, η Κυβέρνηση με τη νομοπαρασκευαστική επιτροπή, που από τον Φεβρουάριο του 2018 παίρνει διαρκώς παρατάσεις και ακόμα δεν έχουμε δει τα αποτελέσματά της, νομίζω ότι στέλνει τη μπάλα στην εξέδρα. Στη διαβούλευση του σχεδίου του νέου Ποινικού Κώδικα βλέπουμε ότι η Κυβέρνηση καταργεί ή προτείνει την κατάργηση της δεύτερης παραγράφου του άρθρου 358 για την παραβίαση της υποχρέωσης επικοινωνίας του τέκνου στο πλαίσιο του συναινετικού διαζυγίου. Για ποιον λόγο να συμβαίνει αυτό; Η παραβίαση της συμφωνίας, που μάλιστα είναι ενδεδυμένη με τον τύπο του συμβολαιογραφικού εγγράφου, γιατί πλέον να μην τιμωρείται, όταν παραβιάζεται;

Το δεύτερο και ακόμη πιο εξόφθαλμο είναι η δεύτερη παράγραφος του άρθρου 105 για την κατ’ οίκον έκτιση της ποινής. Τι λέει εκεί; Ότι οι ευεργετικές διατάξεις του νόμου εφαρμόζονται μόνο σε μητέρες, που έχουν την επιμέλεια των τέκνων κάτω των οκτώ ετών. Τι γίνεται με τους πατέρες που, έστω και σε μικρό ποσοστό, έχουν την επιμέλεια; Γιατί τους ξεχνούμε; Η αρχή της ισότητας και της ίσης μεταχείρισης των φύλων πρέπει να έχει στο οικογενειακό δίκαιο μια δεσπόζουσα θέση.

Το 2015 η Κοινοβουλευτική Συνέλευση του Συμβουλίου της Ευρώπης εξέδωσε το Ψήφισμα 2079, σύμφωνα με το οποίο τα κράτη-μέλη της Ευρωπαϊκής Ένωσης καλούνται, μεταξύ άλλων, να εξαλείψουν από τις νομοθεσίες τους κάθε διαφορά μεταξύ των γονέων, που έχουν αναγνωρίσει το παιδί τους και να εξασφαλίσουν ότι κάθε γονέας έχει το δικαίωμα να ενημερώνεται και να συμμετέχει ενεργά στην ανατροφή του παιδιού του.

Εξίσου σημαντική, όμως, είναι και η διασφάλιση της κατοικίας, όπου θα μένει το παιδί. Έχει παρατηρηθεί σε πολλές περιπτώσεις ότι μητέρες κατά βάση που έχουν την επιμέλεια αλλάζουν πόλη ή ακόμη και χώρα, αποξενώνοντας πλήρως τον έτερο γονέα από το παιδί του. Γι’ αυτόν τον λόγο, λοιπόν, η κατοικία του παιδιού πρέπει να είναι απολύτως διασφαλισμένη και προσδιορισμένη εκ των προτέρων και πιθανή αλλαγή της να γίνεται με τη ρητή συναίνεση του έτερου γονέα ή με δικαστική απόφαση.

Τέλος, θα πρέπει να διασφαλίζεται και ότι ο χρόνος του παιδιού με τον κάθε του γονιό θα πρέπει να είναι ισοδύναμος και να φύγουμε από εκείνο το καταναγκαστικό και υποχρεωτικό ως μάξιμουμ, ότι ο ένας από τους δύο γονείς θα μπορεί να περνάει μόνο ένα Σαββατοκύριακο τον μήνα ή τα Χριστούγεννα ή λίγες μέρες το Πάσχα με τα παιδιά του. Και οι δύο γονείς θα πρέπει να συμμετέχουν ενεργά στην καθημερινότητα του παιδιού τους.

Ελπίζω η Κυβέρνηση να κάνει δεκτή αυτή την τροπολογία. Είναι η δεύτερη φορά μέσα σε δυο χρόνια, που την καταθέτω. Την πρώτη φορά, μάλιστα, την είχα καταθέσει με τον κ. Λοβέρδο και με τον κ. Κατσαντώνη, από την Ένωση Κεντρώων τότε.

Εν πάση περιπτώσει, έχουμε αναφέρει πολλές φορές το ζήτημα. Οι Υπουργοί Δικαιοσύνης -και ο κ. Καλογήρου και οι πριν από αυτόν, ο κ. Κοντονής και ο κ. Παρασκευόπουλος- είχαν πει ότι θα κάνουν δεκτό το σκεπτικό και ότι ήρθε η ώρα να κάνουμε ένα βηματάκι μπροστά στο οικογενειακό δίκαιο. Δεν μπορεί τα παιδιά να αποξενώνονται από τους γονείς τους και το διαζύγιο να είναι μια τοξική βόμβα μέσα στα θεμέλια της όποιας οικογένειας, με πρώτα θύματα τα παιδιά.

Σας ευχαριστώ πολύ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Θα δώσουμε για δυο λεπτά τον λόγο στον κύριο Υπουργό.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Θέλω να μιλήσω για το θέμα της προηγούμενης τοποθέτησης. Στη συνέχεια, θα τοποθετηθώ επί του συνόλου της συζήτησης που έχει γίνει.

Θα ήθελα να πω το εξής. Το Υπουργείο Δικαιοσύνης με ενημέρωσε ότι η νομοπαρασκευαστική επιτροπή για τη μεταρρύθμιση του οικογενειακού δικαίου έχει ολοκληρώσει τις εργασίες της. Εντός ολίγων ημερών, θα διαβιβάσει τα αποτελέσματα της εργασίας της στον Υπουργό Δικαιοσύνης. Μέσα ακριβώς σε αυτές τις τροποποιήσεις που προτείνει για το οικογενειακό δίκαιο επιλύει και τα ζητήματα της επιμέλειας, τα οποία είναι εξαιρετικά σημαντικά.

Όμως, νομίζω ότι θα τα αδικούσαμε, αν αυτή τη στιγμή, χωρίς να έχει υπάρξει μια διευρυμένη συζήτηση, χωρίς να έχει υπάρξει μια διαβούλευση και με δεδομένο το γεγονός ότι η νομοπαρασκευαστική επιτροπή θα προτείνει λύσεις για ένα πρόβλημα, το οποίο αναγνωρίζουμε όλοι και όλες νομίζω ότι είναι εξαιρετικά σημαντικό, γινόταν δεκτή σήμερα αυτή η τροπολογία. Εκτιμώ ότι θα έχουμε τη δυνατότητα, σε πάρα πολύ σύντομο χρονικό διάστημα, να συζητήσουμε επί του συνόλου των τροποποιήσεων, που είναι ανάγκη να γίνουν στο οικογενειακό δίκαιο, μια εκ των οποίων προφανώς αφορά και τα θέματα της επιμέλειας που σήμερα θέσατε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Μην ανοίξουμε κουβέντα. Θα τοποθετηθείτε, όταν αρχίσετε να μιλάτε. Θα έχουμε χρόνο.

**ΑΝΔΡΕΑΣ ΛΟΒΕΡΔΟΣ:** Στον Υπουργό, τίποτα άλλο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για δυο λεπτά.

**ΑΝΔΡΕΑΣ ΛΟΒΕΡΔΟΣ:** Είναι πολλά.

Κύριε Υπουργέ, χαίρομαι γι’ αυτό που λέτε. Ωστόσο, το έχω ακούσει από την εποχή Παρασκευόπουλου γύρω στις τέσσερις φορές.

**ΠΡΟΕΔΡΕΥΩΝ (Νικήτας Κακλαμάνης):** Είχατε κάνει και επίκαιρη ερώτηση. Θυμάμαι ότι προήδρευα.

**ΑΝΔΡΕΑΣ ΛΟΒΕΡΔΟΣ:** Το θυμάμαι. Και θυμάμαι ότι το είχατε επιδοκιμάσει, κύριε Κακλαμάνη.

Ακούστε. Μεσολάβησε, βέβαια, ο κ. Κοντονής, που δεν ήταν σύμφωνος. Τώρα λέτε ότι ολοκληρώνεται…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Στις 31 Μαρτίου σας είπα ότι ολοκληρώθηκε η διαβούλευση.

**ΑΝΔΡΕΑΣ ΛΟΒΕΡΔΟΣ:** Αυτό σημαίνει ότι θα μπει στη διαβούλευση και ότι από ό,τι είπατε, κατάλαβα -δεν ξέρω ο κ. Αμυράς- ότι είναι μέσα η σχετική ρύθμιση ή μια τέτοια ρύθμιση.

Επειδή αυτός είναι κώδικας, κατά το άρθρο 76 παράγραφος 6 του Συντάγματος, έρχεται εδώ και το παίρνουμε όπως είναι ή το καταψηφίζουμε, θέλω να σας παρακαλέσω επ’ αυτού να δεσμευτείτε να γίνει μια συζήτηση. Μην έρθει εδώ στη Βουλή και δεν μπορούμε μετά να κάνουμε παρεμβάσεις.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, αλλά τώρα ο κύριος Υπουργός δεν μπορεί να δεσμευθεί για έναν άλλο Υπουργό. Όμως, μπορεί να μεταφέρει το αίτημα, το οποίο ακούσαμε όλοι και έχετε δίκιο. Το να δεσμευθεί, όμως, ο ίδιος δεν γίνεται.

Προχωρούμε με τους δυο τελευταίους συναδέλφους, τον κ. Παπαηλιού και τον κ. Συρίγο. Μετά, τον λόγο, θα πάρει ο κύριος Υπουργός και θα συνεχίσουμε με τη σειρά, εκτός εάν ο συνάδελφος κ. Λάππας, θέλει να κλείσει τη συνεδρίαση.

**ΣΠΥΡΙΔΩΝΑΣ ΛΑΠΠΑΣ:** Θα μιλήσω τελευταίος, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, το υπό κρίση νομοσχέδιο αφορά ένα αντικείμενο, που εγώ θα έλεγα ότι είναι κομβικό για την ίδια την πορεία της χώρας: την κωδικοποίηση της υφιστάμενης νομοθεσίας. Σε αυτό το πλαίσιο, εντάσσεται και η οργάνωση, η λειτουργία και οι αρμοδιότητες της Κεντρικής Επιτροπής Κωδικοποίησης, οι οποίες χρειάζονται προσαρμογή στα νέα δεδομένα, στα δεδομένα, που έχουν διαμορφωθεί ή σε εκείνα, τα οποία βρίσκονται υπό διαμόρφωση –διεθνείς και ευρωπαϊκές πηγές νομοθέτησης, νέες τεχνολογίες κ.λπ..

Είναι κοινός τόπος ότι η κωδικοποίηση, η συγκέντρωση ανά τομέα πεδίου βιοτικών σχέσεων της υφιστάμενης νομοθεσίας, καθίσταται αναγκαία, προκειμένου να αντιμετωπισθεί κατά κύριο λόγο η δυσκολία στην ανεύρεση των εφαρμοστέων, κατά περίπτωση, διατάξεων. Η δυσκολία συνδέεται με την ανασφάλεια δικαίου από την ύπαρξη πληθώρας νομοθετικών και κανονιστικών ρυθμίσεων, διάσπαρτων σε άσχετα νομοθετήματα για το ίδιο θεματικό αντικείμενο, την ανομία και την αδιαφάνεια στις κινήσεις και τη δράση της διοίκησης, καθώς και τη δημιουργία αποτρεπτικού περιβάλλοντος για την άσκηση οικονομικών δραστηριοτήτων και την προσέλκυση επενδύσεων.

Επιπλέον, η κωδικοποίηση κρίνεται σκόπιμη, προκειμένου να αρθούν η έλλειψη εμπιστοσύνης των πολιτών προς τη δράση της διοίκησης, η αδυναμία της ίδιας της διοίκησης και των πολιτών στον εντοπισμό των ισχυουσών νομοθετικών και κανονιστικών ρυθμίσεων, η έλλειψη συντονισμού και η ανάλωση πολλού χρόνου στην ολοκλήρωση της δράσης της διοίκησης, όπως επίσης και η η επιβάρυνση -χρονική και οικονομική- της οικονομικής δραστηριότητας, λόγω της γραφειοκρατίας και η καθυστέρηση στην απονομή της δικαιοσύνης.

Αυτές οι παθογένειες οφείλονται στην πολυνομία, στην ύπαρξη δηλαδή, για το ίδιο θεματικό αντικείμενο, πληθώρας ρυθμίσεων, που προέρχονται πολλές φορές από διαφορετικές πηγές παραγωγής των ρυθμίσεων και που ανευρίσκονται σε νομοθετήματα με εντελώς άσχετο και διαφορετικό κύριο ρυθμιζόμενο περιεχόμενο.

Επίσης, οφείλονται στην κακονομία. Η κακονομία στην ελληνική έννομη τάξη εκδηλώνεται κυρίως με την ύπαρξη ρυθμίσεων είτε με ασαφή και νομοτεχνικά ελλιπή διατύπωση, είτε αποσπασματικού, είτε αντιφατικού μεταξύ τους χαρακτήρα, καθώς και με τη θέσπιση νέων διατάξεων για συγκεκριμένο αντικείμενο, χωρίς ρητή ή με αμφίβολη κατάργηση προγενέστερων ισχυουσών διατάξεων, με επαναλήψεις και επικαλύψεις με προηγούμενες ρυθμίσεις, αλλά και με τις αλλεπάλληλες συχνές και ριζικές αλλαγές ρυθμίσεων, ακόμη και πριν προλάβουν να τύχουν εφαρμογής οι προηγούμενες. Ακόμα και με την υιοθέτηση ρυθμίσεων άλλων εννόμων τάξεων, που είτε δεν προσιδιάζουν στη δική μας είτε δεν αφομοιώνονται απ’ αυτήν. Όλα αυτά προκαλούν αβεβαιότητα ως προς το εφαρμοστέο δίκαιο.

Η συγκέντρωση, λοιπόν, της υφιστάμενης νομοθεσίας, η απλοποίηση και η ένταξή της σε ενιαίο ή ενιαία κείμενα, αποσκοπούν στην επίτευξη μεγαλύτερης σαφήνειας του περιεχομένου των ρυθμίσεων, στην ευκολότερη πρόσβαση του επιχειρηματικού και νομικού κόσμου και των πολιτών στην ισχύουσα νομοθεσία, στην ευχερέστερη εύρεση του αρμόδιου προς δράση οργάνου και του εφαρμοστέου κατά περίπτωση κανόνα δικαίου και κατά συνέπεια, στη μείωση του χρόνου δράσης της διοίκησης.

Επιπλέον, αποσκοπούν στην ενίσχυση της διαφάνειας, της δημοκρατικής νομιμοποίησης, της ασφάλειας δικαίου και του αισθήματος εμπιστοσύνης του πολίτη προς το κράτος, στην αποφυγή θέσπισης νέων κανόνων δικαίου για θεματική, η οποία έχει ήδη αποτελέσει αντικείμενο ρύθμισης με άλλους κανόνες δικαίου, που είναι διάσπαρτοι σε διάφορα άσχετα νομοθετήματα, στην αποσαφήνιση του ισχύοντος δικαίου, που θα επιτευχθεί με την ανάδειξη της ύπαρξης αντιφατικών μεταξύ τους ρυθμίσεων για το ίδιο αντικείμενο ή διατάξεων, που έχουν καταργηθεί ρητά ή για τις οποίες συνάγεται κατά αναμφισβήτητο ερμηνευτικό τρόπο ότι έχουν καταργηθεί σιωπηρά, αλλά και στην αποκατάσταση, σ’ αυτό το πλαίσιο, της εσωτερικής συνοχής του δικαίου.

Ακόμη, αποσκοπούν στην επικαιροποίηση της νομοθεσίας και τη σύγκλιση του ρυθμιστικού πεδίου, με τα νέα δεδομένα, που ισχύουν στον τεχνολογικό και οικονομικό τομέα, στη δημιουργία ενός ασφαλέστερου πλαισίου διευκόλυνσης και προσέγγισης των οικονομικών και αναπτυξιακών δραστηριοτήτων και τέλος, στην επιτάχυνση της απονομής της δικαιοσύνης. Βέβαια, όλα αυτά μπορούν να επιτευχθούν με τη στήριξη των ηλεκτρονικών μέσων, τη δημιουργία ηλεκτρονικής πύλης και τράπεζας πληροφοριών, ώστε στην πορεία να υπάρχει πρόσβαση όλων των ενδιαφερομένων στο ισχύον δίκαιο.

Έτσι διασφαλίζονται, η εξυπηρέτηση του δημοσίου συμφέροντος, η αύξηση των οικονομικών δεικτών και η βελτίωση της ανταγωνιστικότητας της οικονομίας, αφού αυτές συναρτόνται άμεσα με την ποιότητα της νομοθετικής ύλης, όπως αυτή εκδηλώνεται πρωτογενώς από τον νομοθέτη και υλοποιείται δευτερογενώς μέσω της κανονιστικά δρώσας διοίκησης.

Βάσει, λοιπόν, όλων των παραπάνω, η μέριμνα για την τήρηση της καλής νομοθέτησης, βασικό μέσον της οποίας είναι η κωδικοποίηση και σ’ αυτό το πλαίσιο η αναμόρφωση και -εγώ θα έλεγα- η αναδιάρθρωση του δικαίου-δεδομένου ότι πρέπει να είμαστε προσεκτικοί στη διατύπωση, στη χρήση όρων, διότι ο όρος αναμόρφωση είναι πιθανόν να δημιουργήσει προβλήματα ερμηνείας- επιβάλλεται να αποτελεί επιδιωκόμενο σκοπό κάθε ευνομούμενης πολιτείας. Δεν συνιστά αυτοσκοπό και ζήτημα νομοτεχνικής αισθητικής, αλλά αναγκαία προϋπόθεση για την αποτελεσματικότητα υλοποίησης δημοσίων πολιτικών και τη δόμηση σχέσεων εμπιστοσύνης μεταξύ των φορέων της δημόσιας εξουσίας, της κοινωνίας των πολιτών και των οικονομικών παικτών, όσων δηλαδή αναπτύσσουν οικονομική δραστηριότητα.

Όλα αυτά, κυρίες και κύριοι συνάδελφοι, είναι βέβαιο ότι θα κριθούν στην πράξη. Πάντως, είναι αναγκαία η συνολική νομοθέτηση του συγκεκριμένου αντικειμένου, δηλαδή της κωδικοποίησης της νομοθεσίας, που αποτελεί εκ των ων ουκ άνευ, όρο για την οικονομική ανάπτυξη της χώρας και εν τέλει, την πορεία της χώρας προς το μέλλον.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία είκοσι τέσσερις φοιτητές και δύο συνοδοί από το Διεθνές Κέντρο Ελληνικών και Μεσογειακών Σπουδών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κλείνουμε τις αγορεύσεις των συναδέλφων με τον τελευταίο ομιλητή, τον κ. Αντώνιο Συρίγο. Μετά, τον λόγο θα πάρει ο κύριος Υπουργός.

Κύριε Συρίγο, έχετε τον λόγο.

**ΑΝΤΩΝΙΟΣ ΣΥΡΙΓΟΣ:** Ευχαριστώ, κύριε Πρόεδρε.

Θα πω δυο λόγια για το νομοσχέδιο και θα περιπλανηθώ στο τέλος στην τροπολογία του Υπουργείου Ναυτιλίας για το μεταφορικό ισοδύναμο.

Θα αρχίσω, προσπαθώντας να περιγράψω το πλαίσιο της συζητήσεως του σχεδίου νόμου, που συζητούμε σήμερα. Έχουμε, κατ’ αρχάς, τις συνταγματικές διατάξεις του άρθρου 76 παράγραφοι 6 και 7, που μιλούν για το θέμα της κωδικοποίησης. Αυτές πρέπει να τις συνδυάσουμε και με τις παραγράφους του άρθρου 2 και παράγραφο 1 και του 25 παράγραφος 1 εδάφιο α΄ και τέλος με τις διεθνείς και ενωσιακές συμβάσεις. Αυτό είναι το υπέρτερο θεσμικό πλαίσιο, το υπερνομοθετικό πάνω στο οποίο στηριζόμαστε.

Πάντα ταύτα δεν αφορούν μόνο τον τρόπο, αλλά και τον στόχο των κωδικοποιήσεων, που αδρομερώς μπορεί να πει κανείς ότι αφορά την ασφάλεια του δικαίου, που εξασφαλίζει η ενημέρωση και η γνώση, καθώς και τη δεδικαιολογημένη εμπιστοσύνη του πολίτη στο κράτος και, τέλος, την αρχή της καλής νομοθέτησης. Γι’ αυτό εκπλήσσομαι, για ποιο λόγο, πάνω σ’ αυτά τα ζητήματα, στα οποία στοχεύει το υπό κρίση νομοσχέδιο, υπάρχει μία έντονη αντίδραση, διότι αντιρρήσεις είναι προφανές ότι υπάρχουν. Γι’ αυτό συζητάμε, γι’ αυτό συζητήσαμε και στις επιτροπές. Το ζήτημα, λοιπόν, είναι συγκεκριμένο.

Περαιτέρω, υπάρχει ήδη επαρκής νομική διαδρομή για το συγκεκριμένο ζήτημα, αρχής γενομένης από το έτος 1959. Μνημονεύω τον ν.3133/2003 και ακολούθως τον ν.4048/2012, που έχει και τοντίτλο: «Ρυθμιστική Διακυβέρνηση». Ας δούμε λίγο το «Διακυβέρνηση», κάτι το οποίο έχει λάβει υπ’ όψιν ο σημερινός νομοθέτης με την πρότασή του. Το «Διακυβέρνηση» είναι κάτι παραπάνω από απλή διοίκηση. Δίνει κατευθύνσεις. Εκεί, λοιπόν στοχεύει και η κωδικοποίηση, την οποία θα πρέπει να φέρει εις πέρας η ΚΕΚ, δηλαδή αυτή η επιτροπή.

Κυρίες και κύριοι συνάδελφοι, θα ήθελα να ανατρέξω –έτσι και για τους νομικούς- στη μεγάλη χρησιμότητα που υπήρχε στον «Ραπτάρχη» και σε άλλες περιπτώσεις. Ξέρετε, το θέμα της κωδικοποίησης είναι ένα ζήτημα, το οποίο πάντα μας αφορούσε εμάς τους νομικούς, αλλά εν τέλει, δεν υπήρχε κάποια ευτυχής κατάληξη πάνω σ’ αυτά τα ζητήματα. Εύχομαι, λοιπόν, αυτή τη φορά να υπάρχει αυτή η ευτυχής κατάληξη και να μπει ένα λιθαράκι πάνω σε όσα έχουν βάλει και οι υπόλοιποι.

Θα ήθελα, λοιπόν, στο σημείο αυτό, να πω και για την ιστορία, αν θέλετε, κάτι που πιστεύω ότι θα βοηθήσει και θα είναι χρήσιμο. Ο όρος «κώδιξ» απαντάται το πρώτον στις «Νεαρές», στις «Novellae» του Ιουστινιανού, με τον ορισμό «Εν δε τω συναθροίσματι των νόμων κατά τον επώνυμον ημών κώδικα». Άρα, λοιπόν, μιλάμε για ένα συνάθροισμα των νόμων, που στοχεύει σε κάτι, να ξέρει ο καθένας πού πατάει, πού βασίζεται, ποιο είναι το δίκαιο.

Σ’ αυτό το πράγμα οφείλω να προσθέσω ότι η αντοχή στον χρόνο και η ευκολία στην αναζήτηση είναι τα προσόντα επιτυχίας ενός κώδικα, τουλάχιστον κατά τη δική μου εκτίμηση. Αυτό, λοιπόν, θα πρέπει να δούμε, όταν θα επιχειρηθούν αυτές οι κωδικοποιήσεις είτε αφορούν κωδικοποιήσεις της διοίκησης και των κανονιστικών πράξεων είτε αφορούν κωδικοποιήσεις νομοθετημάτων, που θα φέρει το Υπουργείο Δικαιοσύνης.

Έρχομαι να επισημάνω ένα προσόν του νομοσχεδίου που συζητάμε, το οποίο έγκειται στο ότι από τους φορείς, οι οποίοι παρέστησαν κατά την ακρόαση, αρκετοί -οι περισσότεροι- είχαν μια θετική γνώμη για το νομοσχέδιο. Να πω, επίσης, ότι αυτή η ακρόαση ήταν εξόχως διαφωτιστική, αφού ανέδειξε -το σημειώνω αυτό- και τις προκύψασες διαφωνίες, ακολουθούμενες από επαρκή επιχειρήματα ένθεν και ένθεν -για κάθε πλευρά- ώστε να υπάρχει μία τεκμηρίωση και να εκτιμήσει εν τέλει η Βουλή τα ζητήματα, τα οποία έχουν προκύψει. Ήταν, λοιπόν, μια γόνιμη ακρόαση.

Η συζήτηση, εκτός των άλλων, περιστράφηκε σε δύο ζητήματα και αυτά κυρίως θέλω να επισημάνω, για να κλείσω. Το ένα ήταν η αναμόρφωση. Τι είναι η αναμόρφωση; Εξεφράσθησαν φόβοι ότι μπορεί να επιχειρείται η υποκατάσταση εμμέσως του νομοθέτη. Παραπέμπω στο σημείο αυτό, για να καταπραϋνθούν οι ανησυχίες, αλλά και όσον αφορά τους φόβους για να μην υπάρχουν, στο ότι υπάρχει ένας ορισμός της λέξεως «αναμόρφωση» στον ν.4048/2012, καθώς επίσης και στα άρθρα του νόμου αυτού, δηλαδή στο άρθρο 11 που μας λέει τι ακριβώς είναι η αναμόρφωση και στο άρθρο 12 που μας λέει τι ακριβώς είναι η κωδικοποίηση.

Τέλος, ένα άλλο σημείο, το οποίο και αυτό τράβηξε την προσοχή των συζητητών του νομοσχεδίου, είναι το άρθρο της εξουσιοδοτήσεως προς τον Γραμματέα της Κυβερνήσεως. Δεν νομίζω ότι υπάρχει κάποια ανησυχία είτε για διευρυμένη εξουσιοδότηση ή όχι. Εξάλλου, το άρθρο 5 του προηγούμενου νόμου ανέφερε και αυτό την εξουσιοδότηση προς τον Γραμματέα της Κυβερνήσεως γι’ αυτό το σημείο.

Άρα, λοιπόν, αυτά είναι τα δύο ζητήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θα ήθελα, κύριε Πρόεδρε, να καταχραστώ περαιτέρω τον χρόνο.

**ΠΡΟΕΔΡΕΥΩΝ (Νικήτας Κακλαμάνης):** Όπως σε όλους, έτσι και σε σας θα δείξουμε μια μικρή ανοχή.

**ΑΝΤΩΝΙΟΣ ΣΥΡΙΓΟΣ:** Σας ευχαριστώ πολύ.

Αρκούμαι μόνο να πω ότι και ετυμολογικά η αναμόρφωση παραπέμπει σε επέμβαση επί του σχήματος, επί της μορφής. Δεν έχει σχέση με την ουσία, για να υποκρύπτει κάτι άλλο, μια παρέμβαση ή οτιδήποτε. Όμως, καθησυχάζονται, όπως είπαμε, από τον ν.4048/2012.

Θα ήθελα ακόμα να πω ότι, όσον αφορά την αναγκαιότητα του νομοσχεδίου, γιατί αμφισβητήθηκε και αυτό, εγώ παραπέμπω στην αναφορά που γίνεται στην έκθεση αξιολόγησης, που περιγράφει κυρίως στην πρώτη παράγραφο την αναγκαιότητα.

Κυρίες και κύριοι συνάδελφοι, κλείνω με την τροπολογία του Υπουργείου Ναυτιλίας. Νομίζω ότι δεν χρειάζονται επιχειρήματα υπέρ της, διότι όλες οι πτέρυγες, απ’ ότι είδα, συμφωνούν μαζί της. Είναι πάρα πολύ σωστή η επέκταση και με τον τρόπο, τον οποίο γίνεται, δηλαδή του μεταφορικού ισοδύναμου, για τα αεροπορικά. Θα ήθελα μόνο να προσθέσω ότι δεν είναι μια μεμονωμένη ενέργεια ή μία τροπολογία, η οποία ήρθε ως κεραυνός εν αιθρία. Αποτελεί ένα βήμα εκπονήσεως μιας νησιωτικής πολιτικής συγκροτημένης, η οποία έχει αρχίσει σιγά-σιγά να συστηματοποιείται. Αυτό είναι ένα βήμα σ’ αυτήν την κατεύθυνση. Έχουν γίνει και σε άλλα, όσον αφορά στην υγεία, για παράδειγμα, αλλά και σε άλλους τομείς.

Σας ευχαριστώ πολύ για την ανοχή που μου δείξατε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο κύριος Υπουργός Επικρατείας. Θα πάρουν και δευτερολογία οι εισηγητές, οπότε ό,τι θέλουν μπορούν να πουν, ακόμα και να υποστηρίξουν τροπολογίες τους.

Ορίστε, κύριε Υπουργέ, σας βάζω λίγο παραπάνω χρόνο, για να απαντήσετε και συνολικά σε ό,τι θέλετε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Θα προσπαθήσω, κύριε Πρόεδρε. Σας ευχαριστώ πολύ.

Κυρίες και κύριοι Βουλευτές, κύριε Πρόεδρε, ακούστηκαν πολλά. Θα μπορούσαμε να έχουμε κάνει, κατά τη γνώμη μου, μια αναλυτική, σε βάθος και με ανταλλαγή επιχειρημάτων συζήτηση για το νομοσχέδιο αυτό, που αφορά την ανασυγκρότηση, αν θέλετε, της Κεντρικής Επιτροπής Κωδικοποίησης. Αντ’ αυτού, νομίζω ότι από την Αξιωματική Αντιπολίτευση επελέγη, για άλλη μια φορά, μία όξυνση, μία ένταση, από την οποία μάλιστα, απουσιάζει και το οποιοδήποτε πολιτικό έρμα.

Για παράδειγμα, ακούσαμε μέχρι και ότι η σημερινή Κυβέρνηση κυβερνά δήθεν με πράξεις νομοθετικού περιεχομένου. Να ενημερώσω την Αξιωματική Αντιπολίτευση ότι από την 31η Δεκεμβρίου του 2015 και μέχρι το καλοκαίρι του 2018 δεν είχε εκδοθεί ούτε μία πράξη νομοθετικού περιεχομένου, ενώ το καλοκαίρι του 2018 οι δύο πράξεις νομοθετικού περιεχομένου που εκδόθηκαν, αν δεν κάνω λάθος, αφορούσαν αποκλειστικά και μόνο θετικά μέτρα. Δηλαδή, υπήρξαν μέτρα, τα οποία είχαν να κάνουν, πρώτον, με την αντιμετώπιση φυσικών καταστροφών, πράγμα για το οποίο υπάρχουν οι πράξεις νομοθετικού περιεχομένου. Αυτή είναι η λογική τους, δηλαδή να εκδίδονται, ακριβώς για να γίνονται πάρα πολύ γρήγορα διαδικασίες, εξαιτίας ανωτέρας βίας. Κατά δεύτερον, η άλλη πράξη νομοθετικού περιεχομένου έδωσε παράταση στη διατήρηση του ΦΠΑ στα νησιά, που πλήττονται από την προσφυγική κρίση.

Δεν βγάλαμε και καμμιά πράξη νομοθετικού περιεχομένου για να μεταβιβάσουμε, για παράδειγμα, μέσα σε μία νύχτα τη δημόσια περιουσία στο ΤΑΙΠΕΔ, όπως είχατε κάνει εσείς. Δεν βγάλαμε πράξεις νομοθετικού περιεχομένου, για να εφαρμόζουμε τις διατάξεις, που μας επέβαλαν οι δανειστές, όπως κάνατε επί τέσσερα συναπτά έτη κατά τη διάρκεια του πρώτου και του δεύτερου μνημονίου. Δεν περνούσαμε νόμους με ένα άρθρο και πεντακόσιες παραγράφους, όπως κάνατε εσείς, διότι φοβόσασταν μήπως οι Βουλευτές σας δεν υπερψηφίσουν κάποια υποπερίπτωση του μνημονίου, το οποίο είχατε αναλάβει να εφαρμόσετε.

Επομένως, νομίζω ότι αυτά τα πράγματα, καλό είναι να μπαίνουν κάθε φορά στην ορθή τους διάσταση, να ξέρουμε σε ποια σημεία μπορούμε να κάνουμε κριτική -εμείς τη δεχόμαστε την κριτική, τη θέλουμε την κριτική- και σε ποια σημεία είναι προτιμότερη μερικές φορές και η σιωπή, για να μην εκτιθέμεθα.

Τώρα, φυσικά στη ανερμάτιστη αυτή κριτική, η οποία έγινε προς την Κυβέρνηση δεν θα μπορούσε να λείπει και ποιος άλλος; Ο κ. Πετσίτης. Δεν είναι ότι δεν το περίμενα, διότι βγάζει μάτι ο λόγος για τον οποίο από την πλευρά της Αξιωματικής Αντιπολίτευσης αναπαράγονται, ίσως και να ενορχηστρώνονται τα fake news, που παρουσιάζονται καθημερινά σε δελτία ειδήσεων, σε φιλικές προς την Αξιωματική Αντιπολίτευση ιστοσελίδες, σε ιστοσελίδες οι οποίες έχουν και αυτές, αν θέλετε, πρωταγωνιστικό πια ρόλο στο αντι-ΣΥΡΙΖΑ μέτωπο το οποίο προσπαθεί να δημιουργήσει το παλιό πολιτικό καθεστώς, για να γυρίσει πίσω τη χώρα στα μνημόνια, στα ελλείμματα, στο τσάκισμα των μισθών.

Φτάσατε μέχρι και στο σημείο πριν από λίγο να πείτε ότι ήταν η ελληνική Κυβέρνηση -μιας και είπα για μισθούς- που οδήγησε την κατάσταση στην αγορά εργασίας στους μισθούς των 350 ευρώ. Ξεχνάτε ότι πριν από έναν μήνα περίπου αυξήθηκε ο κατώτατος μισθός κατά 11%, 650 ευρώ, καταργήθηκε ο υποκατώτατος μισθός, τον οποίο εσείς είχατε θεσπίσει με την ψήφο σας και με τη συμμετοχή σας στην Κυβέρνηση Παπαδήμου και από τον οποίο υποκατώτατο μισθό προέκυπταν ακριβώς και οι μισθοί των 300 και των 350 ευρώ για τη μερική απασχόληση. Αυτά τα συντρίμμια της αγοράς εργασίας, τα οποία δημιουργήσατε, προσπαθούμε να συμμαζέψουμε με τεράστιο κόπο, με σκληρή δουλειά, δουλειά την οποία εσείς ποτέ δεν είχατε κάνει, διότι άλλοι ήταν οι λόγοι, για τους οποίους λειτουργούσατε και με διαφορετικές προτεραιότητες λειτουργούσατε ως κυβέρνηση.

Όμως, για να επανέλθω στο προηγούμενο, ξέρετε γιατί ξαναφέρατε ένα θέμα ανύπαρκτο για την ελληνική Κυβέρνηση στην ημερήσια διάταξη σήμερα, στην ατζέντα των πολιτικών σας τοποθετήσεων; Διότι θέλετε να δημιουργήσετε έναν πολιτικό αντιπερισπασμό, σε σχέση με μια πολιτική εξέλιξη της προηγούμενης εβδομάδας.

Να σας θυμίσω, λοιπόν, ότι ασκήθηκαν κάποιες ποινικές διώξεις, που πήρε το μάτι μου.

**ΓΕΩΡΓΙΟΣ ΓΕΩΡΓΑΝΤΑΣ:** Παραγγελίες διώξεων.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Υπήρξαν παραγγελίες διώξεων, κάτι τέτοιο πήρε το μάτι μου. Φαίνεται τα ξέρετε αρκετά καλά, σας αφορούν εξάλλου. Είναι ποινικές διώξεις -ξέρετε- για τα 200 εκατομμύρια δανεικά και αγύριστα, που πήρατε ως Νέα Δημοκρατία.

Και μάλιστα, γι’ αυτά τα 200 εκατομμύρια δανεικά και αγύριστα, βγήκε η κ. Ζαχαράκη σήμερα και απάντησε ότι η Νέα Δημοκρατία διαχειρίζεται, λέει, τα οικονομικά της με σύνεση και έτσι ακριβώς σκοπεύει να διαχειριστεί και τα δημόσια οικονομικά. Όπως δηλαδή διαχειρίστηκε τα δικά της οικονομικά η Νέα Δημοκρατία, με λίγα λόγια έβγαλε την κουτάλα, πήρε 200 εκατομμύρια τα οποία τα κράτησε και δεν τα έχει αποπληρώσει -και ούτε πρόκειται, από ότι φαίνεται, ούτε υπάρχει καμμία διάθεση στο εγγύς μέλλον να τα αποπληρώσει- με τον ίδιο τρόπο, λοιπόν, μας λέτε σήμερα, με περισσό θράσος, ότι θα διαχειριστείτε και τα δημόσια οικονομικά. Όχι ότι δεν το κάνατε στο παρελθόν. Πόσα και πόσα δεν έχουν δει το φως της δημοσιότητας για τον τρόπο, με τον οποίο το παλιό πολιτικό σύστημα διαχειρίστηκε τους ελληνικούς προϋπολογισμούς, τα χρήματα των Ελλήνων φορολογουμένων!

Πριν από λίγο καιρό, ήρθε μάλιστα με πρωτοβουλία της Κυβέρνησης στο φως και μια ιστορία όπου κατά την περίοδο του 2006-2010 -δεν ξέρω εάν το θυμάστε- 240 εκατομμύρια δεν δώσατε, δεν βγάλατε τις υπουργικές αποφάσεις για να πληρωθούν από τις φαρμακευτικές εταιρείες. Και αναρωτιέμαι: τόσο μικρό ποσό είναι τα 240 εκατομμύρια, που δεν το πήρε το μάτι των Υπουργών της τότε κυβέρνησης της Νέας Δημοκρατίας ότι αυτά τα χρήματα πρέπει με κάποιον τρόπο να επιστραφούν στο δημόσιο, να δοθούν στο δημόσιο; Επομένως, στην κριτική σας θα πρέπει -σας ξαναλέω- να διατηρείτε μία χαμηλότερη ένταση, με δεδομένο το βεβαρημένο παρελθόν, που έχετε ως Νέα Δημοκρατία, αλλά και ως συνολικό πολιτικό σύστημα και πολιτικό καθεστώς.

Τώρα, έρχομαι στο νομοσχέδιο και στα βασικά επιχειρήματα, που ακούστηκαν εκ μέρους της Νέας Δημοκρατίας για την Κεντρική Επιτροπή Κωδικοποίησης, ότι δήθεν δεν έχουμε κάνει τίποτα για την κωδικοποίηση, ότι υπήρξαν, όπως μας ειπώθηκε από την εισηγήτρια της Αξιωματικής Αντιπολίτευσης, οκτώ κωδικοποιήσεις, οι οποίες δεν προχώρησαν κατά τη διάρκεια της δικής μας Κυβέρνησης, ότι δεν υπήρξε καμμία διάθεση να προχωρήσουμε, εν πάση περιπτώσει, σε αυτές τις πρωτοβουλίες και ότι με δική μας ευθύνη αδράνησε η νομοθετική διαδικασία.

Να σας ενημερώσω, λοιπόν, για τους οκτώ κώδικες, που δεν προχώρησαν:

Πρώτον, «Νομοθεσία για την προστασία του καταναλωτή». Ολοκληρώθηκε το 2010. Λόγω σημαντικών νομοθετικών παρεμβάσεων και επειδή δεν καταβλήθηκαν αποζημιώσεις το 2010, ο κώδικας αυτός δεν προχώρησε.

Δεύτερον, σχέδιο «Κώδικα Δημοσίου Ναυτικού Δικαίου». Ολοκληρώθηκε το 2008. Μάλλον ο ΣΥΡΙΖΑ κυβερνούσε το 2008. Το σχέδιο του κυρωτικού νόμου είχε σταλεί στους Υπουργούς από τον Γενικό Γραμματέα της Κυβέρνησης, αλλά δεν προωθήθηκε ποτέ στη Βουλή.

Τρίτον, «Κώδικας δικονομικών διατάξεων για το Ελεγκτικό Συνέδριο». Παράδοση το 2010, δεν προωθήθηκε ποτέ στη Βουλή.

**ΣΟΦΙΑ ΒΟΥΛΤΕΨΗ:** Τέσσερα χρόνια είστε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Έχουν περάσει πάρα πολλά χρόνια από τότε. Χρειάζεται νέα επεξεργασία των νομοθετημάτων αυτών. Θα έπρεπε αυτά να τα γνωρίζετε.

Σας πειράζουν αυτά. Σας πειράζουν, γιατί πήγατε να φορτώσετε -αλλά όχι ότι δεν το κάνετε, το κάνετε διαρκώς- επιχειρείτε να φορτώσετε τις δικές σας ανεπάρκειες, τις δικές σας ευθύνες, τη δική σας απόλυτη αδυναμία, στη σημερινή Κυβέρνηση. Και όταν σας αποδεικνύουμε ότι εσείς έχετε την ευθύνη για την κατάσταση, στην οποία έχει περιπέσει η ελληνική οικονομία, η ελληνική κοινωνία, το ελληνικό κράτος, αρχίζετε να αντιδράτε.

Θα συνεχίσω τον κατάλογο.

Τέταρτον, «Κώδικας Νομοθετημάτων για το Ναυτικό Απομαχικό Ταμείο». Ολοκληρώθηκε το 2011. Δεν προωθήθηκε ποτέ.

Πέμπτον, «Σχέδιο Κώδικα Εργατικής Νομοθεσίας». Δεν ολοκληρώθηκε η κωδικοποίηση ποτέ.

Έκτον, «Κώδικας κανονιστικών πράξεων για υγιεινή και ασφάλεια στους εργασιακούς χώρους». Δεν ολοκληρώθηκε η κωδικοποίηση ποτέ.

Έβδομον, «Κώδικας για το Εθνικό Σύστημα Υγείας». Δεν ολοκληρώθηκε η κωδικοποίηση ποτέ, γιατί; Διότι η κυβέρνηση του ΠΑΣΟΚ τότε, αλλά και της Νέας Δημοκρατίας αργότερα, δεν κατέβαλαν τις αποζημιώσεις στους δημοσίους υπαλλήλους, πράγμα το οποίο πήγαν να χρεώσουν πάλι σε μας. Δηλαδή, πράγματα για τα οποία σας ξαναλέω ότι θα έπρεπε να είμαστε λίγο πιο προσεκτικοί όταν ασκούμε κριτική, διότι εκτιθέμεθα.

Όγδοον, «Κώδικας νομοθεσίας για πρωτοβάθμια και δευτεροβάθμια εκπαίδευση». Ολοκληρώθηκε τον Ιούλιο του 2013. Δεν υποβλήθηκε ποτέ στο Υπουργείο. Τότε, δεν ήταν συριζαίος στο Υπουργείο, τότε ήταν νεοδημοκράτης στο Υπουργείο Παιδείας.

Τι άλλο μας είπατε; Μας είπατε ότι δεν χρειάζεται ο νόμος, ότι προσπαθούμε να εμποδίσουμε το έργο, λέει, της επόμενης κυβέρνησης με την Κεντρική Επιτροπή Κωδικοποίησης. Δηλαδή, πέραν του γεγονότος ότι έχετε προεξοφλήσει το εκλογικό αποτέλεσμα και πάλι θα σας έρθει λίγο βαρύ, αλλά εντάξει, θα έχετε καιρό να το επεξεργαστείτε στα τέσσερα επόμενα χρόνια, που θα εξακολουθήσετε να βρίσκεστε στα έδρανα της Αξιωματικής Αντιπολίτευσης -το ελπίζω, δεν ξέρω, ίσως να υπάρξει και άλλο κόμμα το οποίο θα σας αντικαταστήσει, δεν φαίνεται κάτι τέτοιο αυτή τη στιγμή- μας είπατε ότι δήθεν έχει ευθύνη η Κυβέρνηση για το γεγονός ότι δεν λειτουργούσε η Κεντρική Επιτροπή Κωδικοποίησης και επίσης ότι προσπαθούμε, λέει, να εμποδίσουμε το έργο της επόμενης κυβέρνησης.

Να σας πω, λοιπόν, τώρα από πού έχει έρθει αυτή η νομοθετική πρωτοβουλία και ποιοι είναι υπεύθυνοι γι’ αυτήν τη «συνωμοσία» απέναντι στη Νέα Δημοκρατία, η οποία υποτίθεται ότι θα είναι και η επόμενη κυβέρνηση της χώρας: Είναι ένας Αντεπίτροπος της Επικρατείας των τακτικών διοικητικών δικαστηρίων και καθηγητής της Νομικής Σχολής του Αριστοτελείου Πανεπιστημίου της Θεσσαλονίκης, ένας καθηγητής της Νομικής Σχολής του Εθνικού και Καποδιστριακού Πανεπιστημίου Αθηνών, μία Σύμβουλος της Επικρατείας, δύο Πάρεδροι του Ελεγκτικού Συνεδρίου, ένας Πάρεδρος του Συμβουλίου της Επικρατείας, δύο Εφέτες Διοικητικών Δικαστηρίων, ένας Πάρεδρος του Νομικού Συμβουλίου του Κράτους, ένας καθηγητής του Τμήματος Πολιτικής Επιστήμης και Δημόσιας Διοίκησης του Εθνικού και Καποδιστριακού Πανεπιστημίου Αθηνών, ένας Αναπληρωτής καθηγητής της Νομικής Σχολής του Εθνικού και Καποδιστριακού Πανεπιστημίου Αθηνών και δύο δικηγόροι. Αυτή είναι η ομάδα, η οποία «απεργάζεται» αυτό το συνωμοτικό σχέδιο για να εμποδίσει τη λειτουργία της επόμενης κυβέρνησης, δηλαδή η Κεντρική Επιτροπή Κωδικοποίησης, η οποία τι έκανε; Ήρθε και κατέθεσε μία πρόταση στην ελληνική Κυβέρνηση, ότι, για να μπορέσει να διευκολυνθεί το έργο της, πρέπει να προχωρήσουμε στον εξορθολογισμό και στον εκσυγχρονισμό της νομοθεσίας, που αφορά τη λειτουργία της Κεντρικής Επιτροπής Κωδικοποίησης. Και ακριβώς γι’ αυτόν τον λόγο, με βάση τις επεξεργασίες και τις προτάσεις της ίδιας αυτής Κεντρικής Επιτροπής Κωδικοποίησης προχωρήσαμε στην κατάθεση του σημερινού σχεδίου νόμου.

Εσείς από αυτό ανακαλύψατε μια τεράστια συνομωσία που απεργάστηκε η σημερινή Κυβέρνηση, για να ασχοληθεί, υποτίθεται, με τις μελλοντικές σας επιθυμίες. Καμμία τέτοια διάθεση δεν είχαμε και ήλπιζα ότι θα το είχατε κατανοήσει μέχρι τώρα.

Διότι εδώ υπάρχουν δύο τινά: Ή δεν έχετε καταλάβει καθόλου τι λέει αυτό το νομοσχέδιο και περί τίνος πρόκειται είτε το έχετε καταλάβει, αλλά επιλέγετε την όξυνση, επιλέγετε την ένταση, για να δημιουργήσετε απλώς και μόνο εντυπώσεις, όπως κάνετε εδώ και τέσσερα χρόνια περίπου. Δηλαδή, αντί να κάνουμε έναν δύσκολο τεχνικό και σοβαρό διάλογο, μια συζήτηση συγκροτημένη και ήπια, εσείς επιλέξατε πάλι τις καταγγελίες, τις φωνές και την αντιπαράθεση σε ένα πεδίο, το οποίο δεν προσφέρεται για αντιπαράθεση. Μιλάμε για την Κεντρική Επιτροπή Κωδικοποίησης, για ένα τεχνικό-νομικό θέμα, αλλά και για ένα θέμα, το οποίο νομίζω ότι αφορά και ένα ζήτημα δημοκρατίας.

Και για να περάσω τώρα στο νομοσχέδιο αυτό καθ’ αυτό, εμείς δεν το βλέπουμε αυτό το νομοσχέδιο αποκομμένο από τη συνολική στρατηγική της Κυβέρνησης για την αντιμετώπιση της πολυνομίας και της κακονομίας, αλλά στο πλαίσιο ενός επιδιωκόμενου εξορθολογισμού συνολικά της ελληνικής έννομης τάξης. Είναι μια στρατηγική για την οποία εκτιμούσα ότι θα υπήρχαν οι πολιτικές προϋποθέσεις, για να αποσπάσει τη συναίνεση των κομμάτων. Φαίνεται ότι δεν είναι έτσι τα πράγματα. Αλλά νομίζω ότι θα έπρεπε να είναι έτσι, διότι όποιος έχει μια μικρή έστω επαφή με τη λειτουργία της δημόσιας διοίκησης, αλλά και τη νομοπαρασκευαστική διαδικασία, θα έπρεπε να συμφωνεί ότι το ελληνικό κράτος πάσχει, και δεν πάσχει τα τελευταία τέσσερα χρόνια, αλλά πάσχει από τη στιγμή της ίδρυσής του. Και υπάρχουν δυνατότητες βελτίωσης.

Όμως, για να συζητήσουμε σοβαρά γι’ αυτές τις δυνατότητες βελτίωσης πρέπει να επισημάνουμε ακριβώς τις αιτίες της πολυνομίας και της κακονομίας, οι οποίες είναι πολλές και διαφορετικές και δεν σχετίζονται πάντοτε με τις βουλήσεις των κυβερνήσεων.

Πρώτον, η νομοκεντρική λειτουργία της δημόσιας διοίκησης, η οποία οδηγεί σε μια υπερπαραγωγή νομοθετημάτων, που συνήθως σχετίζονται με την άρνηση της διοίκησης να ασκήσει τις διακριτικές της ευχέρειες, με την άρνηση της διοίκησης να υλοποιήσει τις συγκεκριμένες αρμοδιότητές της, εκτός αν υπάρχει σαφέστατη διάταξη νόμου, που θα ορίζει ακριβώς τον τρόπο, με τον οποίο πρέπει να λειτουργήσει. Γι’ αυτό υπάρχει και η βροχή των τροπολογιών, όχι αυτήν την περίοδο, αλλά σε όλη τη διάρκεια της λειτουργίας του ελληνικού κράτους.

Άρα, εδώ δεν έχουμε να κάνουμε με ζήτημα απλώς και μόνο πολιτικής βούλησης. Έχουμε να κάνουμε με ένα ζήτημα, που σχετίζεται με την ίδια τη δομή του ελληνικού κράτους, με τις ίδιες τις νοοτροπίες, οι οποίες έχουν επικρατήσει στο εσωτερικό της ελληνικής δημόσιας διοίκησης. Αυτό βεβαίως είναι μια ιστορικού χαρακτήρα παθογένεια, η οποία δεν αντιμετωπίζεται από τη μία ημέρα στην άλλη ούτε έρχεται η Κεντρική Επιτροπή Κωδικοποίησης να αντιμετωπίσει αυτήν την παθογένεια. Αυτή η παθογένεια αντιμετωπίζεται μόνο με ένα μακροπρόθεσμο στρατηγικό σχέδιο για τη μεταρρύθμιση της δημόσιας διοίκησης.

Μια δεύτερη αιτία όμως -και εδώ αρχίζει η πολιτική πια συζήτηση- έχει να κάνει με τη σκόπιμη διατήρηση -και σε αυτό θέλουμε εμείς να παρέμβουμε- ενός καθεστώτος νομικής ασάφειας. Διότι στην πραγματικότητα, πρόκειται εδώ για μια τεχνολογία εξουσίας, που το παλιό πολιτικό σύστημα και οι κορυφές της διοίκησης θέλησαν να διατηρήσουν, διότι αυτό αποτελούσε και την προϋπόθεση για την αναπαραγωγή της κρατικής γραφειοκρατίας, αλλά και της πολιτικής διαφθοράς.

Εδώ μπορούμε με τη νομοθεσία την οποία προτείνουμε σήμερα και με την ανασυγκρότηση της Κεντρικής Επιτροπής Κωδικοποίησης να παρέμβουμε και να παρέμβουμε αποτελεσματικά. Αυτό προσπαθούμε να κάνουμε με την εθνική στρατηγική, την οποία έχουμε εκπονήσει και η οποία, κατά τη γνώμη μας, εξυπηρετεί ένα πρόταγμα διαφάνειας, ένα πρόταγμα δημοκρατικό, ένα πρόταγμα εκσυγχρονισμού πια της ελληνικής νομοθεσίας και της διοίκησης. Νομίζω ότι εντός αυτού του πλαισίου πρέπει να δούμε και το σημερινό νομοσχέδιο.

Επιτρέψτε μου να αναλύσω κάποια συγκεκριμένα σημεία, πάνω στα οποία υπήρξε εύλογη συζήτηση, σε σχέση ειδικά με το ζήτημα της αναμόρφωσης του δικαίου. Υπήρξαν κάποιες επιφυλάξεις ή κάποιες επισημάνσεις ότι ίσως η έννοια της αναμόρφωσης του δικαίου, που αποτελεί ένα εργαλείο καλής νομοθέτησης, ενδεχομένως θα μπορούσε να οδηγήσει σε, αν θέλετε, παραγκωνισμό του Κοινοβουλίου και σε καταργήσεις νόμων ή διατάξεων, χωρίς να ακολουθείται η κοινοβουλευτική διαδικασία.

Αυτή η ανησυχία δεν έχει βάση. Να σας πω το εξής: Το νομοσχέδιο δεν δίνει κατ’ αρχάς έναν δικό του ορισμό περί αναμόρφωσης του δικαίου. Παραπέμπει στα άρθρα 11 και 12 του ν.4048/2012. Δίνεται στην ΚΕΚ μια ευχέρεια αναμόρφωσης ως παρεπόμενη αρμοδιότητα στα πλαίσια της κωδικοποίησης. Δηλαδή δεν δίνεται μια αυτοτελής βαρύτητα στην αναμόρφωση ως μέσο καλής νομοθέτησης, αλλά μόνο στον βαθμό που η ΚΕΚ αντιμετωπίζει ένα πρόβλημα αντινομίας ή αντιφατικότητας διατάξεων, τις οποίες κωδικοποιεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα χρειαστώ λίγο παραπάνω χρόνο.

**ΠΡΟΕΔΡΕΥΩΝ (Νικήτας Κακλαμάνης):** Σας έχω δώσει εξαρχής. Θα σας δώσω και μέρος του χρόνου της δευτερολογίας σας, συν πέντε λεπτά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Βεβαίως.

Η Κεντρική Επιτροπή Κωδικοποίησης δεν έχει αποφασιστική αρμοδιότητα ούτε παράγει νέους κανόνες δικαίου, αλλά κωδικοποιεί, τηρώντας όμως τους κανόνες καλής νομοθέτησης. Και εδώ υπάρχουν τρεις μορφές κωδικοποίησης, τις οποίες θα προσπαθήσω πάρα πολύ σύντομα να αναλύσω.

Η πρώτη περίπτωση αφορά κώδικες που περιλαμβάνουν διατάξεις τυπικών νόμων και οι οποίοι, εφόσον καταργούνται διατάξεις, θα πρέπει φυσικά να περάσουν από το Κοινοβούλιο, οπότε δεν τίθεται κανένα ζήτημα σε σχέση με την αναμόρφωση.

Η δεύτερη περίπτωση αφορά κώδικες που περιλαμβάνουν κανονιστικά διατάγματα και υπουργικές αποφάσεις. Ούτε εκεί τίθεται θέμα, διότι ούτως ή άλλως αυτά θα πρέπει να δημοσιευθούν ως προεδρικά διατάγματα μετά από πρόταση του Υπουργού, ο οποίος Υπουργός ούτως ή άλλως έχει την εξουσία να τροποποιεί υπουργικές αποφάσεις ή να προτείνει την τροποποίηση προεδρικών διαταγμάτων. Επομένως, ούτε και εδώ έχουμε σύγκρουση.

Η τρίτη μορφή κωδικοποίησης περιλαμβάνει ενιαίες διατάξεις τυπικών νόμων και κανονιστικών διαταγμάτων και αποφάσεων που εκδίδονται με προεδρικό διάταγμα. Αυτό είναι το σημείο στο οποίο θα μπορούσε κανείς να πει ότι η αναμόρφωση, δηλαδή η κατάργηση διάταξης νόμου η οποία θα γίνεται με προεδρικό διάταγμα, ενδεχομένως θα δημιουργούσε ένα είδος αμφιβολίας ως προς την τήρηση της κοινοβουλευτικής διαδικασίας. Δηλαδή όταν ένα προεδρικό διάταγμα καταργεί διάταξη τυπικού νόμου στο πλαίσιο της αναμόρφωσης, εκεί πιθανότατα να μπορούσε κανείς να σκεφτεί ότι υπάρχει μία αντινομία. Δεν υπάρχει, όμως, διότι σε κάθε περίπτωση υπάρχει ειδική εξουσιοδότηση από τη Βουλή, που δίνει την εξουσία στην Κεντρική Επιτροπή Κωδικοποίησης να προχωρήσει σε τέτοιου τύπου ήπιες παρεμβάσεις. Αυτό ακριβώς, για παράδειγμα, έγινε στο π.δ. 28/2015, το οποίο εκδόθηκε δυνάμει ακριβώς της ρητής εξουσιοδότησης νόμου με την οποία προβλέπεται η δυνατότητα απάλειψης των σχετικών διατάξεων που έχουν καταργηθεί.

Άρα έχουμε, λοιπόν, μία εξουσιοδότηση της Βουλής προς την Κεντρική Επιτροπή Κωδικοποίησης για να καταργήσει διατάξεις με προεδρικό διάταγμα, η οποία όμως εξουσία αυτή της Κεντρικής Επιτροπής Κωδικοποίησης προέρχεται ήδη από το Κοινοβούλιο.

Άρα νομίζω ότι έχουμε τη δυνατότητα ακόμα και αυτήν την ώρα να κάνουμε μία σοβαρή συζήτηση στον δεύτερο κύκλο και να κατανοήσουμε ότι εδώ δεν πρόκειται για πολιτικούς πειραματισμούς αντίστοιχους με αυτούς που έγιναν το 2012, για παράδειγμα, όπου δημιουργήθηκε μια Επιτροπή Αναμόρφωσης του Δικαίου, την οποία την κατάργησε μετά από έναν χρόνο η κυβέρνηση τότε ΠΑΣΟΚ - Νέας Δημοκρατίας και αυτή ήταν ακριβώς η κίνηση η οποία οδήγησε και στην αδρανοποίηση στη συνέχεια της Κεντρικής Επιτροπής Κωδικοποίησης, η οποία ανασυστήθηκε μετά την κατάργηση της Επιτροπής Αναμόρφωσης του Δικαίου.

Νομίζω ότι και σε αυτό το σημείο η κριτική είναι απολύτως και άδικη και αμετροεπής, με την έννοια ότι οι θεσμικοί πειραματισμοί, οι πολιτικοί πειραματισμοί, τα πολιτικά κόλπα και τα πολιτικά παιχνίδια δεν γίνονται από τη σημερινή Κυβέρνηση, αλλά έγιναν από την προηγούμενη κυβέρνηση με αυτού του τύπου τις άστοχες και ανεπαρκείς παρεμβάσεις.

Περνάω στο δεύτερο θέμα, στη διεύρυνση της Εθνικής Επιτροπής για τα Δικαιώματα του Ανθρώπου, που προτείνεται στο Κεφάλαιο Β΄.

Νομίζω ότι ο λόγος για τον οποίο προτείνεται αυτή η διεύρυνση έχει να κάνει με έναν συγκεκριμένο τρόπο θέασης των δικαιωμάτων. Τα δικαιώματα δεν μπορούν να υπερίπτανται της πραγματικής κοινωνίας. Τα δικαιώματα δεν μπορούν να υπερίπτανται των κοινωνικών εκείνων ομάδων, οι οποίες υφίστανται τις διακρίσεις. Άρα λοιπόν, αυτό το οποίο επιχειρείται με αυτήν τη ρύθμιση είναι επιτέλους οι κοινωνικές εκείνες ομάδες οι οποίες βιώνουν τον κοινωνικό αποκλεισμό, οι οποίες βιώνουν τις δικαιωματικές διακρίσεις και βρίσκονται καθημερινά στο πεδίο της διεκδίκησης των δημοκρατικών δικαιωμάτων και των ατομικών ελευθεριών να έχουν το δικαίωμα να εκφραστούν εντός της Εθνικής Επιτροπής για τα Δικαιώματα του Ανθρώπου.

Θα μπορούσα να μιλήσω πάρα πολύ ώρα για μία σειρά από αιτιάσεις. Θέλω, όμως, να πω μόνο το εξής: Είπα κάποια πράγματα για τις αρχές των Παρισίων. Νομίζω ότι η ενημέρωση που έχει η ENNHRI είναι μονομερής. Αυτό θα διορθωθεί εντός των επόμενων λίγων ωρών, αφού επιλέγεται από τη μεριά του πρώην Προέδρου της Εθνικής Επιτροπής να διεθνοποιήσει το ζήτημα. Βεβαίως, να διεθνοποιηθεί το ζήτημα, για να ενημερωθούν και οι αρμόδιοι ευρωπαϊκοί φορείς για τον τρόπο με τον οποίο λειτούργησε και τον τρόπο με τον οποίο, εν πάση περιπτώσει, διαχειρίστηκε την Προεδρεία της Εθνικής Επιτροπής των Δικαιωμάτων του Ανθρώπου η συγκεκριμένη ηγεσία.

Εγώ θέλω να σας πω το εξής σε σχέση με την ανεξαρτησία: Επιμένω ότι ακολουθούμε κατά γράμμα τις αρχές των Παρισίων. Και διαβούλευση υπήρξε. Και ενημέρωση υπήρξε. Το θέμα ήταν ότι η Εθνική Επιτροπή για τα Δικαιώματα του Ανθρώπου αποφάσισε διά του Προέδρου της να απέχει από αυτού του τύπου τη διαβούλευση και απαίτησε η διεύρυνση της επιτροπής -και αυτό βεβαίως φαίνεται και στην επιστολή την οποία μου απέστειλε στις 6 Δεκεμβρίου- να συμπληρώνει η ίδια η επιτροπή τα μέλη της, ενώ κάτι τέτοιο δεν προβλέπεται ούτε από τις αρχές των Παρισίων και πολύ περισσότερο, δεν προβλέπεται και από τον ιδρυτικό νόμο της Εθνικής Επιτροπής για τα Δικαιώματα του Ανθρώπου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού )

**ΠΡΟΕΔΡΕΥΩΝ (Νικήτας Κακλαμάνης):** Με τη σκέψη αυτή, ολοκληρώστε, κύριε Υπουργέ. Δεν μπορώ να σας δείξω άλλη ανοχή.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Όταν, λοιπόν, έκανα την ερώτηση αν η Κυβέρνηση αυτή οποιαδήποτε στιγμή παρενέβη στο έργο της επιτροπής, η απάντηση ήταν αμέσως αρνητική. Στη συνέχεια, ακολούθησε και ένα σχόλιο: Η Κυβέρνηση –δήθεν- αδιαφόρησε απολύτως για τη λειτουργία της Εθνικής Επιτροπής για τα Δικαιώματα του Ανθρώπου του ανθρώπου αυτά τα χρόνια.

Βεβαίως, όταν ο κύριος Μπαλτάκος απειλούσε ότι θα καταργήσει την Εθνική Επιτροπή για τα Δικαιώματα του Ανθρώπου και όταν η Νέα Δημοκρατία, στην προηγούμενη φάση της διακυβέρνησης, την περίοδο 2012 – 2015, την στοίβαξε μαζί με την Επιτροπή Βιοηθικής, δεν είχε την ίδια ευαισθησία να την υπερασπιστεί. Τώρα της προέκυψε της Νέας Δημοκρατίας η ευαισθησία.

Να σας πω, λοιπόν, εγώ τι έχει κάνει η σημερινή…

**ΠΡΟΕΔΡΕΥΩΝ (Νικήτας Κακλαμάνης):** Δεν έχω άλλο χρόνο, κύριε Υπουργέ. Πρέπει να κλείσετε. Τα υπόλοιπα θα τα πείτε στη δευτερολογία σας. Σε αυτήν την Αίθουσα είμαστε όλοι ίσοι.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Βεβαίως, κύριε Πρόεδρε. Με συγχωρείτε. Τα υπόλοιπα θα τα πω στη δευτερολογία μου.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 5 Απριλίου 2019.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 469/2-4-2019 επίκαιρη ερώτηση του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Περιβάλλοντος και Ενέργειας, με θέμα: «Ανταποδοτικά τέλη μεγάλων υδροηλεκτρικών σταθμών».

2. Η με αριθμό 464/1-4-2019 επίκαιρη ερώτηση του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Μεταναστευτικής Πολιτικής, με θέμα: «Απάνθρωπη και εξευτελιστική, για τη Λέσβο και την Ελλάδα, η υφιστάμενη κατάσταση στο Κέντρο Υποδοχής της Μόριας».

3. Η με αριθμό 457/1-4-2019 επίκαιρη ερώτηση του Βουλευτή Αργολίδας της Δημοκρατικής Συμπαράταξης κ. Ιωάννη Μανιάτη προς τον Υπουργό Περιβάλλοντος και Ενέργειας, με θέμα: «Να γίνει άμεσα διακανονισμός χρεών των Τοπικών Οργανισμών Εγγείων Βελτιώσεων (ΤΟΕΒ) Ιρίων-Ασίνης-Δρεπάνου».

4. Η με αριθμό 458/1-4-2019 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομίας και Ανάπτυξης, με θέμα: «Μεταβίβαση απαιτήσεων των πιστωτικών ή χρηματοδοτικών ιδρυμάτων σε εταιρίες διαχείρισης απαιτήσεων – εταιρίες απόκτησης απαιτήσεων από δάνεια και πιστώσεις».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 468/2-4-2019 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς τον Υπουργό Οικονομίας και Ανάπτυξης, με θέμα: «Ανάγκη νομοθετικής ρύθμισης των συμβάσεων δικαιόχρησης (franchising)».

2. Η με αριθμό 463/1-4-2019 επίκαιρη ερώτηση του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς τον Υπουργό Οικονομίας και Ανάπτυξης, με θέμα: «Παράταση συγχρηματοδότησης Κοινωνικών Παντοπωλείων και Κοινωνικών Φαρμακείων από τα Περιφερειακά Επιχειρησιακά Προγράμματα 2014-2020».

3. Η με αριθμό 467/2-4-2019 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Περιβάλλοντος και Ενέργειας, με θέμα: «Παραβιάσεις κατ’ εξακολούθηση της κείμενης περιβαλλοντικής νομοθεσίας και των εγκεκριμένων περιβαλλοντικών όρων της Κοινής Υπουργικής Απόφασης Έγκρισης Περιβαλλοντικών Όρων (ΚΥΑ ΕΠΟ) από την εταιρεία «Ελληνικός Χρυσός»».

4. Η με αριθμό 441/26-3-2019 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομίας και Ανάπτυξης, με θέμα: «Προστασία πολιτών-δανειοληπτών από την καταχρηστική λειτουργία δικηγορικών γραφείων ως εισπρακτικών εταιρειών».

5. Η με αριθμό 437/22-3-2019 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Προκήρυξη θέσεως Καθηγητή Σηροτροφίας – Μελισσοκομίας στο Δημοκρίτειο Πανεπιστήμιο Θράκης».

6. Η με αριθμό 450/26-3-2019 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδος κ. Γεωργίου Λαμπρούλη προς τον Υπουργό Περιβάλλοντος και Ενέργειας, με θέμα: «Να σταματήσει η εγκατάσταση αιολικών πάρκων στις βουνοκορφές των Αγράφων».

7. Η με αριθμό 438/22-3-2019 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Περιβάλλοντος και Ενέργειας, με θέμα: «Αλλαγές στα τιμολόγια της ΔΕΗ».

8. Η με αριθμό 279/15-1-2019 επίκαιρη ερώτηση του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Άμεσες ενέργειες για να ενταχθεί η Κρήτη στο Μεταφορικό Ισοδύναμο».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5080/28-1-2019 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, σχετικά «με την έκδοση των αναγκαίων Υπουργικών Αποφάσεων για την πλήρωση οργανικών θέσεων ιερέων».

Κυρίες και κύριοι συνάδελφοι, εισερχόμαστε στις ομιλίες των Κοινοβουλευτικών Εκπροσώπων. Πρώτος θα ανέβει στο Βήμα ο κ. Γεωργαντάς, στη συνέχεια ο κ. Λοβέρδος, ο κ. Παππάς, ο κ. Παφίλης και θα κλείσει ο κ. Λάππας.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Γεώργιος Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριε Υπουργέ, υπάρχει κάτι αδιαμφισβήτητο: Δεν έχει έρθει επί των δικών σας ημερών, επί της δικής σας διακυβέρνησης των τεσσεράμισι ετών, κανένας κώδικας για κύρωση στη Βουλή. Αυτό είναι δεδομένο.

Έχω, όμως, μία πρόταση να σας κάνω για να μπορέσετε να το ξεπεράσετε αυτό και να έχετε μία πρώτη κωδικοποίηση, διότι είναι κάτι σχετικά εύκολο αυτό που θα σας πω: Μπορείτε να ξεκινήσετε, κωδικοποιώντας όλες τις νομοθετικές παρεμβάσεις της Κυβέρνησης σας, οι οποίες ξεκινούν με τη φράση «κατά παρέκκλιση κάθε γενικής και ειδικής διάταξης». Δεν υπάρχει νομοθέτημα, στο οποίο να μην υπάρχει μία τροπολογία, η οποία ενσωματώνεται τελικά στο σχέδιο νόμου, η οποία να μην ξεκινάει με τη φράση «κατά παρέκκλιση κάθε γενικής και ειδικής διάταξης». Αυτό είναι το αποκορύφωμα της καλής νομοθέτησης της Κυβέρνησης σας.

Με έναν πρόχειρο έλεγχο είδα ότι αυτές είναι περίπου πενήντα οκτώ. Να αναζητήσουμε και τις υπόλοιπες και ας κωδικοποιήσουμε όλες τις νομοθετικές σας πρωτοβουλίες αυτού του περιεχομένου. Αν έχετε να πείτε κάτι επί της ουσίας και επί της επιλογής σας αυτής, παρακαλώ, να το πείτε στη δευτερολογία σας. Με μεγάλο ενδιαφέρον θα σας ακούσω.

Να μην πω βέβαια για τις τροπολογίες, οι οποίες είναι εκπρόθεσμες και άσχετες με τα κείμενα των νομών, οι οποίες αυτά τα τέσσερα χρόνια είναι περίπου οκτακόσιες πενήντα αν θυμάμαι καλά. Διότι όταν μιλάμε για κωδικοποίηση, μιλάμε γενικότερα για τις αρχές της καλής νομοθέτησης.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Εσείς φέρατε τριακόσες πενήντα σε μία νύχτα.

**ΓΕΩΡΓΙΟΣ ΓΕΩΡΓΑΝΤΑΣ:** Έχετε σπάσει κάθε ρεκόρ. Φέρατε οκτακόσιες πενήντα τέσσερις σε τέσσερα χρόνια. Σε πολλά θέματα έχετε σπάσει κάθε ρεκόρ, συμπεριλαμβανομένου και αυτού.

Εγώ, κύριε Υπουργέ, όταν σας άκουσα να μιλάτε για το πρώτο τμήμα του νομοσχεδίου που αφορά την κωδικοποίηση δεν είδα να κάνετε έναν απολογισμό έργου. Τεσσεράμισι χρόνια είστε στη διακυβέρνηση της χώρας. Αναφερθήκατε στο τι δεν ολοκλήρωσαν οι προηγούμενες Κυβερνήσεις. Ωραία. Ξεχάσατε, βέβαια, να πείτε ότι οι μόνες κυρώσεις που έγιναν, έγιναν από προηγούμενες Κυβερνήσεις. Υπάρχουν κάποιες ολοκληρωμένες που όντως δεν ήρθαν για διάφορους λόγους προς κύρωση εδώ. Γιατί δεν τις φέρατε εσείς; Δεν μπορώ πραγματικά να το καταλάβω. Εγώ όμως απολογισμό -γιατί πλέον απολογισμό θα κάνετε από δω και πέρα, μετά από τεσσεράμισι χρόνια- δεν είδα κανέναν, σε σχέση με την κωδικοποίηση. Μπορώ, βέβαια, να σας καταλάβω, αφού δεν πιστεύετε στην καλή νομοθέτηση.

Και έρχεστε τώρα, με αυτή τη συγκεκριμένη διάταξη περί δυνατότητας παρέμβασης της Κεντρικής Επιτροπής στην αναμόρφωση του δικαίου που αφήνει πολλά ερωτηματικά. Εγώ δεν θέλω να πω κάτι άλλο. Αφήνει πάρα πολλά ερωτηματικά. Δεν είναι ορισμένος και συγκεκριμένος ο τρόπος της διατύπωσης της αρμοδιότητας αυτής της επιτροπής. Νομίζω ότι όλα αυτά θα δημιουργήσουν ζητήματα. Και βεβαίως, όλα αυτά μπορεί να δημιουργήσουν ζητήματα στην επόμενη κυβέρνηση. Θα τα λύσουμε. Θα έχουμε τη δυνατότητα να το κάνουμε.

Αυτό ήθελα να πω σε σχέση με την κωδικοποίηση. Πραγματικά, περιμένω απάντηση επί αυτών των ωραίων τροπολογιών κατά παρέκκλιση κάθε γενικής και ειδικής διάταξης.

Σε σχέση με το δεύτερο θέμα, καταφέρατε να έχετε απέναντί σας όλους. Και όταν λέω όλους, δεν εννοώ απλά μόνο τα πολιτικά κόμματα. Καταφέρατε να έχουμε μία επιτροπή προς τον Πρωθυπουργό από την Πρόεδρο του Ευρωπαϊκού Δικτύου των Εθνικών Οργανισμών για τα Ανθρώπινα Δικαιώματα σε σχέση με τη σύνθεση πραγματικά της συγκεκριμένης επιτροπής.

Εγώ ακούω τα επιχειρήματά σας. Έχω, όμως, και μερικά ερωτήματα να θέσω, στα οποία πραγματικά θα ήθελα απαντήσεις.

Βεβαίως -εγώ δεν θα διαφωνήσω σε αυτό- ο κοινός νομοθέτης έχει την αρμοδιότητα επί της συστάσεως. Σύμφωνα με το γράμμα του νόμου, έχει αρμοδιότητα επί της συνθέσεως της επιτροπής. Πρέπει, όμως, να υπερασπίζονται και να προασπίζονται δύο γενικές αρχές: Η μία είναι ότι πρέπει να διαφυλάσσεται η ανεξαρτησία της συγκεκριμένης επιτροπής ως ενός εθνικού θεσμού. Άρα είναι αναγκαία κατ’ εμένα η διαβούλευση και η προσπάθεια συνεννόησης και σύγκλισης με τις θέσεις της, μία προσπάθεια που από ό,τι φαίνεται δεν έγινε σε κανένα επίπεδο. Πρέπει να υπερασπίζονται και μία δεύτερη, την οποία δεν χρειάζεται να είσαι ειδικός για να την καταλάβεις. Αυτή είναι ότι πρέπει να υπάρχει μία ισορροπία ανάμεσα στην πλουραλιστική εκπροσώπηση και στην υπερεκπροσώπηση.

Εγώ, λοιπόν, όταν βλέπω αυτήν την αλλαγή της συνθέσεως με επτά νέα μέλη προς συγκεκριμένη κατεύθυνση, εύλογα και δικαιολογημένα μιλάω πλέον για μία παρέμβαση, η οποία οδηγεί σε μία υπερεκπροσώπηση και συγχρόνως, και σε μία δυσχέρεια να λειτουργήσει τελικά η συγκεκριμένη επιτροπή.

Θα σας πω και κάτι άλλο: Έχουμε αρχαιρεσίες σε λίγες μέρες. Θα υπάρχει ένα νέο συμβούλιο στην επιτροπή. Για ποιο λόγο να μην περιμένουμε αυτές τις αρχαιρεσίες και μετά να γίνει μία διαβούλευση με αυτά τα νέα μέλη, τα οποία θα προκύψουν, έτσι ώστε να δούμε αν υπάρχει μία σύμφωνη γνώμη ή τέλος πάντων, μία προσπάθεια ουσιαστικής διαβούλευσης και σύγκλισης για την επόμενη περίοδο. Δηλαδή πέντε μέρες, δέκα μέρες πριν από τις αρχαιρεσίες έρχεστε ετσιθελικά…

**ΣΠΥΡΙΔΩΝΑΣ ΛΑΠΠΑΣ:** Έχει τροποποιηθεί αυτό.

**ΓΕΩΡΓΙΟΣ ΓΕΩΡΓΑΝΤΑΣ:** Πήγε 1η Μαΐου, το ξέρω αυτό, κύριε συνάδελφε.

Παρά ταύτα, αυτό που θέλω να πω είναι ότι τη διαβούλευση, αν τη θέλατε πραγματικά, θα την κάνατε με τα νέα μέλη που θα βγουν σε δεκαπέντε μέρες. Δεν σας ενδιαφέρει η άποψη των νέων μελών που θα εκλεγούν στις 19 Απριλίου, για να δείτε αν συμφωνούν με αυτή την υπερεκπροσώπηση, με αυτήν την τροποποίηση της σύνθεσης, με αυτή την αλλαγή των μελών, την αύξηση από είκοσι πέντε σε τριάντα δύο; Έχουμε εκλογές σε δεκαπέντε μέρες και εσείς οδηγήστε σε μία τόσο ουσιαστική τροποποίηση της σύνθεσης, η οποία οδηγεί σε παραίτηση τον πρόεδρο, και αδιαφορείτε για το γεγονός ότι η αναγκαία αυτή διαβούλευση όχι μόνο δεν έγινε, αλλά ανάγκασε την πρόεδρο της επιτροπής να μιλήσει για ανησυχία; «Ανησυχούμε για την ακολουθούμενη διαδικασία».

Αυτό έγινε σε μια επιτροπή η οποία έχει διαπιστευθεί με Α για το έργο της και έχει πάρει επιβραβεύσεις. Εγώ πραγματικά δεν μπορώ να κατανοήσω και θα ήθελα να μου εξηγήσετε ποια αιτήματα ποιων κοινωνικών ομάδων, όχι ξεχωριστών -γιατί θα πρέπει αυτή η εκπροσώπηση πραγματικά να είναι πλουραλιστική, αλλά δεν μπορεί να γίνει απόλυτα εξειδικευμένη, γιατί στο τέλος θα πρέπει να έχουμε διακόσια μέλη σε μία τέτοια σύνθεση σε μία τέτοια επιτροπή- και ποια προσπάθεια διαβούλευσης πραγματικά έγινε. Επίσης, θα ήθελα να μου απαντήσετε στο ερώτημα γιατί δεν περιμένατε τη σύνθεση της νέας επιτροπής.

Θεωρώ λοιπόν ότι καταφέρατε σε έναν θεσμό εθνικό, ο οποίος λειτούργησε με έναν τρόπο για τον οποίον η επιβράβευση υπάρχει μέσα από την αντικειμενική διαδικασία από τη διεθνή κοινότητα -η διαπίστευση με Α δεν είναι κάτι εύκολο, το γνωρίζουμε- έχει ομόφωνη απόφαση της ίδιας της επιτροπής για τη διεύρυνσή της, ούτως ή άλλως –υπάρχει μια τέτοια ομόφωνη απόφαση. Εγώ θα είχα ένα προβληματισμό αν αυτή η απόφαση για τη διεύρυνση προς συγκεκριμένη κατεύθυνση και συγκεκριμένο μέρος θα ήταν όχι ομόφωνη, αλλά κατά πλειοψηφία, γιατί κάποια από τα μέλη της επιτροπής θα λέγανε ότι η διεύρυνση πρέπει να είναι μεγαλύτερη. Ομόφωνη είναι η απόφαση για τη μικρή διεύρυνση η οποία αποφασίστηκε από το συμβούλιο, του οποίου η θητεία λήγει στις 19 Απριλίου. Θεωρώ λοιπόν ότι είναι ατυχέστατη η επιλογή να παρέμβετε με αυτό τον τρόπο τώρα. Δίνει τη νομιμοποιητική βάση ο τρόπος με τον οποίο γίνεται, ο χρόνος κατά τον οποίο γίνεται, να μιλήσουμε για εξυπηρέτηση πολιτικής σκοπιμότητας και είναι στο χέρι το δικό σας αυτόν τον ισχυρισμό να τον ακυρώσετε αποσύροντας αυτό το τμήμα του νομοσχεδίου, καθώς ένα νέο συμβούλιο το οποίο θα οριστεί με τις αρχαιρεσίες που θα γίνουν στις 19 Απριλίου μπορεί να έχει μία τελείως αντίθετη άποψη και νομίζω ότι θα έπρεπε να σας ενδιαφέρει ένας εθνικός ανεξάρτητος θεσμός να λειτουργεί με έναν τρόπο καλής συνεργασίας με την εκάστοτε κυβέρνηση. Δεν ευελπιστώ ότι θα προχωρήσετε σε μία τέτοια κίνηση, γιατί προφανώς έχετε δεσμευτεί, αλλά εγώ οφείλω να το αναφέρω.

Επειδή, κύριε Υπουργέ, κάνατε και μία αναφορά στην επικαιρότητα των ημερών, είμαι υποχρεωμένος να αναφερθώ κι εγώ για λίγο στην επικαιρότητα την οποία προσπαθείτε να μη βλέπετε ή προσπαθείτε έτσι να αποσιωπήσετε. Ξέρετε ότι χθες υπήρξε μία καταδίκη από δικαστήριο υψηλού στελέχους του ΚΕΕΛΠΝΟ; Καταδίκη. Δεν άκουσα κανένα σχόλιο, δεν είδα καμία αντίδραση της Κυβέρνησης σε καταγγελίες οι οποίες είχαν γίνει συστηματικά για τη συμπεριφορά του συγκεκριμένου αυτού διευθυντικού στελέχους του ΚΕΕΛΠΝΟ, οι οποίες μπορεί μέχρι τώρα να ήταν απλές καταγγελίες, αλλά έχουμε πλέον μία καταδίκη ελληνικού ποινικού δικαστηρίου. Πραγματικά περιμένω «με αγωνία» τη στάση και την απάντηση της Κυβερνήσεως.

**ΣΠΥΡΙΔΩΝΑΣ ΛΑΠΠΑΣ:** Διοικητικού στελέχους, κύριε Γεωργαντά;

**ΓΕΩΡΓΙΟΣ ΓΕΩΡΓΑΝΤΑΣ:** Βεβαίως, στελέχους τοποθετημένου από την Κυβέρνηση, για να το πω έτσι. Να μην αναφέρω το όνομα, γιατί δεν έχει τελεσιδικήσει η απόφαση, αλλά έχουμε μία πρώτη καταδίκη και κατανοείτε κι εσείς πάρα πολύ καλά ότι υπάρχουν και ζητήματα πολιτικής και ηθικής τάξης που μπαίνουν σε έναν άνθρωπο που συνεχίζει να ασκεί εξουσία, ενώ έχει καταδικαστεί.

Θα πω κάτι και για την ιστορία της παραγγελίας για άσκηση ποινικής δίωξης των κομμάτων, δύο πράγματα τα οποία τα έχετε είτε παρασιωπήσει είτε στρεβλώσει: Το πρώτο είναι ότι αυτή η παραγγελία διώξεως, αν τελικά προχωρήσει, αποδεικνύει ότι καμμία αμνήστευση για οτιδήποτε δεν επιχειρήθηκε από την προηγούμενη κυβέρνηση, γιατί η περίφημη τροπολογία που όλοι σας λέγατε ότι έγινε μόνο και μόνο για να προστατευθούν το 2014 τα τραπεζικά στελέχη δεν εμπόδισε κανέναν να παραγγείλει ποινική δίωξη και άλλωστε εσείς, προφανώς θεωρώντας την μια καλή τροπολογία, δεν την ακυρώσετε πότε και ισχύει μέχρι και σήμερα έτσι όπως ψηφίστηκε τότε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Αφού είναι αντισυνταγματική.

**ΓΕΩΡΓΙΟΣ ΓΕΩΡΓΑΝΤΑΣ:** Ισχύει και σήμερα όπως ψηφίστηκε τότε. Δεν έχει κριθεί από πουθενά αντισυνταγματική. Ισχύει, δεν την καταργήσατε. Φέρτε τώρα μία τροπολογία εκπρόθεσμη -που είναι η συνήθειά σας, είναι η προσφιλής σας τακτική- φέρτε τώρα να την ακυρώσουμε την τροπολογία του 2014 περί δήθεν αμνήστευσης των τραπεζικών στελεχών. Αντιθέτως, εσείς φέρατε το 2017 μία τροπολογία που απαλλάσσει από κάθε ποινική και αστική ευθύνη όλα τα τραπεζικά στελέχη τα οποία είναι υπεύθυνα για τις αναδιαρθρώσεις και διαγραφές χρεών των επιχειρηματιών, το 2017, δικό σας άρθρο στον νόμο εκείνο που ψηφίστηκε, όχι μόνο συγκεκριμένη ποινική αξία, και την ποινική ευθύνη και την αστική.

Κάτι τελευταίο: Ο περιορισμός του συνόλου της επιχορήγησης των κομμάτων στο ένα τέταρτο έγινε από την κυβέρνηση Σαμαρά - Βενιζέλου. Η απαγόρευση του δανεισμού των κομμάτων, η απαγόρευση της εκχώρησης, έγινε με αυτόν τον νόμο. Εμείς περιορίσαμε στο ένα τέταρτο την επιχορήγηση των κομμάτων. Αν δεν υπήρχε η δική μας νομοθετική παρέμβαση, σήμερα δεν θα μιλούσαμε για αυτό το υπέρογκο χρέος, το οποίο πράγματι υπάρχει αλλά στο οποίο κατευθύνεται το σύνολο της επιχορήγησης της Νέας Δημοκρατίας σε μία προσπάθεια πραγματικά να εξοφλήσουμε τις οφειλές μας. Το σύνολο του περυσινού προϋπολογισμού επί της περυσινής επιχορήγησης, 4,7 εκατομμύρια, πήγε εκεί. Όμως κάποιοι άλλοι οι οποίοι γελάνε σήμερα, πέτυχαν γελώντας 60% διαγραφή των χρεών τους για να μπορέσουν να διατηρήσουν το ακίνητο της Κουμουνδούρου. Κανείς νομικός στην Ελλάδα δεν έχει δει διαγραφή χρέους, ενώ υπάρχει υποθήκη σε ακίνητο. Φέρτε μου μία περίπτωση που, ενώ υπάρχει υποθήκη σε ακίνητο, έγινε διαγραφή χρέους 60%! Έγινε μόνο στην Αριστερά, σε κανέναν άλλο.

Ευχαριστώ, κύριε πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε με τον κ. Ανδρέα Λοβέρδο, Κοινοβουλευτικό Εκπρόσωπο της Δημοκρατικής Συμπαράταξης, μετά ο κ. Παππάς, θα κλείσει ο κ. Λάππας, θα ακολουθήσουν οι δευτερολογίες για όποιον εισηγητή θέλει και η συζήτηση θα ολοκληρωθεί με τη δευτερολογία του κυρίου Υπουργού.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, κύριε Κακλαμάνη, δεν ήσασταν το πρωί εδώ, ήταν στη θέση σας ο κ. Γεωργιάδης. Ζήτησα από τον παριστάμενο Υπουργό, τον κ. Τζανακόπουλο, να αποσύρει το Κεφάλαιο Β΄ του παρόντος σχεδίου νόμου περί της Εθνικής Επιτροπής Δικαιωμάτων του Ανθρώπου, μετά από σχετικό αίτημα που υπέβαλε στον Πρωθυπουργό η κ. Έμιλι Λόγκαν ζητώντας του να πάρει πίσω αυτό το τμήμα του σχεδίου νόμου, διότι έχει προβλήματα, πρώτον, έλλειψης προηγούμενης διαβούλευσης και, δεύτερον, προβλήματα ουσίας.

Κυρίες και κύριοι, ποια είναι η κ. Λόγκαν; Είναι η Πρόεδρος του Ευρωπαϊκού Δικτύου των Θεσμών των Κρατών για τα Ανθρώπινα Δικαιώματα. Ποιο είναι αυτό το δίκτυο; Είναι ένα από τα τέσσερα σχετικά, αρμόδια περιφερειακά δίκτυα του πλανήτη. Πού υπάγονται αυτά τα τέσσερα περιφερειακά δίκτυα του πλανήτη, που αφορούν στα ανθρώπινα δικαιώματα; Στον Οργανισμό Ηνωμένων Εθνών. Τι λέει απευθυνόμενη στον Πρωθυπουργό η κ. Έμιλι Λόγκαν; Να αποσύρετε το δεύτερο τμήμα του σχεδίου νόμου περί της σύνθεσης της Εθνικής Επιτροπής Δικαιωμάτων του Ανθρώπου. Γιατί το λέει αυτό η κ. Λόγκαν; Διότι δεν είναι συμβατό, δεν είναι σύμφωνο με τις αρχές του Παρισίου του Οργανισμού Ηνωμένων Εθνών. «Is not in line with UN Paris Principles.». Το λέω όπως το λέει η επιστολή, για να μη μου λέτε ότι δεν μεταφέρω, αλλά ερμηνεύω. Αυτό σας λέει.

Μάλιστα το πρωί, μαζί με αυτό το κείμενο που τίθεται υπ’ όψιν μας και το περιφρονείτε, έρχεται και η παραίτηση του Προέδρου της Εθνικής Επιτροπής Δικαιωμάτων του Ανθρώπου. Γιατί τι σας λέει; Λέει ότι αποφασίζετε τη διεύρυνση της σύνθεσης της επιτροπής όπως η Κυβέρνηση, δηλαδή εσείς, θέλει, αγνοώντας τον ιδρυτικό νόμο της Εθνικής Επιτροπής Δικαιωμάτων του Ανθρώπου, που στο άρθρο 2 παράγραφος 1 ορίζει ότι πρώτα η επιτροπή διαπιστώνει ποιο πεδίο δικαιωμάτων χρειάζεται να εκπροσωπηθεί στην Εθνική Επιτροπή και στη συνέχεια η Κυβέρνηση εισηγείται στη Βουλή και η Βουλή αποφασίζει. Αυτή είναι η διαδικασία.

Όμως τη διαπίστωση δεν την κάνει η Κυβέρνηση για να φτιάχνει πλειοψηφίες και μειοψηφίες, αλλά γίνεται από την ίδια την Εθνική Επιτροπή, η οποία, κυρίες και κύριοι Βουλευτές, υπάγεται απ’ ευθείας στον Πρωθυπουργό.

Στην πρώτη σύνθεσή της ήμουν μέλος επί πρωθυπουργίας Κώστα Σημίτη και μιλώ μετά λόγου γνώσεως. Ξέρω γιατί διαρρυθμίστηκαν έτσι αυτές οι επιτροπές στα σαράντα τέσσερα κράτη της Ευρώπης που υπάρχουν. Έγινε αυτό, για να έχουν αυτοτέλεια, για να μπορούν να λειτουργούν στο πλαίσιο της προστασίας των δικαιωμάτων.

Εσείς πώς τα θέλετε τα δικαιώματα; Τα θέλετε να είναι όπως και η δικαιοσύνη, όπου πήγατε να εγκαθιδρύσετε -και το παλεύετε ακόμη- ένα δικό σας κυβερνητικό πυρήνα εκεί. Τις ανεξάρτητες αρχές τις περιφρονήσατε. Τα έχουμε συζητήσει χίλιες φορές στην Αίθουσα αυτή.

Και τώρα εσείς, υποτίθεται ένα κόμμα που στηρίζει τα δικαιώματα και στηρίζεται και από τον αγώνα του υπέρ των δικαιωμάτων, οδηγείτε τον Πρόεδρο της επιτροπής σε παραίτηση και δίνετε αφορμή να γελοιοποιηθούμε στο πλαίσιο του ΟΗΕ, εξαναγκάζοντας την κ. Έμιλι Λόγκαν να σας ζητάει να αποσύρετε το σχέδιο νόμου, διότι δεν ευθυγραμμίζεστε με τις γενικές αρχές του Οργανισμού Ηνωμένων Εθνών. Συγχαρητήρια!

Επειδή άκουσα την αγόρευσή σας -και θεωρώ με προσοχή-, μπορώ να πω ότι μου ήλθε αυθόρμητα το ερώτημα: Μας δουλεύετε; Πραγματικά σας ρωτώ. Μου έρχεται και αυθόρμητα στο μυαλό αυτό, γιατί άκουσα τι είπατε, ότι όλα είναι καλά.

Μα, εδώ υπάρχει θέμα και είναι γραπτά διατυπωμένο. Είστε ένας νέος άνθρωπος. Το ξέρετε. Το βλέπετε. Γιατί το παρακάμπτετε; Ποιον λόγο έχετε; Γιατί να γίνεται σήμερα στη Βουλή αυτή η συζήτηση; Ποιος έχει ανάγκη αυτού του είδους των συγκρούσεων σε διεθνή θέα για δικαιώματα, που ξέρετε πόσο πολύ έχουμε στην Ελλάδα ταλαιπωρηθεί και πόσο ταλαιπωρούμαστε, ειδικά με το πρόβλημα της μετανάστευσης και το προσφυγικό; Τι είχατε εσείς στο μυαλό σας όταν διαλέγατε αυτόν τον δρόμο να πάμε κόντρα σε όλα αυτά και να εκτεθούμε διεθνώς;

Αξίζει τον κόπο, για να καταλάβουν όλοι όσοι μας ακούν, γιατί μιλάμε πολλές φορές με αρκτικόλεξα, μιλάμε με φράσεις που εμείς καταλαβαίνουμε, αλλά ο κόσμος δεν καταλαβαίνει, να διαβάσω για να ακούσει όποιος πολίτης μας παρακολουθεί, τι σας είπε και τι απηύθυνε στον Πρωθυπουργό, επίσης, γιατί εκεί υπάγεται η Εθνική Επιτροπή Δικαιωμάτων του Ανθρώπου, ο παραιτηθείς σήμερα κ. Σταυρόπουλος: «Η νομοθέτηση…» –αυτό, δηλαδή, το οποίο εισηγείστε- «…προχώρησε χωρίς δημόσια διαβούλευση, χωρίς ποτέ από πριν η Κυβέρνηση να ενημερώσει συγκεκριμένα την Εθνική Επιτροπή Δικαιωμάτων του Ανθρώπου για αυτήν και μολονότι με την απόφασή μας από 27 Νοεμβρίου του 2018, ομόφωνη απόφαση της ολομέλειας της επιτροπής, ταχθήκαμε κατά κάθε μεμονωμένης ρύθμισης και ήδη από την 28η Μαρτίου 2019 δήλωσή της, η επιτροπή απέκρουσε και τη συγκεκριμένη ρύθμιση, καταγγέλλουσα τόσο τη διαδικασία που ακολουθήθηκε όσο και την ουσία της ρύθμισης». Αυτά σας λέει ο Πρόεδρος.

Και παρακάτω λέει: «Τα δικαιώματα του ανθρώπου δεν ιεραρχούνται, αλλά βρίσκονται στο ίδιο επίπεδο και προστατεύονται ισότιμα όταν προσβάλλονται».

Η κοινότητα των Ρομά φυσικά και πρέπει να εκπροσωπείται. Και εμείς το έχουμε υποστηρίξει αυτό και η επιτροπή το έχει κάνει, όπως και η κοινότητα ΛΟΑΤΚΙ. Και εμείς το έχουμε υποστηρίξει αυτό και το υποστηρίζουμε και το σεβόμαστε και επανειλημμένα το έχουμε πει.

Ως προς την πρώτη ερώτηση και ως προς τη δεύτερη, η ΕΕΔΑ έχει ήδη συμβάλει αποφασιστικά σας λέει στην ανάδειξη των προβλημάτων τους, προβάλλοντας με επιστημονικές εργασίες, αλλά και δημόσιες τοποθετήσεις την ανάγκη άμεσης επίλυσής τους, υποστηρίζοντας συχνά τις σχετικές νομοθετικές πρωτοβουλίες. Και σας λέει ακόμα -και με αυτό κλείνω τη σχετική αναφορά- ότι: «Λυπούμαστε που ο Πρωθυπουργός της χώρας, στον οποίο υπάγεται η Εθνική Επιτροπή Δικαιωμάτων του Ανθρώπου οργανωτικά και η οποία αποτελεί τον θεσμικό σύμβουλό του, ουδέποτε τα τελευταία πολλά χρόνια βρήκε λίγο χρόνο να ενημερωθεί από το Προεδρείο της για την κατάσταση των δικαιωμάτων του ανθρώπου στη χώρα και τα προβλήματα της εθνικής επιτροπής».

Αυτά σας λέει. Να τα ακούσει ο ελληνικός λαός, να ξέρει τι μας είπατε προηγουμένως.

Η παρέμβασή μου το πρωί αρκούσε, αλλά ο τρόπος που μας απευθυνθήκατε, επέβαλε να είμαι αναλυτικός και δεν σας συμφέρει, γιατί πραγματικά εδώ δημιουργείτε ένα πρόβλημα στον εαυτό σας, χωρίς να καταλάβει κανένας μας γιατί. Εσείς ξέρετε. Πάλι μειοψηφίες - πλειοψηφίες. Είναι φτωχό, ταπεινό και άδικο για τα δικαιώματα του ανθρώπου.

Έρχομαι στο δεύτερο θέμα. Δεν σας αφορά ούτε το παρόν σχέδιο νόμου, αλλά μιλάμε για κώδικες σήμερα. Το άρθρο 76 παράγραφος 6 του Συντάγματος ορίζει ότι υπάρχουν κώδικες –δεν αφορά λέω ξανά την περίπτωσή μας- που έρχονται στη Βουλή από ειδικά νομοθετημένη επιτροπή και είτε η Βουλή τους δέχεται ή τους αρνείται στο σύνολό τους.

Έτσι είναι στη διαβούλευση, η οποία τελείωσε απ’ όσο μάθαμε, ο Ποινικός Κώδικας και ο Κώδικας Ποινικής Δικονομίας.

Δεν υπάρχει μέρα που να είμαι σε δικαστήριο που να μη μου πει στον διάδρομο δικαστής ή εισαγγελέας ότι αυτό το νομοθέτημα είναι άδικο, χρειάζεται χρόνος για να γίνει ο διάλογος. Η δική μου αντίρρηση είναι: «Μα, προβλέπει τον μετεμφυλιακό νόμο για τους καταχραστές του δημοσίου χρήματος, που πρέπει να αλλάξει, επιτέλους, και πρέπει να πούμε εντάξει στον κύριο Καλογήρου που κάνει την αλλαγή.

**ΣΠΥΡΙΔΩΝΑΣ ΛΑΠΠΑΣ:** Δεν τον αλλάζει. Τον καταργεί.

**ΑΝΔΡΕΑΣ ΛΟΒΕΡΔΟΣ:** Σωστά, τον καταργεί. Λέω ότι δεν μπορούμε να το παραβλέψουμε αυτό, γιατί είναι καλό.

Η πρόταση που μας έκαναν και την έχω απευθύνει κι άλλη φορά στην Εθνική Αντιπροσωπεία είναι ο κύριος Υπουργός της Δικαιοσύνης να φέρει με τροπολογία τη σχετική ρύθμιση και το υπόλοιπο μέρος που είναι τεράστιο, ο Κώδικας Ποινικής Δικονομίας και ο Ποινικός Κώδικας, να παραμείνει στη διαβούλευση περισσότερο καιρό.

Ήδη οργανώνονται εκδηλώσεις σε όλη την Ελλάδα και από τα πανεπιστήμια και από τις δικαστικές ενώσεις. Σας το λέω. Σας το υπογραμμίζω. Είναι η δεύτερη φορά που το κάνω και σας παρακαλώ να το λάβετε υπ’ όψιν σας.

Εδώ σήμερα έχουμε Κεντρική Επιτροπή Κωδικοποίησης, που αφορά το άρθρο 76 παράγραφος 7 του Συντάγματος που κάνει λόγο για απλή ταξινόμηση. Αυτό είναι το θέμα μας.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Όχι, δεν λέει αυτό.

**ΑΝΔΡΕΑΣ ΛΟΒΕΡΔΟΣ:** Ακούστε τώρα. Σε μένα μιλάτε. Έτσι είναι.

**ΣΠΥΡΙΔΩΝΑΣ ΛΑΠΠΑΣ:** Η παράγραφος 7;

**ΑΝΔΡΕΑΣ ΛΟΒΕΡΔΟΣ:** Ακριβώς.

Έχουμε άλλο θέμα, δηλαδή. Και εδώ μας φέρνετε ένα σχέδιο νόμου, το πρώτο μέρος του οποίου οργανώνει, υποτίθεται, βελτιώνοντας τη σχετική επιτροπή.

Είμαι εν ενεργεία δικηγόρος, όπως και χιλιάδες άλλοι συνάδελφοι σε όλη τη χώρα, αλλά και δικαστές και εισαγγελείς. Όταν έχουμε ένα θέμα να αντιμετωπίσουμε, ανατρέχουμε στα σχετικά δίκτυα πληροφοριών που υπάρχουν. Στον Δικηγορικό Σύλλογο Αθηνών έχουμε τον «Ισοκράτη». Πολλοί από εμάς συμβουλευόμαστε τη «Νόμος». Και, όπως μου λέει ο κ. Καρράς, -εγώ δεν το ήξερα- τη «Νομοτέλεια», που έχει μάλιστα –λέει- και καλή νομολογία από το Συμβούλιο της Επικρατείας.

Οι επιτροπές κωδικοποίησης, όπως ο ίδιος αναφέρατε, με παραδείγματα που ασκούν κριτική και σε περιόδους δικές μας –συμφωνώ- είναι επιτροπές, οι οποίες μόνο αν λειτουργούν με κριτήριο την ψηφιακή τεχνολογία μπορούν να είναι χρήσιμες και αν συνεργάζονται πρακτικά και με αυτές τις εταιρείες που παρέχουν νομικές πληροφορίες σε εμάς τους επαγγελματίες του χώρου και προφανώς και στους πολιτικούς απ’ έξω από τον δημόσιο χώρο. Χωρίς αυτήν τη συνεργασία στην ψηφιακή εποχή όλα αυτά είναι απολύτως άχρηστα. Και πολύ ωραία ο κ. Καρράς -πάρα πολύ ωραία- επισήμανε ότι αυξάνονται και οι δαπάνες για κάτι το οποίο μπορεί πολύ απλά να γίνει με κριτήριο ότι δουλεύουμε με βάση την τεχνολογία. Αν δεν δουλεύουμε με βάση την τεχνολογία και δουλεύουμε αλλά παλαιά, όπου η κωδικοποίηση της νομοθεσίας ήταν ένα στοίχημα τεράστιο, αλλά και εφικτό εν τινι μέτρω, τότε είμαστε αλλού.

Ωστόσο χωρίς να κάνω κριτική μόνο στον ΣΥΡΙΖΑ, θέλω να θυμηθώ μια φράση μου, κυρίες και κύριοι Βουλευτές. Όταν φέρνατε, ενώ μας είχατε τσακίσει πραγματικά, πράξεις νομοθετικού περιεχομένου τη μια μετά την άλλη στην αρχή, σας είπα από τη Βουλή, μεταχειριζόμενος μια φράση του Αλέκου Αλαβάνου: «Καλώς τα παιδιά».

Το θέμα είναι, όμως, ότι πέρασε η πρώτη εκείνη διετής περίοδος και τώρα φέρνετε για κάθε σχέδιο νόμου δέκα τροπολογίες. Η διασπορά των τροπολογιών που γίνεται σήμερα καθιστά αβέβαιο το έργο των νομικών στην Ελλάδα. Είναι δύσκολο να την εντοπίσεις τη διάταξη. Αν υπάρχει τεχνολογία, η οποία αντιμετωπίζει το θέμα, αυτήν πρέπει να τη σεβαστείτε.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Εγώ κατάλαβα σήμερα ότι στη Βουλή απευθύνθηκε ένας Υπουργός, ομιλώντας με όρους του προηγούμενου αιώνα και όχι με όρους του παρόντος αιώνα. Αυτό είναι κρίμα, γιατί πάλι μεταχειρίζεστε έναν τίτλο, «προωθούμε, βελτιώνουμε τη σχετική νομοθεσία», αλλά πάλι κάνετε μια τρύπα στο νερό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε. Θα ήθελα μόνο τριάντα δευτερόλεπτα ακόμα.

Θέλω να εκφράσω τη συμφωνία μας -το είπε ο κ. Καρράς, θα το ξαναπεί- στην τροπολογία του Υπουργείου Ναυτιλίας και Νησιωτικής Πολιτικής. Είναι εν μέρει θετικό βήμα, όπως με ενημερώνουν ο κ. Καρράς και ο κ. Κεγκέρογλου, διότι δεν είναι πλήρες. Στα υπόλοιπα νησιά έχουμε κάλυψη με το μεταφορικό ισοδύναμο και ανθρώπων -εισιτηρίων δηλαδή- και καυσίμων και εμπορευμάτων και τώρα μάλιστα και διά του μέσου του αεροπλάνου. Στην Κρήτη δεν υπάρχει τίποτα από όλα αυτά. Μόνο για εμπορεύματα και μάλιστα ειδικού μεγέθους.

Ναι, είναι μια αρχή, το στηρίζουμε, αλλά δεν είναι πλήρες σε καμμία περίπτωση.

Υπάρχουν και άλλα θέματα τροπολογιών, αλλά δεν έχω χρόνο.

Ευχαριστώ πάρα πολύ, κύριε Πρόεδρε, για τη μικρή ανοχή και ευχαριστώ πολύ τους συναδέλφους που με άκουσαν.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις εκπαιδευτικοί συνοδοί τους από το 2ο Γυμνάσιο Αγίου Νικολάου Λασιθίου.

Η Βουλή καλωσορίζει τα κοπέλια, όπως λέμε.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Κοζομπόλη, για να παρουσιάσει μία τροπολογία για ένα λεπτό.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ευχαριστώ, κύριε Πρόεδρε.

Με μια τροπολογία -που υπογράφω μαζί με τον συνάδελφό μου κ. Λάππα- προτείνουμε να γίνει υποχρεωτική η αξιοποίηση των πληροφοριών που συλλέγονται από την άρση του τραπεζικού απορρήτου, δηλαδή προτείνουμε μία τροπολογία στο νομοθετικό πλαίσιο για το «πόθεν έσχες». Για εκείνους, λοιπόν, που υποχρεούνται σε έλεγχο «πόθεν έσχες», προτείνουμε να υπάρχει υποχρεωτικά ο έλεγχος και η άρση του τραπεζικού απορρήτου.

Θα πω δυο λόγια σχετικά με το γιατί γίνεται αυτή η πρόταση.

Κατ’ αρχάς, υπάρχει η δυνατότητα στις αρχές που κάνουν τον έλεγχο «πόθεν έσχες» να άρουν και να ελέγχουν το τραπεζικό απόρρητο. Πλην, όμως, δεν υπάρχει ενιαία διαδικασία. Άλλες αρχές το κάνουν, άλλες δεν το κάνουν. Και εκείνες που το ζητούν, ζητούν τα χαρτιά σήμερα, παίρνει ο υπόχρεος μια προθεσμία δύο, τριών μηνών να τα φέρει, με αποτέλεσμα να υπάρχει μια μεγάλη καθυστέρηση.

Με την πρόταση, λοιπόν, που γίνεται, αφ’ ενός ενισχύεται η αξιοπιστία του ελέγχου, αφ’ ετέρου ενιαιοποιείται όλη η διαδικασία του ελέγχου και κατά τρίτον -που είναι πάρα πολύ σημαντικό- υπάρχει μεγάλη επιτάχυνση στη συγκεκριμένη διαδικασία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε και εμείς.

Ο κ. Παππάς, ο Κοινοβουλευτικός Εκπρόσωπος της Χρυσής Αυγής, έχει τον λόγο.

**ΧΡΗΣΤΟΣ ΠΑΠΠΑΣ:** Θα ξεκινήσω, κύριε Πρόεδρε, με την απερίφραστη και κάθετη καταδίκη της δολοφονικής επίθεσης των τραμπούκων του ΠΑΜΕ, δηλαδή του ΚΚΕ, στη Ρόδο, στο συνέδριο της ΓΣΕΕ και τον τραυματισμό τεσσάρων μελών αυτής της διοίκησης.

Σοβαρότατες είναι οι ευθύνες της Κυβέρνησης και της πολιτικής και φυσικής ηγεσίας της ΕΛΑΣ για αυτή τη βίαιη εισβολή των διακοσίων μελών του ΠΑΜΕ μέσα στη νύχτα, στις 03.30΄ τα ξημερώματα, τα οποία μέλη παραβίασαν τις πόρτες του ξενοδοχείου «RODOS PALACE», έσπασαν τζαμαρίες και επιτέθηκαν κραδαίνοντας λοστούς σε συνέδρους και μέλη της διοικήσεως της ΓΣΕΕ.

Αυτά συμβαίνουν στο διαλυμένο κράτος της «πρώτη φορά αριστερά».

Είδαμε από τις τηλεοράσεις και τα ρεπορτάζ το στέλεχος του ΚΚΕ Σωτήρη Πουλικόγιαννη να τρέχει μέσα στο ξενοδοχείο την ώρα της εισβολής με σιδηρολοστό στο χέρι. Αυτός ο τραμπούκος του ΚΚΕ είναι μάρτυρας στη δίκη-σκευωρία κατά της Χρυσής Αυγής, για να καταλάβετε -και να καταλάβει κυρίως ο κόσμος- ποια είναι -και ποιοι είναι- η πραγματική εγκληματική οργάνωση.

Μεταφέρω από τον λογαριασμό του Γενικού Γραμματέα της Χρυσής Αυγής στα κοινωνικά δίκτυα, στο twitter, την ανάρτηση πριν από μία ώρα, όπου λέει: «ΕΑΜ-ΕΛΑΣ-Μελιγαλάς στην πράξη. Η νέα ΟΠΛΑ σε πλήρη δράση.

Αυτό είναι το ΚΚΕ του δημοκρατικού τόξου! Να το χαίρεστε αριστεροί και φιλελεύθεροι και προπαντός εσείς της Νέας Δημοκρατίας, που σέβεστε και τιμάτε την ιστορία της Αριστεράς! Τιμάτε και τους λοστούς στη ΓΣΕΕ;».

Βεβαίως, κανείς από τους political correct εραστές και ερωμένες του Κομμουνιστικού Κόμματος Ελλάδας δεν καταδίκασε την παρόμοια επίθεση στα γραφεία της Χρυσής Αυγής το περασμένο Σάββατο, αναδεικνύοντας με αυτόν τον τρόπο τον υποκριτικό πολιτικό πολιτισμό που διαθέτουν όλα τα κόμματα του αυτοαποκαλούμενου «συνταγματικού τόξου».

Στην οργανωμένη επίθεση των δεκάδων αλητών - συμμοριτών -με την προφανή στήριξη της θλιβερής κλίκας της ηγεσίας της Ελληνικής Αστυνομίας- δεν υπήρξε καμμία ανακοίνωση καταδίκης από κανέναν σας. Και αυτό είναι φυσικό, διότι στην πραγματικότητα είστε ένα τόξο, ναι, τόξο πραγματικά αντιδημοκρατικό, τόξο αντιλαϊκό και τόξο αντεθνικό.

Χαρήκατε για αυτή την τραμπούκικη επίθεση, γιατί ο μοναδικός σας εχθρός είναι η ανερχόμενη δύναμη των εθνικιστών της Χρυσής Αυγής, η πραγματική λαϊκή Δεξιά της εποχής μας.

Συζητάμε σήμερα στην Ολομέλεια το παρόν νομοσχέδιο, κύριε Πρόεδρε, δύο μέρες μετά την επίσκεψη του κυρίου Πρωθυπουργού στα Σκόπια. Ήταν μία επίσκεψη που πραγματοποίησε με τη συνοδεία επιχειρηματιών, εκπροσώπων της πλουτοκρατίας, εκπροσώπων μειωμένης εθνικής συνείδησης, αφού ως γνωστόν το χρήμα δεν έχει πατρίδα. Ήταν μία επίσκεψη που κατέδειξε στα μάτια του ελληνικού λαού, ότι ο κατήφορος της προδοσίας του ΣΥΡΙΖΑ και του ίδιου του κ. Τσίπρα και των ομοίων του δεν έχει τέλος. Όμως, ήταν και μία επίσκεψη - προάγγελος δυσμενών, περαιτέρω, εξελίξεων στα εθνικά μας θέματα. Θλιβερή η πολιτική πορεία του κ. Τσίπρα! Ο κ. Τσίπρας, αφού πρόδωσε τη Μακεδονία μας, συνεχίζει το εθνοκαταστροφικό του έργο. Κατέληξε, δε, στα Σκόπια να τον κοροϊδεύει ο Ζάεφ και να βγάζει selfie φωτογραφίες.

**ΠΡΟΕΔΡΕΥΩΝ (Γεώργιος Βαρεμένος):** Μπορείτε να αφαιρέσετε τη λέξη που χρησιμοποιήσατε.

**ΧΡΗΣΤΟΣ ΠΑΠΠΑΣ:** Παρακαλώ, ποια από όλες;

**ΠΡΟΕΔΡΕΥΩΝ (Γεώργιος Βαρεμένος):** Μία. Ξέρετε πολύ καλά.

**ΧΡΗΣΤΟΣ ΠΑΠΠΑΣ:** Τη φράση «εθνοκαταστροφικό του έργο»; Τη «θλιβερή»; Την «προδοσία»;

**ΠΡΟΕΔΡΕΥΩΝ (Γεώργιος Βαρεμένος):** Ναι, αυτή.

**ΧΡΗΣΤΟΣ ΠΑΠΠΑΣ:** Τον «κατήφορο»; Ποια; Ο κόσμος βλέπει και ξέρει. Αφαιρέστε ό,τι θέλετε.

Ο κ. Τσίπρας δεν ανεφέρθη τυχαία στο αεροδρόμιο «Μακεδονία» της Θεσσαλονίκης και το μετονόμασε σε «αεροδρόμιο της Μίκρας», προσφέροντας ακόμη ένα δώρο στους Σκοπιανούς σφετεριστές του ονόματος και της ιστορίας μας, δηλαδή στα δουλικά του ΝΑΤΟ και των Αμερικανών -όμοια με τα εγχώρια- οι οποίοι είχαν ζητήσει τη μετονομασία από το 2008.

Εμείς είχαμε επισημάνει από την πρώτη στιγμή της προδοσίας των Πρεσπών ότι στη συμφωνία συμπεριλαμβάνεται και η απάλειψη του ονόματος «Μακεδονία» και «μακεδονικός» από παντού εντός της Ελλάδος. Φέραμε, δε, ως χαρακτηριστικό παράδειγμα την περίπτωση του αεροδρομίου «Μακεδονία» της Θεσσαλονίκης. Και κάποιοι τότε μας ειρωνεύονταν και μας λοιδορούσαν. Ας είναι!

Ο ελληνικός λαός καταλαβαίνει και η λαϊκή σοφία λέει, «Γελάει καλύτερα όποιος γελάει τελευταίος».

Λίγες είναι οι μέρες σας πολιτικά. Όπως και να έχει το πράγμα, τελειώνετε. Τελειώνετε με μία μεγάλη επιτυχία, μία μεγάλη πολιτική επιτυχία! Με την «πρώτη φορά αριστερά» σας δείξατε ξεκάθαρα στον ελληνικό λαό τι σημαίνει Αριστερά, τι σημαίνει κυβερνώσα Αριστερά. Για αυτό και η πρώτη σας φορά θα είναι και η τελευταία οριστικά και αμετάκλητα.

Από την άλλη μεριά, έχουμε την προσπάθεια των μέσων μαζικής εξαπάτησης να παρουσιάζουν την άχρωμη, την άοσμη, την υποτονική Αξιωματική Αντιπολίτευση, τη νεοφιλελεύθερη Νέα Δημοκρατία, ως αντίπαλο δέος σε αυτή την τετράχρονη λαίλαπα της Αριστεράς.

Και παρ’ όλη την προπαγάνδα στις τηλεοράσεις, στα έντυπα και στα ηλεκτρονικά μέσα, όλο και περισσότεροι Έλληνες -και ιδιαίτερα στη βόρεια Ελλάδα- καταλαβαίνουν πως αν ψηφίσεις Νέα Δημοκρατία, αναγνωρίζεις τα Σκόπια ως «Βόρεια Μακεδονία».

Ο κ. Μητσοτάκης, ακόμα και πριν επικυρωθεί η κατάπτυστη και προδοτική Συμφωνία των Πρεσπών -με τον τρόπο που επικυρώθηκε τελικά, δηλαδή με τις δανεικές ψήφους από τα ρετάλια της πολιτικής σκηνής- είχε τονίσει ότι θα σεβαστεί τη συμφωνία, βάζοντας ακόμα και δικούς του ανθρώπους - καθηγητές κ.λπ.- να παραμυθιάζουν τον κόσμο ότι η συμφωνία αποτελεί μέρος, δήθεν, του Διεθνούς Δικαίου και εφ’ όσον επικυρωθεί, δεν μπορεί να καταργηθεί, να καταγγελθεί, ή οτιδήποτε άλλο.

Και όλο αυτό το διάστημα η Νέα Δημοκρατία το μόνο που έκανε ήταν να παραμένει ένας απλός θεατής των εξελίξεων, γεγονός που από μόνο του την καθιστά συνεργό του ΣΥΡΙΖΑ, συνεργό όσων υπέγραψαν την προδοτική συμφωνία που ξεπούλησε τη Μακεδονία μας. Και την υπέγραψαν ακόμη και έναντι οικονομικών ανταλλαγμάτων, δηλαδή αργύρια της προδοσίας, όπως καταγγέλλουν δημοσιογράφοι, αλλά και ο μέχρι πρότινος συνέταιρος και συγκυβερνών με τον ΣΥΡΙΖΑ Πρόεδρος των ΑΝΕΛ.

Ο κ. Μητσοτάκης δήλωνε και πριν την ψηφοφορία ότι θα δεχόταν τη σύνθετη ονομασία, δηλαδή «Βόρειος Μακεδονία». Δεν έκανε πρόταση μομφής. Δεν ψήφισε την εμπεριστατωμένη και νομικά τεκμηριωμένη πρόταση αντισυνταγματικότητας που κατέθεσε η Χρυσή Αυγή, απέκλεισε το δημοψήφισμα, απέκλεισε την ακύρωση της συμφωνίας και δήλωσε κυνικά ότι θα την εφαρμόσει.

Δεν απήντησε ο κ. Μητσοτάκης στην ύστατη έκκληση του Γενικού Γραμματέα της Χρυσής Αυγής σε όλους όσοι θα καταψήφιζαν τη συμφωνία, δηλαδή να υποβληθούν μαζικά οι παραιτήσεις των Βουλευτών, η Βουλή να παραμείνει με Βουλευτές λιγότερους των διακοσίων και -όπως ορίζει το Σύνταγμα- έτσι να οδηγηθούμε σε εκλογές, οι οποίες θα έπαιρναν τη μορφή δημοψηφίσματος. Και εκεί θα αποφάσιζε ο ελληνικός λαός -όπως θα ήταν βεβαίως και το δημοκρατικό και το σωστό- για το όνομα της Μακεδονίας μας και για την επικύρωση ή μη της Συμφωνίας των Πρεσπών.

Ο κ. Μητσοτάκης, ο λαϊκιστής βαθύπλουτος γόνος που δεν έχει εργαστεί ποτέ -δεν είναι δικά μου λόγια, αυτά, κύριε Πρόεδρε, είναι λόγια του νυν Αντιπροέδρου της Νέας Δημοκρατίας, του κ. Άδωνι Γεωργιάδη, σε τηλεοπτική εκπομπή οκτώ χρόνια πριν- δεν αυτοκαρφώνεται. Τον κ. Μητσοτάκη τον καρφώνουν και οι δικοί του άνθρωποι.

Διαβάζω τα λόγια του Κοινοβουλευτικού Εκπροσώπου της Νέας Δημοκρατίας Νίκου Δένδια, σε συνέντευξή του στον ραδιοφωνικό σταθμό «REAL FM» και στο δημοσιογράφο Νίκο Χατζηνικολάου. Ρωτάει ο Χατζηνικολάου: «Το όνομα «Δημοκρατία της Βόρειας Μακεδονίας» είναι ένα όνομα που, αν δεν υπήρχαν τα δύο αγκάθια της γλώσσας και της ιθαγένειας, θα μπορούσε να γίνει αποδεκτό από τη Νέα Δημοκρατία; Δεν μου απαντά κανείς.» Απάντηση Δένδια: «Θα σας απαντήσω εγώ ευθέως, αλλά είναι πολύ σημαντικότερο από τη δική μου απάντηση, η οποία θα είναι αμέσως μετά, θα σας πω. Να επικαλεστώ τον επικεφαλής της παράταξης. Όπως ξέρετε η Νέα Δημοκρατία κατ’ ουσίαν, πάντοτε -και αυτό ήταν το σωστό, έτσι είναι και η ίδια η φύση αυτού του οργανισμού- δεσμεύεται από τον Αρχηγό της. Ο Κυριάκος Μητσοτάκης, λοιπόν, με τον πιο απόλυτο και τον πιο υπεύθυνο τρόπο και επανειλημμένως, έχει πει ότι εμείς είμαστε συντεταγμένοι με την εθνική γραμμή της σύνθετης ονομασίας. Και η «Βόρεια Μακεδονία» είναι μια σύνθετη ονομασία.»

Καταθέτω για τα Πρακτικά την απομαγνητοφώνηση της συνεντεύξεως του κ. Δένδια.

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά την προαναφερθείσα απομαγνητοφώνηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και δεν είναι μόνον αυτός. Μόλις πριν από δύο ημέρες ο Σταύρος Θεοδωράκης, ο δημοσιογράφος - Πρόεδρος του Ποταμιού, προέβη σε μια σοβαρή πολιτική καταγγελία, αποκαλύπτοντας ότι οι Βουλευτές της Νέας Δημοκρατίας του έλεγαν να ψηφίσει τη Συμφωνία των Πρεσπών, ώστε να περάσει, για να μην τους μείνει η «καυτή πατάτα». Μιλώντας συγκεκριμένα στο ραδιόφωνο «2,47» είπε χαρακτηριστικά: «Αποδείξαμε τη γενναιότητά μας, μεταξύ άλλων, και με το μακεδονικό». Είπε επίσης: «Πολλοί από αυτούς που βγαίνουν τώρα στις πλατείες και φωνάζουν για τις Πρέσπες, μας έλεγαν να μην τολμήσουμε να μην ψηφίσουμε τη συμφωνία».

Και μέσα σε όλα αυτά, αντί ο κ. Μητσοτάκης να σιωπήσει προσβλέποντας στη γνωστή θεωρία της κοντής μνήμης που έχει ο ελληνικός λαός, επανέλαβε -όπως και ο πατέρας του- ότι το όνομα θα ξεχαστεί. Και βγήκε με περισσό θράσος στη Βέροια ο υποκριτής πολιτικά φιλελεύθερος Πρόεδρος της ΝΔ να πει στους διαμαρτυρόμενους πολίτες, στους Έλληνες πατριώτες, στους Μακεδόνες πατριώτες που τον γιουχάρισαν και του είπαν, «Προδότες είστε και εσείς, όπως ο Τσίπρας», «Είστε το ίδιο», «Γιατί δεν παραιτηθήκατε;» κ.λπ., το αμίμητο: «Εσείς πού ήσασταν αυτήν την ώρα που εμείς στη Βουλή δίναμε τον αγώνα μας κατά της Συμφωνίας των Πρεσπών;». Μόνο γέλια μπορεί να προκαλέσει η αμήχανη απάντηση του Προέδρου της Νέας Δημοκρατίας.

Εμείς, κύριε Μητσοτάκη, ήμασταν εδώ, στους δρόμους, στις πλατείες, στα συλλαλητήρια και θα συνεχίσουμε να είμαστε, υπερασπιζόμενοι τη Μακεδονία μας και τα εθνικά μας δίκαια. Εσύ, κύριε Μητσοτάκη, απουσίαζες και ως βαθύπλουτος γόνος έγραψες στα παλαιότερα των υποδημάτων σου τον ελληνικό λαό και αντί να είσαι στα συλλαλητήρια, πήγες για σκι.

Εμείς, κύριε Μητσοτάκη, ως πραγματικό πατριωτικό κίνημα, ως πραγματική πατριωτική παράταξη, ως αναδυόμενο μεγάλο πολιτικό κίνημα του λαϊκού εθνικισμού, θα είμαστε πάντα εδώ και δεν θα πάψουμε να λέμε και να αγωνιζόμαστε γι’ αυτό το οποίο λέει ότι η Μακεδονία είναι μία και ελληνική!

Εσύ, κύριε Μητσοτάκη, απλά σεβάσου την προδοσία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε. Θα μου δώσετε ένα λεπτό και σας ευχαριστώ.

Ερχόμαστε τώρα στο ερώτημα που εκφράζει ο ελληνικός λαός -και δεν είμαι ο μοναδικός αποδέκτης αυτού του ερωτήματος, όλοι σας είστε αποδέκτες αυτού του ερωτήματος-, πότε, δηλαδή, θα γίνουν βουλευτικές εκλογές. Ελπίζω να γίνουν στην ώρα τους, είναι η απάντησή μου, διότι θεωρητικά οι μπολσεβίκοι έχουν ήδη απαντήσει στο ερώτημα. Διαβάζω απόφθεγμα του Λένιν: «Δεν αφήνεις την εξουσία όταν την έχεις κερδίσει.» Αυτό λέει ο Λένιν. Ως πολίτης συντάσσομαι με την αγωνία του απλού Έλληνα και εύχομαι και εγώ, διαβάζοντας αυτό το απόφθεγμα, καλά ξεμπερδέματα με την πρώτη φορά αριστερά! Δεν μπορεί κανένας Έλληνας να σας έχει εμπιστοσύνη.

Και απευθύνομαι σε εσάς -βλέποντας τις εμφυλιοπολεμικές σας αγκυλώσεις, τις ιδεοληψίες σας, τον ρεβανσισμό σας, που πηγάζει από την περίοδο 1944 - 1949, ακούγοντας ακόμη και τις δηλώσεις Βουλευτών σας- που λέτε ότι με τη Συμφωνία των Πρεσπών έκλεισε ένα κεφάλαιο του εμφυλίου, έκλεισε ένα κεφάλαιο των τίμιων αγώνων του ΕΑΜ - ΕΛΑΣ.

Κυρίες και κύριοι -και απευθύνομαι, κλείνοντας, με το ερώτημα «πότε θα γίνουν εκλογές;», ιδιαίτερα σε εσάς τους αριστερούς- τελειώνετε πολιτικά και το ξέρετε. Τελειώνουν όλα αυτά και τελειώνετε και εσείς. Πόσο θα κρατήσει ακόμα; Δύο μήνες; Τρεις μήνες; Έξι μήνες; Παραπάνω δεν πάει. Η πραγματική ελπίδα έρχεται. Όχι η δική σας, η ψευδεπίγραφη. Η ελπίδα που έχει ο Έλληνας για μια νέα Ελλάδα έρχεται. Να το βάλετε καλά στο αριστερό ημισφαίριο του εγκεφάλου σας, όσοι διαθέτετε. Τελειώσατε! Τώρα Χρυσή Αυγή για να ξεβρωμίσει ο τόπος!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Παφίλης, Κοινοβουλευτικός Εκπρόσωπος του ΚΚΕ.

**ΑΘΑΝΑΣΙΟΣ ΠΑΦΙΛΗΣ:** Οι φασίστες, δολοφόνοι και μαχαιροβγάλτες του Φύσσα, μεταναστών και άλλων, τα απομεινάρια του Χίτλερ -ο Παππάς χαιρέταγε χιτλερικά, υπάρχουν φωτογραφίες-, αυτοί που όλα τα χρόνια αυτό που έκαναν, εκτός των άλλων, είναι να υπερασπίζονται τα συμφέροντα του κεφαλαίου και να τσακίζουν τους εργαζόμενους, αυτοί ήρθαν σήμερα να υπερασπιστούν την εργοδοσία. Αυτός είναι ο ρόλος τους. Να υπερασπιστούν τη συνδικαλιστική μαφία που έχει καθίσει στον σβέρκο των εργαζομένων και που θα πρέπει να πάνε φυλακή -και θα το αποδείξω- με αυτά που έχουν κάνει. Ήρθαν, λοιπόν, να επιβεβαιώσουν τον ρόλο τους. Και ο ρόλος τους είναι, «Το σκυλί γαβγίζει σε αυτόν που τον ταΐζει» -έτσι λένε στο χωριό μου-, δηλαδή στα μεγάλα αφεντικά. Είναι αυτοί που έστησαν γραφείο ευρέσεως εργασίας στη Χαλκίδα, που εκβίαζαν εργοδότες να πάρουν Έλληνες εργαζόμενους με 16 ευρώ μεροκάματο. Το καταγγείλαμε στη Βουλή και το έκλεισαν. Είναι αυτοί που πήγαν να στήσουν σωματείο στη ναυπηγοεπισκευαστική ζώνη για να ρίξουν τα μεροκάματα εν ονόματι δήθεν της ανεργίας. Είναι αυτοί που έκαναν δολοφονική επίθεση με ρόπαλα, καρφιά κατά συνδικαλιστών του ΠΑΜΕ και του Σωτήρη Πουλικόγιαννη, που δεν μπόρεσαν να τον σκοτώσουν τότε, που καταγγέλλει με θράσος αυτά τα φασισταριά του υποκόσμου. Είναι αυτοί, λοιπόν, που σήμερα ανέλαβαν τον ρόλο να στηρίξουν τον κ. Κουτσιούκη, ο οποίος είναι αναμεμειγμένος με τις μεγαλύτερες νοθείες και που σήμερα είχε ακροδεξιό παραλήρημα, που καταδίκασε ακόμα και η παράταξη της ΔΑΚΕ.

Αυτοί είναι που ήρθαν εδώ να αποκαλύψουν τον ρόλο τους, αυτοί που έχουν κάνει εκατόν πενήντα ερωτήσεις για τα συμφέροντα των εφοπλιστών και του κεφαλαίου και σε βάρος των εργαζομένων, αυτοί που δικάζονται σαν δολοφόνοι και σαν εγκληματική οργάνωση και που νομίζουν ότι βρήκαν ευκαιρία τώρα να επιτεθούν στο ΚΚΕ, στο ταξικό εργατικό κίνημα και σε ανθρώπους που δεν είναι κομμουνιστές, αλλά έχουν σιχαθεί κυριολεκτικά αυτό που συμβαίνει με αυτή τη συνδικαλιστική μαφία μέσα στη ΓΣΕΕ. Αυτοί είναι!

Αν νομίζουν ότι θα τους περάσει, έχουν αυταπάτες, κοιμούνται όρθιοι. Δεν μασάμε, ούτε μασάνε οι εργαζόμενοι. Θα συσπειρωθούν ταξικά και θα ξεβρωμίσουν και την Αίθουσα γενικότερα από αυτούς, αλλά και αυτή τη μαφία που έχει εγκατασταθεί μέσα στη ΓΣΕΕ η οποία ξεπουλάει τα συμφέροντα των εργαζομένων.

Συνέδριο, λοιπόν, της ΓΣΕΕ. Ακούστε. Τα λέω για να τα μάθει ο ελληνικός λαός πιο πολύ, γιατί αυτά που παίζονται στις τηλεοράσεις, παρά το γεγονός ότι προβάλλονται και ορισμένα άλλα πράγματα, δημιουργούν και άλλη συναίσθηση.

Πρώτον, η ΓΣΕΕ αυτή τη στιγμή είναι παράνομη. Η θητεία της έχει λήξει εδώ και δεκαπέντε μέρες. Εσείς οι νομικοί εδώ…

**ΣΠΥΡΙΔΩΝΑΣ ΛΑΠΠΑΣ:** Τι να κάνουμε εμείς οι νομικοί;

**ΑΘΑΝΑΣΙΟΣ ΠΑΦΙΛΗΣ:** Όχι, δεν έχετε συμμετοχή. Τι λέτε; Μπορεί μια οργάνωση που έχει λήξει η θητεία της να προκηρύξει συνέδριο; Όχι.

Δεύτερον, έχει ως αντιπροσώπους εργοδότες -θα πω συγκεκριμένα στοιχεία- που συμμετέχουν σε διοικήσεις ανωνύμων επιχειρήσεων, που συμμετέχουν σε διοικήσεις τραπεζών, ασφαλιστικών εταιριών, που έχουν δικές τους εταιρείες. Μάλιστα, ο ένας είναι και αντιπρόεδρος. Μην πω το όνομα. Είναι πασίγνωστος. «Αντιπρόεδρος της ΓΣΕΕ». Υπάρχουν σωματεία - φαντάσματα, με σωματεία που δεν έχουν καταθέσει πρακτικά αρχαιρεσιών στα πρωτοδικεία και που έχουν φέρει δεκάδες αντιπροσώπους μέσα στη ΓΣΕΕ.

Συνέδριο έξω από κάθε καταστατική νομιμότητα! Συνέδριο με μπράβους. Αυτούς υποστηρίζει η Χρυσή Αυγή. Δικοί τους είναι οι περισσότεροι. Δεν είναι όλοι των πολεμικών τεχνών τέτοιοι. Συνέδριο με μπράβους πληρωμένους, με ποινικούς, τους οποίους πήρε ο κύριος -να μην ξαναπώ το όνομά του- και η ΓΣΕΕ για να κάνουν έλεγχο στους αντιπροσώπους. Το αντιλαμβάνεστε; Αντί να το κάνει η ΓΣΕΕ και οι επιτροπές της, μπήκαν οι φουσκωτοί, έκλεισαν το ξενοδοχείο, το ερήμωσαν τελείως, άφησαν σαράντα πόντους για να περάσουν και έγιναν και τέσσερα face controls για να μπουν μέσα εκλεγμένοι αντιπρόσωποι από τα συνδικάτα. Αυτή είναι η μαφία. Αυτούς υποστηρίζουν.

Συνέδριο είναι αυτό; Το καταστατικό της ΓΣΕΕ καθορίζει επιτροπές; Δεν έχουν κάνει καμμία. Τίποτα! Πουθενά! Με το έτσι θέλω! Συνέδριο σε πεντάστερα, που τα πληρώνουν οι εργαζόμενοι, με αποφάσεις αυτής της συνδικαλιστικής μαφίας. Συνέδριο που αποφάσισε να αποκλείσει τα μέσα μαζικής ενημέρωσης. Αυτή είναι η δημοκρατία τους. Τι είπαν; Όταν θα τελειώσει η ψηφοφορία. Συνέδριο χωρίς να γίνει καμμία συζήτηση για τα προβλήματα των εργαζομένων. Είναι δυνατόν το συνέδριο της ανώτατης συνδικαλιστικής ομοσπονδίας να μην κάνει κουβέντα, να μην συζητήσει για τα προβλήματα ή έστω να πάρει κάποιες αποφάσεις; Τέτοιο συνέδριο - μαϊμού θέλουν.

Συνέδριο χωρίς νομιμοποίηση των αντιπροσώπων. Τι λέει το καταστατικό; Γίνεται συζήτηση και γίνεται νομιμοποίηση αντιπροσώπων με βάση τα στοιχεία που υπάρχουν. Συνέδριο με ανηθικότητα και ψέματα. Πρωταπριλιά διάλεξε αυτή η συνδικαλιστική μαφία για να στείλει ψέματα σε όλα τα μέσα μαζικής ενημέρωσης. Συνέδριο που έχουν καταθέσει είκοσι δευτεροβάθμιες οργανώσεις, εργατικά κέντρα και ομοσπονδίες και εξήντα αντιπρόσωποι, εξώδικο, το οποίο θα καταθέσω στη Βουλή για να μείνει ιστορικά. Είναι ενενήντα σελίδες. Θα παρακαλούσα όσους θέλουν να έχουν εικόνα για το τι γίνεται, να το πάρουν και να το διαβάσουν.

(Στο σημείο αυτό ο Βουλευτής κ. Αθανάσιος Παφίλης καταθέτει για τα Πρακτικά το προαναφερθέν εξώδικο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα πω ορισμένα στοιχεία για να δούμε τι συνέδριο θέλουν να κάνουν αυτοί οι πιστοί υπηρέτες του κεφαλαίου, που θα απολογηθούν κυρίως για την πολιτική τους, αλλά και για πολλά άλλα πράγματα. Και ο νοών νοείτω!

Για να δούμε, λοιπόν. Αντιπρόσωποι των εργαζομένων, μέλη διοικητικών συμβουλίων επιχειρήσεων. Και ας αφήσουν αυτές τις πονηριές, προϊστάμενοι στα τυριά και στα σαλάμια. Αυτά είναι κοροϊδίες.

Αρχίζω με τα ονόματα. Καραγεωργόπουλος, Πρόεδρος και Διευθύνων Σύμβουλος -γνωστός- στην «PEGASUS FORTUNA GAMING S.A.». Ο αντιπρόεδρος είναι εκλεγμένος αντιπρόσωπος -παρακαλώ!- από δύο ομοσπονδίες, όχι από μια, παράνομα.

Άλλη. Ομοσπονδία Ασφαλιστικών Συλλόγων Ελλάδας. Αντιπρόσωποι: Μέλη διοικητικών συμβουλίων εταιρειών και διευθυνόντων συμβούλων Α.Ε. Αυτοί είναι εκπρόσωποι των εργαζομένων. Θα διαπραγματευτούν, δηλαδή, με τον εαυτό τους.

Πρόεδρος Διοικητικού Συμβουλίου της εταιρείας «ΑΝΑΠΤΥΞΙΑΚΗ ΚΙΛΚΙΣ Α.Ε.». Είναι Πρόεδρος ανώνυμης εταιρείας και αντιπρόσωπος στο συνέδριο της ΓΣΕΕ.

Αντιπρόσωποι Ομοσπονδίας Συλλόγων Εργαζομένων Τεχνικών Επιχειρήσεων Ελλάδας. Υπάλληλος Αποκεντρωμένης Διοίκησης Μακεδονίας -Θράκης. Θα τα πω όλα, ένα, ένα.

Άλλος: Υπάλληλος δήμου. Να μη πω τα ονόματα.

Όλοι αυτοί, λοιπόν, είναι εκπρόσωποι της εργατικής τάξης στο συμβούλιο των εταιρειών. Σωματεία - φαντάσματα με διάτρητες διαδικασίες. Αρχίζουμε. Ακούστε. Σωματείο Ψύξης - Διαλογής - Κονσερβοποιίας «Ο Αγώνας» που εκλέγει αντιπροσώπους για το Εργατικό Κέντρο Βέροιας φέρεται να έχει κάνει εκλογές με συμμετοχή -ακούστε!- τριών χιλιάδων πεντακοσίων είκοσι πέντε εργαζομένων. Από αυτούς τους χιλιάδες στο πρωτόκολλο ψηφοφορίας δεν έχει υπογράψει ούτε ένας -ούτε ένας!- ενώ σε ελάχιστες περιπτώσεις αναφέρεται ο αριθμός δελτίου ταυτότητας. Νομίζω ότι δείχνει πολλά ο αριθμός των ψηφισάντων και το γεγονός ότι ο εν λόγω εξέλεξε μόλις οκτώ αντιπροσώπους για το εργατικό κέντρο αντί για εκατόν δεκαεπτά που έπρεπε να ψηφίσει με βάση τους τρεις χιλιάδες και κάτι. Αυτά είναι τα στοιχεία.

Πάμε παρακάτω. Σωματείο Ιδιωτικών Υπαλλήλων Κιλκίς. Πραγματοποίησε αρχαιρεσίες με τριακόσιους εξήντα οκτώ ψηφίσαντες εκλέγοντας δώδεκα αντιπροσώπους, ενώ η κατάσταση των ψηφισάντων συμπεριλαμβάνει μόνο εξήντα ψηφίζοντα μέλη. Καταλαβαίνετε που ζούμε; Είναι καθαρά μαφιόζικη η όλη υπόθεση, όπως στην Αμερική με τη μαφία, για όσους ξέρουν ιστορία.

Στα δεκαέξι από τα είκοσι εννέα σωματεία του Εργατικού Κέντρου Καρδίτσας δεν υπάρχουν κατατεθειμένα πρακτικά αρχαιρεσιών για τις εκλογές που φέρεται ότι πραγματοποίησαν. Τα αναζητήσαμε στο πρωτοδικείο και δεν υπάρχει τίποτα. Και αυτοί, όμως, είναι αντιπρόσωποι στο συνέδριο της ΓΣΕΕ.

Στη Φθιώτιδα τα ίδια. Για να καταλάβετε, επειδή διαλύθηκε το κέντρο λόγω οικονομικών προβλημάτων -είναι πολλά τα λεφτά Άρη, που λένε- τα σωματεία έκαναν εκλογές πριν να δημιουργηθεί αυτό το κέντρο. Και έχουν εκλεγεί ως αντιπρόσωποι στη ΓΣΕΕ και ταυτόχρονα δεν δέχονται αντιπροσώπους του Εργατικού Κέντρου Λαμίας, καθ’ όλα νόμιμους.

Πανελλήνια Ναυτική Ομοσπονδία, Π.Ν.Ο.: Πώς εκλέγονται; Κατά παράβαση του ν.1264/1982, που λέει ότι υπάρχει η απλή αναλογική. Αυτοί είναι εξήντα έξι αντιπρόσωποι.

Να διαβάσετε, κύριε Βορίδη, που είσαστε και καλός νομικός -δεν το αμφισβητώ- όλο το εξώδικο τώρα και να δω μετά ποιος θα έχει το θάρρος και το θράσος να βγει και να υπερασπιστεί αυτά που γίνονται στη ΓΣΕΕ.

Τι συνέβη, λοιπόν; Πάνε να στήσουν ένα συνέδριο…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αφήστε με, κύριε Πρόεδρε, να μιλήσω ένα λεπτό. Τελειώνω.

Τι πάνε να κάνουν; Να ξανακάτσουν στο σβέρκο των εργαζομένων.

Δεν τους υποστηρίζουν με αυτά τα τερατώδη που έχουν γίνει ούτε αντιπρόσωποι που έχουν εκλεγεί με άλλες παρατάξεις. Έχουν πλήρως απομονωθεί. Τι προσπαθούν να κάνουν τώρα; Να στήσουν «ψεκάστε -σκουπίστε - τελειώσατε» με μπράβους. Αλήθεια, τι συνδικαλιστικό κίνημα είναι αυτό; Είναι δυνατόν να πληρώνει, να μισθώνει με λεφτά των εργαζομένων μπράβους της νύχτας, φουσκωτούς από σχολές πολεμικών τεχνών για να εμποδίσει τι; Να εμποδίσει τη συζήτηση και τη συμμετοχή των εργαζομένων. Είναι δυνατόν να αρνείται να δεχθεί τα μέσα; Τι φοβούνται;

Εμείς, λοιπόν, ήμασταν εκεί, οι ταξικές δυνάμεις και άλλος κόσμος, όχι μόνο κομμουνιστές. Μπήκαν σε ένα ξενοδοχείο όπου έμεναν. Δεν τους άφηναν να μπουν μέσα. Το καταλαβαίνετε; Αυτά γίνονταν επί Μακρή Θεοδώρου και επί χούντας. Προσπάθησαν να τα κάνουν -επειδή έχουμε εμπειρία- και μετά το 1974. Καλούν την Αστυνομία οι διάφοροι δημοκράτες –ΚΙΝΑΛ, πού είσαι, που τους βγάλατε και ανακοίνωση;- να λύσει τα προβλήματα του συνδικαλιστικού κινήματος. Αυτό δεν έχει γίνει ποτέ μετά το 1974. Είναι γεγονός, με αυτούς έχουμε να κάνουμε.

Εμείς λέμε, λοιπόν, ότι δεν πρόκειται ο εργαζόμενος, η εργατική τάξη, τα συνδικάτα να αποδεχθούν τέτοιες μεθοδεύσεις. Δεν πρόκειται να νομιμοποιήσουν εξήντα έξι αντιπροσώπους, οι οποίοι, όταν πάνε στα δικαστήρια, θα δούμε τα αποτελέσματα, αν η ανεξάρτητη δικαιοσύνη αποφασίσει να δώσει όλα τα στοιχεία αναλυτικά. Δεν υπάρχει καθόλου ψόγος, ούτε τόσος.

Επομένως, αυτό θέλουν να κάνουν, δηλαδή να καθίσουν ξανά στον σβέρκο με το έτσι θέλω, με τσαμπουκά και τους φασίστες μαζί. Γιατί φαίνεται ότι ο Αντιπρόεδρος προς τα εκεί βαδίζει και είναι μπλεγμένος με τις μεγαλύτερες μαφίες και αυτό υπερασπίζεται εδώ. Λέω ότι διαχώρισαν τη θέση τους ακόμα και από τη ΔΑΚΕ, ότι δεν εκφράζουν τον αντικομμουνισμό, με όλα αυτά τα οποία έλεγε σήμερα.

Βγαίνουν και μας κατηγορούν τώρα ότι σπάσαμε. Μα, δεν μας άφηναν να μπούμε μέσα. Το καταλαβαίνετε; Αντιπρόσωπος θα πάει στο συνέδριο και θα τον ελέγξει ο κάθε υπόδικος ή ο κάθε σεκιουριτάς; Από πού και ως πού; Τι είναι αυτό; Συνδικαλιστικό κίνημα είναι αυτό ή η νύχτα που ελέγχουν εκεί; Σε τέτοιο θέλουν να το μετατρέψουν.

Έχουν αυταπάτες και τα φασισταριά σήμερα εδώ, αυτά τα τομάρια -γιατί αυτή τη δουλειά κάνουν μόνιμα και παντού και προσπαθούν τώρα να βγουν στην επιφάνεια με διάφορα άλλα- έρχονται να καλύψουν τι; Την προσπάθεια να επιβληθεί με το έτσι θέλω η εργοδοσία μέσα στο συνδικαλιστικό κίνημα, να νοθευτεί το οποιοδήποτε αποτέλεσμα, για να μπορέσει να συνεχίζει η εξαφανισμένη όλα αυτά τα χρόνια ηγεσία -συνδικαλιστική μαφία λέμε- της ΓΣΕΕ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν κάνει πίσω και ούτε θα κάνει πίσω ο κόσμος. Απλώς λέμε ότι, αν νομίζουν ότι, όπως ο μακαρίτης Λάσκαρης παλιά κατήργησε την ταξική πάλη, θα την καταργήσουν αυτοί -αυτοί δεν θέλουν να την καταργήσουν, αυτοί παίρνουν θέση, είναι με τους εργοδότες, δεν είναι με τους εργαζόμενους- κάνουν μεγάλο λάθος. Θα συνεχίσουμε δυναμικά, ενημερώνοντας τον κόσμο για τις βρωμιές τους και τις δυσωδίες.

**ΠΡΟΕΔΡΕΥΩΝ (Γεώργιος Βαρεμένος):** Να τελειώνουμε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Τέλειωσα, κύριε Πρόεδρε.

Λένε ότι εμφανίστηκε με λοστάρι. Ήταν το σίδερο που έκλεινε την πόρτα, που το τράβηξαν και το έβγαλαν. Αυτό ήταν. Την πάτησαν όμως. Υπερβολικά στηρίχτηκαν στους τραμπούκους και δεν μπόρεσε να τους περάσει.

Καλούμε τους εργαζόμενους, την εργατική τάξη να παλέψει για ταξικό προσανατολισμό του εργατικού κινήματος, να αναδείξει δυνάμεις που παλεύουν στο πλάι των εργαζόμενων και να απομονώσει όλα αυτά τα στοιχεία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ο Κοινοβουλευτικός Εκπρόσωπος του ΣΥΡΙΖΑ κ. Σπύρος Λάππας έχει τον λόγο.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κύριε Παφίλη, η δυσώδης περιγραφή που μόλις κάνατε δεν ξέρω σε ποιον βαθμό, σε τι ποσοστό ανταποκρίνεται στην πραγματικότητα, αλλά θα θεωρήσω ότι έτσι είναι. Αυτό αποδεικνύει, όμως, ότι…

**ΑΘΑΝΑΣΙΟΣ ΠΑΦΙΛΗΣ:** Πάρτε το εξώδικο.

**ΣΠΥΡΙΔΩΝΑΣ ΛΑΠΠΑΣ:** Ως προς τη μαφία που καταγγέλλετε, πρέπει να σας πω ότι σε αυτή τη χώρα υπήρχαν πολλών ειδών μαφίες. Σηκώθηκαν τείχη και συρματοπλέγματα και την κρατούσαν έξω από την πρόοδο, την ευημερία και την ανάπτυξη.

Ακούγοντάς σας, θυμήθηκα μια πολύ ωραία ταινία του Καζάν, «Το Λιμάνι της αγωνίας», με τον Μάρλον Μπράντο. Από πολλούς κοινοβουλευτικούς εκπροσώπους έγινε χρήση πληροφοριών της επικαιρότητας. Θα ξεκινήσω και εγώ, επισημαίνοντας δύο πράγματα από την τρέχουσα επικαιρότητα.

Κατ’ αρχάς, κύριε συνάδελφε, θα ήθελα να σας πω ότι όλα τα ευρωπαϊκά και τα παγκόσμια μέσα μαζικής ενημέρωσης πλέον από χθες ασχολούνται με την επίσκεψη του Πρωθυπουργού της χώρας με ένα επιτελείο πολλών Υπουργών και εκατόν σαράντα επιχειρηματιών, την πυραμίδα του επιχειρηματικού και οικονομικού κόσμου της χώρας.

Το μήνυμα αυτής της επίσκεψης -το λέω και δημόσια στο Κοινοβούλιο να το ακούσει και ο ελληνικός λαός- είναι ότι με αυτή την επιλογή που κάναμε, τη Συμφωνία των Πρεσπών και την επίσκεψη που την επιβεβαιώνει σε όλα τα επίπεδα, το μήνυμα είναι ένα: Γκρεμίζουμε τείχη, κτίζουμε γέφυρες, οικοδομούμε σταθερές και με προοπτική σχέσεις φιλίας και ειρηνικής συνύπαρξης με τους βόρειους γείτονές μας. Οικοδομείται σταθερότητα και οικονομική συνεργασία στα Βαλκάνια, έναν χώρο που πυροδότησε εντάσεις, αντιπαραθέσεις, ακόμα και πολεμικές συρράξεις. Δηλαδή, άρχισαν να αποδίδουν οι καρποί της Συμφωνίας των Πρεσπών. Όλα τα άλλα τα ακούω βερεσέ.

Ένα δεύτερο είναι το εξής. Η Αξιωματική Αντιπολίτευση, όταν γίνεται μια αναγγελία δικαστικής ανάμειξης ενός στελέχους της στη δικαιοσύνη ή στην εισαγγελία ή στον ανακριτή κ.λπ., αμέσως λειτουργεί με έναν πολιτικό, κοινωνικό και νομικό βερμπαλισμό. Αμέσως αντιδρά και πετά τη μπάλα στην εξέδρα. Δηλαδή, ενώ έχουμε παραγγελία διώξεων, ξαφνικά σε όλα τα μέσα ενημέρωσης που ελέγχει η Νέα Δημοκρατία ακούμε τη λέξη «Πετσίτης».

Και αν έχετε στοιχεία για τον Πετσίτη, σας φέραμε τροπολογία σήμερα, κύριοι της Αξιωματικής Αντιπολίτευσης, που η επιτροπή του πόθεν έσχες ό,τι πληροφορία υπάρχει και διακινείται από εφημερίδα, από τηλεόραση, από οποιαδήποτε πηγή, από site, αμέσως να έχει τη δυνατότητα να άρει το τραπεζικό, το φορολογικό και το επαγγελματικό απόρρητο, ακόμη και για τον ίδιο τον Πρωθυπουργό. Αυτό κάναμε. Άρα, λοιπόν, πηγαίνετε τις πληροφορίες σας στην επιτροπή του πόθεν έσχες που είναι αρμόδια. Αυτό είναι το ένα.

Δεύτερον, σοβαρολογείτε, κύριε Γεωργαντά, όταν λέτε ότι εσείς κάνετε τα αδύνατα δυνατά για να τακτοποιήσετε τα δάνειά σας; Ομιλείτε σε έναν ο οποίος είχα την τιμή να εισηγηθώ το πόρισμα της Πλειοψηφίας. Ξεχάσατε τι λέγαμε στην επιτροπή ή ξεχάσατε τι έλεγε το πόρισμά μας; Μήπως ξεχάσατε ότι η κατακλείδα του πορίσματός μας έλεγε ότι όλη η κρατική χρηματοδότηση -και η τακτική και η εκλογική- πήγαινε προς εξόφληση των δανείων, η δική σας και του ΠΑΣΟΚ;

**ΓΕΩΡΓΙΟΣ ΓΕΩΡΓΑΝΤΑΣ:** Η επιτροπή έβγαλε ποινικές ευθύνες;

**ΣΠΥΡΙΔΩΝΑΣ ΛΑΠΠΑΣ:** Εσείς θα εξοφλούσατε μόλις σε τετρακόσια χρόνια και το ΠΑΣΟΚ επίσης σε ελάχιστα χρόνια περισσότερα, στα οκτακόσια.

Να τα ακούσει ο ελληνικός λαός, κύριε Γεωργαντά: Όλη η εκλογική χρηματοδότηση, η τακτική και η έκτακτη, εάν πάει στη ρύθμιση των δανείων σας, θα εξοφλήσετε ολοσχερώς σε τετρακόσια χρόνια.

Και στους συναδέλφους του ΠΑΣΟΚ να τους πω ότι υπολογίσαμε και το είπαμε στην επιτροπή, μόλις σε οκτακόσια χρόνια, κύριε Καρρά. Άρα, λοιπόν, βρείτε άλλες πηγές χρηματοδότησης για να τακτοποιήσετε τα δάνειά σας, γιατί ο ελληνικός λαός διατυπώνει κάθε μέρα το ερώτημα. Τώρα κάνουμε τροποποίηση για τη ρύθμιση των δανείων και όλοι λένε πού θα βρούμε τα λεφτά να τακτοποιήσουμε, τι δυνατότητες έχουμε. Μα, τα κόμματα εξουσίας να μην απαντούν στον ελληνικό λαό;

Τι θα κάνετε, κύριοι, με τα δικά σας δάνεια; Απαντήστε επιτέλους.

**ΙΩΑΝΝΗΣ ΓΚΙΟΛΑΣ:** Με τα μπρελόκ των δύο ευρώ!

**ΓΕΩΡΓΙΟΣ ΓΕΩΡΓΑΝΤΑΣ:** Με τα κουρέματα 60%.

**ΠΡΟΕΔΡΕΥΩΝ (Γεώργιος Βαρεμένος):** Ελάτε, σας παρακαλώ.

**ΣΠΥΡΙΔΩΝΑΣ ΛΑΠΠΑΣ:** Τα κουρέματα έχουν πάει στην εισαγγελία. Υπάρχει απόφαση. Αφήστε. Την απάντηση την πήρατε από το πόρισμά μας. Δεν αφορά κούρεμα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λάππα, μην απευθύνεστε προσωπικά!

**ΣΠΥΡΙΔΩΝΑΣ ΛΑΠΠΑΣ:** Σας άκουσα που μιλήσατε για κούρεμα. Έγιναν οκτώ άγονοι πλειστηριασμοί και περιορίστηκε σε κάθε πλειστηριασμό κατά ένα μέρος το τίμημα, όπως προβλέπει ο Κώδικας Πολιτικής Δικονομίας. Αυτό εσείς το λέτε κούρεμα. Μάλλον κουρέψατε τη λογική σας, από ό,τι φαίνεται.

**ΓΕΩΡΓΙΟΣ ΓΕΩΡΓΑΝΤΑΣ:** Και το ακίνητο καθαρό σ’ εσάς.

**ΣΠΥΡΙΔΩΝΑΣ ΛΑΠΠΑΣ:** Και επειδή, λοιπόν, αναφερθήκατε στα δάνεια των κομμάτων, να σας πω τι έλεγε το πόρισμά μας, κάτι σημαντικό, να βρούμε μια κοινή συνισταμένη όλες οι πολιτικές δυνάμεις, για να κοιταχθούμε στον καθρέφτη με τόλμη και ειλικρίνεια; Τι έλεγε; Τρία πράγματα έλεγε. Πρέπει τώρα να αποκαταστήσουμε τους βασικούς πυλώνες της πολιτικής, κοινωνικής και οικονομικής ζωής.

Πρώτα είναι ο τραπεζικός πυλώνας. Τα χρόνια εκείνα –είναι, άλλωστε, εκατόν δεκαπέντε στελέχη τους που ελέγχονται από τη δικαιοσύνη- λέγαμε ότι από το 2018 και μετά, ενώ υπήρχε μια παγκόσμια τάση περιοριστικής πολιτικής, τα τραπεζικά στελέχη όλων των συστημικών τραπεζών χορηγούσαν αφειδώς δάνεια στα κόμματά σας. Αυτό είναι το θέμα. Μάλιστα, την ίδια ώρα που καλούνταν ο τελευταίος δανειολήπτης και στραγγαλιζόταν οικονομικά ένας περιπτεράς ή ένας επαγγελματίας που είχε ένα ψιλικατζίδικο στη γωνία, υπήρξε προνομιακή μεταχείριση στα κόμματα, με αμαρτωλή πηγή χρηματοδότησης την τότε Αγροτική Τράπεζα της Ελλάδος, την ΑΤΕ. Ας μη μιλήσουμε τώρα τι κάναμε για αυτό, τα είπαμε αναλυτικά.

Δεύτερος είναι ο τομέας της ενημέρωσης, ο οποίος την ίδια ώρα που είχε από το Σύνταγμα την υποχρέωση αντικειμενικής ενημέρωσης και πληροφόρησης και να ελέγχει την εξουσία, ήταν κυριολεκτικά η θεραπαινίδα της οικονομικής και πολιτικής ελίτ. Έφτιαχνε το αφήγημα ότι είναι πολύ καλά τα μνημόνια, είναι πολύ καλή η λιτότητα, είναι πολύ καλή η περικοπή των μισθών και των συντάξεων.

Φυσικά είναι και ο τρίτος πυλώνας, το πολιτικό σύστημα, το οποίο πρέπει να το δούμε όλοι, εγώ δεν λέω μόνο εσείς. Αν θέλετε, μπορούμε να τον δούμε και μαζί. Όμως, πείτε τι θα κάνετε με τα δάνειά σας, γιατί η τιμή και η αξιοπιστία του πολιτικού συστήματος εξαιτίας αυτού του θέματος, κύριοι συνάδελφοι, είναι πράγματι στο ναδίρ. Δεν υπάρχει άλλος πάτος από την αξιοπιστία και την αξιοπρέπεια του πολιτικού συστήματος, όπως εκφράζεται τουλάχιστον από τα κόμματά σας. Δεν μπορείτε να πάτε παρακάτω. Δεν μπορεί επί εφτά χρόνια να μη λέτε τι θα κάνετε με τα δάνειά σας. Πείτε επιτέλους!

Ας αναφερθούμε τώρα στο νομοσχέδιο. Διατυπώθηκε και στην επιτροπή και εδώ μια αμφισβήτηση ή αμφιβολία για το αν είναι αναγκαίο αυτό το νομοσχέδιο και οι διατάξεις του. Για να απαντηθεί το ερώτημα αν είναι αναγκαίο το νομοσχέδιο, πρέπει να δούμε σε τι πλαίσιο και σε τι διοικητικό πεδίο, σε τι συνθήκες παρεμβαίνει. Είναι γνωστές οι παθογένειες της δημόσιας διοίκησης. Άλλωστε, έλκουν την καταγωγή τους από την ίδρυση του ελληνικού κράτους και κυρίως μετά τον μεγάλο πόλεμο. Μάλιστα, η αιτιολογική έκθεση λέει ότι με τον ν.3980/1959, αν θυμάμαι καλά, κυρία εισηγήτρια, για πρώτη φορά αναφέρθηκε σε νομοσχέδιο ως τίτλος «Κωδικοποίηση της Διοικητικής Νομοθεσίας». Για πρώτη φορά το 1959, φανταστείτε! Από το 1959, εννιά χρόνια μετά τον μεγάλο πόλεμο και τον εμφύλιο σπαραγμό, υπάρχει κωδικοποίηση από το σύγχρονο ελληνικό κράτος για πρώτη φορά! Και είμαστε τώρα μετά από ογδόντα χρόνια και συζητάμε πάλι τα ίδια προβλήματα!

Στο ερώτημα αν είναι αναγκαίο ή όχι αυτό το νομοσχέδιο, εγώ θα έλεγα ότι είναι η ανάσα –το είπα και στην επιτροπή- η πνοή, η αναπνοή του ελληνικού κράτους, της ελληνικής δημόσιας διοίκησης και έπρεπε να γίνει και χθες και προχθές και παραπροχθές, να γίνεται και σήμερα, να επαναληφθεί και αύριο. Πρέπει να τονίζεται συνεχώς ότι χωρίς κωδικοποίηση και αναμόρφωση της ελληνικής νομοθεσίας δεν μπορεί να υπάρξει ασφάλεια δικαίου. Και ο κ. Παρασκευόπουλος που είναι εδώ ξέρει ότι χωρίς ασφάλεια δικαίου δεν μπορεί να υπάρξει η βασική δημοκρατική αρχή, αυτή του κράτους δικαίου. Παραβιάζεται η ίδια η λαϊκή κυριαρχία, αν δεν έχεις μια νομιμοποιημένη δημόσια διοίκηση που κρίνεται από τα νόμιμα αποτελέσματα. Έτσι πλέον νομιμοποιείται η δημόσια διοίκηση, όχι με νόμο, αλλά από το αν παράγει αποτελέσματα, διεθνώς πλέον. Αυτός είναι ο όρος της. Άρα, λοιπόν, δεν μπορεί αυτό να γίνει χωρίς κωδικοποίηση του συνόλου της νομοθεσίας.

Αυτή είναι η κατάσταση, λοιπόν, και λέγαμε ότι σ’ αυτό το πεδίο κυριαρχεί υδροκεφαλισμός των δημοσίων υπηρεσιών, κομματικοποίηση των επιλογών της διοίκησης για το ανθρώπινο δυναμικό, απίστευτη λειτουργική εσωστρέφεια, πελατειακές σχέσεις, γραφειοκρατία που είχε φτάσει μέχρι το 2010 στο 6,8% του ΑΕΠ. Δηλαδή, μόνο η γραφειοκρατία κοστίζει ετησίως 12-13 δισεκατομμύρια ευρώ, ως αποτέλεσμα της πολυνομίας και τη κακονομίας. Υπάρχει διαφθορά ασύμμετρη για ειρηνική περίοδο. Ο κ. Σούρλας, στέλεχος της Νέας Δημοκρατίας, την υπολόγιζε στα 12 δισεκατομμύρια ευρώ και ο κ. Ρακιντζής στα 17 δισεκατομμύρια ευρώ, με μεθόδους και εργαλεία σύγχρονα του ευρωενωσιακού δικαίου. Και λέμε ότι δεν είναι ανάγκη; Και όλα αυτά έχουν την πηγή τους στην έλλειψη κωδικοποίησης. Δεν μπορεί, όχι μόνο ο εφαρμοστής του δικαίου, αλλά ούτε και ο ερμηνευτής να πει τι ισχύει τέλος πάντων στο ελληνικό δίκαιο. Και μου λέτε ότι δεν είναι αναγκαίο;

Παρά ταύτα, λοιπόν, εγώ λέω να μη μηδενίζουμε. Πράγματι, στο παρελθόν επιχειρήθηκε ανάλογη πρωτοβουλία. Έλειψε, όμως, ξέρετε, ένα συνεκτικό σχέδιο που να λέγεται «προγραμματισμός και στρατηγικός σχεδιασμός». Η φράση «στρατηγικός σχεδιασμός» για πρώτη φορά μπήκε στη νομική γλώσσα μετά το 2010 κάτω από την πίεση της τρόικας και πολύ περισσότερο συστηματικά μετά το 2015 σε όλα τα δικά μας νομοσχέδια για τη δημόσια διοίκηση. Δεκαεννέα νομοθετικές παρεμβάσεις κάναμε για τη δημόσια διοίκηση με έναν προσανατολισμό, να σταματήσει δηλαδή η γραφειοκρατία, να αντιμετωπισθεί η κακονομία και η πολυνομία, να αντιμετωπισθούν τα φαινόμενα της γραφειοκρατίας και της διαφθοράς. Αυτός είναι ο στόχος. Αν δεν αντιμετωπισθούν αυτά τα φαινόμενα, για ποια ανάπτυξη της χώρας θα μιλάμε; Πώς θα καταστεί ελκυστικό το ελληνικό περιβάλλον για έναν εγχώριο ή ξένο επενδυτή, αν δεν λύσουμε αυτές τις αιτίες που πυροδοτούν τα μεγάλα ζητήματα και τα μεγάλα προβλήματα, τα οποία καθημερινά, κατά κυριολεξία, τα βρίσκουμε μπροστά μας;

Τι έκανε η δημόσια διοίκηση σε όλα αυτά που σας λέω τώρα; Πράγματι, από όλα τα συνέδρια, τις ημερίδες και τις διημερίδες και από τα συγγράμματα για τη δημόσια διοίκηση και από την Εθνική Σχολή Δημόσιας Διοίκησης είναι διαπιστωμένο ότι η δημόσια διοίκηση αντιστεκόταν σθεναρά σε οποιαδήποτε εκσυγχρονιστική παρέμβαση και ή αδυνατούσε η ίδια να την παρακολουθήσει ή δεν επιθυμούσε να το κάνει. Εδώ, προσέξτε, μιλάμε και για το πολιτικό σύστημα της εποχής, όχι μόνο για τη δημόσια διοίκηση, διότι αν το πολιτικό σύστημα είχε τη βούληση, θα καθιστούσε κατά κάποιον τρόπο δυνατή την παρακολούθηση από τη δημόσια διοίκηση των νέων ρυθμών του συνεχούς μεταβαλλόμενου οικονομικού και κοινωνικού περιβάλλοντος. Άρα, λοιπόν, η πολυνομία και η κακονομία είναι αυτά που θέλει να αντιμετωπίσει το νομοσχέδιο.

Οι διατάξεις του νομοσχεδίου αναλύθηκαν σε μεγάλο βαθμό από τον Υπουργό. Θα ήθελα μόνο να σας διαβάσω δύο πράγματα. Επίσης, ο Υπουργός πάρα πολύ καλά έκανε και ανέγνωσε τα άρθρα 11 και 12 του ν.4048 για την έννοια της αναμόρφωσης. Εκεί τοποθετήθηκε και ο κ. Παρασκευόπουλος και είπε ότι χρειάζεται μια περαιτέρω διασαφήνιση. Δόθηκε στην τρίτη συνεδρίαση της επιτροπής, πλήρως νομίζω. Δεν έχω καμμία αμφιβολία πλέον. Ιδίως αυτή η παραπομπή στα άρθρα 11 και 12 του ν.4048 δεν αφήνει καμμία αμφιβολία.

Ακούστε, κυρίες και κύριοι συνάδελφοι, το 2015 έχουμε μία ημερίδα στην οποία μιλά ο συγγραφέας Αντώνης Αργυρός: «Πώς να γνωρίζεις έναν νόμο του οποίου το κείμενο έχει υποστεί αλλεπάλληλες αντικαταστάσεις, συμπληρώσεις, τροποποιήσεις σε παραγράφους, σε εδάφια, περιπτώσεις, υποπεριπτώσεις, εξαιρέσεις, αλλά και με την επιφύλαξη άλλων διατάξεων, όπως αυτές έχουν τροποποιηθεί και συμπληρωθεί, όταν ένας νόμος «κουρελού» περιλαμβάνει, για παράδειγμα, ογδόντα άρθρα και χιλιάδες τροποποιήσεις και ρυθμίσεις σε άλλα άσχετα σημεία;». Αυτό ήταν το 2015.

Το 2017 ο Πρόεδρος της Δημοκρατίας κ. Προκόπης Παυλόπουλος έλεγε ότι «η πολυνομία και η κακονομία είναι, κατ’ ακολουθίαν, οι «θρυαλλίδες» οι οποίες δυναμιτίζουν τόσο την αποτελεσματική εφαρμογή του κανόνα δικαίου από εκείνους που έχουν τη θεσμική υποχρέωση υπακοής σε αυτόν, όσο και το ίδιο το υπόβαθρο του κράτους δικαίου».

Βλέπετε, λοιπόν, ότι οι πιο αρμόδιοι άνθρωποι, οι επιστήμονες και οι ειδικοί τεχνοκράτες και εμπειρογνώμονες επισημαίνουν το πρόβλημα από χρόνια. Λέτε, λοιπόν, ότι αυτή η Κυβέρνηση και ο αρμόδιος Υπουργός έπρεπε να κάτσει στα αυγά του και να πει: «Ε, το λέμε; Ας το ξαναλέμε για άλλα δέκα-δεκαπέντε χρόνια». Δεν επιτρέπουν οι ταχύτητες πλέον. Το οικονομικό και κοινωνικό περιβάλλον μεταβάλλεται και στην Ελλάδα και στην Ευρώπη και στον κόσμο ταχύτατα. Δεν μπορούμε καν να το παρακολουθήσουμε.

Κύριε Πρόεδρε, θα κλείσω κάνοντας μια επισήμανση σχετικά με το Κεφάλαιο Β΄ του νομοσχεδίου. Επειδή έγινε πολύς λόγος για τις αρχές των Παρισίων και τα παραλληλίζετε δήθεν με το Κεφάλαιο Β΄, ακούστε, λοιπόν, το βασικό κεφάλαιο των Αρχών των Παρισίων, το οποίο θα ήθελα να γραφτεί στα Πρακτικά όπως το λέω: **«**Η σύνθεση του εθνικού θεσμού -δηλαδή της ΕΕΔΑ- και ο διορισμός των μελών του μέσω εκλογών, είτε με άλλον τρόπο –με νόμο δηλαδή- λαμβάνουν χώρα σύμφωνα με τη νέα διαδικασία που παρέχει –προσέξτε το, παρακαλώ- όλα τα αναγκαία εχέγγυα για τη διασφάλιση –τονίζω τώρα τη λέξη- της πλουραλιστικής αντιπροσώπευσης των κοινωνικών δυνάμεων (της κοινωνίας των πολιτών), που συμμετέχουν στην προώθηση και την προστασία των δικαιωμάτων του ανθρώπου».

Τι κάνει το νομοσχέδιο; Διευρύνει σε τέτοιο βαθμό, ώστε να καλύψει όλα τα νέα δικονομικά πεδία και δικονομικά πλαίσια που αναπτύσσονται στην κοινωνία μας, τα οποία, ειρήσθω εν παρόδω, δεν τα δημιουργεί η Κυβέρνηση. Τα μνημόνια, η λιτότητα, η αδικία που υπάρχει σε όλον τον κόσμο και στη χώρα μας τα δημιουργεί. Να αδιαφορήσουμε γι’ αυτά, λοιπόν; Ακόμα και αν αδιαφορήσουμε γι’ αυτά, να, που τα δημιουργεί η κοινωνία και η αδικία!

Γελάτε, κυρία Βούλτεψη, αλλά να σας πω ότι κάποτε ο Μάρτιν Λούθερ Κινγκ είχε πει για την αδικία ότι αν η αδικία αφορά κάποιον τόπο και κάποιους, αφορά όλους και σε όλον τον κόσμο.

**ΣΟΦΙΑ ΒΟΥΛΤΕΨΗ:** Τους ΛΟΑΤΚΙ δεν τους έφτιαξε το μνημόνιο.

**ΣΠΥΡΙΔΩΝΑΣ ΛΑΠΠΑΣ:** Δεν μπορώ να καταλάβω, αναφορικά με τη διεύρυνση με εκπροσώπους τέτοιων δικαιωματικών χώρων που υφίστανται και διάκριση και αποκλεισμό και ταπεινώσεις, έχετε αντίρρηση να εκφραστούν με συμμετοχή σε αυτή την ΕΕΔΑ; Στο κάτω-κάτω, αυτή δεν είναι καμμία ανεξάρτητη αρχή. Την αντιμετωπίζετε ως μια ανεξάρτητη αρχή που προστατεύεται από το Σύνταγμα; Είναι βοηθητικό όργανο του Πρωθυπουργού και της εκτελεστικής εξουσίας. Πώς τη βλέπετε δηλαδή; Το να υπάρχει μια διαφορετική ιδεολογική ή πολιτική αντίληψη μεταξύ του Προέδρου της επιτροπής και του αρμόδιου Υπουργείου ή κάποιου μέλους της Βουλής είναι θεμιτό. Εκ των ενδιαφερόντων τελείται εν αρμονία. Άλλωστε, να ξέρετε ότι η νομική επιστήμη οικοδομείται στα «Ηθικά Νικομάχεια», «πάντα γαρ ενδέχεται και άλλως έχειν», δηλαδή για όλα τα πράγματα υπάρχουν δύο απόψεις. Μία άποψη είναι του κ. Σταθόπουλου και μία άποψη είναι του κυρίου Υπουργού και του ομιλούντος.

Άρα, λοιπόν, εμείς θέλουμε διεύρυνση, διεύρυνση, διεύρυνση, για να υπάρχουν και να εκπροσωπηθούν όλες εκείνες οι ομάδες πολιτών που έχουν τεθεί στο περιθώριο, σε αποκλεισμό και τα δικαιώματά τους καθημερινά συρρικνώνονται και καταπιέζονται ασύστολα από τις εκάστοτε εξουσίες και όχι μόνο.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο.

**ΣΠΥΡΙΔΩΝΑΣ ΛΑΠΠΑΣ:** Θα ήθελα να κάνω μια διευκρίνιση, κύριε Πρόεδρε.

Σχετικά με την τροπολογία που υπογράφουμε με την κ. Κοζομπόλη, πρέπει να σας πω ότι πράγματι η επιτροπή είχε την απλή ευχέρεια με βάση οποιαδήποτε πληροφορία να προβεί και να ζητήσει την άρση του τραπεζικού, επαγγελματικού και φορολογικού απορρήτου, όμως την είχε πολύ αφηρημένα, γενικά και όχι συγκεκριμένα.

Τώρα, είναι υποχρεωμένη να εξασφαλίζει και να αξιοποιεί κάθε πληροφορία που την οδηγεί στην άρση αυτού του απορρήτου. Και επειδή, λοιπόν, η ενημέρωση σε όλα τα ΜΜΕ που ελέγχει η Αξιωματική Αντιπολίτευση έχει «Πετσιτωθεί», εδώ είναι λοιπόν, η Ρόδος, εδώ και το πήδημα. Ελάτε και φέρτε στοιχεία να ξεπετσωθούμε.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Θα ήθελα να λάβω τον λόγο για μια νομοτεχνική βελτίωση.

Το πρώτο εδάφιο της παραγράφου 2 του άρθρου 12 του ν.2667/1998, όπως αντικαθίσταται με την περίπτωση γ΄ της παραγράφου 1 του άρθρου 10 του σχεδίου νόμου, διαγράφεται.

Και δεύτερον, στην αρχή της παραγράφου 2 του άρθρου 10 του σχεδίου νόμου προστίθεται εδάφιο ως εξής: «Η ισχύς των περιπτώσεων α΄ και β΄ της παραγράφου 1 αρχίζει την 1-5-2019». Είχε γίνει μια παραδρομή εκεί.

Και θα ήθελα να κάνω και ένα σχόλιο. Σε σχέση με τη βουλευτική τροπολογία για την υποχρεωτικότητα άρσης του τραπεζικού και του φορολογικού απορρήτου στους ελέγχους τους οποίους διενεργεί η επιτροπή «πόθεν έσχες», η τροπολογία γίνεται δεκτή.

(Στο σημείο αυτό ο Υπουργός κ. Δημήτριος Τζανακόπουλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 239)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κύριο Υπουργό.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, θα ήθελα να λάβω τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Μάλιστα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Έχουν κατατεθεί και μας έχουν δοθεί τέλος πάντων δύο βουλευτικές τροπολογίες από τον ΣΥΡΙΖΑ, αυτό που υποστήριξε η κ. Κοζομπόλη, και από την Νέα Δημοκρατία, εάν δεν κάνω λάθος. Ας μας πει ο κύριος Υπουργός, επειδή κλείνουμε, ποιες κάνει αποδεκτές.

**ΠΡΟΕΔΡΕΥΩΝ (Γεώργιος Βαρεμένος):** Έγινε γνωστό ποια γίνεται δεκτή.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ναι, αλλά, άμα δεν το πει, τώρα τι θα πει «είναι γνωστό», από ποιον είναι γνωστό;

**ΠΡΟΕΔΡΕΥΩΝ (Γεώργιος Βαρεμένος):** Από τον Υπουργό.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Μα, είπε ο κύριος Υπουργός, γι’ αυτές τις δύο βουλευτικές, ότι τις κάνει δεκτές;

**ΠΡΟΕΔΡΕΥΩΝ (Γεώργιος Βαρεμένος):** Για τη βουλευτική τροπολογία της κ. Κοζομπόλη είπε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ε, τώρα με συγχωρείτε, κύριε Πρόεδρε, να είμαστε σαφείς σε αυτά που συζητάμε.

**ΠΡΟΕΔΡΕΥΩΝ (Γεώργιος Βαρεμένος):** Διά της εις άτοπον απαγωγής.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Κύριε Πρόεδρε, θα ήθελα να διευκρινίσω.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Μόλις τώρα είπα ότι σε ό,τι αφορά την τροπολογία των δύο Βουλευτών που σχετίζεται με την υποχρεωτικότητα άρσης του τραπεζικού και φορολογικού απορρήτου στους ελέγχους που διενεργεί η Επιτροπή «Πόθεν Έσχες» η τροπολογία γίνεται δεκτή. Αυτή η τροπολογία.

Σε ό,τι αφορά τη δεύτερη τροπολογία που κατατέθηκε από Βουλευτή της Νέας Δημοκρατίας, διευκρινίστηκε κατά τη διάρκεια της συζήτησης ότι δεν τίθεται κανένα θέμα, διότι έχει ήδη ρυθμιστεί το ζήτημα με προηγούμενο νόμο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Διότι έχει ήδη ρυθμιστεί.

**ΠΡΟΕΔΡΕΥΩΝ (Γεώργιος Βαρεμένος):** Ναι, τα ευκόλως εννοούμενα παραλείπονται.

Η κ. Βούλτεψη έχει τον λόγο για πέντε λεπτά.

**ΣΟΦΙΑ ΒΟΥΛΤΕΨΗ:** Κύριε Λάππα, οι ΛΟΑΤΚΙ δεν δημιουργήθηκαν από τα μνημόνια, άρα δεν ρυθμίζεται κάτι σχετικά με το μνημόνιο.

Δεύτερον, μας είπατε ότι κάθε φορά που γίνεται συζήτηση για τα δάνεια των κομμάτων, φέρνουμε το θέμα Πετσίτη. Fake news. Κάθε φορά που έρχεται το θέμα Πετσίτη, φέρνετε εσείς τα δάνεια των κομμάτων.

Και αναφερθήκατε και στην επίσκεψη του κ. Τσίπρα συνοδεία επιχειρηματιών. Προφανώς έχετε ανακαλύψει το «Ελ Ντοράντο» στη γειτονική χώρα ή το είχαμε δίπλα μας και δεν το βλέπαμε. Να πω μόνο ότι από αυτούς τους επιχειρηματίες τα 2/3 προέρχονται από κρατικές εταιρείες και από τους είκοσι τρεις οι είκοσι δραστηριοποιούνται ήδη στη γειτονική χώρα. Κρίμα που είχε αυτή την ατυχία ο κ. Πετσίτης, που είναι τέτοια ιδιοφυία στις επιχειρήσεις και δεν ήταν εδώ και είναι στη Λευκωσία, για να τον πάρει μαζί του ο Πρωθυπουργός.

Τώρα, κύριε Υπουργέ, σε μια λογική συμψηφισμού αναφερθήκατε στις πράξεις νομοθετικού περιεχομένου, σωστά; Ναι, υπήρχαν πράξεις νομοθετικού περιεχομένου. Όμως, θέλω να σας θυμίσω ότι εσείς με πέντε τέτοιες πράξεις νομοθετικού περιεχομένου κλείσατε τις τράπεζες. Αναφέρεστε ότι σταματήσατε τον Δεκέμβριο του 2015. Μέχρι τότε ήταν άφθονες και με πέντε από αυτές κλείσατε τις τράπεζες. Και μάλιστα, αυτά όλα είχαν άλλο κόστος, γιατί τα ομόλογα, λόγω εκείνης της συμπεριφοράς σας, μόνο μετά το δημοψήφισμα το δεκαετές είχε κοντέψει να φτάσει το 19,27%, το 20%.

Άρα, λοιπόν, αυτό το κόστος κάπως πρέπει να το μετρήσουμε. Πού ήταν τα ομόλογα τον Ιούνιο του 2015, πού ήταν τον Ιούνιο του 2014 και πού θα ήταν εάν δεν κάνατε όλη αυτή την ανωμαλία.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Τον Ιούνιο του 2015… (δεν ακούστηκε)

**ΣΟΦΙΑ ΒΟΥΛΤΕΨΗ:** Τον Ιούνιο του 2015 το δεκαετές το πήγατε 15%. Λοιπόν και μετά το δημοψήφισμα το πήγατε στο 20%.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Τον Δεκέμβριο του 2015… (δεν ακούστηκε)

**ΣΟΦΙΑ ΒΟΥΛΤΕΨΗ:** Λέτε, λοιπόν, ότι οιδικές σας πράξεις νομοθετικού περιεχομένου είναι καλές, διότι είναι θετικά μέτρα. Πότε ψηφίσατε εσείς πράξεις νομοθετικού περιεχομένου δική μας με θετικά μέτρα; Ούτε τη μεταφορά των μαθητών με τα σχολικά λεωφορεία, τις αποζημιώσεις δεν είχατε ψηφίσει, όταν ήσασταν στην αντιπολίτευση. Δεν είναι, λοιπόν, έτσι.

Απλώς δεν ψηφίζατε και μιλούσατε για «χούντα με κοινοβουλευτικό μανδύα». Άμα πάρετε όλες τις πράξεις νομοθετικού περιεχομένου, ελάχιστες σχετίζονταν με το μνημόνιο. Βέβαια, τα έχω καταγεγραμμένα. Το αρχείο μου μην το αμφισβητείτε. Ξέρετε τώρα τι δουλειά κάνουμε.

Λοιπόν και μετά, για να μη σας λένε «ΠΝΠ», «ΠΝΠ», τα κάνετε τροπολογίες, τα βαπτίσατε τροπολογίες, δεν άλλαξε κάτι. Ουσιαστικά με τροπολογίες έγιναν όλα αυτά. Ο δε κατώτατος μισθός που λέτε και όλα αυτά έπρεπε να είχε καταργηθεί την 1-1-2017, αν δεν είχατε φέρει άλλο ένα μνημόνιο.

Και επειδή λέτε ότι με ΠΝΠ έγινε το ΤΑΙΠΕΔ, συγγνώμη, το υπερταμείο, δηλαδή τι έγινε; Με άλλο ένα μνημόνιο; Δεν καταλαβαίνω τι λέτε. Η πραγματικότητα είναι ότι, αντί να περνάτε αυτά που σας λένε οι δανειστές με πράξη νομοθετικού περιεχομένου, τα περνάτε με τροπολογίες, δεν κάνετε κάτι διαφορετικό. Με ένα άρθρο, με μία συνθήκη δώσατε τη Μακεδονία, με μία συνθήκη, με μία διεθνή συνθήκη, σαν να μην ήταν τίποτα. Και μου λέτε τώρα εσείς για τις ΠΝΠ που αφορούσαν πραγματικά θετικά μέτρα και που δεν ψηφίσατε κανένα;

Λοιπόν, κατηγορείτε τους άλλους για fake news. Προφανώς θέλετε να έχετε την αποκλειστικότητα στα fake news και δεν θέλετε να κάνουν άλλοι, φαίνεται. Ξέρετε, έτσι γίνεται αυτό. Όταν αρχίζουμε με fake news, συνεχίζουν όλοι με fake news.

Και βέβαια έχετε έτοιμο ένα ψέμα κάθε φορά, δεν είναι κάτι, μια απάντηση, ένα ψέμα. Και δεν είναι ο Πετσίτης τώρα θέμα για να δημιουργήσουμε αντι-ΣΥΡΙΖΑ μέτωπο. Ο Πετσίτης είναι ένα πραγματικό γεγονός. Τώρα, εάν εσείς ξαφνικά τον αποκηρύξατε, αυτό είναι δικό σας θέμα. Ο κ. Πετσίτης ήταν εκεί. Και μάλιστα ήταν τελικά μεγάλη έμπνευση του Αντώνη του Σαμαρά, που τον κατηγορείτε γιατί δεν παρέδωσε στον κ. Τσίπρα. Ο κ. Τσίπρας εκείνη τη μέρα, αντί να πάει να παραλάβει, πήρε τον Πετσίτη α λα μπρατσέτα και πήγε στην Καισαριανή. Παραλίγο, λίγο ακόμα, αν είχε δεχθεί να σας περιμένει ο Σαμαράς, θα είχε παραλάβει ο Πετσίτης το Μέγαρο Μαξίμου μαζί του.

Και μας λέτε τώρα για τα 200 εκατομμύρια των κομμάτων και τα λοιπά. Δεν μου λέτε, οι καταθέσεις; Τις παραλάβατε 160 δισεκατομμύρια και τις πήγατε 120 και τώρα πήγαν 130 και πρέπει να σας βαράμε τις καμπάνες; Πού είναι, λοιπόν; Αυτά είναι 30 δισεκατομμύρια που έφυγαν από τις τσέπες των ανθρώπων με τις δικές σας ενέργειες.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Τι λέτε, κυρία Βούλτεψη;

**ΣΠΥΡΙΔΩΝΑΣ ΛΑΠΠΑΣ:** Ό,τι θέλει λέει.

**ΣΟΦΙΑ ΒΟΥΛΤΕΨΗ:** Το τι λέω εγώ, το ξέρω εγώ.

Παραλάβατε τις καταθέσεις 162, τις πήγατε τον πρώτο χρόνο στα 120 και τώρα τις έχετε στα 130.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Τις καταθέσεις που είχατε πάει στο εξωτερικό;

**ΣΟΦΙΑ ΒΟΥΛΤΕΨΗ:** Αφήστε τις σαχλαμάρες. Δεν ξέρετε τι λέτε, κυρία μου.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Έλεος!

**ΣΟΦΙΑ ΒΟΥΛΤΕΨΗ:** Δεν ξέρετε τι λέτε. Δεν ξέρετε από αυτά. Αφήστε τα αυτά.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κυρία Βούλτεψη.

**ΣΟΦΙΑ ΒΟΥΛΤΕΨΗ:** Λοιπόν, το ΑΕΠ, που το παραλάβατε 178,6 δισεκατομμύρια το 2014 και το 2016 το είχατε πάει 4 δισεκατομμύρια κάτω;

Ένα λεπτό, κύριε Πρόεδρε. Κοιτάξτε, θέλω να μιλήσω. Πόσον χρόνο έχω;

**ΠΡΟΕΔΡΕΥΩΝ (Γεώργιος Βαρεμένος):** Εντάξει, εάν πείτε και κάτι σχετικό, δεν χάθηκε ο κόσμος!

**ΣΟΦΙΑ ΒΟΥΛΤΕΨΗ:** Όχι, όχι, άσχετα είναι όλα αυτά που κάνετε εδώ μέσα. Θα κάνω και εγώ αυτά.

**ΠΡΟΕΔΡΕΥΩΝ (Γεώργιος Βαρεμένος):** Όλα σχετικά είναι εδώ.

**ΣΟΦΙΑ ΒΟΥΛΤΕΨΗ:** Ησυζήτηση για τα δάνεια των κομμάτων ήταν σχετική με το νομοσχέδιο; Όχι. Θα πάρετε, λοιπόν, την απάντηση αυτή και τελείωσε. Δεν είναι θέμα.

Λοιπόν, μείον 4 δισεκατομμύρια το ΑΕΠ μεταξύ της δικής μας διακυβέρνησης και του 2016 μόνο. Ακόμη δεν έχετε φτάσει τα 178,6 δισεκατομμύρια του 2014. Λοιπόν, εάν δεν μπορείτε να κάνετε τον λογαριασμό, τι να σας πω; Έτσι είναι όμως τα πράγματα. Μπορείτε να καλέσετε τον Πετσίτη, που είναι καλός σε όλα αυτά, μεγάλο ταλέντο και κάνει καλούς λογαριασμούς.

Τώρα, κοιτάξτε, κύριε Υπουργέ, τι δεν καταλαβαίνετε; Εδώ έχουμε ένα πακέτο διαμαρτυρίας για αυτή τη ρύθμιση για την Εθνική Επιτροπή Ανθρωπίνων Δικαιωμάτων. Εδώ να δώσω, γιατί δεν είχε δοθεί πριν, το πρωτότυπο στα αγγλικά της επιστολής προς τον κ. Τσίπρα της κ. Λόγκαν.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λοιπόν, έχουμε πακέτο διαμαρτυριών. Έχουμε πει ότι προκαλείτε ανισορροπία, ανωμαλία, γιατί παρεμβαίνετε στη σύνθεση της επιτροπής και καταστρατηγείτε τις αρχές της ισότητας και της αντιπροσωπευτικότητας.

Τώρα, λοιπόν, λέτε ότι ακολουθείτε τις αρχές των Παρισίων. Μα, πώς τις ακολουθείτε, όταν, το ξαναλέω για να το ακούσει ο ελληνικός λαός και να δει πώς κάνετε τις επιλογές σας, η Κυβέρνηση οδήγησε σε παραίτηση τον Πρόεδρο της επιτροπής;

Σε μια επιτροπή που σκοπό έχει την υπεράσπιση των ανθρωπίνων δικαιωμάτων, οι ΛΟΑΤΚΙ θα έχουν πέντε ψήφους, οι Ρομά τρεις, οι γυναίκες μία, οι ανάπηροι μία, η υγεία καμμία, το περιβάλλον καμμία, ο πολιτισμός καμμία. Αυτό είναι ανισότητα. Καταργεί την αρχή της ισότητας και αντιπροσωπευτικότητας.

Προτείναμε να γίνεται με κλήρωση, να γίνεται εκ περιτροπής, να μην είναι πέντε, δηλαδή την ίδια ώρα που οι γυναίκες έχουν μία ψήφο να έχουν πέντε οι ΛΟΑΤΚΙ. Πώς να το κάνουμε, δηλαδή; Είναι τόσο δύσκολο αυτό; Δεν μπορείτε να το αντιμετωπίσετε αυτό με σοφιστείες.

Σας το επαναλαμβάνω, αλλά το ξέρετε, έχετε κάνει τις επιλογές σας. Οι επιλογές σας είναι πέντε ΛΟΑΤΚΙ, μία γυναίκες, μία ανάπηροι, καμμία ο τομέας της υγείας, καμμία ο τομέας του περιβάλλοντος, καμμία ο τομέας του πολιτισμού, που και από εκεί απορρέουν ανθρώπινα δικαιώματα.

Έχετε κάνει τις επιλογές σας και θα κάνει και ο ελληνικός λαός τις επιλογές του και βεβαίως αυτά θα τα δούμε στην κάλπη, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Δεν απαντήθηκαν τα ερωτήματα, κύριε Πρόεδρε, τουλάχιστον όσα ετέθησαν από πλευράς μας από το πρωί. Θα προσπαθήσω να είμαι επιγραμματικός.

Εστίασα τις αντιρρήσεις μου στην αναμόρφωση του δικαίου. Παρατήρησε ο κ. Λάππας ότι απαντάται η έννοια με τον ν.4048/2012, που λέει στο άρθρο ότι καθορίζονται οι αρμοδιότητες.

Εγώ θα του απαντήσω, όμως, το εξής: Με το άρθρο 18 λέει «τον καθορισμό των κριτηρίων, σύμφωνα με τα οποία προτείνεται κατά περίπτωση αναμόρφωση της νομοθεσίας αντί της απλής κωδικοποίησης». Συνεπώς είναι κάτι διαφορετικό η αναμόρφωση από την κωδικοποίηση και επομένως παραμένουν τα ερωτήματα.

Δεύτερο ζήτημα που πρέπει να τεθεί εδώ σε σχέση με το νομοσχέδιο: Έχουμε εκφράσει ήδη τις αντιρρήσεις μας από την πρώτη στιγμή για την παρέμβαση στην Εθνική Επιτροπή Δικαιωμάτων του Ανθρώπου, η οποία θέση μας έχει αιτιολογηθεί, ότι θα έπρεπε προηγουμένως να υπάρχει όχι μόνο διαβούλευση, αλλά να έρθει διάταξη η οποία θα επιβάλλει τη γνωμοδότηση. Δεν θα πω πάλι ότι πρέπει να είναι δεσμευτική, αλλά θα πω ότι, για να καλύπτονται οι απαιτήσεις των ρητρών των Παρισίων, να επιβάλλει την προηγούμενη γνωμοδότηση και τη συνεκτίμησή της.

Επομένως έχουμε καταλήξει ως προς το νομοσχέδιο στην αρνητική μας ψήφο.

Βεβαίως υπάρχουν και τροπολογίες τώρα και ξεκινώ επιγραμματικά. Η βουλευτική τροπολογία των συναδέλφων κ. Κοζομπόλη και κ. Λάππα χρήζει απάντησης. Μπορεί να τη δέχεται ο Υπουργός. Εμείς θα την ψηφίσουμε, επειδή αφορά άνοιγμα λογαριασμών.

**ΠΡΟΕΔΡΕΥΩΝ (Γεώργιος Βαρεμένος):** Ε, τότε;

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ακούστε λίγο, κύριε Πρόεδρε!

**ΠΡΟΕΔΡΕΥΩΝ (Γεώργιος Βαρεμένος):** Κουβέντα να γίνεται;

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι, κουβέντα να γίνεται, κύριε Πρόεδρε! Για αυτόν τον λόγο, για να γίνεται κουβέντα, γιατί έχει και δεύτερη παράγραφο, για την οποία δεν αναφέρθηκε κανένας.

**ΠΡΟΕΔΡΕΥΩΝ (Γεώργιος Βαρεμένος):** Ας γίνει. Έχουμε τρία λεπτά ακόμα.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Έχει δεύτερη παράγραφο.

Μέχρι 30 Σεπτεμβρίου 2019 με απόφαση του Προέδρου της Βουλής και των Υπουργών καθορίζεται ενιαίος κανονισμός διαδικασιών ελέγχου δηλώσεως περιουσιακής κατάστασης.

Γιατί τόσο μακρύς ο χρόνος; Τι συμβαίνει; Πρέπει να τακτοποιηθούν ενδιαμέσως διάφορα «πόθεν έσχες»; Μιλάμε σήμερα, 4 Απριλίου, και στις 30 Σεπτεμβρίου καλείται ο κύριος Πρόεδρος της Βουλής. Το θεωρούμε ύποπτο. Θα την ψηφίσουμε, διότι αφορά άνοιγμα λογαριασμών, αλλά θα παρακολουθήσουμε την εφαρμογή της.

Βεβαίως είναι υπουργική τροπολογία, δεν υπάρχει αμφιβολία. Δεν μπορεί να υπολογίζουν οι συνάδελφοι το εξάμηνο ή το τρίμηνο που χρειάζεται ο κ. Βούτσης για να εκδώσει τις προδιαγραφές. Συνεπώς θέλω απαντήσεις σε αυτό, εφόσον τη δέχεται ο Υπουργός. Πρόκειται περί παραχώρησης χρόνου τακτοποίησης εκκρεμοτήτων; Κλείνω με αυτό.

Στη συνέχεια, για να είμαι σύντομος, έχουμε τους δασικούς χάρτες. Έχουμε αναφερθεί, κύριε Πρόεδρε, και αναφέρθηκα και στην επιτροπή. Ψηφίζουμε την τροπολογία για τους δασικούς χάρτες. Εξακολουθεί η παρατήρησή μας, ότι εντελώς άτεχνα, κακότεχνα, αν θέλετε, το Υπουργείο Περιβάλλοντος απλώς δίνει παρατάσεις. Και οι παρατάσεις δεν έχουν πλέον ουσιαστικά αντικείμενο αν δεν λύσει την έννοια, που υπάρχει μία αμφισβήτηση, των χορτολιβαδικών. Η μισή Ελλάδα αυτή τη στιγμή, τουλάχιστον η νησιωτική Ελλάδα, έχει πρόβλημα με ένα διάταγμα του 2016, το οποίο έδωσε μία διαφορετική έννοια και τις μη δασικές τις κατέστησε ακόμα δασικές εκτάσεις.

Κάλεσα στην επιτροπή τον κ. Φάμελλο και είπε ότι θα το εξετάσει, αλλά βέβαια επικαλέστηκε ότι υπάρχει απόφαση του Συμβουλίου της Επικρατείας. Δεν ήταν ακριβές αυτό. Υπάρχει μία γνωμοδότηση απλή, πρακτικό επεξεργασίας του Συμβουλίου της Επικρατείας, και δεν είναι δεσμευτικό για το Υπουργείο. Το παρακολουθούμε για το μέλλον. Ψηφίζουμε πάντως την τροπολογία, για να μη χάσουν οι συμπολίτες μας προθεσμίες.

Όσον αφορά το μεταφορικό ισοδύναμο, τα είπαμε, κύριε Πρόεδρε. Εμείς θεωρούμε ότι η αναγνώριση της ιδιότητας της νησιωτικότητας και της Κρήτης ήταν μια επιμονή δική μου και του συναδέλφου Κεγκέρογλου. Επεκτείνεται, αλλά είναι δειλή η ρύθμιση για το μεταφορικό ισοδύναμο. Αυτή τη στιγμή τουλάχιστον ως προς τα νησιά είναι δειλή. Εν πάση περιπτώσει, ας ξεκινήσει, την ψηφίζουμε. Οφείλω να τα πω.

Βεβαίως έχει τεθεί και ένα άλλο θέμα, για το οποίο θα είμαι εξαιρετικά σύντομος, το θέμα της υπουργικής τροπολογίας για τις δαπάνες υγείας. Δεν είναι πρώτη φορά, κύριε Πρόεδρε, που έρχεται και λέει ότι θα πρέπει «ενδεχομένως» να νομιμοποιήσουμε δαπάνες οι οποίες έχουν αναληφθεί ή πρόκειται να αναληφθούν από τον ΕΟΠΥΥ μέχρι 30-6-2019.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ναι, να νομιμοποιήσουμε δαπάνες του ΕΟΠΥΥ που αφορούν νοσηλείες, που αφορούν παροχή υπηρεσιών υγείας. Αλλά, γιατί, όμως, κάθε φορά να έρχεται μία ανάλογη τροπολογία νομιμοποίησης δαπανών; Δεν υπάρχει ο κανονισμός, ούτως ώστε να ξέρουμε ποιες είναι νόμιμες και ποιες δεν είναι;

Και θέλω να πω και κάτι άλλο. Με βαριά καρδιά θα ψηφίσουμε αυτή την τροπολογία. Ξέρετε γιατί, κύριε Πρόεδρε; Γιατί κανονικά έπρεπε να αρνηθούμε την ψήφο μας. Επειδή, όμως, περιλαμβάνει και τακτοποίηση παροχής υπηρεσιών ειδικής αγωγής, είναι ένα μεγάλο κενό που κρατιέται στην ελληνική πραγματικότητα. Δηλαδή δεν μπορεί το δημόσιο να καλύψει πλήρως τις υπηρεσίες ειδικής αγωγής και τις καλύπτει και ο ιδιωτικός τομέας. Βεβαίως άλλοτε πληρώνεται και άλλοτε δεν πληρώνεται. Όμως, εφόσον ισχύει αυτό, εμείς θα υποστηρίξουμε την τροπολογία αυτή.

Τελειώνοντας δεν έχω να πω τίποτα άλλο, παρά μόνον τούτο: Επανελήφθη πάλι το φαινόμενο, κύριε Πρόεδρε, να βλέπουμε πώς ένα εμφανιζόμενο κατ’ αρχήν τεχνοκρατικό, υποτίθεται, νομοθέτημα έφτασε να δημιουργεί εξελίξεις από την επιμονή –το πρωί έβαλα και τη λέξη «εμμονή»- της Κυβέρνησης να επιβάλει τη θέση της χωρίς να κάνει διάλογο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει η κ. Κοζομπόλη.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ευχαριστώ, κύριε Πρόεδρε.

Κατ’ αρχάς, λυπάμαι πραγματικά για τη διαστρέβλωση της πραγματικότητας από την πλευρά της Νέας Δημοκρατίας, που παρέδωσε σε αυτή την Κυβέρνηση ένα τοπίο εντελώς ναρκοθετημένο, με το 25% της περιουσίας των Ελλήνων πολιτών να έχει μειωθεί, δηλαδή το ΑΕΠ. Μιλάει η Νέα Δημοκρατία για ΑΕΠ σήμερα, που το παρέδωσε μειωμένο κατά 25% τα πέντε χρόνια από το 2010 έως το 2015.

Από το 2014 όλες οι καταθέσεις των τραπεζών έκαναν φτερά με συντονισμένο τρόπο και έμειναν εκεί που έμειναν οι τράπεζες. Έκλεισε η Αγροτική από τα δάνειά τους και όχι μόνο των κομμάτων τους, αλλά και από τα δάνεια των «ημετέρων» και τα μέσα μαζικής ενημέρωσης, που έπρεπε να τους λιβανίζουν, για να είναι στη θέση που ήταν όλα αυτά τα χρόνια. Και τώρα μας μιλάνε για αυτά που είπανε.

**ΣΟΦΙΑ ΒΟΥΛΤΕΨΗ:** Πόσο κάνουν οι τράπεζες σήμερα;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Σας παρακαλώ πάρα πολύ!

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κυρία Βούλτεψη.

**ΣΟΦΙΑ ΒΟΥΛΤΕΨΗ:** Πόσο αξίζουν οι τράπεζες σήμερα;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ξέρετε πάρα πολύ καλά!

Θα επανέλθω στο νομοσχέδιο, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κυρία Βούλτεψη, μιλήσατε.

**ΣΟΦΙΑ ΒΟΥΛΤΕΨΗ:** Πόσο αξίζουν οι τράπεζες σήμερα; Αξίζουν 3,6 δισεκατομμύρια. Τις διαλύσατε!

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Κατ’ αρχάς για το σημερινό νομοσχέδιο, το κύριο μέρος του, δηλαδή τα εννέα πρώτα άρθρα, θα πω μόνο μία κουβέντα.

Όχι μόνο η πρόθεση, αλλά και ο τρόπος που νομοθετείται εκ νέου η Κεντρική Επιτροπή Κωδικοποίησης μας δίνει τη δυνατότητα να ελπίζουμε σε καλύτερα αποτελέσματα, σε αποτελεσματικότερη διαχείριση του αντικειμένου που αναλαμβάνει για δύο στοιχεία.

Πρώτον, γιατί μπορεί να κάνει αναμόρφωση του δικαίου, όχι απλή δημόσια κωδικοποίηση και ταξινόμηση. Ο ορισμός της αναμόρφωσης είναι σαφώς καθορισμένος και στο άρθρο 1 και στο άρθρο 11 του ν.4048. Δεύτερον, αποτελεί μέρος ενός συνολικού στρατηγικού σχεδίου κωδικοποίησης των νόμων που νομοθετήθηκε το 2016.

Θέλω να πω μία κουβέντα μόνο για το άρθρο 10 του δεύτερου μέρους του νομοσχεδίου. Με απόλυτο σεβασμό στην ΕΕΔΑ και στο έργο της τα είκοσι χρόνια από την ίδρυσή της και στον Πρόεδρό της τον κ. Σταυρόπουλο, λαμβάνοντας υπ’ όψιν όλα όσα ειπώθηκαν σήμερα και την επιστολή της κ. Λόγκαν, θέλω να πω τα εξής: Παρά τις επίμονες ερωτήσεις μας στην επιτροπή που επεξεργάστηκε το νομοσχέδιο και παρά το γεγονός ότι διάβασα και ξαναδιάβασα πολύ προσεκτικά την επιστολή παραίτησης του κ. Σταυροπούλου, αλλά και την επιστολή της κ. Λόγκαν, κατ’ αρχάς, δεν πείστηκα σε τίποτα από αυτά που είπε ο κ. Σταυρόπουλος στην επιτροπή και στην επιστολή του, σχετικά με το τι είναι αυτό που υποβαθμίζει μία επιτροπή που κατά τεκμήριο υπερασπίζεται τα ανθρώπινα δικαιώματα. Επίσης, ποιος είναι ο λόγος που μπορεί να υποβαθμιστεί η επιτροπή από άλφα και να πάει στο βήτα; Ακόμα, ποιος λόγος μπορεί να επιφέρει μείωση στην αξιοπιστία και στην εν γένει λειτουργία μιας ομάδας που υπερασπίζεται συγκεκριμένα πεδία δικαιωμάτων ή μιας, κατά τεκμήριο, επιτροπής που υπερασπίζεται τα δικαιώματα;

Και το λέω αυτό πραγματικά με πολλή λύπη, γιατί ο κ. Σταυρόπουλος σε εκείνη την επιστολή αντί να πει ακριβώς ποια είναι η αιτία που τον οδηγεί στην παραίτηση του, αναφέρει τα 40 ευρώ της αποζημίωσης που είναι μικρά, αναφέρει τα γραφεία που δεν είναι κατάλληλα. Δεν έχω καταλάβει τώρα τι ακριβώς είναι. Είναι η αδιαφορία της Κυβέρνησης; Είναι το γεγονός που έλεγε ότι επενέβη η Κυβέρνηση; Διότι είναι δύο αντιφατικά πράγματα. Ή αδιαφορεί ή επεμβαίνει.

Τέλος, η επιστολή της κ. Λόγκαν έχει γίνει χωρίς να έχει πληροφόρηση η κ. Λόγκαν για το τι ακριβώς γίνεται. Λέει η ίδια στην επιστολή της μέσα ότι πληροφορήθηκε από την επιστολή του Προέδρου της ΕΕΔΑ. Και λέει ότι ανησυχεί. Αυτό λέει. Δεν λέει τίποτε άλλο. Λέει ότι ανησυχεί και καλεί σε μία διαβούλευση. Γιατί είναι «κόλαφος» και «χαστούκι», όπως λένε στα μέσα, η συγκεκριμένη επιστολή; Και, εν πάση περιπτώσει, ας μας εξηγήσει κάποιος, γιατί δεν είναι στις αρχές των Παρισίων το συγκεκριμένο που γίνεται.

Θα ήθελα να πω μία κουβέντα για την τροπολογία που καταθέσαμε. Ο κ. Καρράς αναφέρθηκε σε προθεσμίες για τακτοποίηση κ.τ.λ.. Δεν πρόκειται περί αυτού. Οι προθεσμίες είναι για να ενιαιοποιηθεί η διαδικασία του «πόθεν έσχες». Αυτό είναι το πνεύμα όλης της τροπολογίας, όλης της διάταξης που προτείνατε να ψηφιστεί, κύριε Πρόεδρε. Αυτό ενιαιοποιεί τη διαδικασία και είναι πιο διαφανής και την επιταχύνει, διότι σας είπα ότι μερικές αρχές το ζητούσαν και μερικές όχι.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα αναφερθώ μόνο σε μία τροπολογία –γιατί δεν έχω τον χρόνο να αναφερθώ σε περισσότερες-, την οποία και θέλω να χαιρετίσω. Πρόκειται για την τροπολογία του Υπουργείου Υγείας, κύριε Πρόεδρε, με την οποία αποκαθίσταται η ταλαιπωρία των γονιών και των παιδιών της ειδικής αγωγής, που πλέον θα αποζημιώνονται για τις θεραπείες τους με τον τρόπο που ίσχυε μέχρι τώρα, μέχρι ο Ενιαίος Κώδικας Παροχών να προσαρμοστεί και με ηλεκτρονικό τρόπο και όλοι οι πάροχοι αυτών των θεραπειών να πιστοποιηθούν και να ενταχθούν στον νέο κανονισμό, που θέτει κανόνες.

Κύριε Πρόεδρε, το λέω αυτό, γιατί με αυτό το τεχνικό πρόβλημα και την ταλαιπωρία με τους παρόχους, οι οποίοι δεν συμβλήθηκαν με το Υπουργείο, επιχειρήθηκε να ισοπεδωθεί όλο το έργο αυτής της Κυβέρνησης για την ειδική εκπαίδευση και την ειδική αγωγή, το οποίο είναι πάρα πολύ μεγάλο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι εννέα μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Αιγίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κύριος Υπουργός για πέντε λεπτά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Ευχαριστώ, κύριε Πρόεδρε.

Θα ήθελα να ξεκινήσω με την εξής επισήμανση: Σε μία αποστροφή του λόγου της η εκπρόσωπος της Νέας Δημοκρατίας αναγνώρισε ότι η Νέα Δημοκρατία είναι παραγωγός fake news. Νομίζω ότι είναι μία ενδιαφέρουσα ομολογία αυτή. Θα μας χρησιμεύσει στο μέλλον.

**ΣΟΦΙΑ ΒΟΥΛΤΕΨΗ:** Πού τα είπα αυτά; Πάλι fake news;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Το είπατε.

**ΣΟΦΙΑ ΒΟΥΛΤΕΨΗ:** Για τα μέσα ενημέρωσης μιλούσαμε.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κυρία Βούλτεψη.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Αφού, λέει, παράγει ο ΣΥΡΙΖΑ fake news, παράγουμε κι εμείς fake news.

**ΣΟΦΙΑ ΒΟΥΛΤΕΨΗ:** Τι λέτε, κύριε;

**ΠΡΟΕΔΡΕΥΩΝ (Γεώργιος Βαρεμένος):** Ελάτε, κυρία Βούλτεψη. Μη διακόπτετε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Εν πάση περιπτώσει, αυτή είναι μία εξαιρετικά ενδιαφέρουσα ομολογία από τη δική σας πλευρά. Θα τη χρησιμοποιήσουμε στο μέλλον. Θα έχουμε την ευκαιρία να ξανασυζητήσουμε επί του θέματος.

**ΣΟΦΙΑ ΒΟΥΛΤΕΨΗ:** Να κάνετε άλλη μία ημερίδα με τους Σκοπιανούς για τα fake news.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Κοιτάξτε, εδώ έχουμε τώρα την επιμονή…

**ΣΟΦΙΑ ΒΟΥΛΤΕΨΗ:** Το ψέμα το δικό σας δεν έχει όρια.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κυρία Βούλτεψη. Σας ακούσαμε πριν με προσοχή.

**ΣΟΦΙΑ ΒΟΥΛΤΕΨΗ:** Μα, με διαστρεβλώνει, κύριε Πρόεδρε!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** …σε μια ακροδεξιά, σε μια ακραία ρητορική, σε μια ρητορική…

**ΣΟΦΙΑ ΒΟΥΛΤΕΨΗ:** Τον Πετσίτη δεν τον βγάλαμε εμείς. Τα μέσα ενημέρωσης τον έβγαλαν.

**ΠΡΟΕΔΡΕΥΩΝ (Γεώργιος Βαρεμένος):** Μα, τι είναι αυτό τώρα; Στη Βουλή βρισκόμαστε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):**  …η οποία ταιριάζει απολύτως στη νέα μεταλλαγμένη ακροδεξιά Νέα Δημοκρατία. Είναι ακριβώς αυτός ο τύπος του πολιτικού διαλόγου τον οποίο επιδιώκει η Νέα Δημοκρατία. Διότι απλούστατα, αν επιχειρήσουμε να κάνουμε μία συζήτηση προγραμματικού χαρακτήρα, αυτό το οποίο θα γίνει θα είναι το εξής: Όταν η Νέα Δημοκρατία παρουσιάσει τις προγραμματικές της απόψεις για το μέλλον της κοινωνίας, για το μέλλον του κράτους, η άμεση αντίδραση του οποιουδήποτε θα είναι είτε να ανατριχιάσει είτε να το βάλει στα πόδια.

Επομένως, ακριβώς για αυτόν τον λόγο, επιλέγεται η πολιτική πρακτική του κιτρινισμού, της παραπολιτικοποίησης, των ψεμάτων και μιας διαρκούς απαξίωσης της πολιτικής ποιότητας του διαλόγου. Ακόμα και όταν ερχόμαστε σε ζητήματα πολιτικής αντιπαράθεσης, η κριτική που ασκείται είναι το λιγότερο και επιεικώς αδέξια, με την έννοια ότι εδώ ακούσαμε την εκπρόσωπο της Νέας Δημοκρατίας σε μία ανάλυση η οποία έμπλεξε μέσα σε τρία λεπτά τις πράξεις νομοθετικού περιεχομένου, τη διαπραγμάτευση, τα capital controls, τις καταθέσεις, το ομόλογο, το ΑΕΠ, όλα μαζί.

Η Νέα Δημοκρατία θα πρέπει να είναι λίγο πιο προσεκτική, κύριε Πρόεδρε και κυρίες και κύριοι Βουλευτές, όταν κάνει αναφορές στο ΑΕΠ.

Την περίοδο 2012 - 2014, η συνολική μείωση του ΑΕΠ στη χώρα ήταν 15%. Και έρχεται σήμερα η Νέα Δημοκρατία να κάνει μαθήματα στην Κυβέρνηση για το γεγονός…

**ΠΡΟΕΔΡΕΥΩΝ (Γεώργιος Βαρεμένος):** Είναι 15% ή 25%; Είναι 25%.

**ΣΟΦΙΑ ΒΟΥΛΤΕΨΗ:** Από την αρχή της κρίσης είναι 25%.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):**  Ακούστε με, κύριε Πρόεδρε. Είμαι πάρα πολύ προσεκτικός σε αυτά τα οποία λέω. Την περίοδο από το 2012 έως το 2014 είχαμε 14% μείωση. Προσθέστε και 11% τα δύο προηγούμενα χρόνια. Πήρατε το 25%. Άρα έκανα πάρα πολύ ακριβή…

**ΣΟΦΙΑ ΒΟΥΛΤΕΨΗ:** Και μετά; Το 2016 τι έγινε;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Κυρία Βούλτεψη, αφού θέλετε να κάνουμε διάλογο, μετά έγιναν τα εξής: Η χώρα τον Αύγουστο του 2018 βγήκε από το μνημόνιο. Ο κατώτατος μισθός έχει αυξηθεί. Αυτή τη στιγμή, το ελληνικό ομόλογο διαπραγματεύεται στις δευτερογενείς αγορές με χαμηλά δεκαπενταετίας, ενώ το πενταετές ομόλογο βρίσκεται στη χαμηλότερη απόδοσή του από τότε που υπάρχει η ελληνική καμπύλη, δηλαδή από το 1997. Αυτά είναι, λοιπόν, τα δικά μας αποτελέσματα, αυτά είναι τα αποτελέσματα της κυβερνητικής πολιτικής, το γεγονός ότι η κοινωνία ανασυγκροτείται, το κοινωνικό κράτος ανασυγκροτείται, οι εργαζόμενοι ενισχύονται ως προς τη διαπραγματευτική τους δύναμη και ως προς το εισόδημά τους. Και επιμένουμε στην πολιτική επιτέλους αυτή η κοινωνία να κρατηθεί όρθια και να πατήσει στα πόδια της. Νομίζω ότι όταν αντιπαρατιθέμεθα σε αυτό το επίπεδο, το μοναδικό το οποίο απομένει στη Νέα Δημοκρατία είναι η σιωπή.

Έρχομαι τώρα στη συζήτηση η οποία έγινε περί των τροπολογιών και του τρόπου νομοθέτησης αυτής της Κυβέρνησης. Κοιτάξτε, εγώ έκανα μία ανάλυση στην πρωτολογία μου, που εξηγούσα ότι οι αρκετές τροπολογίες οι οποίες παρουσιάζονται σαν νομοσχέδια σχετίζονται και με τον νομοκεντρικό τρόπο λειτουργίας της δημόσιας διοίκησης. Για να μπορέσουμε να αντιμετωπίσουμε αυτό το ζήτημα, χρειάζεται μία μακροπρόθεσμη στρατηγική διοικητικής μεταρρύθμισης, μία στρατηγική δηλαδή η οποία δεν μπορεί να παραγάγει αποτελέσματα από τη μία μέρα στην άλλη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Όμως, είναι άλλο αυτό, δηλαδή να έρχονται τροπολογίες οι οποίες επιλύουν επιμέρους θέματα της καθημερινής διοικητικής λειτουργίας και της καθημερινής διοικητικής διαδικασίας, και είναι εντελώς διαφορετικό να έρχονται τριακόσες δεκατρείς τροπολογίες μέσα σε ένα βράδυ και να ψηφίζονται από τούτο εδώ το Κοινοβούλιο επί διακυβέρνησης του κ. Σαμαρά. Άρα, λοιπόν, η πολιτική παράταξη των τριακοσίων δεκατριών τροπολογιών σε μία νύχτα δεν έχει το δικαίωμα να κάνει μαθήματα καλής νομοθέτησης στην Κυβέρνηση του ΣΥΡΙΖΑ!

**ΣΟΦΙΑ ΒΟΥΛΤΕΨΗ:** Ποιο βράδυ ήταν αυτό; Πείτε μας ημερομηνία.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Συνεχίζω με ό,τι αφορά την ΕΕΔΑ.

Έγινε μια συζήτηση σε σχέση με την ανεξαρτησία της επιτροπής και με το αν και κατά πόσο η συγκεκριμένη νομοθετική πρωτοβουλία επηρεάζει ή θίγει, αν θέλετε, την ανεξαρτησία της επιτροπής.

Η απάντηση ήταν απολύτως σαφής: Οι αρχές των Παρισίων τηρήθηκαν, με την έννοια την οποία εξήγησα και προηγουμένως.

Τι προβλέπουν οι αρχές των Παρισίων; Προβλέπουν κάτι πάρα πολύ συγκεκριμένο, ότι δηλαδή η αλλαγή της σύνθεσης της επιτροπής θα πρέπει να γίνεται με νομοθετική ρύθμιση. Για ποιον λόγο; Δεν πρέπει να ανήκει η αρμοδιότητα της αλλαγής της σύνθεσης της επιτροπής στην εκτελεστική εξουσία, αλλά στη νομοθετική εξουσία. Ακριβώς αυτή η διαδικασία ακολουθήθηκε. Επομένως πουθενά δεν υπάρχει παράκαμψη των αρχών των Παρισίων.

Σε ό,τι αφορά τώρα το ζήτημα της προηγούμενης διαβούλευσης, το οποίο θίγεται και στην επιστολή της ENNHRI, να πω το εξής: Η επιτροπή είχε ενημερωθεί και είχε υπάρξει συζήτηση με εκπροσώπους της επιτροπής, συμπεριλαμβανομένου και του Προέδρου της, για τις προθέσεις της Κυβέρνησης για τη διεύρυνση της επιτροπής.

Από κει και πέρα, η ίδια η επιτροπή αποφάσισε διά του Προέδρου της τη μετωπική, αν θέλετε, αντιπαράθεση, αποφάσισε να αρνηθεί τον οποιονδήποτε διάλογο και θεώρησε, πράγμα το οποίο δεν προκύπτει από το ιδρυτικό κείμενό της -εννοώ το ιδρυτικό νομικό κείμενό της, τον ιδρυτικό της νόμο- ότι μόνο η ίδια έχει την αρμοδιότητα να διευρύνει τον εαυτό της.

Εδώ έχουμε μια εντελώς λανθασμένη αντίληψη για το πώς έχουν τα πράγματα και σε ό,τι αφορά τις ρυθμίσεις των αρχών των Παρισίων αλλά και σε ό,τι αφορά τις ρυθμίσεις του ελληνικού νόμου.

Επομένως ούτε το ζήτημα της διαβούλευσης δεν ευσταθεί και, όπως είπα και στην εισαγωγική μου τοποθέτηση, στην πρωτολογία μου, αυτό θα το διευκρινίσουμε με τον πιο σαφή τρόπο και διεθνώς, αφού επιλέχθηκε η συζήτηση να διεθνοποιηθεί.

Βεβαίως, ακούστηκαν πάρα πολλές κριτικές. Εγώ σας επαναλαμβάνω ότι ο λόγος για τον οποίο διευρύνουμε την Εθνική Ένωση για τα Δικαιώματα του Ανθρώπου με τις συγκεκριμένες οργανώσεις έχει να κάνει με το γεγονός ότι θέλουμε συμμετοχή στην επιτροπή και εκείνων οι οποίοι υφίστανται τις διακρίσεις.

Και εδώ θέλω να κάνω ένα σχόλιο. Βεβαίως, μπορεί να υπάρχουν διαφορετικές απόψεις, μπορεί να υπάρχουν διαφορετικές αντιλήψεις, διαφορετικές σκοπιές. Όμως, αυτή η Κυβέρνηση δεν δέχεταικριτική για απαξίωση των δικαιωμάτων του ανθρώπου από την πρώην κυβέρνηση και από το πολιτικό προσωπικό εκείνο που διαπόμπευε οροθετικές γυναίκες στα μέσα μαζικής ενημέρωσης.

Σε ό,τι αφορά το «πόθεν έσχες», για την επισήμανση που έγινε από τη μεριά του εκπροσώπου του Κινήματος Αλλαγής, θα ήθελα να πω ότι οι έλεγχοι δεν σταματάνε. Το θέμα είναι ότι δίνεται ένας εύλογος χρόνος στη Βουλή και στον Πρόεδρο της Βουλής, έτσι ώστε να τυποποιηθεί ο τρόπος του ελέγχου. Αυτό δεν σημαίνει ότι σταματάνε οι έλεγχοι. Αυτό δεν σημαίνει ότι σταματάει η Επιτροπή «Πόθεν Έσχες» να διενεργεί τους ελέγχους και να ασκεί τις αρμοδιότητές της.

Κλείνω με την Κεντρική Επιτροπή Κωδικοποίησης. Προσπάθησα να εξηγήσω -αλλά φαίνεται ότι υπάρχουν πολιτικές σκοπιμότητες, οι οποίες οδηγούν στην άρνηση στην πραγματικότητα να ακουστούν επιχειρήματα και να γίνει μια συζήτηση σε βάθος- ότι το νομοθέτημα αυτό ήρθε μετά από πρόταση της Κεντρικής Επιτροπής Κωδικοποίησης, η οποία αποτελείται από εξαίρετους νομικούς, δικαστές, καθηγητές πανεπιστημίου. Πρόεδρός της είναι ένας εξαιρετικός και δικαστής και καθηγητής του Διοικητικού Δικαίου, ο κ. Συμεωνίδης, τον οποίο πρέπει να ευχαριστήσουμε για την προσπάθεια που έκανε στην επεξεργασία αυτού του νομοσχεδίου.

Εδώ δεν πρόκειται απλώς και μόνο για μια πρωτοβουλία της Κυβέρνησης. Πρόκειται για μια πρωτοβουλία της Κυβέρνησης η οποία έρχεται μετά από προτροπή της Κεντρικής Επιτροπής Κωδικοποίησης, έτσι ώστε να τη διευκολύνουμε στο έργο το οποίο αναλαμβάνει και το οποίο είναι εξαιρετικά σημαντικό για την εύρυθμη λειτουργία της διοίκησης, για τη δυνατότητα πρόσβασης των πολιτών στα νομικά κείμενα, για τη δυνατότητα της αποτελεσματικότερης λειτουργίας της ίδιας της δημόσιας διοίκησης, με την έννοια ότι η εύληπτη νομοθεσία δεν βοηθά μόνο τους πολίτες, αλλά βοηθάει και την κρατική λειτουργία, έτσι ώστε να επιταχύνει τις διαδικασίες της και λοιπά.

Μου κάνει πραγματικά πολύ κακή εντύπωση το γεγονός ότι επιχειρήθηκε να πολιτικοποιηθεί αυτού του τύπου η νομοθετική πρωτοβουλία με έναν τρόπο ο οποίος δεν αρμόζει και δεν σέβεται, αν θέλετε, και τον κόπο των εξαιρετικά σημαντικών και διακεκριμένων νομικών οι οποίοι συμμετείχαν στην επεξεργασία αυτής της πρότασης.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, ολοκληρώνετε, σας παρακαλώ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Με αυτή την έννοια, εγώ θεωρώ ότι είναι ένα νομοσχέδιο το οποίο πάει ένα βήμα παραπέρα την προσπάθειά μας και τη στρατηγική μας για τον εκσυγχρονισμό και τον εξορθολογισμό της ελληνικής νομοθεσίας και, με αυτή την έννοια, καλώ και το Σώμα να το υπερψηφίσει.

**ΠΡΟΕΔΡΕΥΩΝ (Γεώργιος Βαρεμένος):** Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργού Επικρατείας: «Σύσταση, συγκρότηση και αρμοδιότητες της Κεντρικής Επιτροπής Κωδικοποίησης και άλλες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, δώδεκα άρθρα, τέσσερις τροπολογίες, το ακροτελεύτιο άρθρο καθώς και το σύνολο του νομοσχεδίου.

Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής (scroll down).

Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρισθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, μέχρι να ολοκληρωθεί η ψηφοφορία, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Αιγίου (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Βαρεμένος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Σύσταση, συγκρότηση και αρμοδιότητες της Κεντρικής Επιτροπής Κωδικοποίησης και άλλες διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Νέο Άρθρο 9 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Νέο Άρθρο 10 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Νέο Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Νέο Άρθρο 12 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Υπ. Τροπ. 2072/8 ως έχει (νέο άρθρο 8) ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Υπ. Τροπ. 2073/9 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Υπ. Τροπ. 2074/10 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Βουλ. Τροπ. 2075/11 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το σχέδιο νόμου του Υπουργού Επικρατείας: «Σύσταση, συγκρότηση και αρμοδιότητες της Κεντρικής Επιτροπής Κωδικοποίησης και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 275α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 15.40΄ λύεται η συνεδρίαση για αύριο, ημέρα Παρασκευή 5 Απριλίου 2019 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**